Datasets:

haohaa

/

shan-news-shannews_org

like 0

2018-03-02T09:50:59

https://shannews.org/archives/3072

သၢမ်ၶႃၵဵင်းယၼ်မၼ်ႈၵွၼ်ႇ ဝၢၼ်ႈမိူင်းၸင်ႇတေၶိုၼ်ႈယႂ်ႇ

လူင်ပွင်ၸိုင်ႈၼူၵ်ႉယုင်း ၶိုၼ်ႈမႃးဢုပ်ႉပိူင်ႇၽွင်းငမ်းဝၢၼ်ႈမိူင်း မီးသွင်ပီလိူဝ်မႃးဢိတ်းၼိုင်ႈယဝ်ႉ၊ ၸွမ်းၼင်ႇ ၾိင်ႈၵၢၼ်မိူင်းမီးဝႆႉၼၼ်ႉ တေမီးၾၢႆႇလူင်ပွင်ၸိုင်ႈ၊ ၾၢႆႇတႅၼ်းၽွင်းသၽႃးလႄႈ ဢိၵ်ႇလူၺ်ႈပႃးတင်း ၾၢႆႇတတ်းသိၼ်လုမ်းတြႃး (တွၼ်ႇၾိင်ႈ)ၼႆ သၢမ်ၶႃၵဵင်းယၼ်မၼ်ႈ ဝၢၼ်ႈမိူင်းၸင်ႇတေၶိုၼ်ႈယႂ်ႇၼႆ ႁဝ်းၶႃႈၵေႃႈႁူႉႁၼ်ၸွမ်းၵၼ်ယူႇ တင်းမူတ်း။ ႁိုၼ်း ၵႃယၢင်း တီႈၼၼ်ႈ ပေႃးမႃးတူၺ်းတႅၼ်းၽွင်းသၽႃးၼႆႉ ၸွင်ႇမၼ်းသမ်ႉႁႅၼ်းတမ်းပၼ်လႆႈၾိင်ႈမိူင်း လွင်ႈၾၼ်ႊၻႃႊငိုၼ်းတွင်း ပိူဝ်ႈတႃႇယုၵ်ႉမုၼ်းပၼ်လႆႈပၢႆးမၢၵ်ႈမီးၸိုင်ႈမိူင်းႁိုဝ်ၼႆ ႁဝ်းၶႃႈၶႂ်ႈထတ်းသၢင်ၸွမ်းလွင်ႈၼႆႉဢိတ်းၼိုင်ႈ။ တႅၼ်းၽွင်းမိူင်းႁူမ်ႈတုမ် ဢၼ်ႁွင်ႉဝႃႈ (ပြည်ထောင်စုလွှတ်တော်) ၼႆႉ ၸတ်းႁဵတ်းပၢင်ၵုမ်မႃး တေမီးယူႇ 7 ၵမ်းၵမ်းၼႆႉယဝ်ႉ။ ၸွမ်းၼင်ႇႁဝ်းၶႃႈႁူႉထိုင်ၵၼ်တႄႉ ပၢင်ၵုမ်တႅၼ်းၽွင်းမိူင်းႁူမ်ႈတုမ် ၸုပ်ႈတီႈ 2 ၵမ်းထူၼ်ႈ 7 ၼႆႉ ၸမ်တေယဝ်ႉၵႂႃႇယဝ်ႉ၊ ၸမ်တေလႆႈၵိုတ်းလိုဝ်ႈထႅင်ႈၵမ်းၼိုင်ႈယဝ်ႉ။ ၼႂ်းၼင်ႇၼၼ် ပေႃးႁဝ်းၶႃႈမႃးထတ်းသၢင်တူၺ်းၼႆ ပၢင်ၵုမ်တႅၼ်းၽွင်းမိူင်းႁူမ်ႈတုမ် ၵမ်းတီႈ 2 ၼႆႉ ဢၼ်ႁႅၼ်းတမ်း ယဝ်ႉၵႂႃႇၾိင်ႈမိူင်း တေမီးယူႇ 29 ဢၼ်။ ၵမ်းၼႆႉၾိင်ႈမိူင်းယုၵ်းယၢင်ႇ ဢၼ်ႁွင်ႉဝႃႈ (ဥပဒေကြမ်း) ဢၼ်တိုၵ်ႉဢုပ်ႇၵၼ်တီႈၼႂ်း တႅၼ်းၽွင်းၵူၼ်းမိူင်းသမ်ႉ တေမီးယူႇ 26 ဢၼ်၊ ဢၼ်တိုၵ်ႉဢုပ်ႇၵၼ်ယူႇ တီႈၼႂ်းတႅၼ်းၽွင်းၸိူဝ်ႉၶိူဝ်း ဢၼ်ႁွင်ႉဝႃႈ (အမျိုးသားလွှတ်တော်)ၼၼ်ႉ တေမီးယူႇ 4 ဢၼ်။ ၼႂ်းၼင်ႇၼၼ် ဢၼ်ၽႅဝ်ထိုင်တီႈတႅၼ်းၽွင်း မိူင်းႁူမ်ႈတုမ် တေမီးယူႇ 11 ဢၼ်။ ၼႂ်း 11 ဢၼ်ၼၼ်ႉ လႆႈႁၼ်ၶဝ်ႈပႃးဝႆႉ ၾိင်ႈမိူင်းယုၵ်းယၢင်ႇ လွင်ႈငိုၼ်းၶွၼ်ႇမိူင်းႁူမ်ႈတုမ် ဢၼ်ႁွင်ႉဝႃႈ (အခွန်ကောက်ဥပဒေကြမ်း)ၼၼ်ႉ ပႃးဝႆႉဢၼ်ၼိုင်ႈ။ ဢၼ်ၼႆႉဢၼ်ၼိုင်ႈလႄႈသမ်ႉ မီးထႅင်ႈၾိင်ႈမိူင်း ဢၼ်တေမူၼ်ႉမႄးၶိုၼ်းလွင်ႈၶွၼ်ႈတုမ်ၵတ်းယဵၼ်လႄႈ လွင်ႈၶပ်ႉယႆပႆၶွၼ်ႈၵတ်းၵတ်းယဵၼ်ယဵၼ်။ ပွင်ႇဝႃႈဢၼ်ၼႄၵၢင်ၸႂ်လႆႈၵတ်းယဵၼ်ၼၼ်ႉ ၵေႃႈသမ်ႉမီးဝႆႉဢၼ်ၼိုင်ႈ၊ ၾၢႆႇမၢၼ်ႈႁွင်ႉဝႃႈ- (စုဝေးခြင်းနှင့် ငြိမ်းချမ်းစွာစီတန်းလှည့်လည်ခြင်းဆိုင်ရာဥပဒေ) တေမီးဢၼ်ၼႆႉ။ ၾိင်ႈမိူင်းသွင်ဢၼ်ၼႆႉ မၼ်းမႃးပဵၼ်လွင်ႈတုမ်ႉယွၼ်ႈထိုင် ပေႃႈမႄႈၵူၼ်းမိူင်း ပိူဝ်ႈတႃႇၵူၼ်းမိူင်းတင်းလၢႆ ပေႃးလႆႈတိုၼ်ႇၽၢၼ်ႈဝႆႉၼၼ်ႉၵေႃႈ ႁဝ်းၶႃႈလႆႈႁၼ်။ ၵွပ်ႈသင် ပေႃးမႃးတူၺ်း ၵဵဝ်ႇလူၺ်ႈၾိင်ႈမိူင်း လွင်ႈၶွၼ်ႇငိုၼ်းတွင်းၼၼ်ႉၼႆၸိုင် ပူၼ်ႉမႃးၼႂ်းလၢႆဝၼ်းၼႆႉၵူၺ်း ယူႇတီႈၶုၼ်ၽွင်းဝဵင်းတႃႈၵုင်ႈ ဢူးမွင်ႇမွင်ႇၸူဝ်းၼႆႉ လၢတ်ႈၵႂႃႇဝႃႈ တႄႇဢဝ်ဝၼ်းမိူဝ်ႈလဵဝ်ၵႂႃႇ ၼႂ်းတိူင်းတႃႈၵုင်ႈလႄႈၼႂ်း တိူင်းမၼ်းတလေးၼႆႉ တေတႄႇၵဵပ်းၶွၼ်ႇၵႂႃႇ၊ ၵႃႈၶၼ်ၶူဝ်းၶွင်ဢၼ်မီးၼႂ်းႁိူၼ်းၵူႈလင်လင်ၼၼ်ႉ တႄႇဢဝ် 200 ပျႃးၶိုၼ်ႈၼိူဝ်ၵႂႃႇ တေၵဵပ်းၶွၼ်ႇၵူႈယၢင်ႇၵူႈပိူင်ၼႆလႄႈ ႁဵတ်းႁႂ်ႈၵူၼ်းမိူင်း တိုၼ်ႇၽၢၼ်ႈၵၼ်တႄႉတႄႉဝႃႈဝႃႈ။ ပေႃးတေမႃးတူၺ်းလွင်ႈၶွၼ်ႇၼႆႉၼႆၸိုင် ယူႇတီႈလူင်ပွင်ၸိုင်ႈၸုမ်းၼူၵ်ႉယုင်း ၶိုၼ်ႈမႃးမီးမႃးၶၢဝ်းတၢင်း 2 ပီၼႆၵေႃႈ ၼွၵ်ႈသေၵဵပ်းၶွၼ်ႇ ၼွၵ်ႈသေၶၢႆၶူဝ်းၶွင်တိုၼ်းလၢင်း ဢၼ်ဢွၵ်ႇၼႂ်းလိၼ်တႂ်ႈလိၼ်ၸိူဝ်းၼၼ်ႉသေ ႁႃထႅင်ႈၵၢၼ်မၢၵ်ႈမီးတၢင်ႇၸိူဝ်ႉတၢင်ႇပိူင်ၼၼ်ႉ ဢမ်ႇပေႃးမီး။ ၵူၺ်းလႆႈႁၼ်ၶဝ်ၵူႈယိုမ်ငိုၼ်းမိူင်းၼွၵ်ႈလႄႈ ဢိၵ်ႇလူၺ်ႈပႃးတင်းၵဵပ်းၶွၼ်ႇ၊ ႁဵတ်းၼႆသေဢဝ်ၸုမ်းလူင်ပွင်ၸိုင်ႈမၼ်း ပၼ်ႇႁွၼ်ႈၵႂႃႇၸိူင်ႉၼင်ႇၼၼ်ၵူၺ်း။ ပေႃးၼၼ်ၵၢၼ်မၢၵ်ႈမီး ဢၼ်လူင်ပွင်ၸိုင်ႈႁဵတ်းသၢင်ႈယူႇၼႆႉ ၵွပ်ႈသင်လႄႈမၼ်း ဢမ်ႇၶိုပ်ႈၼႃႈၶိုၼ်ႈသုင်မႃး၊ ပေႃးမႃးတူၺ်းတေမီးယူႇ လွင်ႈတၢင်းမၼ်းလၢႆဢၼ်။ ၼႂ်းၼၼ်ႉ ႁဝ်းၶႃႈထတ်းႁၼ်တႄႉ- 1.ယွၼ်ႉငဝ်းလၢႆး ပၢႆးမိူင်း ဢမ်ႇၼိမ်တဵင်ႈ၊ ၵၢၼ်ဢုပ်ႇဢူဝ်းပၢႆးမိူင်းၼႆႉ ဢမ်ႇၶိုပ်ႈၼႃႈမႃး၊ တိုၵ်ႉၵိူတ်ႇပဵၼ်ပၢင်တိုၵ်းယူႇၶိူဝ်းယႂ်း ၼႆႉၵေႃႈလွင်ႈၼိုင်ႈ။ 2.ယွၼ်ႉပေႃႇလသီႇၵၢၼ်မၢၵ်ႈမီး ဢမ်ႇတၢႆတူဝ်၊ ၵမ်းၵမ်းၶၢႆႉလၢႆႈပေႃႇလသီႇ ၵၢၼ်မၢၵ်ႈမီးယူႇတိၵ်းတိၵ်းလႄႈ ႁဵတ်းႁႂ်ႈၸိူဝ်းပဵၼ်ၸဝ်ႈၶွင်တိုၼ်းလၢင်းၶဝ် ဢမ်ႇႁတ်းဝၢင်းၸႂ်ယုမ်ႇယမ် ၼႆႉၵေႃႈတေပႃးလွင်ႈၼိုင်ႈ။ ထႅင်ႈလွင်ႈတီႈ 3 တႄႉ လွင်ႈႁဵတ်းၵၢၼ်ၽိတ်းသိလ်လိူင်ႇၼမ်မႃးတိၵ်းတိၵ်း၊ ပွင်ႇဝႃႈလွင်ႈႁပ်ႉၵိၼ်ငိုၼ်းယဵတ်ႈငိုၼ်းမွၼ်ၼႆႉ မီးၵႂႃႇၵူႈထၢၼ်ႈထၢၼ်ႈ၊ ၵူႈထၢၼ်ထၢၼ်၊ ၵူႈႁွင်ႈၵၢၼ်ၼႆ ႁဝ်းၶႃႈထတ်းႁၼ်ၸွမ်းၼင်ႇၶၢဝ်ႇငၢဝ်းလႄႈ ၶေႃႈမုလ်းဢၼ်ၽူႈၶူၼ်ႉၶႂႃႉၶဝ် ယိုၼ်ႈတၢင်ႇဝႆႉတင်းၼမ်။ ၶေႃႈတီႈ 4 တေပဵၼ်လူၺ်ႈလွင်ႈတီႈလိၼ် ႁႆႈ ၼႃး ပိူဝ်ႈတႃႇတေၽုၵ်ႇသွမ်ႈႁဵတ်းၵိၼ်ၵၢၼ်ၼၼ်ႉ လႆႈထုၵ်ႇတင်းတပ်ႉသိုၵ်း တပ်ႉမတေႃႇ ဢိၵ်ႇလူၺ်ႈပႃးတင်းလၢႆမူႇလၢႆၸုမ်း ၸိူဝ်းယိပ်းၵွင်ႈၵၢင်ႇၶဝ် ႁုပ်ႈယိုတ်းဝႆႉတင်းၼမ်တင်းလၢႆသေ ဢမ်ႇပၼ်ၶိုၼ်းထိုင်တီႈ ပေႃႈႁႆႈမႄႈၼႃးၸိူဝ်းႁဵတ်းၵၢၼ်တႄႉတႄႉ။ ယဝ်ႉၵေႃႈ ယူႇတီႈလူင်ပွင်ၸိုင်ႈၼႆႉ ဢမ်ႇႁဵတ်းပၼ်လႆႈပေႃႇလသီႇ ပိူဝ်ႈတႃႇတေၵႃႉၶၢႆတေႃႇမိူင်းၼွၵ်ႈ၊ မိူင်းၸိူင်ႉမိူင်းၶႄႇ ၶဝ်ႈသၢၼ်ဢၼ်တၢင်ႇၸူးတီႈမိူင်းၶႄႇလႄႈသင်၊ ၶဝ်ႈၵၢပ်ႇ သၢၼ်ထူဝ်ႇသၢၼ်ငႃး ဢၼ်တၢင်ႇၸူးတီႈမိူင်းၶႄႇၸိူဝ်းၼၼ်ႉလႄႈသင်၊ ႁဵတ်းႁႂ်ႈမၼ်းပဵၼ်တၢင်းၵၢၼ် ပိူဝ်ႈတႃႇၵႃႉၶၢႆတေႃႇၵၼ်လႆႈ ၼၼ်ႉၵေႃႈ ယူႇတီႈလူင်ပွင်ၸိုင်ႈပႆႇပဵၼ်လႆႈ။ မိူၼ်ၸိူင်ႉၼင်ႇ သၢၼ်ထူဝ်ႇသၢၼ်ငႃး ဢၼ်သူင်ႇၸူး မိူင်းဢိၼ်ႊၻီႊယိူဝ်ႊ/ၵလႃးၼၼ်ႉၵေႃႈ တၢမ်ၼင်ႇမိူင်းၼၼ်ႉတမ်းဝၢင်းပၵ်းပိူင်ၸိူင်ႉၼင်ႇႁိုဝ်ၵေႃႈ လႆႈႁဵတ်းၶၢႆၸွမ်းၵူၺ်း၊ ပေႃးဝႃႈမိူင်းၼၼ်ႉဝႃႈ ဢမ်ႇသိုဝ်ႉယဝ်ႉၼႆၵေႃႈ ၵႃႈလႆႈၵိုတ်းယိုတ်းၵႂႃႇ။ ပွင်ႇဝႃႈဢမ်ႇမီးပေႃႇလသီႇပိူင်ၵၢၼ် ပိူဝ်ႈတႃႇႁႄႉၵင်ႈပၼ်လႆႈၸဝ်ႈႁႆႈၸဝ်ႈၼႃးၶဝ် ၼၼ်ႉၵေႃႈတေပႃးလွင်ႈၼိုင်ႈ။ ၵမ်းၼႆႉပေႃးမႃးတူၺ်းလူင်ပွင်ၸိုင်ႈၼႆႉ ၵဵဝ်ႇၵပ်းၵၢၼ်မၢၵ်ႈမီး ဢၼ်မၼ်းႁဵတ်းသၢင်ႈယူႇၼၼ်ႉ ဢမ်ႇပေႃးၸၢင်ႈႁဵတ်းသင်တႄႉတႄႉလႄႈ ၵူၺ်းမႃးၵဵပ်းၶွၼ်ႇၸွမ်းပေႃႈမႄႈၵူၼ်းမိူင်း ယူႇတိၵ်းတိၵ်းၼၼ်ႉ ႁဝ်းၶႃႈလႆႈႁၼ်ယူႇ။ ၶွၼ်ႇဢၼ်ပိူၼ်ႈၵဵပ်းယူႇတင်းၵမ်ႇၽႃႇ၊ ၵူႈလူင်ပွင်ၸိုင်ႈ ဢၼ်ပိူၼ်ႈႁဵတ်းယူႇၼၼ်ႉတႄႉ တေမီးယူႇ 4 တွၼ်ႈၵူၺ်း။ ၼႂ်းၼၼ်ႉတေမီးယူႇ ဢၼ်ၵဵပ်းၸွမ်းၵူၼ်းၵိုၵ်းမိူင်းၵူႈၵေႃႉ၊ ၵူၼ်းမိူင်းၵူႈၵေႃႉတေလႆႈသႂ်ႇၼႆႉ တေမီးယူႇ 1.Income tax ဢၼ်ႁွင်ႉဝႃႈၶွၼ်ႇဢၼ်ၵဵပ်းၸွမ်းငိုၼ်းၶဝ်ႈ။ 2. တေမီး Payroll tax ဢၼ်ႁွင်ႉဝႃႈငိုၼ်းၶွၼ်ႇဢၼ်ၵဵပ်းၸွမ်းႁူဝ်လိူၼ်။ 3. Property tax ဢၼ်ႁွင်ႉဝႃႈၶွၼ်ႇ တီႈလိၼ်/သူၼ်/ဝၢင်း/ႁိူၼ်းယေး၊ ႁဵတ်းၸွမ်းဢၼ်ၼႆႉ။ လိုၼ်းသုတ်းမီးထႅင်ႈ 4. Consumption tax ဢၼ်ႁွင်ႉဝႃႈ ၶွၼ်ႇဢၼ်ႁဝ်းသိုဝ်ႉၸႂ်ႉၶူဝ်းၶွင်ၵိၼ်ယႅမ်ႉၸိူဝ်းၼႆႉ တေမီးယူႇၶွၼ်ႇ 4 ပိူင်ၼႆႉၵူၺ်း။ ၼႂ်းၼၼ်ႉသမ်ႉ ယူႇတီႈလူင်ပွင်ၸိုင်ႈ ႁၢင်ႈႁႅၼ်းယူႇဝၼ်းမိူဝ်ႈလဵဝ် ဢၼ်ႁဵတ်းႁႂ်ႈႁၢင်ႈႁၢႆႉသေ ၵူၼ်းမိူင်းလႆႈတိုၼ်ႇၽၢၼ်ႈၸွမ်းၼႆႉ ၵဵဝ်ႇလူၺ်ႈလွင်ႈ Income tax ၶွၼ်ႇငိုၼ်းၶဝ်ႈ။ ၶွၼ်ႇငိုၼ်းၶဝ်ႈဢၼ်ၼႆႉ ဢမ်ႇၸႂ်ႈငိုၼ်းလိူၼ်သေယဝ်ႉ လူၺ်ႈတၢင်ႇလွင်ႈတၢင်ႇတၢင်းသေမီးငိုၼ်းၶဝ်ႈမႃး မိူၼ်ၸိူင်ႉႁဵတ်းၵၢၼ် ၶွမ်ႊပၼီႊ၊ ႁဵတ်းၵၢၼ်ၵႃႉၶၢႆတၢင်ႇၸိူဝ်ႉတၢင်ႇပိူင်သေ လႆႈမႃးၸိူဝ်းၼၼ်ႉ တႃႇတေလႆႈၵဵပ်းၸွမ်း။ တီႈၼႆႈ ယူႇတီႈလူင်ပွင်ၸိုင်ႈႁၼ်ထိုင်ၸိူင်ႉႁိုဝ်ၼႆ ငိုၼ်းဢၼ်ဢမ်ႇၸႂ်ႈငိုၼ်းလိူၼ်၊ ငိုၼ်းဢၼ်ဢမ်ႇၼႄလႆႈ လွင်ႈတၢင်းၵႃႉၶၢႆဢီႈသင်သေ ၶဝ်ႈမႃးၸိူဝ်းၼၼ်ႉၼႆႉ ပေႃးဝႃႈမႃးပၼ်ငိုၼ်းၶွၼ်ႇတီႈလူင်ပွင်ၸိုင်ႈ ၼႂ်းၶၢဝ်းတၢင်း 3 လိူၼ်ဢၼ်ၶဝ်တမ်းဝၢင်းမၢႆမီႈ ၸိုင်ႈမိူင်းၼၼ်ႉယဝ်ႉၸိုင် ပေႃးဝႃႈတၼ်းမႃးၶိုတ်းပၢႆးၼႂ်း 3 လိူၼ် တေလႆႈပၼ် 3% ၵူၺ်း၊ ပေႃးဝႃႈမႃးပၼ်ငိုၼ်းၶွၼ်ႇ 3% ငိုၼ်းဢၼ်ၵိုတ်းတင်းသဵင်ႈတင်းလူင်ၼၼ်ႉ တေပဵၼ်ငိုၼ်းၶဝ်ႈတၢင်းၵၢၼ်ၵႂႃႇယဝ်ႉ ဝႃႈၸိူင်ႉၼၼ်။ ပေႃးသမ်ႉတူၵ်းလိုၼ်းၼႂ်းၶၢဝ်းတၢင်း 3 လိူၼ်၊ ၶဝ်ႈၵႂႃႇၼႂ်းၶၢဝ်းတၢင်း 6 လိူၼ်ၼၼ်ႉ ၸင်ႇတေမႃးပၼ် ငိုၼ်းၶွၼ်ႇၼႆၸိုင် သမ်ႉတေၵဵပ်း 5% ၊ ပေႃးပၼ်ယဝ်ႉ 5% ၵေႃႈ ငိုၼ်းဢၼ်ၵိုတ်းၼႂ်းမိုဝ်းၸဝ်ႈၵဝ်ႇၼၼ်ႉ တေပဵၼ်ငိုၼ်းၶဝ်ႈပဵၼ်တၢင်းၵၢၼ် လႆႈႁၼ်ၶဝ်ႁၢင်ႈႁႅၼ်းမၵ်းမၼ်ႈၸိူင်ႉၼင်ႇၼၼ်။ ဢၼ်ၼႆႉသမ်ႉႁဵတ်းပိူဝ်ႈတႃႇဢီႈသင်ၼႆ ႁဝ်းၶႃႈမႃးတူၺ်း ၵွပ်ႈပိူဝ်ႈငိုၼ်းတင်းၼမ်တင်းလၢႆၼႆႉ ၵူၺ်းၵႂႃႇမီးၼႂ်းမိုဝ်းၸဝ်ႈငိုၼ်းသႃးၶဝ်၊ ၵူၺ်းၵႂႃႇမီးၼႂ်းမိုဝ်းပေႃႈၵႃႉလႄႈ ပႃးတင်းၵူၼ်းယိပ်းၵွင်ႈၵၢင်ႇ ၸိူဝ်းဢမ်ႇပဵၼ်တၢင်းၵၢၼ်၊ ၸိူဝ်းႁဵတ်းၵၢၼ်ဢမ်ႇၶဝ်ႈတၢင်းၵၢၼ်ၼၼ်ႉၵူၺ်းၼႆ ႁဝ်းၶႃႈလႆႈႁၼ်ယူႇ။ ၵွပ်ႈပိူဝ်ႈၸိူင်ႉၼႆလႄႈ ၼင်ႇႁိုဝ်ငိုၼ်းၸိူဝ်းၼၼ်ႉ တေမႃးပဵၼ်ငိုၼ်းၶွၼ်ႇပိူဝ်ႈတႃႇၸိုင်ႈမိူင်း ဢၼ်ဝႃႈၼၼ်ႉ မၼ်းတေလႆႈၵမ်ႈဢေႇၵူၺ်း။ ပိူင်ယႂ်ႇသုတ်းတႄႉ ၵူၺ်းတေပဵၼ်တႃႇႁူၺ်းႁွင်ႉ ၸိူဝ်းဢၼ်မီးငိုၼ်းဢမ်ႇၶဝ်ႈ တၢင်းၵၢၼ် ႁႂ်ႈလႆႈပဵၼ်တၢင်းၵၢၼ်ၼၼ်ႉၵူၺ်းၼႆ ႁဝ်းၶႃႈတႄႉလႆႈႁၼ်ယိူင်းဢၢၼ်းၶဝ် ပဵၼ်ဝႆႉၸိူင်ႉၼၼ်။ ပေႃးပဵၼ်ၸိူင်ႉၼၼ်မႃး ယူႇတီႈတႅၼ်းၽွင်းသၽႃးမိူင်းႁူမ်ႈတုမ်သမ်ႉ ၸွင်ႇတေႁၢင်ႈႁႅၼ်းႁဵတ်းႁႂ်ႈပဵၼ်မႃး ၸိူင်ႉၼၼ်ယူႇၼႄႇ ႁဝ်းၶႃႈမႃးထတ်းသၢင်တူၺ်းၼႆမၼ်းတိုၼ်းဢမ်ႇတူၵ်းထုၵ်ႇ၊ မၼ်းတိုၼ်းသၢၼ်ၶတ်းၵၼ်တင်းၸိုင်ႈမိူင်း ဢၼ်ၵူႈမိူင်းမိူင်းတင်းလုမ်ႈၾႃႉၸႂ်ႉတိုဝ်းၵၼ်ၼၼ်ႉၼႆ ႁဝ်းၶႃႈႁၼ်ၸိူင်ႉၼႆ။ ၵဵဝ်ႇလူၺ်ႈလွင်ႈၼႆႉမႃး ပေႃးႁဝ်းၶႃႈမႃးထတ်းတူၺ်းထႅင်ႈတွၼ်ႈၼိုင်ႈ ဢၼ်ဝႃႈတေၵဵပ်းၸွမ်း Property tax ဢၼ်ၵဵပ်းၸွမ်းႁိူၼ်း တီႈလိၼ် ဝၢင်းႁိူၼ်း ပႃးတင်းၼင်လိၼ်ၸိူဝ်းၼၼ်ႉၼႆႉ ၵူၼ်းမိူင်းၵူႈၵေႃႉမီးသုၼ်ႇသႂ်ႇ မီးပုၼ်ႈၽွၼ်းသႂ်ႇၸွမ်းယူႇ ဝႃႈၼၼ်သေတႃႉၵေႃႈ မိူၼ်ၸိူင်ႉၶိူင်ႈၶူဝ်း၊ TY ၊ တူႈယဵၼ်၊ တင်ႇၼင်ႈ၊ Air con ၊ ၸၢၵ်ႈလွႆးၶူဝ်းၸဵမ်ၵႂႃႇၸိူဝ်းၼႆႉ ၸဵမ်မိူဝ်ႈႁဝ်းသိုဝ်ႉတီႈႁၢၼ်ႉ/တီႈသႅင်ႇမၼ်းၼၼ်ႉ ပေႃးလႆႈသႂ်ႇၶွၼ်ႇ Consumption tax ဢၼ်ဝႃႈၶွၼ်ႇၶူဝ်းၶွင်ၼၼ်ႉ ပေႃးသႂ်ႇယဝ်ႉပွၵ်ႈၼိုင်ႈ၊ ၽိူဝ်ႇၽႅဝ်မႃးၼႂ်းဝၢင်းႁိူၼ်း ၼႂ်းႁိူၼ်းၼႂ်းယေးသမ်ႉ တေၶိုၼ်းမႃးၼပ်ႉၵႃႈၶၼ်မၼ်းဝႃႈ ၵွပ်ႈပိူဝ်ႈမၼ်းလိူဝ် 200 ၶိုၼ်ႈၼိူဝ်လႄႈ တေၶိုၼ်းၵဵပ်းထႅင်ႈၵမ်းၼိုင်ႈ ဢၼ်ဝႃႈၼၼ်ႉ တင်းလုမ်ႈၾႃႉၽႂ်ဢမ်ႇၸႂ်ႉတိုဝ်း၊ ၸိုင်ႈမိူင်းလႂ်ၵေႃႈ ဢမ်ႇၸႂ်ႉတိုဝ်း၊ လူင်ပွင်ၸိုင်ႈၸုမ်းလႂ်ၵေႃႈ ဢမ်ႇယၢမ်ႈႁဵတ်းမႃးလႄႈ တေႁဵတ်းႁႂ်ႈပဵၼ်လွင်ႈသုၵ်ႉယုင်ႈ ပိူဝ်ႈတႃႇၼႃႈၵၢၼ်မၢၵ်ႈမီးလႄႈ ငဝ်းလၢႆးၸိုင်ႈမိူင်း တေဢူၼ်ဢၢၼ်မေႃးမႄးၵႂႃႇႁိုဝ် ႁဝ်းၶႃႈတႄႉလႆႈမႆႈၸႂ်ၸွမ်းဝႆႉၸိူင်ႉၼၼ်။ တီႈတႄႉမၼ်း လူင်ပွင်ၸိုင်ႈဢၼ်ဝႃႈၼႆႉ လူဝ်ႇငိုၼ်းမိူဝ်ႈလႂ် တေၶိုင်ႁႃၵဵပ်းတီႈၵူၼ်းမိူင်းသေယဝ်ႉ ၵႄႈလိတ်ႈပၼ်ႁႃၵႂႃႇဢၼ်ဝႃႈၼၼ်ႉ ဢမ်ႇၸႂ်ႈလၢႆးၵၢၼ်လူင်ပွင်ၸိုင်ႈၶိုၵ်ႉၶႅမ်ႉဢၼ်ၼိုင်ႈ။ လူင်ပွင်ၸိုင်ႈ ၵဵပ်းၶွၼ်ႇတီႈၵူၼ်းမိူင်း ဢၼ်ဝႃႈၼႆႉ ပိူဝ်ႈတႃႇႁဵတ်းႁႂ်ႈၸုမ်းလူင်ပွင်ၸိုင်ႈမၼ်း ပၼ်ႇၵႂႃႇႁဵတ်းၵၢၼ်ၵႂႃႇလႆႈ ဢမ်ႇၸႂ်ႈ၊ လူင်ပွင်ၸိုင်ႈၵဵပ်းငိုၼ်းတီႈၵူၼ်းမိူင်းဢၼ်ဝႃႈၼႆႉ ပိူဝ်ႈတႃႇၵမ်ႉၵႅမ်ပၼ်ၵူၼ်းမိူင်းၵူၺ်း ႁဝ်းၶႃႈတႄႉပွင်ႇၸႂ်ၸိူင်ႉၼၼ်။ ၸိုင်ႈမိူင်းတင်းလုမ်ႈၾႃႉၵေႃႈ ပိူၼ်ႈၸႂ်ႉတိုဝ်းၸိူင်ႉၼင်ႇၼၼ်ၵူၺ်း။ ငိုၼ်းၶွၼ်ႇဢၼ်ၵူၼ်းမိူင်းသႂ်ႇၵႂႃႇၼၼ်ႉ ဢမ်ႇၸႂ်ႈတႃႇႁဵတ်းတၢင်း၊ ဢမ်ႇၸႂ်ႈတႃႇၵၢႆႇၶူဝ်၊ ဢမ်ႇၸႂ်ႈတႃႇသၢင်ႈ ႁူင်းႁဵၼ်းႁူင်းယႃ၊ ဢမ်ႇၸႂ်ႈပိူဝ်ႈတႃႇၵေႃႇသၢင်ႈဝဵင်းမႂ်ႇမိူင်းမႂ်ႇ၊ ဢမ်ႇၸႂ်ႈပိူဝ်ႈတႃႇၸႂ်ႉတိုဝ်း Budget ၵူႈထၢၼ်ၽွင်းလူင်ၵူႈဢၼ် ဢၼ်တေၸႂ်ႉတိုဝ်းၵႂႃႇဢၼ်ဝႃႈၼၼ်ႉ ႁဝ်းၶႃႈတႄႉပွင်ႇၸႂ်ၸိူင်ႉၼၼ်။ ပေႃးဝႃႈတႃႇတေၸႂ်ႉတိုဝ်း တႃႇတေၵၢႆႇၶူဝ်မႄးတၢင်း၊ တႃႇတေၵေႃႇသၢင်ႈဝဵင်းမႂ်ႇႁိုဝ် တႃႇတေၵေႃႇသၢင်ႈ ႁူင်းႁဵၼ်းႁိုဝ် ၸၼ်ႉၸွမ်ၸိူဝ်းၼႆႉတင်းသဵင်ႈတႄႉ ယူႇတီႈလူင်ပွင်ၸိုင်ႈၼႆႉ တၵ်းလႆႈႁဵတ်းၵၢၼ်မၢၵ်ႈမီး ႁင်းၵူၺ်းမၼ်းသေယဝ်ႉ ႁႃထႅမ်သႂ်ႇၵႂႃႇၸင်ႇတေတူၵ်းထုၵ်ႇ။ မိူဝ်ႈလႂ်မီးမႃး လွင်ႈတၢင်းတႃႇတေၸႂ်ႉတိုဝ်းငိုၼ်း ၵူၺ်းၶိုင်ႁႃၵဵပ်းတီႈၵူၼ်းမိူင်းတိၵ်းတိၵ်းၼၼ်ႉ ဢမ်ႇၸႂ်ႈလၢႆးၵၢၼ်ပိူဝ်ႈတႃႇၶိုၼ်ႈယႂ်ႇမႂ်ႇသုင်။ ၼင်ႇႁိုဝ်လူင်ပွင်ၸိုင်ႈ ဢၼ်ပွင်မိူင်းယူႇယၢမ်းမိူဝ်ႈလဵဝ် တေဢမ်ႇႁဵတ်းၽိတ်းၼၼ်ႉ ယူႇတီႈတႅၼ်းၽွင်း မိူင်းႁူမ်ႈတုမ် တၵ်းလႆႈၵွၼ်းၵိူင်ႈပၼ် ၵတ်းၵတ်းၶႅင်ၶႅင်၊ တၵ်းလႆႈၶတ်းၶၢၼ်ႉပၼ်ၵႅၼ်ႇၵႅၼ်ႇၶႅင်ၶႅင် ၸင်ႇတေမီးလွင်ႈၶိုပ်ႈၼႃႈၶိုၼ်ႈယႂ်ႇ။ ပေႃးဢမ်ႇၼၼ် လူင်ပွင်ၸိုင်ႈၶႂ်ႈပဵၼ်ၶႂ်ႈမီးၸိူင်ႉၼင်ႇႁိုဝ်ၵေႃႈ ယူႇတီႈလုမ်းတႅၼ်းၽွင်း သမ်ႉတေႁႅၼ်းတမ်းပၼ်မၢႆမီႈၸွမ်းတၢင်းလင်မၼ်းၵူၺ်းၼႆၸိုင် ၼင်ႇႁဝ်းၶႃႈလႆႈလၢတ်ႈမႃးဢွၼ်တၢင်းၼၼ်ႉ သၢမ်ၶႃၵဵင်း ဢမ်ႇယၼ်မၼ်ႈၵၼ်ယဝ်ႉလႄႈ တၵ်းၸၢင်ႈဢူပ်ႇလူမ်ႉသုၵ်ႈသၢႆးၵႂႃႇတၢင်းၼႃႈ ႁဝ်းၶႃႈတႄႉထတ်းႁၼ်ၼင်ႇၼႆသေ ယွၼ်းၶွတ်ႇယွတ်ႈပၢႆၵႂၢမ်းတီႈၼႆႈ၊ မႂ်ႇသုင်ၵူႈၵေႃႉၵူႈၵူၼ်းၶႃႈ။ ႁိုၼ်း ၵႃယၢင်း 02/03/2018

['Uncategorized', 'ၶေႃႈထတ်းသၢင်']

2018-03-02T09:15:22

https://shannews.org/archives/3068

ၽူႈၵွၼ်းၸႄႈတွၼ်ႈမႄႈႁွင်ႈသွၼ် မွပ်ႈယိုၼ်ႈဝတ်းဝႂ်ထႆးပၼ် လုၵ်ႈလၢၼ် ႁႅင်းၵၢၼ်ယၢၼ်မိူင်း 400 ပၢႆ

ၽူႈၵွၼ်းၸႄႈတွၼ်ႈမႄႈႁွင်ႈသွၼ်လႄႈ ၾၢႆႇၵဵဝ်ႇၶွင်ႈႁွင်ႈၵၢၼ်ၾၢႆႇၼႂ်းမိူင်း မွပ်ႈယိုၼ်ႈဝႂ်ထႆးပၼ် တီႈလုၵ်ႈလၢၼ်ၸၢဝ်းၶိူဝ်း ၸိူဝ်းၵိူတ်ႇၼႂ်းမိူင်းထႆး 400 ၵေႃႉပၢႆ။ ႁၢင်ႈ ၽူႈၵွၼ်းၸႄႈတွၼ်ႈမႄႈႁွင်ႈသွၼ် မွပ်ႈယိုၼ်ႈဝႂ်ထႆး ပၼ်လုၵ်ႈလၢၼ်ႁႅင်း ၵၢၼ် ဢၼ်ၵိူတ်ႇမိူင်းထႆး ၸၢႆးသိုပ်ႇသၵ်ႇ ဢဵမ်ႇဝိၸၢရ်ႊ ၽူႈၵွၼ်းၸႄႈတွၼ်ႈမႄႈႁွင်ႈသွၼ်လႄႈ ၸၢႆးၽိသိတ်ႇ ၵိတ်ႇၿုၼ်းဢၼၼ်ႊ ၽူႈၵွၼ်းၸႄႈဝဵင်းမိူင်း မႄႈႁွင်ႈသွၼ် ပဵၼ်ၵဝ်ႉၵၼ်းသေ မိူဝ်ႈဝၼ်းတီႈ 07/02/2018 ၼႆႉ မွပ်ႈယိုၼ်ႈပၼ် မၢႆၾၢင်(ဝႂ်)ထႆး တီႈလုၵ်ႈလၢၼ်ၸၢဝ်းၶိူဝ်း ဢၼ်ၵိူတ်ႇ ၼႂ်းမိူင်းထႆး တႃႇ 417 ၵေႃႉ တီႈလုမ်း ၸႄႈဝဵင်းမိူင်း မႄႈႁွင်ႈ သွၼ် မိူင်းထႆးတွၼ်ႈၼိူဝ် မီးပူႇၵၢင်ႉ ပူႇၵႄႇဝၢၼ်ႈလႄႈၵူၼ်းလူင် ၼႂ်းဢိူင်ႇဝၢၼ်ႈ ၶဝ်ႈႁူမ်ႈပဵၼ်လၵ်းထၢၼ် ၽူႈႁူႉၸွမ်းႁၼ်ၸွမ်း ။ ႁၢင်ႈ ၽူႈၵွၼ်းၸႄႈတွၼ်ႈမႄႈႁွင်ႈသွၼ် မွပ်ႈယိုၼ်ႈဝႂ်ထႆး ပၼ်လုၵ်ႈလၢၼ်ႁႅင်း ၵၢၼ် ဢၼ်ၵိူတ်ႇမိူင်းထႆး ၸိူဝ်းဢၼ်လႆႈႁပ်ႉဝႂ်ထႆးၵႂႃႇၼႆႉ ပဵၼ်ၸၢဝ်းၶိူဝ်းဢမ်ႇၼၼ်ႁႅင်းၵၢၼ် ဢၼ်ယူႇၼႂ်းပိုၼ်ႉတီႈ ဢိူင်ႇပၢင်မူ၊ ဢိူင်ႇၵျွင်း ၶမ်း၊ ဢိူင်ႇမွၵ်ႇၸမ်ႇပႄႇ၊ ၽႃပွင်ႇ၊ ႁူၺ်ႈၽႃ၊ ႁူၺ်ႈပူင်ႇ ၸႄႈဝဵင်းမိူင်း ၸႄႈတွၼ်ႈ မႄႈႁွင်ႈသွၼ် မိူင်းထႆးတွၼ်ႈၼိူဝ်။ ၸၢႆးသိုပ်ႇသၵ်ႇ ဢဵမ်ႇဝိၸၢရ်ႊ လၢတ်ႈဝႃႈ – “ ၵူၼ်းဢၼ်မႃးတၢင်ႇယိုၼ်ႈယွၼ်းၼႆႉၼမ် တၢင်းယၢပ်ႇ ဢၼ်ႁဝ်း ၶႃႈႁူပ်ႉတႄႉၵေႃႈ ႁႃလၵ်းထၢၼ်မၼ်းယၢပ်ႇၼႃႇ ၊ ၶၵ်ႉတွၼ်ႈတႃႇႁဵတ်းဝႂ်ပၼ် လုၵ်ႈလၢၼ် ၸၢဝ်းၶိူဝ်းဢမ်ႇၼၼ်ႁႅင်း ၵၢၼ်ၼႆႉ မီးပၵ်းပိူင်ဝႆႉယူႇယဝ်ႉ။ တၵ်းလႆႈမီးလၵ်းထၢၼ် ဢၼ်ပဵၼ်တႄႉ မီးတႄႉၼၼ်ႉၵူၺ်း ။ ယႃႇပေလႃႈလီႈ ဢဝ်လၵ်းထၢၼ်ဢၼ်ပွမ်မၼ်းမႃးယိုၼ်ႈလႃးလႃး။ ပေႃးဢမ်ႇ ၼၼ်တေၺႃးတၢမ်ႇ ၽူႈမီးပုၼ်ႈၽွၼ်းဢၼ်ၵဵဝ်ႇၶွင်ႈ ၵိၼ်ငိုၼ်းသူး ငိုၼ်းလၢပ်ႈၵေႃႈ တၵ်းလႆႈႁပ်ႉ တၢမ်ႇၼၵ်းၼႃယဝ်ႉ ” ဝႃႈၼႆ ။ ပူၼ်ႉမႃးမိူဝ်ႈဝၼ်းတီႈ 12/09/2017 ၼၼ်ႉၵေႃႈ ၽွင်းလူင်ၾၢႆႇၼႂ်းမိူင်း လႆႈမွပ်ႈယိုၼ်ႈပၼ်ဝႂ်ထႆး တီႈလုၵ်ႈလၢၼ် ၸၢဝ်းၶိူဝ်း ၸိူဝ်းၵိူတ်ႇၼႂ်းမိူင်းထႆး 548 ၵေႃႉၼႂ်းၸႄႈဝဵင်းမႄႈႁွင်ႈသွၼ် မိူင်းထႆး တွၼ်ႈၼိူဝ်။

['ၵူႈလွင်ႈလွင်ႈ']

2018-03-02T08:57:14

https://shannews.org/archives/3063

ၵူၼ်းၼုမ်ႇတႆး ပွတ်းႁွင်ႇ ႁူမ်ႈၵၼ်ၵႂႃႇ ၵႃရဝ ၼပ်ႉယမ် ၶုမ်ၵုတ်းၻွၵ်ႊတိူဝ်ႊ ၸၢႆးပႃႉၺၢၼ်ႇ

ၵူၼ်းၼုမ်ႇတႆး ပွတ်းႁွင်ႇ လၢႆမူႇလၢႆၸုမ်း ႁူမ်ႈၵၼ် ၵႂႃႇၵႃရဝ ၼပ်ႉယမ် ၶုမ်ၵုတ်းၻွၵ်ႊတိူဝ်ႊ ၸၢႆးပႃႉၺၢၼ်ႇ တီႈၸႄႈဝဵင်းသီႇပေႃႉ တႃႇပဵၼ် တီႈမၢႆတွင်းဝၼ်းၵူၼ်းၼုမ်ႇတႆး (Tai Youth Day) ပဵၼ်ပွၵ်ႈၵမ်းႁႅၵ်ႈ မီးၵူၼ်း ၼုမ်ႇၶဝ်ႈႁူမ်ႈ ႁိမ်း 70 ၵေႃႉ ဝႃႈၼႆ။ ၶႅပ်းႁၢင်ႈ ၵူၼ်းၼုမ်ႇၼပ့်ယမ် ၶုမ် ၻွၵ်ႊတိူဝ်ႊ ၸႆၢးပႃ့ၺၢၼ်ႇ။ Photo by TYN ဝၼ်းတီႈ 01/03/2018 ယၢမ်းၵၢင်ၼႂ် 9 မူင်း ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network (TYN) ဢွၼ်ႁူဝ် ၼမ်းၼႃႈ ၵူၼ်းၼုမ်ႇၼႂ်းပိုၼ်ႉတီႈ ႁူမ်ႈၵၼ်ၵႂႃႇၶဝ်ႈႁူမ်ႈၵႃရဝ ၼပ်ႉယမ် ၶုမ်ၵုတ်း ၻွၵ်ႊတိူဝ်ႊ ပႃႉၺၢၼ်ႇ တီႈ ပွၵ်ႉသၶၢၼ်းသႃႇ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ယိူင်းဢၢၼ်း တႃႇပဵၼ် တီႈ မၢႆတွင်းဝၼ်းၵူၼ်းၼုမ်ႇတႆး ဝႃႈၼႆ။ ၸၢႆးတဵင်း ၵႅမ်ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈ ဢွၼ်ၵၼ် ၵႂႃႇၼပ်ႉယမ် ၶုမ်ၵုတ်း ၻွၵ်ႊတိူဝ်ႊလုင်းၸၢႆးပႃႉၺၢၼ်ႇ၊ ႁူမ်ႈၵၼ်ႁွင်ႉၽဵင်းၵႂၢမ်း တၢင်ႇတုင်းၸိူဝ်ႉၸၢတ်ႈ၊ သပ်းလႅင်း ၼႄလွင်ႈတုင်းၸိူဝ်ႉၸၢတ်ႈလႄႈ ၵပ်းသိုပ်ႇၼႄႉၼမ်းတူဝ်ပၼ်ၵၼ် ၸဵမ်ၸိူဝ်းၼႆႉ။ လွင်ႈႁၢၼ်ႉၸႂ်တႄႉၵေႃႈ တေ လႆႈဝႃႈ ပီၼႆႉႁဝ်းၵေႃႈ ဢမ်ႇလႆႈႁၢင်ႈႁႅၼ်းသင်တႄႉတႄႉ။ ပီၼႆႉတႄႉ တေလႆႈဝႃႈ ပဵၼ်ပီတႄႇမၼ်းၵူၺ်း။ ပေႃးပီၼႃႈၾႃႉမႂ်ႇမႃးတႄႉ တေႁၢင်ႈႁႅၼ်းၸတ်းႁဵတ်း ဢၼ်ၶိုၵ်ႉၶႅမ်ႉမၼ်းယူႇၶႃႈ” ဝႃႈၼႆ။ ၶႅပ်းႁၢင်ႈ ၵူၼ်းၼုမ်ႇတႆး လဵပ်ႈႁဵၼ်း ၶုမ်ၵုတ်းၻွၵ်ႊတိူဝ်ႊၸႆၢးပႃ့ၺၢၼ်ႇ ။ Photo by TYN ၵူၼ်းၼုမ်ႇတႆး ဢၼ်ၵႂႃႇၶဝ်ႈႁူမ်ႈၵႃရဝ တီႈၶုမ်ၵုတ်းၻွၵ်ႊတိူဝ်ႊၸၢႆးပႃႉၺၢၼ်ႇၼၼ်ႉ မီးၵူၼ်းၼုမ်ႇ ၼႂ်းပိုၼ်ႉတီႈ သီႇပေႃႉ၊ ၼမ်ႉလၼ်ႈ၊ ၵျွၵ်ႉမႄး၊ မိူင်းသူႈ၊ မိူင်းယေႃ၊ လႃႈသဵဝ်ႈ၊ ထုင်ႉပဵင်း လႄႈ ဢိၵ်ႇထႅင်ႈလၢႆလၢႆၸႄႈဝဵင်း ၼွၵ်ႈလိူဝ်ၼၼ်ႉ ၸုမ်းၵပ်းသၢၼ်လွင်ႈၼၢင်း ယိင်းတႆး SWAN ၵေႃႈ ၵႂႃႇၶဝ်ႈႁူမ်ႈပႃး ဝႃႈၼႆ။ ၼႂ်းဝၼ်းၵူၼ်းၼုမ်ႇတႆး Tai Youth Day ၼႆႉ ၵူၼ်းၼုမ်ႇၼႂ်းမိူင်းတႆး ဢွၼ်ၵၼ်တူင်ႉၼိုင် တႃႇပဵၼ်တီႈမၢႆတွင်း ဝၼ်းၵူၼ်းၼုမ်ႇတႆး။ ၵူၼ်းၼုမ်ႇမၢင်ၸႄႈဝဵင်း ဢွၼ်ၵၼ်ၵႂႃႇလုမ်းလႃး တူၼ်ႈမွၵ်ႇၵွၼ်၊ ၵဵပ်းယုၵ်းယၵ်း မိူၼ်ၼင်ႇ ၵူၼ်းၼုမ်ႇၸႄႈဝဵင်းလႃႈသဵဝ်ႈ ႁူမ်ႈၵၼ်ၵႂႃႇလုမ်းလႃးတူၼ်ႈမွၵ်ႇၵွၼ်၊ ၵူၼ်းၼုမ်ႇမိူင်းသူႈသမ်ႉ ဢွၼ်ၵၼ်ၵႂႃႇ ၽဵဝ်ႈယုၵ်းယၵ်းတီႈတၢတ်ႇႁၢႆးပႃ၊ ၵူၼ်းၼုမ်ႇလၢႆးၶႃႈၵဵပ်းယုၵ်းယၵ်း တီႈၼမ်ႉၼွင်ၶမ်း ၸဵမ်ၸိူဝ်းၼႆႉ ဝႃႈၼႆ။ ၶႅပ်းႁၢင်ႈ ၵူၼ်းၼုမ်ႇတႆး ထႆၢႇႁၢင်ႈၵိုၵ်းၵၼ် မႆၢတွင်းဝၼ်းၵူၼ်းၼုမ်ႇတႆး။ Photo by TYN ၼွၵ်ႈလိူဝ်ၼၼ်ႉ ၵူၼ်းၼုမ်ႇ ၼႂ်းၵေႃႁူမ်ႈသၢင်ႈၵူၼ်းၼုမ်ႇတႆး TYN ႁူမ်ႈၵၼ်ၸတ်းႁဵတ်းပၢင်ဢုပ်ႇၶႆႈပိုၼ်းႁူႉပၢႆးႁၼ် တီႈဝၢၼ်ႈႁူၺ်ႈ ၸႄႈဝဵင်းလွၵ်ႉၸွၵ်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း မီးၽူႈၶဝ်ႈႁူမ်ႈထွမ်ႇငိၼ်း တင်းၼမ်လၢႆ။ ၼႂ်းပၢင်ဢုပ်ႇၶႆႈၼၼ်ႉ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ တင်း ၶုၼ်ယုင်းၶဵဝ် ၽူႈၼၢမ်းထတ်း ၽိုၼ်ၶၢဝ်ႇ သႅၼ်ပၢႆးၵေႃႈ ၶဝ်ႈႁူမ်ႈပႃး ဝႃႈၼႆ။ ဝၼ်းၵူၼ်းၼုမ်ႇတႆးၼႆႉ ယူႇတီႈၵူၼ်းၼုမ်ႇၼႂ်းမိူင်းတႆးလႄႈ မိူင်းႁူမ်ႈတုမ်ပတ်းပိုၼ်ႉ လႆႈၸႂ်ၵၼ်သေ ပိုၼ်ၽၢဝ်ႇဝႃႈ ဢဝ်ဝၼ်း ၵိူတ်ႇၻွၵ်ႊတိူဝ်ႊပႃႉၺၢၼ်ႇ (ၽူႈႁၵ်ႉလိၵ်ႈလၢႆးပၢႆပေႇတႆး၊ ၽူႈတႅင်ႇတႅမ်ႈၽဵင်းတၢင်ႇတုင်းၸိူဝ်ႉၸၢတ်ႈ ၶိူဝ်းတႆးၶိူဝ်းရႃႇၸႃႇ) ဝၼ်းတီႈ 1 လိူၼ်မၢတ်ႊၶျ်ၼၼ်ႉ မၵ်းမၼ်ႈပဵၼ်ဝၼ်းၵူၼ်းၼုမ်ႇတႆး တီႈပၢင်ၵုမ်လူင်ၶွၼ်ႊ ၾရႅၼ်ႊ တီႈၸႄႈဝဵင်းပႃႇၵိူဝ် မိူဝ်ႈႁၢင်ပီ 2017 ၼၼ်ႉ ၼႆယဝ်ႉ။

['ၵူႈလွင်ႈလွင်ႈ']

2018-03-02T08:36:11

https://shannews.org/archives/3055

ၵၢတ်ႇၸဝ်ႈၾႃႉ(ဢမ်ႇၼၼ်) ၵၢတ်ႇၵဝ်ႇ ဝဵင်းၵဵင်းတုင်

ၵၢတ်ႇၸဝ်ႈၾႃႉ(ဢမ်ႇၼၼ်) ၵၢတ်ႇၵဝ်ႇ ဝဵင်းၵဵင်းတုင်

['Uncategorized']

2018-03-02T08:40:12

https://shannews.org/archives/3053

ၵၢတ်ႇၸဝ်ႈၾႃႉ ၵဵင်းတုင် ပီၼႆႉ မီးၵူၼ်းမိူင်းၶဝ်ႈႁူမ်ႈၵိုၼ်းၶွၼ်ႈၼမ်

ၵၢတ်ႇၸဝ်ႈၾႃႉ(ဢမ်ႇၼၼ်) ၵၢတ်ႇၵဝ်ႇ ၸႄႈဝဵင်းၵဵင်းတုင် ဢၼ်ၵူၼ်းမိူင်းယုမ်ႇယမ် ၸတ်းႁဵတ်းမႃးၵူႈပီၼၼ်ႉ ပီၼႆႉၵေႃႈ ၵူၼ်းမိူင်းၶဝ်ႈႁူမ်ႈသိုဝ်ႉၸၢႆႇၶၢႆၶူဝ်း ၵိုၼ်းၶွၼ်ႈၼမ်လိူဝ်ၵူႈပီ ဝႃႈၼႆ။ ၶႅပ်းႁၢင်ႈ ၵၢတ်ႇၸဝ်ႈၾႃ့ / ၵၢတ်ႇၵဝ်ႇ ဝဵင်းၵဵင်းတုင် ပီ 2018။ Photo by Tuyee ဝၼ်းတီႈ 02/03/2018 ယၢမ်းၵၢင်ၼႂ် 6 မူင်း ထိုင် 12 မူင်း ၵူၼ်းမိူင်းၵဵင်းတုင် ၼႂ်းဝဵင်း/ ၼွၵ်ႈဝဵင်း ဢွၼ်ၵၼ်မႃးၶဝ်ႈ ႁူမ်ႈသိုဝ်ႉၸၢႆႇ/ ၶၢႆၶူဝ်း ၼႂ်းၵၢတ်ႇၸဝ်ႈၾႃႉ/ၵၢတ်ႇၵဝ်ႇ တီႈပွၵ်ႉႁူဝ်ၵၢတ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ ဝၼ်းၵၢတ်ႇၸဝ်ႈၾႃႉ/ ၵၢတ်ႇၵဝ်ႇၼႆႉ ၵမ်ႈၼမ် တူၵ်းမႅၼ်ႈဝၼ်းၵၢတ်ႇလီ ဝၼ်းဢၼ်ၸဝ်ႈၾႃႉမၵ်းမၢႆပၼ်ဝႆႉ။ ၶႅပ်းႁၢင်ႈ ၵၢတ်ႇၸဝ်ႈၾႃ့ / ၵၢတ်ႇၵဝ်ႇ ဝဵင်းၵဵင်းတုင် ပီ 2018။ Photo by Sai Seng Ywet ၸၢႆးယီႈ ၵူၼ်းၵဵင်းတုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈ မႃးဢႅဝ်ႇၵၢတ်ႇတင်ႈတႄႇ ၸဝ်ႉယဝ်ႉ ၵူၼ်း ၵိုၼ်းၽိုတ်ႉၵၼ်ဢီးၵၼ် လႆႈဝႃႈ ၵိုၼ်းလိူဝ် ၵူႈပီ။ ၼွၵ်ႈလိူဝ်ၼၼ်ႉ ႁဝ်းၶႃႈ ဢွၼ်ၵၼ်ၵႂႃႇဝႆႈသႃ ၼပ်ႉယမ် တႆႈတဵၼ်းတီႈၶုမ်ၸဝ်ႈၾႃႉလူင် ၵဵင်းတုင်ပႃးထႅင်ႈလူးၵွၼ်ႇ” ဝႃႈၼႆ။ ၶႅပ်းႁၢင်ႈ ၵၢတ်ႇၸဝ်ႈၾႃ့ / ၵၢတ်ႇၵဝ်ႇ ဝဵင်းၵဵင်းတုင် ပီ 2018။ Photo by Sai Seng Ywet ၵၢတ်ႇၸဝ်ႈၾႃႉ/ ၵၢတ်ႇၵဝ်ႇ ၸႄႈဝဵင်းၵဵင်းတုင်ၼႆႉ ၼိုင်ႈပီ ၸတ်းၼိုင်ႈပွၵ်ႈ ႁႂ်ႈတူၵ်းမႅၼ်ႈၼႂ်းဝၼ်းၵၢတ်ႇလီ သင်ဝႃႈ ပဵၼ်ဝၼ်းၵၢတ်ႇၸဝ်ႈၾႃႉၼႆ ၵၢတ်ႇယႂ်ႇ/ ၵၢတ်ႇဢွၼ်ႇ ၼႂ်းဝဵင်းၵဵင်းတုင် ဢိုတ်းၵူႈတီႈသေ မႃးသိုဝ်ႉမႃးၶၢႆတေႃႇၵၼ် တီႈၵၢတ်ႇၸဝ်ႈၾႃႉ/ၵၢတ်ႇၵဝ်ႇၼႆႉ ဝႃႈၼႆ။ ၶႅပ်းႁၢင်ႈ ၵၢတ်ႇၸဝ်ႈၾႃ့ / ၵၢတ်ႇၵဝ်ႇ ဝဵင်းၵဵင်းတုင် ပီ 2018။ photo by Sai Seng Ywet ၸၢႆးယီႈ လၢတ်ႈဝႃႈ ၸွမ်းၼင်ႇႁဝ်းၶႃႈ ၵူၼ်းမိူင်းယုမ်ႇယမ်တႄႉ သင်ဝႃႈလႆႈမႃး ၶဝ်ႈၵၢတ်ႇၸဝ်ႈၾႃႉႁဝ်းၸိုင် တေယူႇ လီၵိၼ်ဝၢၼ်လႄႈ ၵၢၼ်ပၢႆးမၢၵ်ႈမီးၵေႃႈ တေၶႅမ်ႉလႅပ်ႈတိူဝ်းတွၼ်းလိူဝ်ၵဝ်ႇ။ ယဝ်ႉၵေႃႈ တေၵတ်းယဵၼ် သိူဝ်း သႃႇ” ဝႃႈၼႆ။ ၼႂ်းဝၼ်းၵၢတ်ႇၸဝ်ႈၾႃႉ/ ၵၢတ်ႇၵဝ်ႇမိူဝ်ႈၼႆႉ မီးၵူၼ်းမိူင်းၼႂ်းပိုၼ်ႉတီႈ ဢဝ်ၶူဝ်းၶွင် ဢၼ်ဢွၵ်ႇၼႂ်းသူၼ်ၼႂ်းႁႆႈ၊ ၶူဝ်းၶွင်ဢၼ်ႁဵတ်းဢွၵ်ႇၼႂ်းမိုဝ်း၊ သိူဝ်ႈၽႃႈသိူဝ်ႈၶူဝ်း၊ ၶွင်ၵိၼ်ၶွင်ယႅမ်ႉ ၸဵမ်ၸိူဝ်းၼႆႉ ဢဝ်မႃးသိုဝ်ႉၶၢႆတေႃႇၵၼ်။ လိူဝ်ၼၼ်ႉ ယင်းမီးထႅင်ႈ ပၢင်မူၼ်ႈသိူဝ်း၊ ႁွင်ႉၽဵင်းၵႂၢမ်းပၢၼ်မႂ်ႇ၊ ၵဝ်ႇ တၢင်းၵႃႈယိူင်း/ ၸိူင်း ၸိူဝ်းၼႆႉ ဝႃႈၼႆ။ ၼွၵ်ႈလိူဝ်ၼၼ်ႉ ၵူၼ်းမိူင်းၵဵင်းတုင် ဢွၼ်ၵႂႃႇလုမ်းလႃးၶုမ်ၵုတ်းၸဝ်ႈၾႃႉလူင်ၵဵင်းတုင်-ၸဝ်ႈၵွၼ်ႈၵႅဝ်ႈဢိၼ်းထလႅင် တႆႈတဵၼ်းလႄႈ ဝႆႈသႃ။ ၶုမ်ၵုတ်း ၸဝ်ႈၾႃႉၵဵင်းတုင်ၼၼ်ႉ မီးယူႇဝႆႉတီႈပွၵ်ႉၵၢတ်ႇၵူၺ်း ဝႃႈၼႆ။ မိူဝ်ႈပီ 1930 ၸဝ်ႈၵွၼ်ႈၵႅဝ်ႈ ဢိၼ်းထလႅင် ပူင်ဝႃႈ ၵၢတ်ႇၵဝ်ႇၼႆႉ မၼ်းၵႅပ်ႈ ၼႆသေ ၸင်ႇၶၢႆႉၵႂႃႇႁဵတ်း ၵၢတ်ႇထႅင်ႈ ဢၼ်ၼိုင်ႈ ပဵၼ်ၵၢတ်ႇလူင်ဝဵင်းၵဵင်းတုင် ယၢမ်းလဵဝ်။ တႄႇၶၢႆၵၢတ်ႇတီႈၵဵင်းတုင် မိူဝ်ႈပီ 1936 ။ ၼင်ႇႁိုဝ်ထုင်းတေ ဢမ်ႇႁၢႆၼၼ်ႉ ၶိုၼ်းမႃးၶၢႆတီႈၵၢတ်ႇၵဝ်ႇၶိုၼ်း ၼိုင်ႈပီ ၼိုင်ႈပွၵ်ႈ။

['ၾိင်ႈငႄႈၾိင်ႈထုင်း']

2018-03-02T08:07:40

https://shannews.org/archives/3051

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 02/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.48 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 210.51 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 02/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 01/03/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-03-02T07:57:32

https://shannews.org/archives/3048

LDU တုၵ်းယွၼ်း ၼႃႈလိၼ်ၽွင်းငမ်းတူဝ်ၵဝ်ႇ လႃးႁူႇ

ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU ဢၼ်လူင်းလၢႆးမိုဝ်းၵိုတ်း တိုၵ်းပတ်းပိုၼ်ႉတူဝ်ႈမိူင်း NCA ၵႂႃႇမိူဝ်ႈလိူၼ်ၾႅပ်ႊၿိဝ်ႊရီႊ ပူၼ်ႉမႃးၼၼ်ႉ ယိူင်းဢၢၼ်းတေတုၵ်းယွၼ်း ၼႃႈလိၼ်ၽွင်းငမ်းတူဝ်ၵဝ်ႇ လႃးႁူႇ ဝႃႈၼႆ။ ၶႅပ်းႁၢင်ႈ ၸဝ်ႈသိုၵ်းလူင် သေႃးလမူၼ်ႇ။ Photo by VOA ၸဝ်ႈသိုၵ်းလူင် သေႃးလမူၼ်ႇ ၵႅမ်ႁူဝ်ပဝ်ႈ LDU လၢတ်ႈဝႃႈ “ ပေႃးလႆႈတိုဝ်ႉတၢင်း ဢုပ်ႇဢူဝ်းၵၢၼ်မိူင်း ဢၼ်ႁဝ်းၶႃႈ ႁၢင်ႈႁႅၼ်းဝႆႉ တႃႇတုၵ်းယွၼ်းၼႃႈလိၼ်ၽွင်းငမ်းတူဝ်ၵဝ်ႇၼၼ်ႉ တေဢဝ်တၢင်ႇ လၢတ်ႈၼႄၵႂႃႇ ဝၢႆးလူင်းလၢႆးမိုဝ်း NCA ယဝ်ႉ ဢွၼ်တၢင်းသုတ်းတေ ၵႄႈလိတ်ႈပၼ်ႁႃယႃႈမဝ်းၵမ်” ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 13/02/2018 ၼၼ်ႉ ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU တင်း ပႃႇတီႇမိူင်းမွၼ်းမႂ်ႇ NMSP ႁူမ်ႈၵၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA သေ ပေႃးထိုင်မႃး ပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်းသၢမ်ၸိုင် ယူႇတီႈတင်းသွင်ၸုမ်း မီးလွင်ႈႁၢင်ႈႁႅၼ်းတႃႇတေၶဝ်ႈႁူမ်ႈၸွမ်းပၢင်ၵုမ်လူင်ၼႆႉ။ ၸဝ်ႈသိုင်းလူင် သေႃးလမူၼ်ႇ သိုပ်ႇလၢတ်ႈဝႃႈ တွၼ်ႈတႃႇတေပဵၼ်ၼႃႈလိၼ်ၽွင်းငမ်းတူဝ်ၵဝ်ႇၵေႃႈ ၶွတ်ႇၽွတ်ႈ ပိူင်မၼ်းဝႆႉယဝ်ႉ။ ဢၼ်ယွၼ်းၼႃႈလိၼ်ၽွင်းငမ်းတူဝ်ၵဝ်ႇလႃးႁူႇၼႆႉၵေႃႈ ဢမ်ႇၸႂ်ႈတႃႇၽၢတ်ႇဢွၵ်ႇမိူင်းတႆး၊ မိူင်း မၢၼ်ႈ။ ပေႃးဝႃႈ တင်းမူတ်းလႆႈၸႂ်ၵၼ်ယဝ်ႉ ၸင်ႇတေပဵၼ်မႃးလႆႈလႄႈ ပိူင်လူင်ဢုပ်ႇၵုမ်တင်းဝႃႉလႄႈ ပီႈၼွင်ႉတႆး ထႅင်ႈၵွၼ်ႇ။ တၵ်းလႆႈတၢင်းၵမ်ႉထႅမ်တီႈဝႃႉလႄႈ တႆး ဢိၵ်ႇတၢင်ႇၸၢဝ်းၶိူဝ်းၼႂ်းပိုၼ်ႉတီႈ။ ဝႃႉ၊ လွႆ၊ ၵူဝ်းၵၢင်ႉ လႄႈ ထၼု တႄႉ ၶဝ်ပေႃးပဵၼ်ၼႃႈလိၼ်ၽွင်းငမ်းတူဝ်ၵဝ်ႇၵႂႃႇယဝ်ႉ။ ဢၼ်ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊ လႃးႁူႇ LDU တေတုၵ်းယွၼ်းပဵၼ်ၼႃႈ လိၼ်ၽွင်းငမ်း တူဝ်ၵဝ်ႇလႃးႁူႇၼၼ်ႉ ပဵၼ် ၾၢႆႇဢွၵ်ႇၶူင်း 9 ၸႄႈဝဵင်း မိူၼ်ၼင်ႇ မိူင်းပဵင်း၊ မိူင်းသၢတ်ႇ၊ တႃႈၶီႈလဵၵ်း၊ မိူင်းၽျၢၵ်ႈလႄႈ ၵဵင်းတုင် မိူင်းယၢင်း၊ မိူင်း ၶၢၵ်ႇ ၸဵမ်ၸိူဝ်းၼႆႉ ဝႃႈၼႆ။ ၶေႃႈမုလ်း – VOA

['ၵၢၼ်မိူင်း']

2018-03-01T11:17:32

https://shannews.org/archives/3038

ဝၼ်းမႃးၶပူးၸႃး (MAGHAPUJA DAY)

မႁႃမုင်ႉ (မိူင်းၸႄႈ) ၵႂၢမ်းၼမ်း။ မႃးၶ ပဵၼ်ၸိုဝ်ႈလိူၼ်ဢၼ်ႁွမ်းၸွမ်းမႃးၶၼၵ်ႉၶတ်ႈ။ မႃးၶမႃးသ ၸင်ႇမႃးမႅၼ်ႈလိူၼ် 3 တႆး၊ ဝၼ်းလိူၼ် 3 မူၼ်း ၵေႃႈႁွင်ႉ ဝၼ်းမႃးၶပုၼ်းၼမီး(ပီ 2018 ၼႆႉ ၵွပ်ႈပီသွင် 8 လႄႈ တူၵ်းမႅၼ်ႈၼႂ်း လိူၼ်သီႇမူၼ်း ဢၼ်ပဵၼ် လိူၼ်ဝႆႈပူးၸႃးထၢတ်ႈၵွင်းမူးတႆးႁဝ်းၸိူဝ်းပဵၼ်ၸၢဝ်းပုတ်ႉထ)။ ဝၼ်းၼၼ်ႉပဵၼ် ဝၼ်းၸၢဝ်းပုတ်ႉထႁဝ်း ဢမ်ႇဝႃႈမီး တီႈတၼ်းႁဵင်းလႂ် ဢွၼ်ၵၼ်ႁဵတ်းၵၢၼ်လီၵုသူလ် ၶဝ်ႈဝတ်ႉလူႇတၢၼ်းၽႄႇၼႃးမုၼ် လႄႈ ယွၼ်းၽွလ်းလီမၵ်ႈ ၽူလ်ၵၼ်၊ ဝၼ်းဢၼ်ၸၢဝ်းတႆးႁဝ်းပဵၼ်ပွႆးလူႇတၢၼ်းၶဝ်ယႃႇၵု(ၶဝ်ႈၼမ်ႉဢွႆႈ) ၵေႃႈပဵၼ်ဝၼ်းၼႆႉ။ ပွႆးလူႇၵွင်လူဝ် တီႈပုတ်ႉထၸဝ်ႈၵေႃႈၸႂ်ႈဝၼ်းၼႆႉ။ ၵူၼ်းတႆးၼ်ႂ်းမိူင်းထႆး ႁဵတ်းပႃးပွႆးယုၵ်ႉယွင်ႈၸဝ်ႈၶူးမေႃ မိူဝ်ႈဝၼ်းလိူၼ်သၢမ် မူၼ်းၼႆႉ။ ယွၼ်ႉၼၼ် ဝၼ်းလိူၼ် 3 မူၼ်းၼႆႉ ၸၢဝ်းပုတ်ႉထတူဝ်ႈလူၵ်ႈၸင်ႇတင်ႈၸိုဝ်ႈဝႃႈ-ဝၼ်းမႃးၶပူးၸႃး ႁိုဝ်ၵေႃႈ ဝၼ်းမႃးၶပုၼ်းၼမီးပူးၸႃး ((MAGHAPUJA DAY OR THE FULL MOON DAY OF THE THIRD MONTH, (ESPECIALLY IN FEBRUARY.) ၼႆသေ မၵ်းမၼ်ႈႁဵတ်းပွႆးထမ်းမပူးၸႃး (THE DHAMMA RESPECTING FESTIVAL) ၼႆမႃးၵူႈပီ။ ဝၼ်းၼႆႉ ၵွပ်ႈပဵၼ်ဝၼ်း ဢၼ်ၽြႃးပဵၼ်ၸဝ်ႈတမ်းဝၢင်းလၵ်းပိူင် ပုတ်ႉထသႃသၼႃလႄႈ ၼႂ်းတူင်ႇဝူင်းၸဝ်ႈမုၼ်ႁွင်ႉၵၼ်ဝႃႈ ဝၼ်းဢူဝ်းဝႃးတပႃတိမူၵ်ႈ (OVADAPATIMOKKHA DAY) ၼႆသေ ဢွၼ်ၵၼ်သူတ်ႇထမ်းမထႃ ဢူဝ်းဝႃးတပႃတိမူၵ်ႈ ၵၼ်ႁဵတ်းၼႆ။ လွင်ႈပဵၼ်မႃးဝၼ်းမႃးၶပူးၸႃး။ မီးဝႃႈမိူဝ်ႈပုတ်ႉထၶမ်းၽြႃးၸဝ်ႈဢဝ်ပထမဝသ်ႉသႃ တီႈထိူၼ်ႇလူင်တိုင်( ယၢမ်ႈလဵဝ်ႁွင်ႉသႃႊရၼၢထ်ႉ) တီႈမိူင်း ပႃးရႃးၼသီတင်းဢရႁၼ်တႃ(ပၼ်ၸဝၵ်ႉၵီး) 5 ၸဝ်ႈၼၼ်ႉ ပဵၼ်ၼႂ်းပီ 588 B.C။ ဝၢႆးဢွၵ်ႇဝႃႇသႃယဝ်ႉၼၼ်ႉ ပုတ်ႉထၸဝ်ႈၼႄတၢင်းႁႂ်ႈၸဝ်ႈဢရႁၼ်တႃ 60 ၼိုင်ႈၸဝ်ႈၼိုင်ႈတူၼ်ၵႂႃႇၼိုင်ႈတၢင်း တႃႇပိုၼ်ၽႄႈပုတ်ႉထ သႃ သၼႃ။ ၶမ်းၽြႃးၸဝ်ႈတူၼ်လဵဝ်ၽူတ်ႇဢဝ်ၸဝ်ႈရသေးၸတိလၼႂ်းၶိူဝ်းႁိူၼ်းၵသ်ႉသပ 3 ပီႈၼွင်ႉၼႂ်းမိူင်းရႃး ၸၵႁ (RAJAGRI) တီႈထိူၼ်ႇမၢၵ်ႇပိၼ်း(ဢုလုဝေးလဝၼ်း)၊ ႁိမ်းၾင်ႇမႄႈၼမ်ႉၵယႃႊ (တီႈဝဵင်းၵယႃႊယၢမ်းလဵဝ်) လႄႈ ယူႇသဝ်းတီႈၼၼ်ႈ 3 လိူၼ် (တေႃႇထိုင်လိူၼ်ၵမ်မူၼ်း)။ လုၵ်ႉတီႈၼၼ်ႈဢွၼ်ဢဝ်ဢရႁၼ်တႃ 1000 ၸဝ်ႈၶဝ်ႈၵႂႃႇၼႂ်းဝဵင်းရႃးၸၵႁ ၵႂႃႇၽူတ်ႇဢဝ်ၶုၼ်ႁေႃၶမ်း ပိမ်းပိသႃရလႄႈ ၵူၼ်းၼႂ်းဝဵင်းၵမ်ႈၽွင်ႈယဝ်ႉ လႆႈယူႇသဝ်း တီႈဝတ်ႉဝေႊလုဝၼ်း( ဝတ်ႉသူၼ်မႆႉသၢင်းၶမ်းလဵင်ႉၸွၼ်ႈ) ဢၼ်ၶုၼ်မိူင်းယုၵ်ႉဢဝ်သူၼ်မႆႉသၢင်းတီႈ ၼွၵ်ႈဝဵင်း လူႇတၢၼ်းပၼ်ႁဵတ်းဝတ်ႉတႃႇသင်ၶၸဝ်ႈၶဝ်ယူႇသဝ်းၼၼ်ႉ။ ထိုင်မႃး မိူဝ်ႈဝၼ်းလိူၼ် 3 မူၼ်း (14 January, 588 B.C.) ၸင်ႇမီးဢရႁၼ်တႃၸဝ်ႈၸိူဝ်း ပဵၼ်ဢေႁိၽိၵ်ႉၶု (ၸဝ်ႈၸၢင်းၸိူဝ်းဢၼ်တၢမ်တူဝ်ၽြႃးပဵၼ်ၸဝ်ႈဝူတ်ႇပၼ်) 1250 တူၼ်လုၵ်ႉလၢႆတၼ်းႁဵင်းမႃးႁူမ်ႈၵၼ်ထွမ်ႇၾင်း ဢဝ်ၵႂၢမ်းသွၼ်ဢူဝ်းဝႃးတပႃတိမူၵ်ႊ(တမ်းဝၢင်းလၢႆးယူႇသၢင်ႈၵိၼ်သဝ်းၸဝ်ႈသၢင်ႇၸဝ်ႈၸၢင်းၶဝ်) တမ်ႈတီႈပုတ်ႉ ထၶမ်းၸဝ်ႈ။ ၼႂ်းၵႃႈဝၼ်းယႂ်ႇဝၼ်းလူင် ၼႂ်းတူင်ႇဝူင်းပုတ်ႉထသႃသၼႃသွင်ဝၼ်းသၢမ်ဝၼ်း (ၸိူင်ႉၼင်ႇ- ဝၼ်းဝိသႃၶပူးၸႃး၊ ဝၼ်းဢႃသႃလႁပူးၸႃးလႄႈ မႃးၶပူးၸႃး) ၼႂ်းသၢမ်ဝၼ်းၼႆႉ ဝၼ်းဢၼ်ပုတ်ႉထၶမ်းၽြႃးပဵၼ် ၸဝ်ႈတမ်းဝၢင်းလၵ်ႈပိူင်ဝိၼႆးသႃသၼႃ(တေးသၼႃးပၼ်ဢူဝ်းဝႃးတပႃတိမူၵ်ႈ – THE DUDDHA DISCIPLINES INSTRUCTIONS) လႄႈ ၸၢဝ်းပုတ်ႉထတူဝ်ႈလူၵ်ႈ ၸင်ႇဢဝ်ႁဵတ်ႇၵၢၼ် 4 ယိူင်ႈပႃႈတႂ်ႈၼႆႉပဵၼ်လၵ်းဢိင် မႄႈပိူင်မၼ်းသေ မၵ်းမၼ်ႈပဵၼ်ဝၼ်းထမ်းမပူးၸႃးလႄႈ ၸတ်းႁဵတ်းပၢင်ပွႆးဝၼ်းမႃးၶပူးၸႃး မိူဝ်ႈဝၼ်းလိူၼ် 3 မူၼ်းၼႆမႃးၵူႈၶူပ်ႇပဵၼ်ပီတေႃႇဝၼ်းမိူဝ်ႈၼႆႉ။ ၼႂ်းဝၼ်းလိူၼ်သၢမ်မူၼ်း – မႃးၶပုၼ်းၼမီးပီ 588 B.C ၼၼ်ႉၸဝ်ႈၸၢင်းၸိူဝ်းမႃးႁူမ်ႈၼႂ်းပၢင် ၾင်းထမ်း မီး 1250 တူၼ်။ လႄႈမီးၾၢင်ႁၢင်ႈဝိသဵသ်ႇတွၼ်းၵႄး 4 ယိူင်ႈၼင်ႇပႃႈတႂ်ႈၼႆႉ 1) ပဵၼ်ၸဝ်ႈဢရႁၼ်တႃတင်း 1250 တူၼ်။ 2) ပဵၼ်ဢေႁိၽိၵ်ႉၶုတင်း 1250 တူၼ်။ 3) တင်း 1250 တူၼ် ဢမ်ႇလႆႈၼတ်ႉမၢႆၵၼ်ဝႆႉလူင်ႈၼႃႈသေ မႃးႁွတ်ႈၼႂ်း ဝၼ်းလဵဝ်ၵၢၼ်လႄႈ 4) တၢမ်တူဝ်ပုတ်ႉထၽြႃးၸဝ်ႈ ပဵၼ်ၽူႈတေးသၼႃးထမ်းမ ဢူဝ်းဝၢတ်ႊ(ပဵၼ်ၽူႈဝၢင်းပၼ် လၵ်းပိူင်ၵႂၢမ်းသွၼ်သႃသၼႃၸဝ်ႈ)၊ ၼႆႉႁွင်ႉဝႃ – ၸတုရင်းၵသၼ်ၼိပႃတ (CATURANGA SANNIPATA) ႁိုဝ် ပၢင်ၵုမ်ၾင်းထမ်းလၵ်း ပိူင်တႃႇသင်ၶၸဝ်ႈ (THE LAW OF SANGHA OR COMMUNITY) ဢၼ်မီးၾၢင်ႁၢင်ႈ ဝိသဵသ်ႇတွၼ်းၵႄး 4 ယိူင်ႈမီးၸိူင်ႉၼႆ။ ၾိင်ႈထုင်းၽၢမ်း(ပုင်ႇၼႃး) တင်းဝၼ်းမႃးၶပူးၸႃး။ တီႈၸိုဝ်ႈမၼ်း ၼႂ်းပၢၼ်ၽြႃးၸဝ်ႈမိူဝ်ႈႁူဝ်တီး ၸိူဝ်းပဵၼ်ဢရႁၼ်တႃၶဝ်ၸဝ်ႈ ၵမ်ႈၼမ်ပဵၼ် ၶိူဝ်းၽၢမ်း (ပုင်ႇၼႃး) (BRAHMANA) ၼႂ်းမိူင်းပႃးရႃးၼသီ ရတ်ႉၵႃသိလႄႈ မိူင်းရႃးၸၵႁရတ်ႉမၵထ။ ၾိင်ႈထုင်း ၽၢမ်းႁိၼ်ႇတူႇၼၼ်ႉ ဝၢင်းပႅတ်ႈမူတ်းယဝ်ႉသေတႃႉ မိူဝ်ႈႁၼ်ပိူၼ်ႈႁဵတ်းၼၼ်ႉ ဢမ်ႇႁၢမ်ႈဢမ်ႇၼႄး။ ဝၼ်းလိူၼ်သၢမ်မူၼ်းၼၼ်ႉ ၸၢဝ်း ၽၢမ်းႁိၼ်ႇတူႇၶဝ် ဢွၼ်ၵၼ်လူင်းဢၢပ်ႇၼမ်ႉမႄႈၵင်းၵႃး လၢင်ႉပႅတ်ႈပၢပ်ႇဢၵုသူလ်ၵမ်ႊၵူႈပီပီ။ (ၼႂ်းၽြႃးႁိၼ်ႈတူႈ 3 တူၼ်ၼၼ်ႉ ၽြႃးသီဝပႃးတူၼ်ၼိုင်ႈ)။ ၼႂ်းဝၼ်းလိူၼ်သၢမ်မူၼ်း ပီ 588 B.C ၼၼ်ႉ ဢရႁၼ်တႃၶဝ်ၸဝ်ႈ ၸိူဝ်းဢွၵ်ႇၽိူၺ်ၽႄႈ ပုတ်ႉထသႃသၼႃယူႇၼႂ်း ရတ်ႉမၵထၼၼ်ႉ လႆႈႁၼ်ၸၢဝ်းႁိၼ်ႇတူႇၶဝ်ႈပူးၸႃးၽြႃးသီႈဝၵၼ်။ မိူဝ်ႈႁၼ်ၸၢဝ်းႁိၼ်ႇတူႇၶဝ်ၵမ်ႈၽွင်ႈဢၢပ်ႇ သုၵ်ႈသီဢၵုသုလ်ၵမ်ႊ ၼႂ်းၼမ်ႉမႄႈၵင်းၵႃး၊ ၵမ်ႈၽွင်ႈတိုၵ်ႉပူးၸႃး ဝႆႈဝၢၼ်းၽီသၢင်ယူႇၼၼ်ႉ ႁၼ်ထိုင်ဝႃႈတေ တူၺ်းလၢႆၵေႃႈ ဢမ်ႇသၢင်ႇထုၵ်ႇ၊ တေႁဵတ်းၸွမ်းၵေႃႈ လႆႈဝၢင်းပႅတ်ႈယဝ်ႉၼႆလႄႈ ၸင်ႇဢွၼ်ၵၼ်ၶုၵ်းၸႂ်လႆႈၽြႃး ပဵၼ်ၸဝ်ႈ ဢၼ်မီးယူႇတီႈဝတ်ႉဝေးလုဝၼ်း ၼၼ်ႉသေ ၸင်ႇမိူဝ်းႁူမ်ႈထွမ်ႇဢဝ်ဢူဝ်းဝႃးတပႃတိမူၵ်ႈ တမ်ႈတီႈ ပုတ်ႉထၽြႃးပဵၼ်ၸဝ်ႈလႄႈ ဢဝ်ပဵၼ်ဝၼ်းမႃးၶပူးၸႃး တွၼ်ႈတႃႇပုတ်ႉထသႃသၼႃမႃးတေႃႇဝၼ်းမိူဝ်ႈၼႆႉ။ ၸၢဝ်းပုတ်ႉထသႃသၼႃ မိူင်းသိင်ႁုလ်(သီလင်ၵႃ) ယင်းယုမ်ႇယမ်ဝႃႈ ဝၼ်းလိူၼ်သၢမ်မူၼ်းၼႆႉ ဢမ်ႇၸႂ်ႈၵႃႈ ပဵၼ်ဝၼ်းဢၼ် ပုတ်ႉထၽြႃးၸဝ်ႈတေးသၼႃးဢူဝ်းဝႃးတပႃတိမူၵ်ႈၵူၺ်း၊ ယင်းပဵၼ်ဝၼ်းဢၼ်ပုတ်ႉထၽြႃးၸဝ်ႈ တင်ႈပၼ်သမၼသၵ်းႁႂ်ႈၸဝ်ႈသႃလိပုတ်ႉတရ တင်းၸဝ်ႈမူၵ်ႉၵလႃးၼ ပဵၼ်ဢၵ်ႉၵသႃဝၵလႄႈ ပဵၼ်ဝၼ်း မုၼ်ၶမ်းၸဝ်ႈပိုၼ်ၽၢဝ်ႇ(တီႈမိူင်းဝေးသႃလီး) ဝႃႈ “ ထႅင်ႈ 3 လိူၼ် တထႃၵတ တေဢဝ်ပရိၼိပ်ႉပၢၼ်း” ၼႆၼၼ်ႉထႅင်ႈၼႆယူႉ။ ၶေႃႈလူပ်းလင်။ ဝၼ်းမႃးၶပူးၸႃးၼႆႉၵေႃႈ လၢႆးၵၢၼ်မၼ်းမိူၼ်ၵၼ်တင်းဝၼ်းဝိသႃၶပူးၸႃး တင်းဢႃသႃလႁပူးၸႃးၵူၺ်း။ ၸိူင်ႉၼင်ႇ – လုၵ်ႉၸဝ်ႉတၵ်းပၢတ်ႇ ၶဝ်ႈဝတ်ႉလူႇတၢၼ်း ဝဵၼ်းတဵၼ်း ယွၼ်းၽွလ်းၼင်ႈသမႃးထိ တိူၼ်းဝိပသ်ႉသၼႃး လႄႈ ၽႄႈမဵတ်ႉတႃထမ်းဢဝ်ပဵၼ်ထမ်းမပူးၸႃးၵၼ်။ တွၼ်ႈတႃႇၽူႈၸိူဝ်းသတ်ႉထႃး ဢိၵ်ႇတင်းၵူၼ်းၼုမ်ႇႁုၼ်ႈလင်ၶဝ် တေႁူႉပွင်ႇလႄႈ ၶဝ်ႈၸႂ်လွင်ႈဝၼ်းယႂ်ႇဝၼ်းလူင်သေ ႁူႉၸၢင်ႈၸႂ်ႉတိုဝ်းသတိထမ်း ပၺႃးထမ်းၵူႈၵၼ်သတ်ႉ ထႃး ယဝ်ႉပူၵ်းပွင်ၽဝၸူဝ်ႈပၢၼ်တူဝ်ၵဝ်ႇ ႁႂ်ႈပဵၼ်ၽူႈဢၼ်ၸွႆႈပူၵ်းပွင်ပၼ်ၽွၼ်းပၢင်ႈတၢင်းလီ တႃႇတူင်ႇဝူင်းၵူၼ်းတင်း လုမ်ႈၾႃႉ (THE WORLD SOCIALITIES) ႁႂ်ႈလႆႈယူႇၵတ်းၵတ်းယဵၼ်ယဵၼ်လူၺ်ႈၵၼ်ၼၼ်ႉ ၽူႈတႅမ်ႈၶဝ်ႈၸႂ်ဝႃႈ ၽႃးရပုၼ်ႈၽွၼ်းမၼ်းမီးတီႈသင်ၶၸဝ်ႈၶဝ်ၼႆယူႇ။ ၵွပ်ႈသင်? ၵွပ်ႈသင်ၶၸဝ်ႈပဵၼ်တီႈၵူၼ်းတင်းလၢႆၼပ်ႉယမ်၊ ပဵၼ်ၽူႈၽႄႈတိူၼ်းၵႂၢမ်းသင်ႇသွၼ်ၶမ်းၸဝ်ႈပုတ်ႉထ လႄႈ သတ်ႉထႃးၵူၼ်းလမ်ၶဝ်ယွမ်း ၼွမ်းႁပ်ႉႁဵတ်းၸွမ်း ၼႆၼၼ်ႉလႄႈ။ ဢူဝ်းဝႃးတပႃတိမူၵ်ႈ – The teaching or the law of (all) the Awakened – 13 ၶေႃႈ။ ၵ/-1. ဝဵၼ်ႉဝႄႈၵၢၼ်ဢမ်ႇလီတင်းလူင် 2. ႁဵတ်းႁွမ်ဝႆႉၵႃႈၵၢၼ်လီ 3. ၾိုၵ်းၽွၼ်ႉႁႂ်ႈၸိတ်းၸႂ်ၸိုၼ်ႈသႂ်။ [ 1.Not to commit any sin, 2. to do good, 3.and to purify one’s mind.] ၶ/- 4. လွင်ႈယိူၼ်ႉၵၼ်ႈပဵၼ်တၢင်းၵမ်ၸၼ်ႉသုင် 5. ၽူႈႁူႉလၢတ်ႈဝႃႈ ၼိပ်ႉပၢၼ်ႇပဵၼ်ယွတ်ႈလွင်ႈၵတ်းယဵၼ် 6. ၽူႈဢၼ်ႁဵတ်းႁၢႆႉၽူႈဢိုၼ်ႇ ဢမ်ႇၼပ်ႉဝႃႈပဵၼ်ၸဝ်ႈသိလ်ထမ်း 7. ၽူႈဢၼ်သူင်ပေႉၵိၼ်ၽူႈဢိုၼ်ႇ ဢမ်ႇသွၼ်ႇဝႃႈပဵၼ်ၽူႈၵူၼ်းလီ။ [ 4.The Awakened call patience the highest penance, 5.long-suffering the highest Nirvana, 6.for he is not an anchorite (pabbajita) who strikes others, 7.he is not an ascetic (samana) who insults others.] င/- 8. ဢမ်ႇႁႃတၢင်းၽိတ်းပိူၼ်ႈ 9. ဢမ်ႇဝႆႉတႃၸင်းပိူၼ်ႈ 10. မီးသတိတိုဝ်းၸွမ်းဝိၼႆးမၢႆမီႈ 11.မေႃၵိၼ်ဢႃႁႃရၸပ်းမွၵ်ႈ 12. မေႃလိူၵ်ႈယူႇတၼ်းႁဵင်းတီႈၵတ်းယဵၼ် 13. ၾိုၵ်းၽွၼ်ႉႁႂ်ႈၸိတ်းၸႂ်တဵင်ႈၼိမ်ၸၼ်ႉသုင်။ [ 8. Not to blame, 9. not to strike, 10. to live restrained under the law, 11. to be moderate in eating, 12. to sleep and sit alone, and 13. to dwell on the highest thoughts.] ၽိုၼ်ဢၢင်ႈဢိင်။ ။ 1. A Pictorial Biography of Sakyamuni Buddha, a translation into English by Z.A. Lu, printed in Taiwan: 1976-1997. 2. The Dhammapada, a translation by Sathienpong annapok (in English and Thai, Dhammasabha: B.E. 2538. 3. The Dhammapada, a translated from Pali by F. Max Muller, the Oxford University press London: 1881, and Motilal Banarsidass Publishers , Delhi India: 1965- 1998. 4. Some Thai News Paper: B.E. 2548. 5. Maghapuja Day: by Jao Bhattiya (Lang: Sy), Ceylon Journey:Vol. 7 , 2005

['Featured']

2018-03-01T10:47:20

https://shannews.org/archives/3034

ပိုၼ်းတူဝ်ၵႅပ်ႈ ၶူးမေႃယႃလူင် လုင်းပႃႉၺၢၼ်ႇ

ၸိုဝ်ႈ လုင်းပႃႉၺၢၼ်ႇ ၸိုဝ်ႈပေႃႈ လုင်းၼူႉ။ ၸိုဝ်ႈမႄႈ ပႃႈၼၢင်းၶမ်းၶႅၵ်ႇ။ ၵိူတ်ႇမိူဝ်ႈ 01/03/1907 ။ တီႈၵိူတ်ႇ ဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၸိုဝ်ႈမေးၼၢင်း ၸဝ်ႈဝၼ်ႇၼၺၢၼ်ႇ။ ပီႈၼွင်ႉႁူမ်ႈတွင်ႉ တင်းမူတ်းမီး 6 ၵေႃႉ- (1)လုင်းဢွင်ႇပႃႉ။ (2)ၼၢင်းသႄးၼူႉ။ (3)လုင်းၵျႃႇပူႉ။ (4)လုင်းၺုၼ်ႉ။ (5)လုင်းပႃႉႁၢၼ်ႇ။ (6)လုင်းပႃႉၺၢၼ်ႇ (ပဵၼ်ၵေႃႉလိုၼ်းသုတ်း)။ သဵင်ႈမုၼ် 18/1/1969 ၽွင်းဢႃယု 62 ပီ။ ၶၢဝ်းတၢင်းၵၢၼ်ႁဵၼ်း- မိူဝ်ႈလဵၵ်ႉႁဵၼ်းလိၵ်ႈတီႈႁူင်းႁဵၼ်း (A.B.M) တီႈဝဵင်းသီႇပေႃႉ၊ လုၵ်ႉတီႈသီႇပေႃႉသေ ၵႂႃႇသိုပ်ႇႁဵၼ်းတီႈႁူင်းႁဵၼ်း ၽူႈၼမ်းမိူင်းတႆး (Shan Chiefs’ School) ဢၼ်လုၵ်ႈၸဝ်ႈၾႃႉၶဝ်ယူႇ မိူဝ်ႈ 1/5/1917 တီႈတူၼ်ႈတီး။ ဢွင်ႇပူၼ်ႉၸၼ်ႉ 10 မိူဝ်ႈ 10/08/1926 လႆႈၵုင်ႇၶိုၵ်ႉတွၼ်းပၢႆးလိၼ် (ပထဝီႇ)လႄႈၾၢႆႇတႅမ်ႈႁၢင်ႈ။ ဢွင်ႇပူၼ်ႉၸၼ်ႉသိပ်းယဝ်ႉ ၵႂႃႇသိုပ်ႇႁဵၼ်းလိၵ်ႈတီႈႁူင်းႁဵၼ်းၸၼ်ႉၸွမ် ဝဵင်းလူင်တႃႈၵုင်ႈ မိူဝ်ႈ 1928 လိူၼ်မၢတ်ႊၶျ်။ ဢွင်ႇပူၼ်ႉၸၼ်ႉပီ 2 International Examination သေ သိုပ်ႇႁဵၼ်းၾၢႆႇၶူးမေႃယႃ၊ လႆႈၶူးၻီႊၵရီႊၾၢႆႇမေႃယႃမိူဝ်ႈ 28/11/1934 ။ လႆႈၶႅပ်းၸုမ်ႈၶူးၻီႊၵရီႊမေႃယႃ (M.B.B.S) သေ ႁပ်ႉၵၢၼ်ယူတ်းယႃၵူၼ်းတီႈတႃႈၵုင်ႈ၊ ၶၢႆႉမႃးႁဵတ်းၵၢၼ်တီႈတႃႈၵဵဝ်ႇ/ ဝဵင်းလိူဝ်ႇ၊ ဢွၵ်ႇၵၢၼ်တီႈဝဵင်းလိူဝ်ႇသေ မႃးယူႇတီႈသီႇပေႃႉ၊ မႃးပိုတ်ႇႁၢၼ်ႉသိုင်ႇယႃႈယႃ တၢင်းတူၵ်းၵၢတ်ႇႁိုင်ပီၼိုင်ႈ။ ထိုင်မႃးပီ 1938 ၵႂႃႇမိူင်းဢိင်ႊၵလႅၼ်ႊ (England) ၸွမ်းၸဝ်ႈဢုင်ႇၵျႃ (ၸဝ်ႈၾႃႉသီႇပေႃႉ)၊ သိုပ်ႇႁဵၼ်း ၾၢႆႇယႃႈယႃသေ လႆႈမႃးၶႅပ်းၶူး D.T.M (Diploma in Tropical Medicine) မိူဝ်ႈ 6/3/1938 ၊ သမ်ႉသိုပ်ႇၶိုၼ်ႈႁဵၼ်းၾၢႆႇလုမ်းလႃးၵူၼ်းပဵၼ်သေ လႆႈမႃးၶႅပ်းၶူး LM မိူဝ်ႈ 4/10/1938 ၼင်ႇၵဝ်ႇ။ ၵွပ်ႈၼႆ ၶူးမေႃယႃလူင် ၻွၵ်ႊတိူဝ်ႊပႃႉၺၢၼ်ႇၼႆႉ လႆႈၶႅပ်းၶူးလူင် 3 ဢၼ်- 1)ဢႅမ်ႊၿီႊၿီႊဢႅတ်ႊသ် M.B.B.S (Rgn) ။ 20 ၻီႊထီႊဢႅမ်ႊ D.T.M (Liverpol) ။ 3)ဢႄႊလ်ဢႅမ်ႊ L.M (Rol) ၸိူဝ်းၼႆႉ။ ဝၢႆးလုၵ်ႉမိူင်းဢိင်ႊၵလႅၼ်ႊမႃးယဝ်ႉ မႃးႁဵတ်းၶူးမေႃယႃတီႈၼမ်ႉၸၢင်ၵမ်းၼိုင်ႈ၊ သမ်ႉၶၢႆႉၵႂႃႇႁဵတ်းၶူးမေႃယႃ တီႈဝၢၼ်ႈမေႃႇ (ပၢၼ်းမေႃႇ) မိူဝ်ႈပီ 1938-40 ။ လုၵ်ႉတီႈဝၢၼ်ႈမေႃႇၶၢႆႉမႃးလႃႈသဵဝ်ႈ။ ၽွင်းသိုၵ်းလုမ်ႈၾႃႉပွၵ်ႈ 2 လႆႈႁဵတ်းမေႃယႃၾၢႆႇသိုၵ်း ၼႂ်းတပ်ႉသိုၵ်းၶႄႇ၊ လႆႈၸၼ်ႉၶုၼ်သိုၵ်းလူင်။ မႃးယူႇတီႈတူၼ်ႈတီး ပဵၼ်မေႃယႃလူင်ထႃဝရ ပၢႆးယူႇလီၼႂ်းၸႄႈတွၼ်ႈ မိူဝ်ႈ 1/8/1952 ၊ ၶိုၼ်ႈပဵၼ်ၽူႈၵွၼ်း ႁွင်ႈၵၢၼ်ၾၢႆႇယူႇလီ မိူဝ်ႈ 1/11/1955 ။ ၵွပ်ႈပိူဝ်ႈႁဵတ်းၵၢၼ်လီၼမ်သေ ထိုင်မႃးမိူဝ်ႈပီ 1957 ၸွမ်ၸိုင်ႈမိူင်းႁူမ်ႈတုမ် ပၼ်ၸိုဝ်ႈလီလူင်ဢၼ်ႁွင်ႉဝႃႈ “သီႇရိပျၢၼ်ႇၶျီႇ” ။ လိူဝ်သေၼၼ်ႉ လုင်းပႃႉၺၢၼ်ႇၼႆႉ ၵဵဝ်ႇၵပ်းလွင်ႈပၢႆးယူႇလီၼၼ်ႉ ယူတ်းယႃပၼ်ၵူၼ်းမိူင်း ဢမ်ႇဝႆႉၼႃႈလဵၵ်ႉၼႃႈယႂ်ႇ ၵူၼ်းမီးၵူၼ်းၽၢၼ်။ မိူဝ်ႈႁူဝ်ပီ 1950 ၽွင်းၶႄႇၽိူၵ်ႇၶဝ်ႈမႃးၼႂ်းမိူင်းၽွမ်ႉႁူမ်ႈ (မိူင်းႁူမ်ႈတုမ်မၢၼ်ႈ)သေ တပ်ႉသိုၵ်းမိူင်းႁူမ်ႈတုမ် ၵႅတ်ႇၶႄႁႄႉၵင်ႈဝၢၼ်ႈမိူင်း၊ တိုၵ်းလိုပ်ႈၶႄႇၽိူၵ်ႇ ဢွၵ်ႇဝၢၼ်ႈဢွၵ်ႇမိူင်းၼၼ်ႉ ၵေႃႈမၼ်းၸဝ်ႈလႆႈၸွႆႈထႅမ် ယူတ်းယႃပၼ်ၵႂၢင်ႈၵႂၢင်ႈၶႂၢင်ၶႂၢင်။ ႁပ်ႉဢဝ်ပုၼ်ႈၽွၼ်းတိုၵ်းတေႃး တၢင်းပဵၼ်ၼၢဝ်ယုင်း (ၼၢဝ်ၼူၵ်ႉ) ပၼ်ၵူၼ်းမိူင်းတႆး။ မိူဝ်ႈ 26/5/1958 ပၢင်ၵုမ်လူင်လွင်ႈပၢႆးယူႇလီ ဢၼ်ၸတ်းႁဵတ်းတီႈမိူင်းဢမေႊရိၵႃႊ ၸိူဝ်းၼႆႉၵေႃႈ လႆႈၵႂႃႇၶိုၼ်ႈႁွတ်ႈၶဝ်ႈႁူမ်ႈ ၶိုၼ်ႈလၢတ်ႈၵႂၢမ်းမႃး။ ၶူးမေႃယႃလူင် လုင်းပႃႉၺၢၼ်ႇၼႆႉ ၾၢႆႇၼိုင်ႈၵေႃႈပဵၼ်ၽူႈၵတ်ႉၶႅၼ်ႇ လိၵ်ႈလၢႆးပၢႆပေႇ၊ ပဵၼ်ၽူႈတႅမ်ႈၽဵင်းၵႂၢမ်း တၢင်ႇတုင်းၸိူဝ်ႉၸၢတ်ႈ “ၶိူဝ်းႁဝ်းၶိူဝ်းရႃႇၸႃႇ ” ဢၼ်တတ်းမၵ်းတီႈပၢင်ၵုမ်ပၢင်လူင် 1947 သေ ၸႂ်ႉတိုဝ်းမႃး ႁၢၼ်ႉတေႃႇထိုင်ယၢမ်းလဵဝ်။ ၶုမ်ၵုတ်းၻွၵ်ႊတိူဝ်ႊပႃႉၺၢၼ်ႇ တင်းမေးၼၢင်းမၼ်းၸဝ်ႈၼႆႉ မီးယူႇတီႈၼိူဝ်လွႆမူပ်ႇ ၾၢႆႇတူၵ်းဝဵင်းသီႇပေႃႉ၊ မီးႁိမ်းဝတ်ႉမုၼ်ၸဝ်ႈလႄႈ ဝတ်ႉၼၢႆးၶၢဝ်၊ ၼိူဝ်သဵၼ်ႈတၢင်းသီႇပေႃႉ-ၵျွၵ်ႉမႄး (မီးၾၢႆႇၶႂႃ)ၸိုင်ႈပွတ်းႁွင်ႇ။ မီးၸွမ်းၵၼ်တင်းၶုမ်ၵုတ်း ၸိူဝ်ႉႁိူဝ်ႇငိူၼ်ႈၶိူဝ်းၸဝ်ႈၾႃႉ။

['Uncategorized']

2018-03-01T08:39:41

https://shannews.org/archives/3013

သင်ၶၸဝ်ႈမိူင်းၼွင် ၸတ်းပၢင်ၾိုၵ်းၽွၼ်ႉမေႃသွၼ်လိၵ်ႈတႆး ၼႂ်းမိူင်းၼွင်

သင်ၶၸဝ်ႈမိူင်းၼွင် ၸတ်းႁဵတ်းပၢင်ၾိုၵ်းၽွၼ်ႉမေႃသွၼ် တႃႇႁႂ်ႈလႆႈသွၼ်လိၵ်ႈတႆး ႁႂ်ႈၸွတ်ႇတူဝ်ႈ ၼႂ်းဝဵင်းမိူင်းၼွင်ၵူႈတီႈ ၽွင်းၶၢဝ်းမႆႈ။ Teacher Traning at Mong Nong ဝၼ်းတီႈ 25 ထိုင် 27 လိူၼ် ၾႅပ်ႊၿိဝ်ႊရီႊ ၶၢဝ်းတၢင်းသၢမ်ဝၼ်း သင်ၶၸဝ်ႈ ၼႂ်းဝဵင်းမိူင်းၼွင် ႁူမ်ႈၵၼ် ၸတ်းႁဵတ်းပၢင်ၾိုၵ်းၽွၼ်ႉမေႃသွၼ်လိၵ်ႈတႆး ။ တႃႇသွၼ်လိၵ်ႈတႆး ၶၢဝ်းမႆႈ ၵူႈတီႈတီႈ ၼႂ်းၵိင်ႇၸႄႈဝဵင်း မိူင်းၼွင်။ မီးမေႃသွၼ်မႃးႁဵၼ်းဢဝ် 90 ပၢႆ ၸတ်းႁဵတ်း တီႈဝတ်ႉမင်ႇၵလႃႇယၢၼ်ႇဢွင်ႇ ၵိင်ႇၸႄႈဝဵင်းမိူင်းၼွင် ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ။ ၼႂ်းပၢင်ၼႆႉ ပူင်သွၼ်ပၼ် လၢႆးပူင်သွၼ်လိၵ်ႈတႆး ၊ ၾိင်ႈငႄႈပုတ်ႉထလႄႈ ၾိင်ႈႁိတ်ႈႁွႆးတႆး ၸိူဝ်းၼႆႉ ၽူႈပူင်သွၼ်ပဵၼ် ၸဝ်ႈၶူးသီရိထမ်မ ဝတ်ႉၾႃႉဝဵင်းဢိၼ်း၊ ၸဝ်ႈၶူးဢေႃးၸေႇယ ထမ်မၽိပႃလ ၵျွင်းတေႃႇ လၢႆးၶႃႈ၊ ၸရေးၵေႃႇမိူင်း ၸိူဝ်းၼႆႉ။ ၸဝ်ႈၶူး ဝိမလ လႅင်းၼုမ်ႇ လၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈၸတ်းႁဵတ်းၼႆႉ ပိူဝ်ႈႁႂ်ႈပၢင်သွၼ် လိၵ်ႈတႆး မီးၸွတ်ႇတူဝ်ႈၼႂ်းဝဵင်းမိူင်းၼွင် ႁႂ်ႈၵူၼ်းမိူင်းတႆး ၵူႈၵေႃႉၵူႈတီႈမေႃလိၵ်ႈတႆး ၵႂၢမ်းတႆး ၾိင်ႈႁိတ်ႈႁွႆးတႆး ၸိူဝ်းၼႆႉ ” ဝႃႈၼႆ။ ပၢင်သွၼ်ၼႆႉ ထႅမ်ၼမ်ႉၵတ်ႉဝႆႉပၼ်မေႃသွၼ်ၶဝ်သေ ပေႃးထိုင်ၶၢဝ်းမႆႈမႃး ၸၢင်ႈၸႂ်ႉတိုဝ်းလႆႈၵမ်းလဵဝ် – ဝႃႈၼႆ။ တႃႇတေပဵၼ်မႃးပၢင်ၾိုၵ်းၽွၼ်ႉမေႃသွၼ်ၼႆႉ မိူဝ်ႈဝၼ်းတီႈ 22/02/2018 သင်ၶၸဝ်ႈ ၼႂ်းၸႄႈဝဵင်း ၵေးသီး ႁူမ်ႈပႃးႁူဝ်ပဝ်ႈသင်ၶၼႃႇယၵ လႆႈမီးပၢင်ၵုမ်ဢုပ်ႇဢူဝ်းၵၼ် တီႈဝတ်ႉမင်ႇၵလႃႇယၢၼ်ႇဢွင်ႇ ဝဵင်းမိူင်းၼွင် ၼႆယဝ်ႉ။

['ပၢႆးပိင်ႇၺႃႇ']

2018-03-01T09:25:18

https://shannews.org/archives/3012

ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး သၢၼ်ၶတ်း လွင်ႈလုမ်းတြႃးပၼ်တၢမ်ႇၵူၼ်းမိူင်း ဢမ်ႇၽဵင်ႇပဵင်းပဵၼ်ထမ်း

ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး သၢၼ်ၶတ်းလွင်ႈပၼ်တၢမ်ႇၵူၼ်းတူၵ်းၶွၵ်ႈ ဢမ်ႇပဵၼ်ၸွမ်းထမ်း/တြႃး တေႃႇ ၵူၼ်းမိူင်း ၼႂ်းထုင်ႉႁူဝ်ပူင်း 8 ၵေႃႉ ဢၼ်လႆႈတူၵ်းၶွၵ်ႈထိုင် 10 ပီၼၼ်ႉ ဝႃႈၼႆ။ ပႆၢ့တၢင်းၶဝ်ႈ/ဢွၵ်ႇဝဵင်း ၸႄႈဝဵင်းႁူဝ်ပူင်း ဝၼ်းတီႈ 01/03/2018 ယၢမ်းဝၢႆးဝၼ်း ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး (Shan Human Rights Foundation) ဢွၵ်ႇၽိုၼ်တၢမ်းငဝ်းလၢႆး သၢၼ်ၶတ်းလွင်ႈပၼ်တၢမ်ႇၵူၼ်းတူၵ်းၶွၵ်ႈ 8 ၵေႃႉ ဢၼ်ယူႇၼႂ်းၸႄႈဝဵင်းႁူဝ်ပူင်း ၸိုင်ႈတႆး ပွတ်းၸၢၼ်း – မိူၼ်ၼင်ႇ ၸၢႆးၵူဝ်ႇ၊ ၸၢႆးလႃႉထုၼ်း၊ လုင်း ဢေႃးၼ၊ ၸၢႆးၸိင်ႇတႃႇ၊ ၸၢႆးၸၢမ်ႇ၊ ၸၢႆးၶုၼ်၊ ၸၢႆးပၼ်ႇတလႄႈ လုင်းသၢင်ႇၸၢႆး ၸဵမ်ၸိူဝ်းၼႆႉ။ သိုၵ်းမၢၼ်ႈ ၸီႉၼႄးဝႃႈ ၵွင်ႉၵၢႆႇၵၼ်တင်း ၸုမ်း RCSS/SSA ၼႆသေ ထိုင်မႃး ဝၼ်းတီႈ 26/02/2018 ၼၼ်ႉ လုမ်းတႅပ်းတတ်းတြႃး ၸႄႈဝဵင်းႁူဝ်ပူင်း လႆႈတႅပ်းတတ်းပၼ်တၢမ်ႇ တူၵ်းၶွၵ်ႈ 4 ပီ ထိုင် 10 ပီ ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး SHRF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ် ႁဝ်းၶႃႈသၢၼ်ၶတ်းတႄႉ ၵဵဝ်ႇၵပ်းလိူင်ႈပၼ်တၢမ်ႇၶွၵ်ႈ ႁဝ်းဝႃႈ မၼ်းဢမ်ႇတြႃးတွၼ်ႈတႃႇၵူၼ်းဝၢၼ်ႈ ၸိူဝ်း ၺႃးၸၢၵ်ႇမၼ်း ယွၼ်ႉပိူဝ်ႈ ၶဝ်ပၼ်လူၺ်ႈၶေႃႈသင်ႇ။ ယွၼ်ႉပိူဝ်ႈၼၼ်လႄႈ မၼ်းဢမ်ႇတြႃး ဢမ်ႇပဵၼ်တၢင်းၵၢၼ်တႄႉတႄႉ။ ယဝ်ႉၵေႃႈ ၾၢႆႇလူင်ပွင်ၸိုင်ႈ ဢမ်ႇဢဝ်လိူင်ႈလၢဝ်းပၼ် တၢမ်ၼင်ႇထုၵ်ႇလီပဵၼ် ထုၵ်ႇလီမီး။ ထႅင်ႈလွင်ႈၼိုင်ႈသမ်ႉ ပဵၼ်ၼႃႈတီႈ ၸုမ်းဢၼ်လူင်းလၢႆးမိုဝ်း NCA မိူၼ်ၼင်ႇ RCSS/SSA ၵေႃႈ ပဵၼ်ၸုမ်းဢၼ်လူင်းလၢႆးမိုဝ်း ပဵၼ်တၢင်းၵၢၼ်ယဝ်ႉ ၵွပ်ႈပိူဝ်ႈၼၼ် မၼ်းဢမ်ႇၵဵဝ်ႇၶွင်ႈၸွမ်း ဝႃႈၸုမ်းၼႆႉၶဝ်ႈတၢင်းၵၢၼ် ၸုမ်းၼႆႉဢမ်ႇၶဝ်ႈတၢင်းၵၢၼ်သေတီႉၺွပ်း။ ပေႃးဢဝ်ပိူင်မၼ်းဝႃႈ မၼ်းၵေႃႈသၢၼ်ၶတ်း ၽိတ်းဝႆႉၼႆသေ ႁဝ်းၶႃႈၸင်ႇသၢၼ်ၶတ်းလိူင်ႈၼႆႉ” ဝႃႈၼႆ။ သိုပ်ႇလၢတ်ႈထႅင်ႈဝႃႈ “ၼႂ်းၶၵ်ႉၵၢၼ်လွင်ႈငမ်းယဵၼ်ၼႆႉ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈသင်။ ၵူၼ်းဝၢၼ်ႈ လႆႈထုၵ်ႇပဵၼ်ယိူဝ်ႇသိုၵ်းမၢၼ်ႈ ပိူဝ်ႈတႃႇဢဝ် မိပ်ႇငႅၼ်း ၸုမ်းမႅၵ်ႇၵွင်ႈၵၢင်ႇ ႁႂ်ႈယွမ်းယူႇပႃႈတႂ်ႈၶဝ်ၼၼ်ႉယဝ်ႉ” ဝႃႈၼႆ။ ၵဵဝ်ႇၵပ်းလူၺ်ႈ ၵူၼ်းမိူင်းၸၢဝ်းၼႃး ၺႃးတီႉၺွပ်း တင်ႈတႄႇလိူၼ် ၵျူႊလၢႆႊ 2017 ၼႆႉမႃး ထုၵ်ႇၵုမ်းၶင်ဝႆႉ ၼႂ်းၶွၵ်ႈႁူဝ်ပူင်း ယွၼ်ႉထၢင်ႇထိူမ်ဝႃႈ မီးလွင်ႈၵွင်ႉၵၢႆႇၸွမ်း ၸုမ်း RCSS/SSA ။ ထႅင်ႈၾၢႆႇၼိုင်ႈၵေႃႈ သိုၵ်းမၢၼ်ႈၸီႉၼႄးဝႃႈ ၵူၼ်းဝၢၼ်ႈဢၼ်ၺႃးတီႉၺွပ်းၼၼ်ႉ ယွၼ်ႉမီးၶူဝ်းၶွင် ၸၢၵ်ႈလၢတ်ႈ၊ ၵွင်ႈသတ်ႉယၢမ်း၊ မၢၵ်ႇၵွင်ႈ ၸဵမ်ၸိူဝ်းၼႆႉ ဝႃႈၼႆ။ ၸၢႆးႁေႃသႅင် လၢတ်ႈဝႃႈ “ ၶႂ်ႈတုၵ်းယွၼ်းထိုင် လူင်ပွင်ၸိုင်ႈလႄႈ ၽူႈၵဵဝ်ႇၶွင်ႈၶဝ် ၸွႆႈပွႆႇပၼ်ၵူၼ်းၸိူဝ်းဢၼ် ၺႃးတီႉၺွပ်း တူၵ်းၶွၵ်ႈဝႆႉတီႈတွင်ႇလေးလူင်းၼၼ်ႉ။ ထႅင်ႈလွင်ႈၼိုင်ႈၵေႃႈ တုၵ်းယွၼ်းထႅင်ႈ ၸုမ်းၵမ်ႉထႅမ် ၶၵ်ႉၵၢၼ်လွင်ႈငမ်းယဵၼ်ၼႂ်းမိူင်းႁူမ်ႈတုမ်မိူင်းမၢၼ်ႈ၊ ႁဝ်းၶႃႈၵေႃႈတုၵ်းယွၼ်းထိုင် ႁႂ်ႈဢဝ်လိူင်ႈၼႆႉပိုတ်ႇလၢတ်ႈၼႄ ႁႂ်ႈၵူၼ်းမိူင်းတင်းလုမ်ႈၾႃႉ လႆႈႁပ်ႉႁူႉဝႃႈ ၶၵ်ႉၵၢၼ်ငမ်းယဵၼ် ၼႂ်းမိူင်းမၢၼ်ႈၼႆႉ မၼ်းပဵၼ်ၸိူင်ႉႁိုဝ်၊ ထုၵ်ႇလီလႆႈတိုၵ်းသူၼ်း ထုၵ်ႉလီလႆႈပၼ်ႁႅင်းၸိူင်ႉႁိုဝ် ၶႂ်ႈႁႂ်ႈဝၢႆႇမႃးတူၺ်း ၶၵ်ႉၵၢၼ်လွင်ႈငမ်းယဵၼ် ၼ်ႂ်းမိူင်းႁဝ်း။ ပိူင်လူင်မၼ်းတႄႉ ၵူၼ်းဢၼ်ၺႃးၺွပ်းၼၼ်ႉ ပွႆႇပၼ်ဝႆးဝႆး” ဝႃႈၼႆ။ ၵူၼ်းမိူင်းၸႄႈဝဵင်းႁူဝ်ပူင်း ဢၼ်ၺႃးတၢမ်ႇတူၵ်းၶွၵ်ႈ 4 ပီ ထိုင် 10 ပီ တီႈၶွၵ်ႈတွင်ႇလေးလူင်းၼၼ်ႉ ၸၢႆးၵူဝ်ႇ ၺႃး တၢမ်ႇၶွၵ်ႈ 4 ပီ၊ ၸၢႆးလႃႉထုၼ်း 4 ပီ၊ လုင်းဢေႃးၼ 7 ပီ၊ ၸၢႆးၸိင်ႇတႃႇ 7 ပီ၊ ၸၢႆးၸၢမ်ႇ 7 ပီ၊ ၸၢႆးၶုၼ် 7 ပီ၊ ၸၢႆးပၼ်ႇတ 8 ပီလႄႈ လုင်းသၢင်ႇၸၢႆး 10 ပီ ၸဵမ်ၸိူဝ်းၼႆႉ- ၼႆယဝ်ႉ။

['သုၼ်ႇလႆႈၵူၼ်း']

2018-03-01T07:10:13

https://shannews.org/archives/2990

ႁႅင်းၵၢၼ်တႆး 2 ၽူဝ်မေး ၺႃးၵႃးၽႃႇလူႉတၢႆတီႈ လမ်းပုၼ်း

တႆးလႃႈသဵဝ်ႈ 2 ၵေႃႉၽူဝ်မေးၵႂႃႇႁဵတ်းၵၢၼ်မိူင်းထႆး ၺႃးၵႃးၽႃႇလူႉတၢႆ ၽွင်းတေၵႂႃႇဢႅဝ်ႇႁႃလၢၼ် တီႈဝဵင်းလမ်းပုၼ်း မိူင်းထႆး တွၼ်ႈၼိူဝ်။ ႁၢင်ႈၵွမ်ႇ ၸၢႆးယွၼ်းလႄႈ ၼၢင်းၸၢမ်ႇ ၸၢႆးယွၼ်း ဢႃယု 24 ပီ တင်းၼၢင်းၸၢမ်ႇ ဢႃယု 22 ပီ 2 ၵေႃႉၽူဝ်မေး ၵူၼ်းလႃႈသဵဝ်ႈ ႁဵတ်းၵၢၼ် ႁူင်းၵၢၼ်ထူဝ်ႇၽူး (ႁူင်းငၢၼ်းတဝ်ႉႁူႉ) တီႈဝဵင်းမႄႈဝၢင်း ၸႄႈတွၼ်ႈၵဵင်းမႆႇ တေဢွၼ်ၵၼ်ၵႂႃႇဢႅဝ်ႇႁႃလၢၼ် တီႈဝဵင်းလမ်းပုၼ်းၼၼ်ႉ ၺႃးၵႃးၽႃႇၼိူဝ်သဵၼ်ႈတၢင်း ၼႃႈႁူင်းႁဵၼ်းၿႆးၿုၼ်ႊ ဝဵင်းလမ်းပုၼ်း မိူင်းထႆး တွၼ်ႈၼိူဝ် မိူဝ်ႈဝၼ်းတီႈ 23/02/2018 ။ ႁၢင်ႈ ၽွင်းၸၢႆးယွၼ်းလႄႈ ၼၢင်းၸၢမ်ႇ ၺႃးၵႃးၽႃႇ ၽေးၵိုင်ႉၵၢင်ႉပွၵ်ႈၼႆႉ ၵေႃႉပဵၼ်ၽူဝ်လူႉတၢႆထင်တီႈ ၵေႃႉပဵၼ်မေးတႄႉ လူႉတၢႆၼိူဝ်ၵႃးၽွင်းသူင်ႇတူဝ်ၵႂႃႇႁူင်းယႃ ပီႈၼွင်ႉဢူၺ်းၵေႃႉ ဢဝ်ၶၢပ်ႈတူဝ်လုၵ်ႉတီႈႁူင်းယႃ မႃးဝႆႉတီႈဝတ်ႉဝၢၼ်ႈၸႅမ်ႇ မိူဝ်ႈဝၼ်းတီႈ 26 သေ ပူၼ်ႉတူဝ် ၼႂ်းဝၼ်းတီႈ 01/03/2018 ။ ၸၢႆးၵျေႃႇ ၵေႃႉပဵၼ်ၼႃႉၼၢင်းၸၢမ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၵူၼ်းႁေႃႈၵႃးၽႃႇၶႃ သွင်ၵေႃႉၼႆႉ ပဵၼ်ၸၢဝ်းထႆး ၶဝ်ၵေႃႈယွမ်းႁပ်ႉယူႇ ၶဝ်လၢတ်ႈႁဝ်းၶႃႈတႄႉဝႃႈ တေသၢႆႈပၼ် ၵႃႈႁူဝ် ၼိုင်ႈၵေႃႉလႂ် ဢမ်ႇယွမ်း 500,000 ( 5 သႅၼ်) ၿၢတ်ႇ ၵူၺ်းၵႃႈ မိူဝ်ႈလဵဝ်တႄႉတိုၵ်ႉပၼ် 20000 (သွင်မိုၼ်ႇ) ၿၢတ်ႇၵူၺ်း ဢၼ်ၵိုတ်းလိူဝ်ၼၼ်ႉ တေလႆႈထႅင်ႈႁိုဝ် ဢမ်ႇလႆႈၼၼ်ႉတႄႉ ပႆႇႁူႉ။ တေၵႂႃႇဢုပ်ႇဢူဝ်း ၵၼ်တီႈႁူင်းပလိၵ်ႈထႅင်ႈ ” ဝႃႈၼႆ။ သိုပ်ႇလၢတ်ႈထႅင်ႈဝႃႈ – “ ပီႈၼွင်ႉတႆး ၸိူဝ်းမႃးႁဵတ်းၵၢၼ်မိူင်းပိူၼ်ႈၼႆႉ ႁေႃႈရူတ်ႉႁေႃႈၵႃးႁႂ်ႈဢွၼ်ၵၼ်ဝႆႉသတိၼမ်ၼမ် လိူဝ်ၼၼ်ႉႁႂ်ႈဢွၼ်ၵၼ်ႁဵၼ်းႁူႉ လွင်ႈပၵ်းပိူင်ဝၢၼ်ႈမိူင်းပိူၼ်ႈ ႁဝ်းတေလႆႈ ႁူႉၶိုတ်းတၼ်းပိူၼ်ႈ ယွၼ်ႉဝႃႈမၢင်ၵေႃႉ ၺႃးၵႃးၽႃႇသေ တၢႆပႅတ်ႈလၢႆလၢႆၵေႃႈယၢမ်ႈမီးမႃး ” ဝႃႈၼႆ။ ၸၢႆးယွၼ်းၼႆႉ ဢႃယု 24 ပီ ပဵၼ်လုၵ်ႈ လုင်းၸၢႆး + ပႃႈဢိင်ႇ ယူႇဝဵင်းလႃႈသဵဝ်ႈ ၊ ၼၢင်းၸၢမ်ႇသမ်ႉ ဢႃယုလႆႈ 22 ပီ ပဵၼ်လုၵ်ႈယိင်း လုင်းဢွင်ႇ + ပႃႈၼိင်ႈ ယူႇဝဵင်းလႃႈသဵဝ်ႈၼင်ႇၵဝ်ႇ တင်းသွင် ၵေႃႉတႄႇၼႃႈႁိူၼ်းႁူမ်ႈၵၼ်လႆႈ မွၵ်ႈ 2ပီ ပႆႇမီးလုၵ်ႈ ၶဝ်ႈၵႂႃႇႁဵတ်းၵၢၼ်တီႈမိူင်းထႆး လႆႈ 2 ပီပၢႆ ၼႆယဝ်ႉ။ ထၢႆႇၶႅပ်းႁၢင်ႈ Sai Jame Hsenwi

['ႁႅင်းငၢၼ်းၶၢမ်ႈမိူင်း']

2018-03-01T06:36:47

https://shannews.org/archives/2988

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 01/03/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.44 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 210.80 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 01/03/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 28/02/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-03-01T11:09:01

https://shannews.org/archives/2981

တိူၵ်ႈသွၼ်လိၵ်ႈဝတ်ႉဝေႇလုဝၼ်ႇ တေပိုတ်ႇပၢင်သွၼ်လိၵ်ႈထမ်မလႄႈ လိၵ်ႈတႆး ၼႂ်းႁူဝ်လိူၼ်မၢတ်ႊၶျ်ၼႆႉၵႂႃႇၶၢဝ်းတၢင်း 2 လိူၼ်

တိူၵ်ႈသွၼ်လိၵ်ႈ ဝတ်ႉဝေႇလုဝုၼ်ႇ ဝဵင်းတူၼ်ႈတီး တေပိုတ်ႇပၢင်သွၼ် လိၵ်ႈထမ်မလႄႈ လိၵ်ႈတႆး ၽွင်းၶၢဝ်းမႆႈ ၶၢဝ်းတၢင်း ႁိမ်း 2 လိူၼ် ဝႃႈၼႆ။ ꧠႅပ်းႁၢင်ႈ ပွင်ႇၶၢဝ်ႇထိုင် ပေႃႈမႄႈ လုၵ်ႈဢွၼ်ႇတင်းသဵင်ႈ ပၢင်သွၼ်ၼႆႉ တေတႄႇ ဝၼ်းတီႈ 04/03/2018 ထိုင် 22/04/2018 ယၢမ်းၵၢင်ၼႂ် 9 မူင်း ထိုင် 3 မူင်းဝၢႆးဝၼ်း တိူၵ်ႈသွၼ်လိၵ်ႈ ဝတ်ႉဝေႇလုႉဝၼ်ႇ ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း ။ လွင်ႈယိူင်းဢၢၼ်းတႄႉ ၼင်ႇ ႁိုဝ် ၸိူဝ်ႉၶိူဝ်းၽႃသႃ၊ သႃသၼႃ ပေႃးတေဢမ်ႇႁူင်ႈႁၢႆၼၼ်ႉၵေႃႈပိူင်ၼိုင်ႈ၊ ၾိင်ႈငႄႈၾိင်ႈထုင်း လိၵ်ႈလၢႆးၵႂၢမ်း လၢတ်ႈပေႃးတေၵိုတ်းဝႆႉ ၼႂ်းမၢၵ်ႇႁူဝ်ၸႂ် ၼေႃႇတႅၼ်းၶိူဝ်း ၵႂႃႇဝၼ်းမိူဝ်းၼႃႈၵေႃႈပိူင်ၼိုင်ႈ ၸင်ႇလႆႈ ပိုတ်ႇပၢင် သွၼ်လိၵ်ႈလၢႆးတႆးၵႂႃႇ ဝႃႈၼႆ။ ꧠႅပ်းႁၢင်ႈ ဝတ့်ဝေႇလုဝုၼ်ႇ ဝဵင်းတူၼ်ႈတီး ၼၢင်းၼူၼ်းမူဝ် ၽူႈထတ်းသဵၼ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး လၢတ်ႈတီႈ ၸုမ်း ၶၢဝ်ႇ ၽူႈတွႆႇ ႁွၵ်ႈဝႃႈ “ ပၢင်ၾိုၵ်းၽွၼ်ႉမေႃသွၼ်ၼႆႉ လႆႈၸတ်းႁဵတ်းၵႂႃႇ လၢႆပိုၼ်ႉတီႈယဝ်ႉ။ ၵမ်ႈၼမ်ၵေႃႈ တေႁွင်ႉ ၵူၼ်း ၼုမ်ႇတင်း မေႃသွၼ်ၼႂ်းဢိူင်ႇၽႂ်ဢိူင်ႇမၼ်းသေ ၸတ်းႁဵတ်းၵႂႃႇ။ တီႈတူၼ်ႈတီးတႄႉ တေၸတ်းႁဵတ်း ဝၢႆး လုၵ်ႈႁဵၼ်း ၸၼ်ႉၸွမ်ၶဝ်တွပ်ႇလိၵ်ႈယဝ်ႉၵွၼ်ႇ” ဝႃႈၼႆ။ သင်ဝႃႈပီႈၼွင်ႉ ၸိူဝ်းယူႇၼႂ်းဝဵင်းတူၼ်ႈတီး ယၢပ်ႇၽိုတ်ႇတႃႇၵႂႃႇသူင်ႇ လုၵ်ႈလၢၼ်တီႈ ဝတ်ႉၼႆၸိုင် တၢင်းၾၢႆႇတိူၵ်ႈသွၼ်လိၵ်ႈ ဝတ်ႉဝေႇလုဝၼ်ႇ မီးလူတ်ႉၵႃးမႃးႁပ်ႉထိုင်ႁိူၼ်းဝႃႈၼႆ။ တႄႇမိူဝ်ႈႁူဝ်လိူၼ် ၵျႅၼ်ႊၼိဝ်ႊရီႊ 2018 ၼႆႉမႃး ၼႂ်းမိူင်းတႆး လႆႈၸတ်းႁဵတ်းပၢင်ၾိုၵ်းၽွၼ်ႉလၢႆလၢႆတီႈ မိူၼ်ၼင်ႇ လိၼ်လမ်၊ လွၵ်ႉၸွၵ်ႇ၊ ၾၢႆၶုၼ်၊ သီႇၵိပ်ႇ ၸိူဝ်းၼႆႉ။ တၢင်းမိူင်းတႆးပွတ်းႁွင်ႇသမ်ႉ ဝဵင်း ၼမ်ႉလၼ်ႈ ၵေႃႈၸတ်းႁဵတ်း ။ လိူဝ်ၼၼ်ႉ တၢင်ႇၸႄႈဝဵင်းၵေႃႈ တိုၵ်ႉႁၢင်ႈႁႅၼ်းတေပိုတ်ႇ ပၢင်သွၼ်လိၵ်ႈတႆးၶၢဝ်းမႆႈ ၵႂႃႇၵေႃႈမီးဝႆႉထႅင်ႈယူႇ-ၼႆယဝ်ႉ။

['ပၢႆးပိင်ႇၺႃႇ']

2018-03-01T08:16:38

https://shannews.org/archives/2977

တႆးႁဵတ်းၵၢၼ် ႁူင်းဢိတ်ႇၸေႈ ၺႃးၶိူင်ႈၸၢၵ်ႈၸၼ်မိုဝ်း လႆႈတႅပ်းၶႅၼ်ၼိုင်ႈၶွၼ်

ႁႅင်းၵၢၼ်တႆး ႁဵတ်းၵၢၼ်တီႈႁူင်းဢိတ်ႇလိၵ်ႈ ၼႂ်းဝဵင်းၵဵင်းမႆႇ ၸိုင်ႈထႆး ၺႃးၶိူင်ႈၸၢၵ်ႈဢိတ်ႇၸေႈ ၸၼ်ဢိတ်ႇ ပႃးမိုဝ်း လႆႈတႅပ်းပႅတ်ႈ ၶႅၼ်ၾၢႆႇၶႂႃ။ ႁႅင်းၵၢၼ်တႆး ၺႃးၶိူင်ႈဢိတ်ႇၸေႈ ၸၼ်မိုဝ်း တီႈၵဵင်းမႆႇ မိူဝ်ႈဝၼ်းတီႈ 26/02/2018 ၸၢႆးသၢႆလိူၼ် ဢႃယု 32 ပီ ႁဵတ်းၵၢၼ်တီႈႁူင်းဢိတ်ႇလိၵ်ႈ တီႈဢိူင်ႇၼွင်ပႃႇၶင်ႉဝဵင်းၵဵင်းမႆႇ ၺႃးၶိူင်ႈၸၢၵ်ႈလုတ်ႇဢဝ်မိုဝ်း ၾၢႆႇၶႂႃၶဝ်ႈၵႂႃႇပႃးၼႂ်းၶိူင်ႈၸၢၵ်ႈ ။ သိုဝ်ႇၶၢဝ်ႇ thairath ပိုၼ်ၽၢဝ်ႇဝႃႈ – ၸဝ်ႈၼႃႈတီႈၾၢႆႇၸွႆႈၵူၼ်းထူပ်းၽေး ႁိပ်ႈၼႅတ်ႈ ၵႂႃႇၸွႆႈထႅမ် ။ ၵူၺ်းၵႃႈၶတ်းၸႂ်တႅပ်းၶိူင်ႈၸၢၵ်ႈဢမ်ႇလႆႈလႄႈ ၾၢႆႇၸဝ်ႈၼႃႈတီႈၸင်ႇ တႅပ်းတတ်း တႅပ်းပႅတ်ႈၶႅၼ် မၼ်းၸၢႆး ၾၢႆႇၶႂႃ ၊ တင်ႈဢဝ်ငွၵ်းသွၵ်ႇလူင်း ။ ယွၼ်ႉဝႃႈ ပေႃးဢမ်ႇတႅပ်းပႅတ်ႈၼႆ လိူတ်ႈၸၢင်ႈဢွၵ်ႇၼမ်ပူၼ်ႉသေ ၸၢင်ႈလူႉတၢႆလႆႈ – ဝႃႈၼႆ။ ႁႅင်းၵၢၼ်တႆး ၺႃးၶိူင်ႈဢိတ်ႇၸေႈ ၸၼ်မိုဝ်း တီႈၵဵင်းမႆႇ ၸၢႆးၶမ်း ၵူၼ်းယၢမ်ႈႁဵတ်းၵၢၼ်တီႈႁူင်းဢိတ်ႇလိၵ်ႈ လၢတ်ႈဝႃႈ – “ ႁဵတ်းၵၢၼ်ႁူင်းၽိမ်း ႁူင်းဢိတ်ႇလိၵ်ႈၼႆႉ ၽေးၼမ်ယူႇႁင်းမၼ်း။ ငဝ်ၼွၼ်းၵေႃႈဢမ်ႇလႆႈ၊ သႂ်ႇသိူဝ်ႈယူင်ႉၵေႃႈဢမ်ႇလႆႈ ၊ မိူၼ်ႇၵေႃႈဢမ်ႇလႆႈ၊လူဝ်ႇတႃလႅတ်းမိုဝ်းလႅတ်း တူင်ႉတိုၼ်ႇယူႇတႃႇသေႇ၊ ပေႃးႁဝ်းမိူၼ်ႇ ဢမ်ႇၼၼ်လိုမ်းတူဝ် ဢိတ်းၼိုင်ႈၵူၺ်းၵေႃႈ ၶိူင်ႈမၼ်း ၸၢင်ႈၸၼ်ပႃးမိုဝ်းႁဝ်းၵႂႃႇယဝ်ႉ။ ၵွပ်ႈၼၼ် ၸိူဝ်းႁဵတ်းၵၢၼ်ႁူင်းၽိမ်း၊ ႁူင်းဢိတ်ႇလိၵ်ႈၼႆႉ ႁႂ်ႈဢွၼ်ၵၼ်ၾၢင်ႉ သတိၼမ်ၼမ်သေၵမ်း ။ မၼ်းၸၢင်ႈပဵၼ်ၽေး ၵိုင်ႉၵၢင်ႉငၢႆႈၼႃႇ” ဝႃႈၼႆ ။ ဝၢႆးသေ ၸဝ်ႈၼႃႈတီႈလႆႈၸွႆႈထႅမ်မၼ်းၸၢႆးဢွၵ်ႇတီႈ ၶိူင်ႈၸၢၵ်ႈယဝ်ႉၼၼ်ႉ လႆႈႁိပ်ႈၼႅတ်ႈသူင်ႇၵႂႃႇ ႁူင်းယႃပႃႇငႄႉ (ၼၶွၼ်းၽိင်း) ပိူဝ်ႈသိုပ်ႇယူတ်းယႃၵႂႃႇ ဝႃႈၼႆ။ မၼ်းၸၢႆးပဵၼ်ၵူၼ်းဝဵင်းလႂ် ၼႂ်းမိူင်းတႆး ပဵၼ်လုၵ်ႈလၢၼ်ၽႂ်ၼႆၼၼ်ႉတႄႉ ပႆႇၸၢင်ႈတိတ်းတေႃႇတွင်ႈထၢမ်တူၺ်းလႄႈ ပႆႇလႆႈႁူႉ။

['ႁႅင်းငၢၼ်းၶၢမ်ႈမိူင်း']

2018-03-01T10:02:04

https://shannews.org/archives/2972

မိူဝ်ႈၼႆႉ ပဵၼ်ဝၼ်းမႃးၶပူးၸႃး/ လိူၼ်သီႇမူၼ်း ၼႂ်းမိူင်းတႆးလၢႆတီႈ ႁူမ်ႈၵၼ်လွင်းသွမ်းသင်ၶၸဝ်ႈ

ၼႂ်းၸိုင်ႈတႆး ပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇ လၢႆလၢႆတီႈ ၸတ်းႁဵတ်းပွႆးၶိုၼ်ႈထၢတ်ႈ လွင်းသွမ်းသင်ၶၸဝ်ႈ ၼႂ်းဝၼ်းလိူၼ်သီႇမူၼ်း ဝႃႈၼႆ။ ၶႅပ်းႁၢင်ႈ သင်ၶၸဝ်ႈတုင်းသွမ်း တီႈၵဵင်းတုင် ပီ 2018 ဝၼ်းတီႈ 01/03/2018 ယၢမ်းၵၢင်ၼႂ် 8:30 – 10:30 မူင်း ၵူၼ်းမိူင်း ၸႄႈဝဵင်းၵဵင်းတုင် ၼပ်ႉႁူဝ်မိုၼ်ႇ ႁူမ်ႈၵၼ် လူႇတၢၼ်းလွင်းသွမ်းသင်ၶၸဝ်ႈ တီႈထၢတ်ႈၸွမ်သီရီ ဢိူင်ႇယၢင်းလေႃး ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ တင်းမူတ်းသင်ၶၸဝ်ႈ ၶဝ်ႈႁူမ်ႈတုင်းသွမ်း 750 တူၼ်ပၢႆ။ ၼၢႆးၶၢဝ် 50 တူၼ်ပၢႆ ဝႃႈၼႆ။ ၶႅပ်းႁၢင်ႈ သင်ၶၸဝ်ႈ တုင်းသွမ်း တီႈၵဵင်းတုင် ပီ 2018 ၸဝ်ႈၶူးၵုလိသ ၽူႈၶဝ်ႈႁူမ်ႈတုင်းသွမ်းၸဝ်ႈၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ သင်ၶၸဝ်ႈ ၼၢႆးၶၢဝ် မႃးႁပ်ႉ တုင်းသွမ်း တင်းမူတ်း တေမီး 838 တူၼ်/ ၵေႃႉ။ သင်ၶၸဝ်ႈ ၼႂ်းၸႄႈဝဵင်းၵဵင်းတုင် မွၵ်ႇပၢင်းမူတ်းမူတ်း ဢမ်ႇဝႃႈ သင်ၶတင်းၾၢႆႇတႆး၊ ၾၢႆႇမိူင်း၊ ၾၢႆႇၸၢဝ်းၶိူဝ်း၊ ၾၢႆႇမၢၼ်ႈလႄႈ ၼၢႆးၶၢဝ်။ လိူဝ်ၼၼ်ႉ ၵူၼ်းမိူင်းၵဵင်းတုင် ၵေႃႈၶဝ်ႈႁူမ်ႈလူႇတၢၼ်းတင်းၼမ်လၢႆ။ တေလႆႈဝႃႈ ပဵၼ်ဢၼ်ၶႅမ်ႉလႅပ်ႈလီငၢမ်းၵႂႃႇယဝ်ႉ” ဝႃႈၼႆ။ ၶႅပ်းႁၢင်ႈ သင်ၶၸဝ်ႈ တုင်းသွမ်း တီႈၵဵင်းတုင် ပီ 2018 ပၢင်ပွႆးလွင်းသွမ်း တီႈထၢတ်ႈၸွမ်သီရီ ၸႄႈဝဵင်းၵဵင်းတုင်ၼႆႉ ၸတ်းႁဵတ်းမႃး ၶွပ်ႈၶူပ်ႇပီလႂ်ၼိုင်ႈပွၵ်ႈ ဝႃႈၼႆ။ ၼွၵ်ႈလိူဝ်ၼၼ်ႉ ထၢတ်ႈတီႈဢၼ်ၸိုဝ်ႈသဵင်လိုဝ်းလင် ဢၼ်ၵိုၵ်းပိုၼ်းၼႂ်းမိူင်းတႆး မိူၼ် ထၢတ်ႈမူၺ်ႇတေႃႇႁူဝ်လိုင်း၊ မူၺ်ႇတေႃႇမိူင်းၵိုင်၊ ပင်းတရႃႉ ဢိၵ်ႇထႅင်ႈလၢႆလၢႆတီႈၵေႃႈ ၸတ်းႁဵတ်းပွႆးၶိုၼ်ႈထၢတ်ႈလႄႈ ပၢင်လွင်းသွမ်းသင်ၶၸဝ်ႈ မိူၼ်ၵၼ် -ၼႆယဝ်ႉ။ လႅင်ႇၶၢဝ်ႇ လႅတ်ႇၼုမ်ႇ မင်းရၢႆး

['ၵူႈလွင်ႈလွင်ႈ']

2018-03-01T06:57:06

https://shannews.org/archives/2964

ၵူၼ်းၼုမ်ႇလႃႈသဵဝ်ႈ ႁူမ်ႈၵၼ်ၵႂႃႇလုမ်းလႃး တူၼ်ႈမွၵ်ႇၵွၼ် တႃႇပဵၼ်တီႈမၢႆတွင်း ဝၼ်းၵူၼ်းၼုမ်ႇတႆး

ၵူၼ်းၼုမ်ႇတႆး ဝဵင်းလႃႈသဵဝ်ႈ ဢဵၼ်ႁႅင်း 70 ပၢႆ ႁူမ်ႈၵၼ်ၵႂႃႇလုမ်းလႃး တူၼ်ႈမွၵ်ႇၵွၼ် ဢၼ်ၽုၵ်ႇဝႆႉ မိူဝ်ႈပူၼ်ႉမႃးၸိူဝ်းၼၼ်ႉ ။ ၼင်ႇႁိုဝ် တေပဵၼ်တီႈမၢႆတွင်း ဝၼ်းၵူၼ်းၼုမ်ႇတႆး (Tai Youth Day) ဝႃႈၼႆ။ ၶႅၵ်းႁၢင်ႈ ၽိုၼ်လိၵ်ႈမွၵ်ႇထိုင် ၵူၼ်းၼုမ်ႇၶဝ်ႈႁူမ်ႈ လိူၼ်မၢတ်ႊၶျ် ဝၼ်းတီႈ 1 ပဵၼ်ဝၼ်းၵူၼ်းၼုမ်ႇတႆး (Tai Youth Day) ၸွမ်းၼင်ႇၶေႃႈတႅပ်းတတ်းတီႈ ပၢင်ၵုမ်ၶွၼ်ႊၾရႅၼ်ႊၵူၼ်းၼုမ်ႇတႆး ။ ဝၼ်းတီႈ 01/03/2018 ယၢမ်းၵၢင်ၼႂ် 9 မူင်း ၵူၼ်းၼုမ်ႇတႆး ၸႄႈဝဵင်း လႃႈသဵဝ်ႈ ႁူမ်ႈၵၼ်ၵႂႃႇလုမ်းလႃး တူၼ်ႈမွၵ်ႇၵွၼ် ဢၼ်လႆႈၽုၵ်ႇသွမ်ႈဝႆႉ မိူဝ်ႈပူၼ်ႉမႃးၸိူဝ်းၼၼ်ႉ ။ မိူၼ်ၼင်ႇ တင်းထုင်ႉ မိူင်းယေႃ၊ တႃႈယၢဝ်၊ ဝၢၼ်ႈၵုင်းသႃႇ၊ တႃႈပုင်ႇလႄႈ ဝတ်ႉမၢၼ်ႈသူႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ၸိူဝ်းၼႆႉ။ ၸၢႆးႁၢၼ် ၽူႈဢွၼ်ႁူဝ်ၵူၼ်းၼုမ်ႇ ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၼႆႉ ပဵၼ်ဝၼ်း ၵူၼ်းၼုမ်ႇတႆး ယူႇတီႈၵူၼ်းၼုမ်ႇတႆးႁဝ်းဝဵင်းလႃႈသဵဝ်ႈ ဢဵၼ်ႁႅင်း 70 ပၢႆ ၵႂႃႇလုမ်းလႃး တူၼ်ႈမွၵ်ႇၵွၼ် ဢၼ် ၸုမ်းၸဵင်ၼုမ်ႇၶဝ် ၽုၵ်ႇဝႆႉၸိူဝ်းၼၼ်ႉ။ ၵႂႃႇမႄးထူမ်ငဝ်ႈမၼ်း၊ မႄးတီႇၽဵဝ်ႈ ဢၼ်ႁူၵ်ႉႁၢမ်းမၼ်း၊ မႄးလွမ်ႉႁူဝ်ႉမၼ်း ၸဵမ်ၸိူဝ်းၼႆႉ။ ထႅင်ႈပိူင်ၼိုင်ႈ ႁႂ်ႈလႆႈပဵၼ်လွင်ႈတူင်ႉၼိုင်ၵူၼ်းၼုမ်ႇတႆးႁဝ်းၵေႃႈပႃးသေ ႁႂ်ႈလႆႈမိုတ်ႈၵိုဝ်းၵၼ်မႃး လိူဝ်ၵဝ်ႇ၊ ႁႂ်ႈလႆႈတူင်ႉၼိုင် ၼႂ်းတူင်ႇဝူင်းၵူၼ်းမႃးလိူဝ်ၵဝ်ႇသေဢမ်ႇၵႃး ႁႂ်ႈမီးလွင်ႈၽွမ်ႉႁူမ်ႈ မေႃၸွႆႈထႅမ်ၵၼ်” ဝႃႈၼႆ။ ၼွၵ်ႈလိူဝ်ၼၼ်ႉ ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network (TYN) ၵေႃႈ ဢွၼ်ႁူဝ်ၼမ်းၼႃႈ ၵူၼ်းၼုမ်ႇ ၼႂ်းပိုၼ်ႉတီႈ လၢႆလၢႆၸႄႈဝဵင်း မိူၼ်ၼင်ႇ သီႇပေႃႉ၊ ၵျွၵ်ႉမႄး၊ ၼမ်ႉလၼ်ႈ၊ သႅၼ်ဝီလႄႈ လႃႈသဵဝ်ႈ ႁူမ်ႈၵၼ်သေ ၵႂႃႇလုမ်းလႃးတီႇၽဵဝ်ႈ သၢင်းၶႅင်း ၶုမ်ၵုတ်းၻွၵ်ႊတိူဝ်ႊ လုင်းပႃႉၺၢၼ်ႇတင်း ၶုမ်ၸဝ်ႈၾႃႉ ၼၢင်းၾႃႉလႄႈလုၵ်ႈလၢၼ်တီႈပွၵ်ႉ သၶၢၼ်းသႃႇ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ လိူဝ်ၼၼ်ႉ ၼႂ်းဝၼ်းလဵဝ်ၵၼ် ၵူၼ်းၼုမ်ႇၼႂ်းၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network တီႈဝၢၼ်ႈႁူၺ်ႈ ၸႄႈဝဵင်းလွၵ်ႉၸွၵ်ႇၵေႃႈ ဢွၼ်ၵၼ်ၸတ်းႁဵတ်း ပၢင်ဢုပ်ႇၶႆႈ ပိုၼ်ႉႁူႉပၢႆးႁၼ် တႃႇပဵၼ်တီႈမၢႆတွင်း ဝၼ်းၵူၼ်းၼုမ်ႇတႆး ဝႃႈၼႆ။ ဝၼ်းၵိူတ်ႇ ၻွၵ်ႊတိူဝ်ႊ လုင်းပႃႉၺၢၼ်ႇ ဝၼ်းတီႈ 1 လိူၼ်မၢတ်ႊၶျ်ၼႆႉ ပဵၼ်လၵ်းသေ ၵူၼ်းၼုမ်ႇတႆး ၼႂ်းမိူင်းတႆးလႄႈ မိူင်းႁူမ်ႈတုမ်ပတ်းပိုၼ်ႉ ဢုပ်ႇၵုမ်ၵၼ်တႅပ်းတတ်းမၵ်းမၼ်ႈႁူမ်ႈၵၼ်လႆႈၸႂ်ဝႃႈ ဝၼ်းတီႈ 1 လိူၼ်မၢတ်ႊၶျ်ၼႆႉပဵၼ် Tai Youth Day ဝၼ်းၵူၼ်းၼုမ်ႇတႆး ။

['ၵူႈလွင်ႈလွင်ႈ']

2018-03-01T06:05:34

https://shannews.org/archives/2961

ပွႆးဝၼ်းၵၢတ်ႇၸဝ်ႈၾႃႉ ဝဵင်းၵဵင်းတုင်ပီၼႆႉ တေပဵၼ် ဝၼ်းတီႈ 2 လိူၼ်မၢတ်ႊၶျ်

ၵၢတ်ႇၸဝ်ႈၾႃႉ(ဢမ်ႇၼၼ်) ၵၢတ်ႇၵဝ်ႇ ၸႄႈဝဵင်းၵဵင်းတုင် ဢၼ်ၵူၼ်းမိူင်းယုမ်ႇယမ်ၼပ်ႉထိုဝ် ၸတ်းႁဵတ်း မႃးၵူႈပီ ၼၼ်ႉ ပီၼႆႉၵေႃႈ တေတႄႇႁဵတ်းၼႂ်းဝၼ်းတီႈ 2 လိူၼ်မၢတ်ႊၶျ်။ ၶႅပ်းႁၢင်ႈ ၵၢတ်ႇၸဝ်ႈၾႃ့ (ၵၢတ်ႇၵဝ်ႇ)တီႈၵဵင်းတုင် ပီ 2017 ဝၼ်းတီႈ 02/03/2018 ၼႆႉ တူၵ်းမႅၼ်ႈဝၼ်းၵၢတ်ႇလီ ၸွမ်းၼင်ႇထုင်းၸဝ်ႈၾႃႉၵဵင်းတုင်ႁဵတ်းမႃး၊ ပဵၼ်ဝၼ်း ၵၢတ်ႇၸဝ်ႈၾႃႉ(ၵၢတ်ႇၵဝ်ႇ) ၵဵင်းတုင်လႄႈ ၵူၼ်းမိူင်း ၵဵင်းတုင်ဢွၼ်ၵၼ် ၶဝ်ႈၵၢတ်ႇ ၶၢႆၶူဝ်းၸွမ်းၼင်ႇ ၾိင်ႈႁိတ်ႈႁွႆး ၸဝ်ႈၾႃႉၸဝ်ႈၵွၼ်ႈၵႅဝ်ႈ ဢိၼ်းထလႅင် ဢွၼ်ႁဵတ်းမႃး ဝၼ်းၵၢတ်ႇ/ ၵၢတ်ႇ ၸဝ်ႈၾႃႉ တီႈပွၵ်ႉႁူဝ်ၵၢတ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ လုင်းၸၢႆးႁွင်ၶမ်း ပေႃႈဝၢၼ်ႈမႄႈမိူင်း ဝဵင်းၵဵင်းတုင် လၢတ်ႈဝႃႈ “ ဝၼ်းၵၢတ်ႇၵဝ်ႇ ဢမ်ႇၼၼ် ဝၼ်းၵၢတ်ႇ ၸဝ်ႈၾႃႉၼႆႉ ၼိုင်ႈပီလႂ် ၼိုင်ႈပွၵ်ႈ ႁဝ်းၶႃႈဢွၼ်ၵၼ်ၸတ်းႁဵတ်းမႃး ၵူႈပီပီ တူၵ်းမႅၼ်ႈဝၼ်းၵၢတ်ႇလီ ပဵၼ်ဝၼ်းၵၢတ်ႇ ၵဝ်ႇ ။ ၸဝ်ႈၾႃႉႁဝ်းၶဝ် မၵ်းမၼ်ႈဝႆႉပၼ် လႄႈၵူၼ်းမိူင်း ၸင်ႇလႆႈ ဢွၼ်ၵၼ်ၸတ်းႁဵတ်းမႃးၵူႈပီ တေႃႇထိုင်ယၢမ်းလဵဝ်။ ပေႃးထိုင်ဝၼ်းၼၼ်ႉမႃး ၵၢတ်ႇၼႂ်း ၵဵင်းတုင် ဢမ်ႇဝႃႈ ၵၢတ်ႇလဵၵ်ႉၵၢတ်ႇယႂ်ႇ တိုၼ်းဢွၼ်ၵၼ် ဢိုတ်းၵူႈတီႈသေ မႃးၶဝ်ႈႁူမ်ႈၵၢတ်ႇ ၸဝ်ႈၾႃႉၼႆႉတီႈလဵဝ်” ဝႃႈၼႆ။ လုင်းၸၢႆးႁွင်ၶမ်းလၢတ်ႈဝႃႈ -ၾၢႆႇၼိုင်ႈၵေႃႈ ၵၢတ်ႇၵဝ်ႇၼႆႉ မၼ်းပဵၼ်တီႈဢၼ်ၶႅၵ်ႇၼွၵ်ႈမိူင်းၶဝ် မႃးဢုပ်ႇၵၼ်ယဝ်ႉ ၸင်ႇတေ ၶဝ်ႈၵႂႃႇၸူးၸဝ်ႈၾႃႉ၊ ဢၼ်ဢုပ်ႇၵၼ်တီႈၵၢတ်ႇၼၼ်ႉ ဢုပ်ႇၵၼ်တင်းလွင်ႈလီ လွင်ႈၸႃႉ။ သင်ဝႃႈပဵၼ်လွင်ႈၸႃႉၵေႃႈ ဢုပ်ႇၵၼ်ယဝ်ႉတူဝ်ႈတီႈၵၢတ်ႇၼၼ်ႉသေ ဢမ်ႇသိုပ်ႇၶဝ်ႈၸူးၸဝ်ႈၾႃႉယဝ်ႉ။ သင်ဝႃႈပဵၼ် လွင်ႈလီ ၸင်ႇၶဝ်ႈၸူးၸဝ်ႈၾႃႉ – ဝႃႈၼႆ။ ယူႇတီႈပီႈၼွင်ႉၵူၼ်းမိူင်းၵဵင်းတုင်တႄႉ ဢွၼ်ၵၼ်ယုမ်ႇယမ်ဝႃႈ သင်လႆႈၶဝ်ႈၵၢတ်ႇၵဝ်ႇ ယဝ်ႉၼႆၸိုင် ပဵၼ်ဢၼ်လီမီးမင်ႇၵလႃႇ မၢၵ်ႇမီးလီပဵၼ် ဝႃႈၼႆ။ ၸၢႆးသႆႇဢွၼ်ႇ ၵူၼ်းမိူင်းၸႄႈဝဵင်းၵဵင်းတုင် လၢတ်ႈဝႃႈ “ ၸွမ်းၼင်ႇႁဝ်းၶႃႈ ၵူၼ်းမိူင်းယုမ်ႇယမ်တႄႉ သင်ဝႃႈလႆႈမႃး ၶဝ်ႈၵၢတ်ႇၸဝ်ႈၾႃႉယဝ်ႉ တေယူႇလီၵိၼ်ဝၢၼ်၊ ၵၢၼ်မၢၵ်ႈမီးၵေႃႈ တေၶႅမ်ႉလႅပ်ႈတိူဝ်းတွၼ်း၊ တေၵတ်းယဵၼ် ၸဵမ်ၸိူဝ်းၼႆႉ တေႃႈၼင်ႇပီႈၼွင်ႉၵူၼ်းမိူင်း ၸိူဝ်းၵႂႃႇႁဵတ်းၵၢၼ်တၢင်ႇတီႈ၊ ၼွၵ်ႈမိူင်းၸိူဝ်းၼႆႉ ယင်းပွၵ်ႈမႃးၶဝ်ႈႁူမ်ႈ ဝၼ်းၵၢတ်ႇ ၼႆႉယူႇ” ဝႃႈၼႆ။ မိူဝ်ႈပီ 1930 ၸဝ်ႈၵွၼ်ႈၵႅဝ်ႈ ဢိၼ်းထလႅင် ပူင်ဝႃႈ ၵၢတ်ႇၵဝ်ႇၼႆႉ မၼ်းၵႅပ်ႈ ၼႆသေ ၸင်ႇၶၢႆႉၵႂႃႇႁဵတ်း ၵၢတ်ႇထႅင်ႈဢၼ်ၼိုင်ႈ ပဵၼ်ၵၢတ်ႇလူင်ဝဵင်းၵဵင်းတုင် ယၢမ်းလဵဝ်။ တႄႇၶၢႆၵၢတ်ႇတီႈၵဵင်းတုင် မိူဝ်ႈပီ 1936 ။ ၼင်ႇႁိုဝ်ထုင်းတေဢမ်ႇႁၢႆၼၼ်ႉ ၶိုၼ်းမႃးၶၢႆတီႈၵၢတ်ႇၵဝ်ႇၶိုၼ်း ၼိုင်ႈပီ ၼိုင်ႈပွၵ်ႈ။

['ၾိင်ႈငႄႈၾိင်ႈထုင်း']

2018-03-01T02:28:50

https://shannews.org/archives/2958

ပႃႇတီႇႁူဝ်သိူဝ်လႄႈၵေႃႇလိၵ်ႈလၢႆးလႄႈၾိင်ႈငႄႈတႆးဝဵင်းသီႇပေႃႇ တေႁူပ်ႉထူပ်းၵၼ်တီႈၶုမ်ၵုတ်း Dr.ပႃႉၺၢၼ်ႇ

ပႃႇတီႇႁူဝ်သိူဝ်လႄႈၵေႃႇလိၵ်ႈလၢႆးလႄႈၾိင်ႈငႄႈတႆးဝဵင်းသီႇပေႃႇ တေႁူပ်ႉထူပ်းၵၼ်တီႈၶုမ်ၵုတ်း Dr.ပႃႉၺၢၼ်ႇ

['Uncategorized']

2018-02-28T09:43:21

https://shannews.org/archives/2928

ၸုမ်းၵေႃတႆးလႃႈသဵဝ်ႈ တေပိုတ်ႇသွၼ်လိၵ်ႈ ဢိင်းၵလဵတ်ႈလႄႈ ပူၵ်းပွင်ၼမ်ႉၵတ်ႉၵူၼ်းၼုမ်ႇ ၽွင်းၶၢဝ်းမႆႈ

ၸုမ်းၵေႃတႆး ဝဵင်းလႃႈသဵဝ်ႈ ႁၢင်ႈႁႅၼ်းတေပိုတ်ႇသွၼ်လိၵ်ႈဢိင်းၵလဵတ်ႈလႄႈ ပူၵ်းပွင်ၼမ်ႉၵတ်ႉၵူၼ်းၼုမ်ႇၽွင်း ၶၢဝ်းမႆႈ ႁွင်ႉမွၵ်ႇၽူႈသူၼ်ၸႂ်ၶိုၼ်ႈႁဵၼ်းဢဝ် ။ Summer Program for Youth ၸုမ်းၵေႃတႆးလႃႈသဵဝ်ႈ တေပိုတ်ႇၵၢၼ်သွၼ်ႁဵၼ်းၶၢဝ်းမႆႈ 2 လိူၼ် တႄႇဝၼ်းတီႈ 15 မၢတ်ႉၶျ် တေႃႇထိုင် ဝၼ်းတီႈ 15 လိူၼ်မေႊ ပိုၼ်ၽၢဝ်ႇထိုင်ၽူႈသူၼ်ၸႂ်ၶႂ်ႈလဵပ်ႈႁဵၼ်း တီႈသုၼ်ၵၢၼ်ႁဵၼ်းႁူႉ တူင်ႇဝူင်းၵူၼ်း Community Learning Center (ၸုမ်းၵေႃတႆး) ဝၢၼ်ႈၵွင်း ဢိူင်ႇတႃႈပုင်ႇ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။ ၼႂ်းပၢင်ၼႆႉတေပူင်သွၼ်ပၼ် လၢႆးလၢတ်ႈ၊ ဢၢၼ်ႇ၊ တႅမ်ႈ၊ ထွမ်ႇ လိၵ်ႈဢိင်းၵလဵတ်ႈ၊ ၵၢၼ်လပ်ႉၼမ်ႉၵတ်ႉတူဝ်ၵဝ်ႇ၊ လွင်ႈၵူၼ်းမီးၾိင်ႈယၢမ်ႈလီ၊ ပိုၼ်း၊ ၾိင်ႈႁိတ်ႈႁွႆးတႆးၸိူဝ်းၼႆႉလႄႈ တေမီးပႃးၵၢၼ်တူင်ႉၼိုင်တီႈၵေႃလႄႈ ၵၢၼ်လဵပ်ႈႁဵၼ်းတူင်ႇဝူင်းၵူၼ်းတၢင်းၼွၵ်ႈၸိူဝ်းၼႆႉ ။ ၼၢင်းဢၼ်း ၶူးသွၼ်ၵေႃတႆး လၢတ်ႈဝႃႈ – “ ႁဝ်းၶႃႈတေႁပ်ႉတႃႇ 30 ၵေႃႉ ပေႃးယူႇၵႆၼႆ ႁႂ်ႈဢဝ်ၽႃႈႁူမ်ႇၶူဝ်းၼွၼ်းသေ မႃးၼွၼ်းတီႈၼႆႈ တေသွၼ်ပၼ်ၶၢဝ်းယၢမ်းၵၢင်ၼႂ် 5 မူင်းတေႃႇထိုင်ဝၢႆးဝၼ်း 3 မူင်း ပေႃးၵၢင်ၶမ်ႈ ၵေႃႈ တေမီးပၢင်သွၼ်လွင်ႈထတ်းသၢင်ၶၢဝ်ႇငၢဝ်း၊ ၾိင်ႈႁိတ်ႈႁွႆးတႆးၸိူဝ်းၼႆႉ ” ဝႃႈၼႆ။ ၸၢႆးလႅင်းၶမ်း ၶူးသွၼ်ၵေႃတႆးလၢတ်ႈဝႃႈ – “ ယိူင်းဢၢၼ်းဢၼ်ၸတ်းႁဵတ်းၼႆႉ ပိူဝ်ႈတႃႇယုၵ်ႉမုၼ်း ၼမ်ႉၵတ်ႉ ၵူၼ်းၼုမ်ႇတႆးႁဝ်း ႁႂ်ႈမီးၼမ်ႉၵတ်ႉၶိုတ်းပဵင်းပိူၼ်ႈ ၵွပ်ႈၼၼ်လႄႈ ႁႂ်ႈဢွၼ်ၵၼ်မႃးၶိုၼ်ႈႁဵၼ်းၼမ်ၼမ်သေၵမ်း” ဝႃႈၼႆ။ မိူဝ်ႈဝၼ်းတီႈ 25/07/2017 တေႃႇထိုင် 25/08/2017 ၼၼ်ႉၵေႃႈ သုၼ်ၵၢၼ်ႁဵၼ်းႁူႉတူင်ႇဝူင်းၵူၼ်း Community Learning Center (ၸုမ်းၵေႃတႆး) ပိုၼ်ၽၢဝ်ႇႁပ်ႉလုၵ်ႈႁဵၼ်း ၽူႈသူၼ်ၸႂ် ၶိုၼ်ႈလဵပ်ႈႁဵၼ်းပၢင်ယုၵ်ႉမုၼ်း ၼမ်ႉၵတ်ႉၵူၼ်းၼုမ်ႇ တီႈလုမ်းမုၵ်ႉၸုမ်းၵေႃတႆး ဝၢၼ်ႈၵွင်း၊ ဢိူင်ႇတႃႈပုင်ႇ၊ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။

['ပၢႆးပိင်ႇၺႃႇ']

2018-02-28T05:50:40

https://shannews.org/archives/2918

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 28/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.57 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1338.5 ပျႃး၊ ငိုၼ်းၶႄႇ 1 ယႅၼ်ႉ = 211.89 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 28/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 27/02/2018 ငိုၼ်းထႆး 1 ဝၢတ်ႇ = 42.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.6 ပျႃး။

['ၵၢၼ်မၢၵ်ႈမီး']

2018-02-28T08:32:06

https://shannews.org/archives/2915

ၵေႃႁူမ်ႈသၢင်ႈၵူၼ်းၼုမ်ႇတႆး TYN တေၸတ်းပၢင်တၢၼ်ႈၶႆႈ ၼႂ်းဝၼ်းၵူၼ်းၼုမ်ႇတႆး တီႈလွၵ်ႉၸွၵ်ႇ

ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network တေဢွၼ်ႁူဝ်ၸတ်းႁဵတ်း ဝၼ်းၵူၼ်းၼုမ်ႇတႆး ပွၵ်ႈၵမ်းႁႅၵ်ႈလႄႈ ပၢင်ဢုပ်ႇၶႆႈ ပိုၼ်ႉႁူႉပၢႆးႁၼ် တီႈဝဵင်းလွၵ်ႉၸွၵ်ႇ ၸိုင်ႈတႆးပွတ်းၸၢၼ်း ။ ၶႅပ်းႁၢင်ႈ ပၢင်ဢုပ်ႇၶႆႈ ၼ်ႂးဝၼ်းၵူၼ်းၼုမ်ႇတႆး ဝၼ်းတီႈ 01/03/2018 ယၢမ်းၵၢင်ၼႂ် 9 မူင်း ၵေႃႁူမ်ႈသၢင်ႈၵူၼ်းၼုမ်ႇတႆး TYN တေဢွၼ်ႁူဝ်ၵူၼ်းၼုမ်ႇ ၼႂ်းပိုၼ်ႉတီႈသေ ၸတ်းႁဵတ်းဝၼ်းၵူၼ်းၼုမ်ႇတႆး တီႈဝၢၼ်ႈႁူၺ်ႈ ၸႄႈဝဵင်းလွၵ်ႉၸွၵ်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း။ ယိူင်းဢၢၼ်း ႁႂ်ႈပဵၼ်တီႈမၢႆတွင်းဝၼ်းၵူၼ်းၼုမ်ႇတႆးသေဢမ်ႇၵႃး၊ ႁႂ်ႈၵူၼ်းၼုမ်ႇသူၼ်ၸႂ် တူင်ႉတိုၼ်ႇမႃးထႅင်ႈ လိူဝ်ၵဝ်ႇလႄႈ ႁႂ်ႈၵူၼ်းၼုမ်ႇပေႃးတေမိုတ်ႈၵိုဝ်းၸမ်ၸႂ် ၵၼ်မႃး ၸဵမ်ၸိူဝ်းၼႆႉ ဝႃႈၼႆ။ ၸၢႆးသူႉ ၽူႈၶၢၼ်ပၢၵ်ႇ ၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းၼုမ်ႇပိုၼ်ႉတီႈ တီႈဝၢၼ်ႈႁူၺ်ႈ လွၵ်ႉၸွၵ်ႇၵေႃႈ လႆႈၶဝ်ႈႁူမ်ႈပၢင်ၵုမ်လူင် ၶွၼ်ႊၾရႅၼ်ႊၵူၼ်းၼုမ်ႇ ဢၼ်ၸတ်းႁဵတ်းတီႈ ဝၢၼ်ႈသပေႇတၢၼ်း တိူင်းပႃႇၵိူဝ်ၼၼ်ႉ ။ ၶဝ်ၵေႃႈသမ်ႉပဵၼ်ၽူႈၶဝ်ႈၵေႃႁူမ်ႈသၢင်ႈဝႆႉ။ ၾၢႆႇၼိုင်ႈၵေႃႈ လွင်ႈတူင်ႉၼိုင် ပွတ်းၼၼ်ႉ ပႆႇယၢမ်ႈမီး။ ၶဝ်ယိုၼ်ႈယွၼ်းမႃး ၶႂ်ႈႁူမ်ႈတင်းၵေႃႁူမ်ႈသၢင်ႈၵူၼ်းၼုမ်ႇတႆးသေ တႃႇႁႂ်ႈပဵၼ် လွင်ႈတူင်ႉၼိုင် လွင်ႈၵူၼ်းၼုမ်ႇ ပိုၼ်ႉတီႈၼႆလႄႈႁဝ်းၶႃႈၸင်ႇမႃးဢုပ်ႇၵၼ်။ ၶဝ်ဝႃႈၶဝ်ၶႂ်ႈႁဵတ်း ပၢင်ဢုပ်ႇၶႆႈပၼ်ပိုၼ်ႉႁူႉ ၵူၼ်းၼုမ်ႇ။ ယိူင်းဢၢၼ်း တႃႇတေ ပူၵ်းသူၼ်း ၵူၼ်းၼုမ်ႇႁဝ်းၶႃႈ ႁႂ်ႈပေႃးတူင်ႉတိုၼ်ႇၶဝ်ႈႁဵတ်းမႃး ၼႂ်းၵၢၼ်တူင်ႇဝူင်းၵူၼ်း ၼႂ်းပိုၼ်ႉတီႈ။ ၸင်ႇလႆႈ ႁူမ်ႈၵၼ်တင်းၵေႃပွင်ၵၢၼ် ၵေႃႁူမ်ႈသၢင်ႈ ၵူၼ်းၼုမ်ႇတႆးသေ ၸင်ႇတေၸတ်းႁဵတ်းပၢင်ဢုပ်ႇၶႆႈ” ဝႃႈၼႆ။ မၢႆတွင်းဝၼ်းၵူၼ်းၼုမ်ႇတႆး ပွၵ်ႈၵမ်းႁႅၵ်ႈ ဢၼ်ၸတ်းႁဵတ်းတီႈဝၢၼ်ႈႁူၺ်ႈ ၸႄႈဝဵင်းလွၵ်ႉၸွၵ်ႇၼႆႉ တေမီးပႃး ပၢင်ဢုပ်ႇၶႆႈ ပၼ် ပိုၼ်ႉႁူႉပၢႆးႁၼ်၊ ပၼ်ႁႅင်းၸႂ်ၵူၼ်းၼုမ်ႇလႄႈ ပိုၼ်းၻွၵ်ႊတိူဝ်ႊပႃႉၺၢၼ်ႇ ၸဵမ်ၸိူဝ်းၼႆႉ။ ၽူႈတေမႃးဢုပ်ႇၶႆႈ ၼႄသမ်ႉ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ၊ ၶုၼ်ယုင်းၶဵဝ် ၽူႈၼၢမ်းထတ်း ၽိုၼ်ၶၢဝ်ႇ သႅၼ်ပၢႆး ဝႃႈၼႆ။ ၶုၼ်ယုင်းၶဵဝ် ၽူႈၼၢမ်းထတ်းၽိုၼ်ၶၢဝ်ႇ သႅၼ်ပၢႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁူဝ်ၶေႃႈ ဢၼ်တေဢဝ် ၼမ်းဢုပ်ႇၶႆႈၼႄၵူၼ်းၼုမ်ႇၼႂ်းဝၼ်းမိူဝ်ႈၽုၵ်ႈတႄႉ ၵမ်ႈပႃႈၼမ် တေပဵၼ်လွင်ႈပၼ်ႁႅင်းၸႂ်ၵူၼ်းၼုမ်ႇ။ ယဝ်ႉၵေႃႈ တေဢုပ်ႇၶႆႈၼႄ လွင်ႈပိုၼ်းၻွၵ်ႊတိူဝ်ႊပႃႉၺၢၼ်ႇ ၸဵမ်ၸိူဝ်းၼႆႉ” ဝႃႈၼႆ။ ၼွၵ်ႈလိူဝ်ၼၼ်ႉ ၼႂ်းဝၼ်းၵူၼ်းၼုမ်ႇတႆး ဝၼ်းတီႈ 1 လိူၼ်မၢတ်ႊၶျ်ၼႆႉၵူၺ်းၼင်ႇၵဝ်ႇ ယူႇတီႈၵေႃႁူမ်ႈသၢင်ႈ ၵူၼ်းၼုမ်ႇတႆးလႄႈ ႁူမ်ႈပႃးၵူၼ်းၼုမ်ႇၼႂ်းပိုၼ်ႈတီႈ တၢင်းပွတ်းႁွင်ႇ မိူၼ်ၼင်ႇ သီႇပေႃႉ၊ သႅၼ်ဝီ၊ ၼမ်ႉလၼ်ႈ၊ ၵျွၵ်ႉမႄး၊ လႃႈသဵဝ်ႈလႄႈ ဢိၵ်ႇထႅင်ႈလၢႆလၢႆ ၸႄႈဝဵင်း တေႁူပ်ႉထူပ်းၵၼ်တီႈ ၶုမ်ၵုတ်းၸဝ်ႈၾႃႉသီႇပေႃႉလႄႈ ၶုမ်ၵုတ်းၻွၵ်ႊတိူဝ်ႊပႃႉၺၢၼ်ႇ တီႈၸႄႈဝဵင်းသီႇပေႃႉ ဝႃႈၼႆ။ ၸၢႆးသူႉ လၢတ်ႈဝႃႈ “ ၵူၼ်းၼုမ်ႇႁဝ်းၶႃႈ တီႈသီႇပေႃႉ ဢွၼ်ႁူဝ်ၼမ်းၼႃႈသေ တေၵႂႃႇတီႇၽဵဝ်ႈပႃႇႁဵဝ်ႈသၢင်းၶႅင်း ၸဝ်ႈၾႃႉႁဝ်းၶဝ်လႄႈ ၻွၵ်ႊတိူဝ်ႊပႃႉၺၢၼ်ႇ ဢၼ်မီးတီႈသၶၢၼ်းသႃႇ ၸႄႈဝဵင်းသီႇပေႃႉၼၼ်ႉ။ ဝၼ်းၼၼ်ႉ ၵူၺ်းၼင်ႇၵဝ်ႇ တေႁူမ်ႈႁႅင်းၵူၼ်းၼုမ်ႇၸွမ်းႁိမ်းႁွမ်းၼၼ်ႉသေ ႁဵတ်းပဵၼ်မၢႆတွင်း ဝၼ်းၵူၼ်းၼုမ်ႇတႆးလႄႈ တၵ်ႉယမ် ၶိုၼ်းတီႈၶုမ်ပႃႇႁဵဝ်ႈၻွၵ်ႊတိူဝ်ႊပႃႉၺၢၼ်ႇႁဝ်း၊ ယဝ်ႉၵေႃႈ ႁဵတ်းပၢင်လဵၼ်ႈႁႅင်းလႄႈ လွင်ႈတူင်ႉၼိုင် ၵူၼ်းၼုမ်ႇ ၸဵမ်ၸိူဝ်းၼႆႉ” ဝႃႈၼႆ။ ဝၼ်းၵူၼ်းၼုမ်ႇတႆးၼႆႉ ယူႇတီႈၵူၼ်းၼုမ်ႇၼႂ်းမိူင်းတႆးလႄႈ မိူင်းႁူမ်ႈတုမ်ပတ်းပိုၼ်ႉ လႆႈၸႂ်ၵၼ်သေ ပိုၼ်ၽၢဝ်ႇဝႃႈ ဢဝ်ဝၼ်း ၵိူတ်ႇၻွၵ်ႊတိူဝ်ႊပႃႉၺၢၼ်ႇ (ၽူႈႁၵ်ႉလိၵ်ႈလၢႆးပၢႆပေႇတႆး၊ ၽူႈတႅင်ႇတႅမ်ႈၽဵင်းတၢင်ႇတုင်းၸိူဝ်ႉၸၢတ်ႈ ၶိူဝ်းတႆးၶိူဝ်းရႃႇၸႃႇ) ဝၼ်းထိ 1 လိူၼ်မၢတ်ႊၶျ်ၼၼ်ႉ မၵ်းမၼ်ႈပဵၼ်ဝၼ်းၵူၼ်းၼုမ်ႇတႆး တီႈပၢင်ၵုမ်လူင်ၶွၼ်ႊၾရႅၼ်ႊ တီႈၸႄႈဝဵင်းပႃႇၵိူဝ် မိူဝ်ႈႁၢင်ပီ 2017 ၼၼ်ႉ ဝႃႈၼႆ။

['ၵူႈလွင်ႈလွင်ႈ']

2018-02-28T09:56:07

https://shannews.org/archives/2911

ၵူၼ်းမိူင်း ၼမ်ႉၶူၵ်ႉ 8 ၵေႃႉ ၺႃးသိုၵ်းမၢၼ်ႈတီႉယဵတ်ႈၶွၵ်ႈဝႆႉၼၼ်ႉ လုမ်းတြႃးတတ်းသိၼ်ပၼ်တၢမ်ႇၶွၵ်ႈ ၵူႈၵေႃႉ

ၵူၼ်းမိူင်းၼမ်ႉၶူၵ်ႉ ၸိူဝ်းထုၵ်ႇမၢပ်ႇဝႃႈၵမ်ႉထႅမ်ပၼ်ႁႅင်း သိုၵ်းတႆး RCSS/SSA ၸုမ်းလူင်းလၢႆးမိုဝ်းတူဝ်ႈမိူင်း (NCA) ၼႆသေ ၺႃးသိုၵ်းမၢၼ်ႈ တီႉၺွပ်းၵုမ်းၶင်ဝႆႉၼၼ်ႉ လုမ်းတြႃးၸႄႈဝဵင်းႁူဝ်ပူင်း တတ်းသိၼ်ပၼ်တူတ်ႈတၢမ်ႇၶွၵ်ႈ 1 ပီတေႃႇထိုင် 10 ပီ။ လုမ်းတြႃးၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီး လႆႈတႅပ်းတတ်း ပၼ်တူတ်ႈတၢမ်ႇၶွၵ်ႈၶဝ်မိူဝ်ႈဝၼ်းတီႈ 26/02/2018 ။ ၾၢႆႇတပ်ႉသိုၵ်းမၢၼ်ႈတီႉၺွပ်းၶဝ် ၸဵမ်မိူဝ်ႈၽွင်းၵၢင်လိူၼ်ၵျူႊလၢႆႊ 2017 ပူၼ်ႉမႃး ။ ၸီႉၼႄးဝႃႈ- ၵပ်းသိုပ်ႇတိတ်းတေႃႇၵမ်ႉထႅမ်ပၼ်ႁႅင်း တပ်ႉသိုၵ်းၸိုင်ႈတႆး (RCSS/SSA) ၼႆသေ ၵၢဝ်ႇႁႃ/ၸွႆးတြႃး တၢင်းၽိတ်းဝႆႉတင်းမူတ်း 12 ဢမု (ၶၻီး) ။ “ၸိူဝ်းၶဝ်ၼႆႉဢမ်ႇလွတ်ႈသေၵေႃႉ၊ လုမ်းတြႃးတႅပ်းတတ်းမိူဝ်ႈဝႃး (26/02/2018) ၶၢဝ်းယၢမ်း 11 မူင်း၊ ၸိူဝ်းၶဝ်ၺႃးတူတ်ႈတၢမ်ႇၶွၵ်ႈ ပႃးၸဵမ်တင်း 1 ပီ၊ 3 ပီ၊ 7 ပီတေႃႇထိုင် 10 ၵေႃႈမီး။ ပေႃးဝႃႈတႅပ်းတတ်း ယဝ်ႉၵေႃႈ သူင်ႇၵႂႃႇတီႈၶွၵ်ႈတွင်ႇလေးလူင်းၵမ်းလဵဝ်။ ၽူႈတႅပ်းတတ်းတြႃးမၼ်းပဵၼ် မၸုရတၼႃႇလၢႆႇ။ တႅပ်းတတ်းၸိူင်ႉၼႆၼႆႉ မီးလွင်ႈၽဵင်ႇပဵင်းပဵၼ်ထမ်းယူႇႁ ဢမ်ႇမီးႁၼႆၼၼ်ႉ ဢမ်ႇၸၢင်ႈလၢတ်ႈ။ ” – ၼႆ ၸဝ်ႈမျႃႉဝတီႇ (လုၵ်ႈယိင်းၸဝ်ႈၾႃႉလူင်မိူင်းယွင်ႁူၺ်ႈ) ၽူႈတၢင်ၼႃႈ (ၽူႈတၢင်ဝႃႈၵႂၢမ်း) ၸွမ်းဢမု ၶၻီးၵူၼ်း 8 ၵေႃႉၼႆႉလၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈ။ သိုပ်ႇလၢတ်ႈဝႃႈ- “ပၼ်ၶေႃႈပူင်တႅပ်းတတ်းၸိူင်ႉၼႆၼႆႉ တႃႇၵူၼ်းဝၢၼ်ႈၵူၼ်းမိူင်း တေလႆႈၸႂ်ယႂ်ႇပိုင်ႈဢိင် လုမ်းတြႃး ၵႂႃႇၶၢဝ်းၼႃႈၼၼ်ႉၵေႃႈဢမ်ႇမီးလႆႈယဝ်ႉ။ ၾၢႆႇလုမ်းတြႃးၶဝ်ၼႆႉ ၶဝ်ပွႆႇပၼ်ၵေႃႈလႆႈယူႇ၊ ပေႃးဢဝ်မၢႆမီႈဝႃႈၵေႃႈ ပွႆႇပၼ်ၶိုၼ်းလီလီလႆႈယူႇ၊ ၶဝ်ဢမ်ႇႁတ်းပွႆႇပၼ်ၵူၺ်း၊ ၶဝ်ၸင်ႇပူင်ၵႂၢမ်းတႅပ်းတတ်းၵႂႃႇတင်းသဵင်ႈၸိူင်ႉၼၼ်”- ဝႃႈၼႆ။ ဢမု (ၶၻီး) 12 လိူင်ႈ ၸိူဝ်းဢဝ်တၢင်းၽိတ်းၼိူဝ်ၵူၼ်းမိူင်းပွၵ်ႈၼႆႉ ဝႃႈလူၺ်ႈလွင်ႈမၢႆမီႈယိပ်းၶိူင်ႈၵွင်ႈၵၢင်ႇ၊ မၢႆမီႈလွင်ႈ တေႃႉ သူင်ႇၵုၼ်ႇသိၼ်ၵႃႉ၊ မၢႆမီႈလွင်ႈတိတ်းတေႃႇၵပ်းသိုပ်ႇလႄႈ မၢႆမီႈလွင်ႈတပ်ႉသိုၵ်း လွင်ႈၶဝ်ႈမႃးၼႂ်းၼႃႈလိၼ် သိုၵ်း ၵုမ်းၵမ်၊ မၢႆမီႈလွင်ႈႁူမ်ႇလူမ်ႈ/ၵႅတ်ႇၶႄႁႄႉၵင်ႈၸိူဝ်းၼႆႉ လႆႈႁူႉၼင်ႇၼႆ။ လိူဝ်သေၼၼ်ႉ ၵူၼ်းမိူင်း 8 ၵေႃႉၸိူဝ်းထုၵ်ႇ တီႉၺွပ်းဝႆႉၼႆႉ လႆႈၶိုၼ်ႈလုမ်းတြႃးမႃးယဝ်ႉဢမ်ႇယွမ်း 10 ပွၵ်ႈ၊ ပွၵ်ႈလႂ်ၵေႃႈဢမ်ႇမီးလွင်ႈတတ်းသိၼ်သေပွၵ်ႈ၊ ယူႇတီႈလုမ်းတြႃးၵႆႉၵႆႉၼတ်ႉ/ၶိၼ်းဝႆႉၶိူဝ်းယႂ်း၊ ၸင်ႇမႃးတတ်းသိၼ်ပွၵ်ႈၼႆႉ။ ၸဝ်ႈသိုၵ်းလူင်ၸၢႆးဢူး ၽူႈၶၢၼ်ပၢၵ်ႇ တပ်ႉသိုၵ်းၸိုင်ႈတႆး RCSS/SSA လၢတ်ႈဝႃႈ -” တပ်ႉသိုၵ်းၸိုင်ႈတႆး RCSS/SSA ၼႆႉပဵၼ်ၸုမ်းလူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိုင်း NCA သေဢမ်ႇၵႃး ဢဝ်လၢႆးတၢင်း NCA သေ ၵေႃႇသၢင်ႈ လွင်ႈငမ်းယဵၼ်ၸွမ်း လူင်ပွင်ၸိုင်ႈဝႆႉ။ ၾၢႆႇၼိုင်ႈၵေႃႈ လူင်ပွင်ၸိုင်ႈပေႃးပူတ်းပွႆႇပၼ်ဝႃႈ ဢမ်ႇၸႂ်ႈ ၸုမ်းၽိတ်းမၢႆမီႈ 17/1 ယဝ်ႉလႄႈ ဢၼ်ၶဝ်ၸီႉၼႄးႁဝ်းသေ တီႉၺွပ်းၵူၼ်းမိူင်းပၼ်တူတ်ႈတၢမ်ႇတိၵ်းတိၵ်းၼႆႉ ဢမ်ႇထုၵ်ႇလီပဵၼ်ယဝ်ႉ”- ဝႃႈၼႆ ။ ပူၼ်ႉမႃးမိူဝ်ႈ ဝၼ်းတီႈ 17 လိူၼ်ၵျူႊလၢႆႊ 2017 ၼၼ်ႉ ၵူၼ်းဝၢၼ်ႈၼမ်ႉၶူၵ်ႉ 8 ၵေႃႉ ထုၵ်ႇသိုၵ်း လူင်ပွင်ၸိုင်ႈမၢၼ်ႈ တပ်ႉၶလရ 225 တင်း 249 တီႉၺွပ်း။ ၸိူဝ်းၶဝ် ထုၵ်ႇၵၢဝ်ႇႁႃၸီႉၼႄးဝႃႈ ၵဵဝ်ႇၶွင်ႈတင်း RCSS/SSA ၊ ဢမ်ႇသူင်ႇၶၢဝ်ႇပၼ်တပ်ႉသိုၵ်းမၢၼ်ႈ၊ တိတ်းတေႃႇၵပ်းသိုပ်ႇၵမ်ႉထႅမ် RCSS/SSA ၸိူဝ်းၼႆႉသေ ထုၵ်ႇတီႉၺွပ်းၵုမ်းၶင်ဝႆႉ။ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းၼိုင်ႈၼႂ်း 10 ၸုမ်း ဢၼ်လူင်းလၢႆးမိုဝ်းလိၵ်ႈႁူမ်ႈမၢႆ ၵိုတ်းတိုၵ်းတူဝ်ႈမိူင်း (NCA) ဝႆႉတင်း လူင်ပွင်ၸိုင်ႈမၢၼ်ႈ တပ်ႉမတေႃႇမၢၼ်ႈ။ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ဢွၵ်ႊထူဝ်ႊၿိူဝ်ႊ ပီ 2015 ၼႃႈတေလူင်းလၢႆးမိုဝ်း NCA ။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။

['သုၼ်ႇလႆႈၵူၼ်း']

2018-02-28T09:20:45

https://shannews.org/archives/2907

ၾၢႆႇၽွင်းငမ်းဝဵင်းတူၼ်ႈတီး ႁၢမ်ႈပိုတ်ႇႁၢၼ်ႉလဝ်ႈ ႁၢၼ်ႉတၢင်းၵိၼ်ၵၢင်ၶိုၼ်း ၽွင်းလုၵ်ႈႁဵၼ်းတွပ်ႇလိၵ်ႈၸၼ်ႉသိပ်း

ၽွင်းၶၢဝ်းလုၵ်ႈႁဵၼ်း တွပ်ႇလိၵ်ႈၸၼ်ႉသိပ်းၼႆႉ ၾၢႆႇၽွင်းငမ်းၸႄႈဝဵင်းတူၼ်ႈတီး ၸီႉသင်ႇဢမ်ႇပၼ်ပိုတ်ႇႁၢၼ်ႉတၢင်း ၵိၼ်ၵၢင်ၶမ်ႈ/ၶိုၼ်း(ႁၢၼ်ႉပႃး Bar)၊ ႁၢၼ်ႉလဝ်ႈ၊ ႁၢၼ်ႉပီႊယိူဝ်ႊ၊ ႁၢၼ်ႉၵႃႊလႃႊဢူဝ်ႊၶေႊ ၸိူဝ်းၼႆႉ ဝႃႈၼႆ။ ၶႅပ်းႁၢင်ႈ Nights Club ယူႇတီႈလုမ်းၽူႈၵွၼ်းၸႄႈဝဵင်းတူၼ်ႈတီး လၢတ်ႈဝႃႈ “ ၽွင်းၶၢဝ်း လုၵ်ႈႁဵၼ်းတွပ်ႇလိၵ်ႈၸၼ်ႉသိပ်းၼၼ်ႉ ၼင်ႇႁိုဝ် လုၵ်ႈႁဵၼ်းၶဝ် ပေႃးတေ ၸႂ်ၼိမ် ပေႃးတေလူလိၵ်ႈလႆႈၼၼ်ႉ တေဢမ်ႇႁႂ်ႈမီးသဵင်ဢူၼ်ဢၢၼ်မေႃးမႄး။ ၵွပ်ႈၼၼ် မိူၼ်ၼင်ႇ ႁၢၼ်ႉလဝ်ႈ၊ ၵႃႊလႃႊဢူဝ်ႊၶေႊ၊ ပႃႊ(Bar) ၸိူဝ်းၼႆႉ ၸင်ႇၸႂ်ႉဢိုတ်းဝႆႉ မိူဝ်ႈၽွင်းလုၵ်ႈႁဵၼ်း ၶဝ်တွပ်ႇလိၵ်ႈ ” ဝႃႈၼႆ။ ၶႅပ်းႁၢင်ႈ ၵွၵ်း Beer လိူဝ်ၼၼ်ႉ ၼႂ်းဝူင်ႈၼႆႉ ယူႇတီႈလုမ်းၽူႈၵွၼ်းၸႄႈဝဵင်းတူၼ်ႈတီး တေႁဵတ်းလိၵ်ႈၸီႉသင်ႇ ၸူးထိုင် တီႈလုမ်းၽူႈၵွၼ်းပွၵ်ႉ/ ဢိူင်ႇၶဝ် လွင်ႈတႃႇႁၢမ်ႈတပ်ႉႁၢၼ်ႉပိုတ်ႇၶၢႆတၢင်းၵိၼ်ၵၢင်ၶမ်ႈၵၢင်ၶိုၼ်းလႄႈ ႁၢၼ်ႉၵႃႊလႃႊ ဢူဝ်ႊၶေႊ၊ ႁၢၼ်ႉလဝ်ႈ ၸဵမ်ၸိူဝ်းၼႆႉၵႂႃႇ ဝႃႈၼႆ။ လိူဝ်ၼၼ်ႉထႅင်ႈ မိူၼ်ၼင်ႇ ႁၢၼ်ႉလဵၼ်ၵဵမ်ႊ ဢိၼ်ႊထိူဝ်ႊၼႅတ်ႊ၊ ႁၢၼ်ႉပိလိယႅတ်ႉ(သၼုၵ်ႊၵိူဝ်ႊ)လႄႈ ႁၢၼ်ႉႁွင်ႉၽဵင်းၵႂၢမ်း ၸိူဝ်းၼၼ်ႉၵေႃႈ တေႁႂ်ႈဢိုတ်းယင်ႉဝႆႉ ဝႃႈၼႆ။ သင်ဝႃႈ ႁၢၼ်ႉလႂ်၊ ၽႂ်လႂ် ဢမ်ႇၸွမ်းပၵ်းပိူင်မၢႆမီႈၸိုင် တေပၼ်တူတ်ႈတၢမ်ႇၼင်ႇ တမ်းဝၢင်းမၢႆမီႈဝႆႉၼၼ်ႉ ဝႃႈၼႆ။ ပၢင်တွပ်ႇလိၵ်ႈၸၼ်ႉသိပ်း ၼႂ်းမိူင်းႁူမ်ႈတုမ်မၢၼ်ႈၼႆႉ တႄႇဝၼ်းတီႈ 07–16/03/2018 ။ လုၵ်ႈႁဵၼ်း ဢၼ်တေတွပ်ႇၸၼ်ႉသိပ်း ၼႂ်းပီ 2017-2018 ၼႆႉတင်းမူတ်း မီး 844,292 ၵေႃႉ ႁွင်ႈၵၢၼ်ၽွင်းလူင်ၾၢႆႇပွင်ႇၶၢဝ်ႇ ဢွၵ်ႇဝႆႉဝႃႈၼႆ။ ၶေႃႈမုလ်း – ရွှေတြိဂံဒေသသတင်းလွှာ

['ပၢႆးပိင်ႇၺႃႇ']

2018-02-28T07:37:11

https://shannews.org/archives/2904

ၵႃးတၢင်ႇၵူၼ်းၺႃးယိုဝ်း ႁိမ်းၸႄႈဝဵင်းမိူင်းၽျၢၵ်ႈ

ၵႃးတၢင်ႇၵူၼ်းလမ်းၼိုင်ႈ လုၵ်ႉတၢင်းၵဵင်းတုင် တေၵႂႃႇတၢင်းတႃႈၶီႈလဵၵ်း ၺႃးၵူၼ်းယိပ်းၵွင်ႈသွင်ၵေႃႉ ယိုဝ်းသႂ်ႇတီႈႁိမ်းဝဵင်းမိူင်းၽျၢၵ်ႈ လွင်ႈ ၵူၼ်းမၢတ်ႇၸဵပ်းလူႉတၢႆ ဢမ်ႇမီး ဝႃႈၼႆ။ ၶႅပ်းႁၢင်ႈ လူတ့်ၵႃး ၺႃးယိုဝ်း ႁိမ်းၸႄႈဝဵင်းမိူင်းၽျၢၵ်ႈ။ Photo; DVB ဝၼ်းတီႈ 26/02/2018 ယၢမ်းဝၢႆးဝၼ်း ၵႃးႁပ်ႉၸၢင်ႈ သႅၼ်း Hi ace ႁပ်ႉတေႃႉသူင်ႇၵူၼ်း လုၵ်ႉတၢင်းၵဵင်းတုင် ၵႂႃႇတၢင်းတႃႈၶီႈလဵၵ်းၼၼ်ႉ ၺႃးယိုဝ်းတီႈႁိမ်းၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၵူၺ်းၵႃႈ ၵူၼ်းၶီႇမႃးၸွမ်းၵႃးတႄႉ ဢမ်ႇမီးလွင်ႈမၢတ်ႇၸဵပ်းလူႉတၢႆသင်သေၵေႃႉ ဝႃႈၼႆ။ ၵူၼ်းမိူင်းၽျၢၵ်ႈ လၢတ်ႈဝႃႈ “ ၸႂ်ႈၶႃႈဢေႃႈ ၵႃးႁပ်ႉၸၢင်ႈတၢင်ႇၵူၼ်း လမ်းၼိုင်ႈ ဢၼ်ႁပ်ႉ ၸၢင်ႈတေႃႉသူင်ႇၵူၼ်း ၵဵင်းတုင်- တႃႈၶီႈလဵၵ်းၼၼ်ႉ ၺႃးယိုဝ်း ၼႂ်းၵႄႈဝၢၼ်ႈတႃႈၸႅဝ်ႇ တင်း မိူင်းၽျၢၵ်ႈ။ ၵူၺ်းၵႃႈ ၵူၼ်းၶီႇၵႃးတႄႉ ဢမ်ႇပဵၼ်သင် လႆႈငိၼ်းဝႃႈ ၵူၼ်ႈၵႃး ၺႃးယိုဝ်းလၢႆလၢႆၵမ်း” ဝႃႈၼႆ။ ၽွင်းလူတ်ႉၵႃးတိုၵ်ႉလႅၼ်ႈမႃးၼၼ်ႉ မီးပျီႇတူႉၸိတ်ႉ 2 ၵေႃႉ ယူႇၼိူဝ်သဵၼ်ႈတၢင်းလူင်သေ ႁႄႉၵႃးလမ်းၼႆႉ ႁႂ်ႈၵိုတ်း။ ၵူၺ်းၵႃႈ ၵႃးလမ်းၼႆႉ ဢမ်ႇၵိုင်ႉၵၢင်ႉၵိုတ်းလႄႈ ပျီႇတူႉၸိတ်ႉ 2 ၵေႃႉ ယိုဝ်းၸွမ်းလင်ၵႃး ။ လူတ်ႉၵႃးၵေႃႈဢမ်ႇၵိုတ်းသေ ႁေႃႈလႅၼ်ႈပူၼ်ႉလွတ်ႈၵႂႃႇ။ တၢင်းၵူၼ်ႈၵႃးတႄႉ မီးႁွႆးမၢၵ်ႇၵွင်ႈ လၢႆလၢႆၵမ်း။ ပျီႇတုၸိတ်ႉသွင်ၵေႃႉၼၼ်ႉတႄႉ ပဵၼ်ၽႂ်ဢမ်ႇလႆႈႁူႉၸွမ်း-ၼႆယဝ်ႉ။

['ၵူႈလွင်ႈလွင်ႈ']

2018-02-28T07:32:23

https://shannews.org/archives/2898

ၸုမ်းၵူၼ်းၼုမ်ႇတႆးတင်း လီႇသူးႁူမ်ႈၵၼ် ၸတ်းႁဵတ်းပၢင်သွၼ် ပိုၼ်ႉထၢၼ်ပၢႆးယူႇလီ

ၸုမ်းၵူၼ်းၼုမ်ႇတႆးလႄႈ ၸုမ်းၵူၼ်းၼုမ်ႇလီႇသူး ႁူမ်ႈၵၼ်ၸတ်းႁဵတ်း ပၢင်ပၼ်တၢင်းႁူႉ လွင်ႈပိုၼ်ႉထၢၼ်ပၢႆးယူႇလီ တႃႇၸၢင်ႈၸွႆႈထႅမ်ၵူၼ်းဝၢၼ်ႈ ။ Health Traning by – TYO ဝၼ်းတီႈ 21 – 25/02/2018 ၸုမ်းၵူၼ်းၼုမ်ႇတႆးTYO လႄႈ ၸုမ်းၵူၼ်းၼုမ်ႇလီႇသူး ႁူမ်ႈၵၼ်ၸတ်းႁဵတ်းပၢင်သွၼ် လွင်ႈတၢင်းႁူႉပိုၼ်ႉထၢၼ်ပၢႆးယူႇလီ တီႈပွၵ်ႉဢွင်ႇသပေႇ ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း ၽူႈၶဝ်ႈႁူမ်ႈလဵပ်ႈႁဵၼ်း မီးၸမ် 50 ၵေႃႉ ။ ပၢင်သွၼ်ၼႆႉ ၸတ်းၼႂ်းပိုၼ်ႉတီႈ ၸႄႈဝဵင်းသီႇသႅင်ႇ ပူင်သွၼ်ပၼ်လၢႆးတူၺ်းလွမ်ပၢႆးယူႇလီ ပိုၼ်ႉထၢၼ် (ႁူဝ်တီး) မိူဝ်ႈၽွင်း ပဵၼ်ၶႆႈ၊ ၼၢဝ်၊ ၽေးၵိုင်ႉၵၢင်ႉ ယူႇဢမ်ႇလီၵိၼ်ဢမ်ႇဝၢၼ် တေလႆႈယူတ်းယႃပၼ်ၸိူင်ႉႁိုဝ်ၸဵမ်ၸိူဝ်းၼႆႉ ၽူႈပူင်သွၼ်ပၼ်ပဵၼ်ၸုမ်းၶႂႆႇၶႃပႄလႅင် ။ Health Training by – TYO ၸၢႆးပိုၼ်းႁၢၼ် ႁူဝ်ၼႃႈ TYO ၸႄႈဝဵင်းသီႇသႅင်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပၢႆးယူႇလီၼႆႉ မၼ်းလမ်ႇလွင်ႈ ၼႃႇ ၵူၼ်းဝၢၼ်ႈၸိူဝ်းယူႇၼႂ်းဝၢၼ်ႈၼွၵ်ႈၼႃးပၢင်ႇၼႆႉ ၽွင်းဢမ်ႇယူႇလီၼၼ်ႉ တႃႇတေၵႂႃႇႁႃမေႃယႃ ၊ ႁူင်းယႃၵေႃႈယၢပ်ႇ ။ ၵွပ်ႈၼၼ်လႄႈ ႁဝ်းၶႃႈၸင်ႇၸတ်းႁဵတ်းပၢင်သွၼ်ၼႆႉ ။ ၼင်ႇႁိုဝ်ၵူၼ်းၼုမ်ႇ ၸိူဝ်းဢၼ်ၶိုၼ်ႈပၢင်သွၼ်ၼႆႉ ပေႃးတေၸၢင်ႈ မိူဝ်ႈၸွႆႈလၢတ်ႈလႄႈ ၼႄႉၼမ်း ပၼ်ၵူၼ်းၼႂ်းပိုၼ်ႉတီႈၽႂ်မၼ်း ” ဝႃႈၼႆ။ မိူဝ်ႈဝၼ်းတီႈ 13 -15 /02/2018 ၼၼ်ႉၵေႃႈ ၸုမ်းၵူၼ်းၼုမ်ႇတႆးၸႄႈဝဵင်းသီႇသႅင်ႇ ၸတ်းႁဵတ်းပၢင်သွၼ် လၢႆးပူၵ်းပွင်ဢိူင်ႇဝၢၼ်ႈ မီးၸုမ်းတူင်ႉၼိုင်တူင်ႇဝူင်းတႆး 8 ၸုမ်း လႄႈလၢႆၸၢဝ်းၶိူဝ်း မိူၼ်ၼင်ႇ တႆး၊ လီႇသူး၊ ယၢင်း၊ မၢၼ်ႈလႄႈ ပဢူဝ်းၸိူဝ်းၼႆႉ ၶဝ်ႈႁူမ်ႈတင်းမူတ်းမီး 36 ၵေႃႉ။

['ပၢႆးယူႇလီ']

2018-02-27T12:04:03

https://shannews.org/archives/2893

ဢွင်ႇသၢၼ်းၸုၵျီႇ ထုၵ်ႇလီႁႄႉႁၢမ်ႈသိုၵ်း ဢမ်ႇၼၼ် ထွၼ်ဢွၵ်ႇတၼ်းႁဵင်း ၵဵဝ်ႇၵပ်းလွင်ႈရူဝ်ႊႁိၼ်ႊၵျႃႊ

ၼၢင်းတေႃႊဝၵ်ႉၵုလ်း ၵႃႊမၢၼ်ႊ ၸၢဝ်းၶိူဝ်းယေႊမဵၼ်ႊ ဢၼ်လႆႈသူး/ရၢင်းဝလ်း လွင်ႈငမ်းယဵၼ်မိူဝ်ႈပီ 2012 လၢတ်ႈမိူဝ်ႈဝၼ်းတီႈ 26/02/2018 ဝႃႈ-ၼၢင်းဢွင်ႇသၢၼ်းၸုၵျီႇၼႆႉ ထုၵ်ႇလီႁႄႉႁၢမ်ႈတပ်ႉသိုၵ်း ဢၼ်ႁဵတ်းႁၢႆႉတေႃႇၸၢဝ်းၶိူဝ်းရူဝ်ႊႁိၼ်ႊၵျႃႊ ဢမ်ႇၼၼ်ၵေႃႈ ထွၼ်ဢွၵ်ႇတၼ်းႁဵင်းၸဝ်ႈၵဝ်ႇ။ မႆႊရိတ်ႊ မႅၵ်ႊၵႂၢႆႊ ၸၢဝ်းၶိူဝ်းဢႆႊလႅၼ်ႊၼိူဝ် လႄႈတေႃႊဝၵ်ႉၵုလ်း ၵႃႊမၢၼ်ႊ ၸၢဝ်းၶိူဝ်းယေႊမဵၼ်ႊ ဢၼ်လႆႈသူး/ရၢင်းဝလ်း လွင်ႈငမ်းယဵၼ် မႃးယဵမ်ႈပၢင်သဝ်းၵူၼ်းပၢႆႈၽေး တီႈမိူင်းၿင်ႊၵလႃႊၻဵတ်ႊသျ် မိူဝ်ႈဝၼ်းတီႈ 25/02/2018 Photo: Agence France-Presse “မၼ်းၼၢင်းထုၵ်ႇလီလၢတ်ႈ လွင်ႈဢၼ်ပဵၼ်တႄႉမီးတႄႉ ဢမ်ႇၼၼ်ၵေႃႈထွၼ်တူဝ်ဢွၵ်ႇ။ သင်ဝႃႈမၼ်းၼၢင်းတိုၵ်ႉယူႇ ၼႂ်းလွၵ်းတွၼ်ႈၼႆႉယူႇၸိုင် မိူၼ်တင်းဝႃႈမၼ်းၼၢင်းၵေႃႈ ပဵၼ်ၵူၼ်းႁဵတ်းၽိတ်းၵေႃႉၼိုင်ႈ။ ဢွင်ႇသၢၼ်းၸူႉၵျီႇ တင်းၸဝ်ႈၼႃႈတီႈၾၢႆႇတပ်ႉသိုၵ်းမၢၼ်ႈၶဝ်ၼႆႉ ၸၢင်ႈလႆႈထုၵ်ႇၵူႈၸိုင်ႈမိူင်း ၵၢဝ်ႇႁႃၸွႆးတြႃး/ပိုတ်ႇဢမူႉ၊ ၵွပ်ႈမၼ်းၼၢင်း ဢမ်ႇၵႅတ်ႇၶႄႁႄႉၵင်ႈပၼ်ၵူၼ်းဝၢၼ်ႈၵူၼ်းမိူင်းလႆႈ”- ၼၢင်းတေႃႊဝၵ်ႉၵုလ်း ၵႃႊမၢၼ်ႊ လၢတ်ႈ။ ဢၼ်မၼ်းၼၢင်းလၢတ်ႈၼႆႉ မႅၼ်ႈၽွင်းဢၼ်ၽူႈတူင်ႉၼိုင်ၵဵဝ်ႇၵပ်းသုၼ်ႇလႆႈၵူၼ်း တင်းၽူႈၸွပ်ႇထတ်းၶွင်ၸၢတ်ႈၸိုင်ႈလုမ်ႈၾႃႉ တိုၵ်ႉၵဵပ်းႁုပ်ႈတုမ်လၵ်းထၢၼ် ၵဵဝ်ႇၵပ်းလွင်ႈပူၼ်ႉပႅၼ်သုၼ်ႇလႆႈၵူၼ်း မိူၼ်ၼင်ႇလွင်ႈၵၼ်ႉၸၼ်လူလၢႆ၊ လွင်ႈၶႃႈႁႅမ်ၵူၼ်းတၢႆ၊ လွင်ႈဢဝ်ၾႆးၸုတ်ႇၽဝ်ႁိူၼ်းၵူၼ်းဝၢၼ်ႈ ၸိူဝ်းၼႆႉ။ သပ်းလႅင်းပႃးဝႃႈ လွင်ႈဢၼ်ၾၢႆႇတပ်ႉသိုၵ်းႁဵတ်းၸိူင်ႉၼၼ်ၼႆႉ ပဵၼ်ၵၢၼ်ၵႂၢတ်ႇလၢင်ႉၽဵဝ်ႈမူၺ်ႉၸၢဝ်းၶိူဝ်း- သိုဝ်ႇၶၢဝ်ႇထႆး ၽူႈၸတ်းၵၢၼ်ဢွၼ်ႊလၢႆႊ (MGR Online) ဢွၵ်ႇၶၢဝ်ႇၵႂႃႇၼင်ႇၼႆ။ တင်ႈတႄႇလူင်ပွင်ၸိုင်ႈၸုမ်းၼူၵ်ႉယုင်း NLD ဢၼ်ဢွင်ႇသၢၼ်းၸူႉၵျီႇ ၽူႈဢၼ်တိုၵ်းတေႃး ပိူဝ်ႈတႃႇၻီႊမူဝ်ႊၶရေႊၸီႊသေ လႆႈႁပ်ႉသူး/ရၢင်းဝလ်းၼူဝ်ႊၿေႊလ် လွင်ႈငမ်းယဵၼ် ၶိုၼ်ႈၽွင်းငမ်းဝၢၼ်ႈမိူင်း 2016 မႃးၼႆႉ ဢိင်ၼိူဝ်ၸၢဝ်းၶိူဝ်းရူဝ်ႊႁိၼ်ႊၵျႃႊ သၢင်ႈလွင်ႈဢမ်ႇၼိမ်သဝ်းၼႂ်းပိုၼ်ႉတီႈ မီးလွင်ႈပိုတ်းယိုဝ်း ၶဝ်လမ်တပ်ႉပၢင်သဝ်းသိုၵ်း၊ ႁူင်းပလိၵ်ႈၼႂ်းမိူင်းရၶႅင်ႇၸိူဝ်းၼႆႉသေ ၾၢႆႇၸဝ်ႈၼႃႈတီႈမၢၼ်ႈ မီးလွင်ႈပူၼ်ႉပႅၼ်သုၼ်ႇလႆႈၵူၼ်း တေႃႇၸၢဝ်းၶိူဝ်းရူဝ်ႊႁိၼ်ႊၵျႃႊႁၢဝ်ႈႁႅင်း၊ ႁဵတ်ႁႂ်ႈၸၢဝ်းၶိူဝ်းရူဝ်ႊႁိၼ်ႊၵျႃႊ လႆႈပၢႆႈဢွၵ်ႇမိူင်း ၵႂႃႇပိုင်ႈယူႇသဝ်း ၼႂ်းမိူင်းၿင်ႊၵလႃႊၻဵတ်ႊသ်ျ ၼပ်ႉႁူဝ်မိုၼ်ႇႁူဝ်သႅၼ်။

['သုၼ်ႇလႆႈၵူၼ်း']

2018-02-27T08:30:00

https://shannews.org/archives/2884

ၾႆးမႆႈၵႃးလူင်ၸဵတ်းလမ်း တီႈဝဵင်းၼမ်ႉၶမ်း ၶၼ်ငိုၼ်းသုမ်းၼပ်ႉႁဵင်သႅၼ်

ၾႆးမႆႈၵႃးလူင်ၸဵတ်းလမ်း တီႈဝဵင်းၼမ်ႉၶမ်း ၶၼ်ငိုၼ်းသုမ်းၼပ်ႉႁဵင်သႅၼ်

['Uncategorized']

2018-02-27T06:37:45

https://shannews.org/archives/2873

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 27/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.64 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1337 ပျႃး၊ ငိုၼ်းၶႄႇ 1 ယႅၼ်ႉ = 211.38 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 27/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 26/02/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-02-27T05:57:14

https://shannews.org/archives/2864

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/27၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/27၊ BNI/SHAN TV Program

['Uncategorized']

2018-02-27T08:29:22

https://shannews.org/archives/2860

တႆးၵႂႃႇႁဵတ်းၵၢၼ် ဝဵင်းၵဵင်းမႆႇ ၺႃးလူတ်ႉၽႃႇတၢႆ

ၼၢင်းယိင်းတႆး သႅၼ်းဢႃယု 45 ၵေႃႉၼိုင်ႈ ယူႇထုင်ႉၵေးသီး ၵႂႃႇႁဵတ်းၵၢၼ် တီႈဝဵင်းၵဵင်းမႆႇ မိူင်းထႆး တွၼ်ႈၼိူဝ် ၵေႃႉၼိုင်ႈၼၼ်ႉ ၺႃးၵႃးလူင် ၽႃႇသႂ်ႇ လူႉတၢႆထင်တီႈ။ ဝၼ်းတီႈ 25/02/2018 ယၢမ်းဝၢႆးဝၼ်း မွၵ်ႈ 3 မူင်း ၼၢင်းပုၺ်ႉ ဢႃယု 45 ပီ ၽွင်းတိုၵ်ႉၵႂႃႇၸၢႆႇၵၢတ်ႇယဝ်ႉသေ တေပွၵ်ႈၶိုၼ်းတီႈႁွင်ႈယူႇသဝ်းၼၼ်ႉ ၺႃးလူတ်ႉၵႃးၽႃႇသႂ်ႇမၼ်းၼၢင်း ထုၵ်ႇမၢၵ်ႇၵႃးႁိပ်ႇသႂ်ႇ တီႈတူဝ်မၼ်းၼၢင်း ၵမ်းလဵဝ်။ ၵႃးၽႃႇမၼ်းၼၢင်း တီႈႁိမ်းၵၢတ်ႇရူမ်းၶျူၵ်ႉ – မႄႈၸူဝ်ႉ ဝဵင်းၵဵင်းမႆႇ ။ ၼၢင်းပုၺ်ႉ ၵေးသီး ၺႃးၵႃးၽႃႇတၢႆ တီႈဝဵင်းၵဵင်းမႆႇ ၸၢႆးတူၼ်ႉ ၵေႃႉပဵၼ်ၼွင်ႉၸၢႆး ၼၢင်းပုၺ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶဝ်ၶီႇၵႂႃႇၸွမ်းၵၼ် 3 ၵေႃႉ လုၵ်ႈၶႃႈၵေႃႉၼိုင်ႈ မေးၶႃႈ ပဵၼ်ၵူၼ်းၵေႃႉႁေႃႈလူတ်ႉၶိူင်ႈ၊ ပီႈၼၢင်းၶႃႈသမ်ႉ ပဵၼ်ၵူၼ်းသွၼ်ႉတၢင်းၾၢႆႇလင်။ ၵမ်းၼႆႉၶဝ်သမ်ႉ ဢွၵ်ႇတီႈၵၢတ်ႇ ရူမ်းၶျူၵ်ႉသေ တေပွၵ်ႈႁိူၼ်း မေးၶႃႈသမ်ႉ ႁေႃႈလူတ်ႉၶိူင်ႈမႃးၸမ် လူတ်ႉၵႃး ဢၼ်တိုၵ်ႉလႅၼ်ႈမႃးဝႆးၼၼ်ႉသေ လႆႈဢဝ်လူတ်ႉၶိူင်ႈၶဝ် လူမ်ႉၵႂႃႇလႄႈ တူဝ်ပီႈၼၢင်းၶႃႈ ႁဵတ်းႁိုဝ်ၵေႃႈဢမ်ႇႁူႉ၊ ဝူင်တူၵ်းၵႂႃႇတႂ်ႈၵႃးလူင်လမ်းၼၼ်ႉ မၢၵ်ႇလူတ်ႉၼၼ်ႉၵေႃႈၶိုတ်ႈသႂ်ႇ။ မေးၶႃႈသမ်ႉ ဢမ်ႇတၼ်းပဵၼ်သင် ၶႃမၼ်းၵူၺ်းလွၵ်ႈၵႂႃႇဢိတ်းၼိုင်ႈ” ဝႃႈၼႆ။ သိုပ်ႇလၢတ်ႈဝႃႈ လွင်ႈၼႆႉ ယူႇတီႈၾၢႆႇၸဝ်ႈၼႃႈတီႈပလိၵ်ႈၶဝ် မႃးၵူတ်ႇထတ်းတူၺ်းသေ လၢတ်ႈဝႃႈ တင်းၾၢႆႇႁဝ်းၽိတ်းဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈၼႃႈတီႈၶဝ်ၵေႃႈ လၢတ်ႈတီႈၵူၼ်းႁေႃႈလူတ်ႉၵႃးၼၼ်ႉဝႃႈ ႁႂ်ႈၸွႆႈထႅမ်ပၼ် ၵႃႈလုမ်းလႃးသၢင်းၵျူဝ်ႇ ဝႃႈၼႆ ။ ၵူၺ်းၵႃႈ တေႃႇထိုင်ယၢမ်းလဵဝ် ပႆႇႁၼ်ၶဝ်မႃးၸွႆႈတူၺ်းသင် ဝႃႈၼႆ။ တေႃႈလဵဝ် ၶၢပ်ႈတူဝ်ၼၢင်းပုၺ်ႉၼႆႉ လႆႈလုမ်းလႃးဝႆႉတီႈဝတ်ႉၻွၼ်းၸၼ်ႇ။ ပေႃးထိုင်မႃး ဝၼ်းတီႈ 02/03/2018 ၸိူဝ်းပဵၼ်ပီႈၼွင်ႉၸိူဝ်ႉၶိူဝ်း ၼၢင်းပုၺ်ႉ တေဢွၼ်ၵၼ်လုမ်းလႃးသၢင်းၵျူဝ်ႉ/ ပူၼ်ႉၶၢပ်ႈတူဝ်ၵႂႃႇ ဝႃႈၼႆ။ ၼၢင်းပုၺ်ႉၼႆႉ ပဵၼ်လုၵ်ႈယိင်း လုင်းလႃႉ ပႃႈထွၼ်းသႃႇ ၸႃတိ ဝၢၼ်ႈၵျွင်း ၸႄႈဝဵင်းၵေးသီး ၸိုင်ႈတႆး ပွတ်းၸၢၼ်း။ ၶဝ်ႈႁဵတ်းၵၢၼ်ၼႂ်းမိူင်းထႆး မီး 10 ပီပၢႆယဝ်ႉ။ မၼ်းၼၢင်း မီးလုၵ်ႈလၢင်း 3 ၵေႃႉ ဝႃႈၼႆ။ ၸၢႆးတူၼ်ႉ သိုပ်ႇလၢတ်ႈဝႃႈ ၶႂ်ႈယွၼ်းပၼ်ၾၢင်ႉထိုင် ပၼ်ပီႈၼွင်ႉႁႅင်းၵၢၼ်တႆးႁဝ်းၶႃႈ ၵူႈၵေႃႉ သင်ဝႃႈ ႁေႃႈလူတ်ႉ ၵႃး/ လူတ်ႉၶိူင်ႈၼႆ ယႃႇပေဝႆႉမဝ်မၢင်လႃးလႃး၊ ပေႃးပဵၼ်လူတ်ႉၶိူင်ႈၵေႃႈ ႁႂ်ႈတိုဝ်းမၢၵ်ႇႁူဝ်လူတ်ႉၶိူင်ႈ(မၢၵ်ႇႁူဝ်ႁႄႉၽေး)၊ ႁႂ်ႈႁေႃႈလွႆးလွႆး၊ ပေႃးႁဝ်းၶႃႈ ဢမ်ႇဝႆႉလွင်ႈယႂ်ႇၸိုင် ပေႃးပဵၼ်မႃးၼႆ ၵမ်းၼိုင်ႈၵူၺ်း” ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-02-27T06:49:05

https://shannews.org/archives/2848

ၵူၼ်းမိူင်းပၼ်ႇၵေႃ့ၼိုင်ႈ ႁဵတ်းၵၢၼ်တႃးသီ တီႈၵဵင်းမႆႇ တူၵ်းတိုၵ်းတၢႆ

ၵူၼ်းမိူင်းပၼ်ႇ ဢႃႇယု 35 ၵေႃ့ၼိုင်ႈ ၵႂႃႇႁဵတ်းၵၢၼ်တႃးသီတီႈၵဵင်းမႆႇ မႄႈရိမ်းၼၼ့် ယၢတ်ႇတူၵ်းႁိူၼ်းတိုၵ်း သေ လူ့တၢႆၵႂႃႇ ၽွင်းႁပ်ႉယႃတူဝ် တီႈႁူင်းယႃ။ ၶႅပ်းႁၢင်ႈ ၸႆၢးပၺ်ၺႃ ဝၼ်းတီႈ 24/02/2018 ယၢမ်းၵၢင်ၼႂ် 8:40 မူင်းပၢႆ ၸၢႆးပၺ်ၺႃ ဢႃယု 35 လူႉသဵင်ႈတီႈႁူင်းယႃပႃႇငႄ့ “ၼၶွၼ်းၽိင်း” ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ မိူင်းထႆးတွၼ်ႈၼိူဝ်။ မိူဝ်ႈဝၼ်းတီႈ 20/02/2018 ၼၼ့် မၼ်းၸၢႆးၵႂႃႇႁဵတ်းၵၢၼ် တၢင်းၵႂႃႇၶုမ်ႉသိူဝ်၊ မၼ်းၸၢႆးၶိုၼ်ႈတႃးသီႁိူၼ်းတိုၵ်ႈ 3 ၸၼ့် သေ ယၢတ်ႇတူၵ်း၊ ၵူၼ်းႁဵတ်းၵၢၼ်ၸွႆႈၵၼ် ဢဝ်သူင်ႇ ႁူင်းယႃသေ လူႉသဵင်ႈသုတ်းမုၼ်ၵႂႃႇ ၽွင်းႁပ်ႉယႃတူဝ် ၶၢဝ်းတၢင်း 4 ဝၼ်း။ ၶၢပ်ႈတူဝ် မၼ်းၸၢႆးတႄႉ ပူၼ်ႉယဝ်ႉၵႂႃႇမိူဝ်ႈ ဝၼ်းတီႈ 26/02/2018 ၼၼ်ႉယဝ်ႉလီငၢမ်းယဝ်ႉ ဝႃႈၼႆ။ ၼၢင်းမူၼ်း ၵေႃႉပဵၼ်မေးၼၢင်း ၸၢႆးပၺ်ၺႃ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ “ မၼ်းပလၢတ်ႈသေတူၵ်းမႃးႁႃႉ၊ ဢမ်ႇၼၼ်ႉ လၢၼ်းမႆႉ ဢၼ်ၶဝ်ၶၢတ်ႈဝႆႉၼၼ်ႉ ၸိူၵ်ႈမၼ်းၶၢတ်ႇ သေတူၵ်းမႃးႁႃႉ ဢၼ်ဝႃႈၼၼ်ႉ ဢမ်ႇလႆႈႁူႉၸႅင်ႈလႅင်း။ လႆႈငိၼ်းတီႈၵူၼ်းႁဵတ်းၵၢၼ်ၸွမ်းမၼ်း လၢတ်ႈဝႃႈ မၼ်းၶိုၼ်ႈတႃးသီ ၼိူဝ်လင်ၶႃးႁိူၼ်းသေ ယၢတ်ႇတူၵ်းလူင်း မႃးၵမ်းသိုဝ်ႈ။ ၵူၼ်းႁဵတ်းၵၢၼ်ၸွမ်းမၼ်းလၢတ်ႈမႃးဝႃႈ ၽူဝ်ၶႃႈ ၶိုၼ်ႈတႃးသီ သေတူၵ်းႁိူၼ်း ဝႃႈၼႆ။ ၶႃႈၵေႃႈၼႅတ်ႈၸွမ်းၵႂႃႇ တီႈႁူင်းယႃၵမ်းလဵဝ်” ဝႃႈၼႆ။ လုၵ်ႈလၢင်းမေးၼၢင်း ၸၢႆးပၺ်ၺႃ ၼၢင်းမူၼ်း သိုပ်ႇလၢတ်ႈဝႃႈ ၼႂ်းၶွပ်ႈၶူဝ်းၶႃႈႁဝ်းၼႆႉ ၽူဝ်ၶႃႈ ၵေႃႉလဵဝ်ၵူၺ်း ပဵၼ်ၵူၼ်းႁႃလဵင့်။ ၽူဝ်ၶႃႈ ဢမ်ႇမီး ယဝ်ႉလႄႈ တေႁဵတ်းႁိုဝ်ၵႂႃႇတင်းၼႃႈၵေႃႈဢမ်ႇႁူႉ ။ လုၵ်ႈဢွၼ်ႇၵေႃႈ ပႆႇပေႉတူဝ်ၵၼ်သေၵေႃႉ။ ၶႃႈႁဝ်းၵေႃႈ တေၵႂႃႇႁဵတ်းၵိၼ်ၵၢၼ်သင်ၵေႃႈ ဢမ်ႇလႆႈလီလီ ၵုမ်ႇလႆႈလုမ်းလႃးလုၵ်ႈ ဢွၼ်ႇၵူၺ်း” ဝႃႈၼႆ။ ၸၢႆးပၺ်ၺႃၼႆႉ ပဵၼ်လုၵ်ႈၸၢႆး (လုင်းၸၢႆးလူႇ) ပႃႈၼၢင်းယွတ်ႈ ပဵၼ်ၵူၼ်းဝၢၼ်ႈၼွင်လိူဝ်ႇ ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း။ မၼ်းၸၢႆးၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆး မီး မွၵ်ႈ 9 ပီ။ တႄႇၼႃႈႁိူၼ်းၵိုၵ်းတင်း ၼၢင်းမူၼ်း ပဵၼ်ၵူၼ်းမိူင်းပၼ်ႇ ၼင်ႇၵၼ် မီးလုၵ်ႈႁူမ်ႈၵၼ် 3 ၵေႃႉ၊ လုၵ်ႈယိင်းၵေႃႉယႂ်ႇ ဢႃယုလႆႈ 7 ပီ၊ လုၵ်ႈၸၢႆး ၵေႃႉၵၢင် ဢႃယု လႆႈ 4 ပီ လႄႈ လုၵ်ႈၵေႃႉလဵၵ်ႉသုတ်း ၼၢင်းယိင်း ဢႃယု လႆႈ 5 လိူၼ် ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-02-27T04:03:49

https://shannews.org/archives/2832

ဝဵင်းၼမ်ႉၶမ်း ၾႆးမႆႈၵႃးလူင်ၸဵတ်းလမ်း ၶၼ်ငိုၼ်းသုမ်းၼပ်ႉႁဵင်သႅၼ်

ၵႃးသိပ်းလေႃႉ ဢၼ်ၵိုတ်းဝႆ့ ၵုၼ်ၵၢင်ၼမ်ႉမၢဝ်း ၾၢႆႇႁွင်ႇဝဵင်းၼမ်ႉၶမ်း လၢႆလၢႆလမ်းၼၼ်ႉ ၺႃးၾႆးမႆႈ ၶၼ်ငိုၼ်းတူၵ်းမႅၼ်ႈ ႁူဝ်ႁဵင်သႅၼ်ပျႃး။ ဝၼ်းတီႈ 23/02/2018 ၼၼ်ႉ ၵႃးလူင်သိပ်းလေႃႉ 7 လမ်း ဢၼ်ၵိုတ်းဝႆ့ ႁိမ်းဝၢၼ်ႈ “မၢၼ်ႈႁွင်း” ၾၢႆႇႁွင်ႇဝဵင်းၼမ်ႉၶမ်းၼၼ်ႉ ၺႃးၾႆးႁုပ်ႇမႆႈ၊ ၵမ်ႈၽွင်ႈဝႃႈပဵၼ်ၵူၼ်းလၵ်ႉၸုတ်ႇၽဝ်၊ ၵမ်ႈၽွင်ႈ သမ်ႉ ဝႃႈ ပဵၼ်ၵွပ်ႈ ၾႆးလႅၼ်းယႃႈပွတ်း။ ၽွင်းၼၼ်ႉ ၸဝ်ႈၵႃး ၵူၼ်းပႂ်ႉၵႃးၵေႃႈ ဢမ်ႇမီးသေၵေႃ့ ။ ၾႆးတႄႇမႆႈ ဝၢႆးဝၼ်းမွၵ်ႈ 3 မူင်းပၢႆ တေႃႇ 6 မူင်းပၢႆ- ၾၢႆႇၶႄၾႆး ဝဵင်းၼမ်ႉၶမ်း ၸင်ႇၶႄမွတ်ႇလႆႈ။ ၵႃးၸိူဝ်းၼႆ့ ၸဝ်ႈၶွင်ပဵၼ်ၶႄႇ၊ ႁူမ်ႈၸုမ်းမီးဢႃႇၼႃႇ ၼႂ်းပိုၼ်ႉတီႈသေ တၢင်ႇမႆ့သၵ်း၊ မႆ့ၸိင်ၵူႈသႅၼ်းသႅၼ်း ၾၢႆႇမိူင်းတႆးဢဝ် ၶဝ်ႈမိူင်းၶႄႇ – မႃးပီယၢဝ်းၶၢဝ်းႁိုဝ်ယဝ်ႉၼႆ ၵူၼ်းၼမ်ႉၶမ်းလၢတ်ႈ။ ၸၢႆးသႅင် ဝဵင်းၼမ်ႉၶမ်းလၢတ်ႈဝႃႈ -“ ႁိမ်းလူတ်ႉႁိမ်းၵႃးၸိူဝ်းၼၼ်ႉ မီးယေႇဢွႆႈ ၊မ်ႂဢွႆႈႁႅင်ႈ၊ ၵူၼ်းၵႂႃႇမႃးသမ်ႉ လုတ်ႇလႅၼ်းယႃႈ ဢမ်ႇပေႃးမီးပၵ်းပိူင် ၊ လုတ်ႇလႅၼ်းယႃႈယဝ်ႉ လႃႈလီႈဝိုတ်ႉပႅတ်ႈလႅၼ်းယႃႈပွတ်းသေ ၾႆးၸင်ႇမႆႈၵေႃႈပဵၼ်လႆႈ၊ ၵူၼ်းလၵ်ႉၸုတ်ႇ ၽဝ်တႄ့ဢမ်ႇလႅပ်ႈပဵၼ်လႆႈ” ဝႃႈၼႆ။ ၵႃးတၢင်ႇမႆ့ၸိူဝ်းၼႆ့မၢင်ပွၵ်ႈၵေႃႈ တေႃ့တၢင်ႇမႆ့သၵ်းၶဝ်ႈမိူင်းၶႄႇယၢမ်းၵၢင်ဝၼ်းၵေႃႈမီး၊ ၵမ်ႈၼမ်တႄ့လၵ်ႉတေႃ့ ဢွၵ်ႇယၢမ်း ၵၢင်ၶမ်ႈၵၢင်ၶိုၼ်း။ မႆ့သၵ်းဢၼ်ၺႃးတႅပ်းတေႃ့တၢင်ႇၶဝ်ႈမိူင်းၶႄႇတႄ့ ပဵၼ်မႆ့ဢွၵ်ႇၸွမ်းသၢပ်ႇၼမ်ႉမၢဝ်း၊ ၼႂ်းၸႄႈဝဵင်းမိူင်းမိတ်ႈ၊ ၼမ်ႉၶမ်း၊ မၢၼ်ႈပဵင်း၊ ထုင်ႉလွႆႁူဝ်သိူဝ်၊ မၢၼ်ႈမေႃႇ – ၸိူဝ်းၼႆ့။ လူတ်ႉၵႃးသိပ်းလေႃႉ (ဢၼ်မီးႁူဝ်ၶိူင်ႈလႄႈ ယူင်ႉတၢင်ႇမႆ့) 1 လမ်း (သႅၼ်းၸႂ်ႉလႆႈ/ၵႃးၵဝ်ႇ) တေတူၵ်းၵႃႈၶၼ်မွၵ်ႈ 200 သႅၼ် တေႃႇ 300 သႅၼ် – ဝႃႈၼႆ ။

['ၵူႈလွင်ႈလွင်ႈ']

2018-02-26T07:35:48

https://shannews.org/archives/2778

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 26/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.67 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1336 ပျႃး၊ ငိုၼ်းၶႄႇ 1 ယႅၼ်ႉ = 211.56 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 26/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 25/02/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-02-22T10:56:39

https://shannews.org/archives/2743

ယေးငိုၼ်းယူဝ်းမ ဝဵင်းလႃႈသဵဝ်ႈ မၢၵ်ႇတႅၵ်ႇတိူဝ်ႉၵူၼ်းတၢႆ 2 ၵေႃႉ မၢတ်ႇၸဵပ်းသၢဝ်းပၢႆ

ယေးငိုၼ်းယူဝ်းမ ဝဵင်းလႃႈသဵဝ်ႈ မၢၵ်ႇတႅၵ်ႇတိူဝ်ႉၵူၼ်းတၢႆ 2 ၵေႃႉ မၢတ်ႇၸဵပ်းသၢဝ်းပၢႆ

['Uncategorized']

2018-02-22T10:35:09

https://shannews.org/archives/2740

ပၢင်လိူၵ်ႈတင်ႈ ႁူဝ်ပဝ်ႈလူင် RCSS/SSA ၸွမ်သိုၵ်းလူင် ယွတ်ႈသိုၵ်း ဢွင်ႇပေႉထႅင်ႈ

ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်လိူၵ်ႈတင်ႈ ႁူဝ်ပဝ်ႈ 4 ပီ 1 ပွၵ်ႈ ၸွမ်သိုၵ်းလူင်ယွတ်ႈသိုၵ်း ဢွင်ႇပေႉထုၵ်ႇလိူၵ်ႈတင်ႈ ပဵၼ်ႁူဝ်ပဝ်ႈမႂ်ႇထႅင်ႈ။ ဝၼ်းတီႈ 21-22/02/2018 ၶၢဝ်းတၢင်း 2 ဝၼ်း ပၢင်ၵုမ်လူင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ၵုမ်လူင် ၶွပ်ႈႁွပ်ႈ 4 ပီ ပွၵ်ႈၵမ်း 2 တီႈႁူင်းႁေႃးလူင် ပၢင်ႁူမ်ႈၶုၼ်သၢင်ႇတူၼ်ႈႁုင်း ငဝ်ႈၸိုင်ႈလွႆတႆးလႅင်း။ ၼႂ်းပၢင်ၵုမ်လူင် 4 ပီ ၶွပ်ႈၼႆႉ လႆႈၸတ်းၵၢၼ်လိူၵ်ႈတင်ႈႁူဝ်ပဝ်ႈလူင်ပဵၼ်တၢင်းၵၢၼ်မႂ်ႇလႄႈ လႆႈၸတ်းတင်ႈ ၶွမ်ႊမ သျိၼ်ႊၵၢၼ်လိူၵ်ႈတင်ႈ 7 ၵေႃႉသေ ႁဵတ်းသၢင်ႈၵႂႃႇၸွမ်း ၼႂ်းၽွင်းပၢင်ၵုမ်လူင် 2 ဝၼ်းၼႆႉ ၵမ်းလဵဝ်။ ဝၼ်းတီႈ 21 ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း မွပ်ႈဢမ်းၼၢတ်ႈႁူဝ်ပဝ်ႈလူင် ပၼ်တီႈၵေႃၵမ်ၵၢၼ်ဢွၼ်ႁူဝ်ငဝ်ႈၸိုင်ႈ ( CEC= Control Executive Committee) သေ ၵေႃၵမ်ၵၢၼ်ဢွၼ်ႁူဝ်ငဝ်ႈၸိုင်ႈသမ်ႉ မွပ်ႈပၼ်ၸွမ်သိုၵ်းၸၢႆးယီႈ ႁပ်ႉဢဝ်ပုၼ်ႈၽွၼ်းၵႂႃႇ ၸူဝ်ႈၶၢဝ်း ဢွၼ်တၢင်းပႆႇလိူၵ်ႈတင်ႈလႆႈႁူဝ်ပဝ်ႈလူင်ၵေႃႉမႂ်ႇၼႆႉ။ ၵၢၼ်လိူၵ်ႈတင်ႈၼႆႉ ဢဝ်လၵ်းပိူင်တီႈၶွမ်ႊမသျိၼ်ႊသေ လိူၵ်ႈလႄႈ ၶွမ်ႊမသျိၼ်ႊၵၢၼ်လိူၵ်ႈတင်ႈလႆႈပိုတ်ႇႁပ်ႉ ၽူႈသမၵ်း( ၽူႈမီးသုၼ်ႇၶဝ်ႈလိူၵ်ႈပဵၼ်ႁူဝ်ပဝ်ႈၶဵဝ် ၼႂ်းၵေႃၵမ်ၵၢၼ်ဢွၼ်ႁူဝ်ငဝ်ႈၸိုင်ႈ)။ ၽွၼ်းၵၢၼ်ဢၼ်လႆႈမႃးၼၼ်ႉ ၶွမ်ႊမသျိၼ်ႊၶတ်းလိူၵ်ႈဢဝ် 5 ၵေႃႉ တႃႇၶဝ်ႈပၢင်လိူၵ်ႈတင်ႈ။ ထိုင်မႃးဝၼ်းတီႈ 22/02/2018 ၼႂ်းပၢင်ၵုမ်ဝၼ်းထူၼ်ႈ 2 ၶွမ်ႊမသျိၼ်ႊ ပိုၼ်ၽၢဝ်ႇသၢႆမၢႆႁူဝ်ပဝ်ႈၶဵဝ်တင်း 5 ၸဝ်ႈသေ ထၢမ်တင်း 5 ၸဝ်ႈ ၸွင်ႇတေႁပ်ႉၶဝ်ႈၶဵင်ႇ/ ဢမ်ႇႁပ်ႉၶဝ်ႈၶဵင်ႇ။ တင်း 5 ၸဝ်ႈ ဢမ်ႇႁပ်ႉ တႃႇၶဝ်ႈလိူၵ်ႈ တင်ႈလႄႈ ၶွမ်ႊမသျိၼ်ႊၵၢၼ်လိူၵ်ႈတင်ႈ ၸင်ႇပိုၼ်ၽၢဝ်ႇ/မၵ်းမၼ်ႈဝႃႈ ဢမ်ႇမီးၵူၼ်းၶဝ်ႈလိူၵ်ႈ တင်ႈတႃႇႁပ်ႉဢဝ် ပုၼ်ႈၽွၼ်းႁူဝ်ပဝ်ႈလူင် RCSS/SSA တႃႇၶၢဝ်းတၢင်း 4 ပီ တၢင်းၼႃႈၼႆႉ။ ဝၢႆးၼၼ်ႉ ၶွမ်ႊမသျိၼ်ႊၵၢၼ်လိူၵ်ႈတင်ႈ ပိုၼ်ၽၢဝ်ႇထွၼ်တူဝ် ၵွပ်ႈၼႃႈၵၢၼ်ယဝ်ႉတူဝ်ႈ။ ယဝ်ႉၼၼ်ႉ ၶိုၼ်းမွပ်ႈ ၼႃႈတီႈပၼ်ၶိုၼ်းၽူႈႁၵ်ႉသႃၵၢၼ်မုၵ်ႉၸုမ်း RCSS/SSA ၽွင်းယၢမ်းလိူၵ်ႈတင်ႈ ၸွမ်သိုၵ်းၸၢႆးယီႈ သိုပ်ႇႁဵတ်း သၢင်ႈ ၼႃႈၵၢၼ်လိူၵ်ႈတင်ႈႁူဝ်ပဝ်ႈလူင်ၵႂႃႇ။ ၽူႈႁၵ်ႉသႃၵၢၼ်မုၵ်ႉၸုမ်းၸူဝ်ႈၶၢဝ်းၸွမ်သိုၵ်းၸၢႆးယီႈ လႆႈဢဝ်ၵၢင်ၸႂ် တီႈပၢင်ၵုမ်။ ၽူႈမီးသုၼ်ႇပၼ်ၶႅပ်းၵၢင်ၸႂ် 244 ၵေႃႉ (တင်ႈဢဝ်ၶုၼ်ႁၢၼ်ၶိုၼ်ႈၼိူဝ်) ပၼ်ၵၢင်ၸႂ် လိူၵ်ႈၶိုၼ်းႁူဝ်ပဝ်ႈလူင် ၵေႃႉၵဝ်ႇၸွမ်သိုၵ်းလူင် ယွတ်ႈသိုၵ်း သိုပ်ႇႁပ်ႉ ၼႃႈၵၢၼ်ႁူဝ်ပဝ်ႈလူင် RCSS/SSA ၵႂႃႇထႅင်ႈ ဝႃႈၼႆ။ ဝၢႆးသေ လိူၵ်ႈတင်ႈႁူဝ်ပဝ်ႈလူင်လႆႈယဝ်ႉ ႁူဝ်ပဝ်ႈလူင်ၵေႃႉမႂ်ႇ ၶိုၼ်းဢဝ်ၵၢင်ၸႂ်တီႈပၢင်ၵုမ်သေ ဝၢင်းၽႅၼ်ၼႃႈၵၢၼ် တႃႇတေႁဵတ်းသၢင်ႈၵႂႃႇၶၢဝ်းၼႃႈ ၵႂၢင်ႈၵႂၢင်ႈၶႂၢင်ၶႂၢင် ဝႃႈၼႆ။ ၵဵင်းသၢမ်ၶႃ (ၼမ်ႉၶူင်း)

['ၵၢၼ်မိူင်း']

2018-02-22T09:57:49

https://shannews.org/archives/2737

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုတ်ႇတေႃႇဝတ်းဝႂ် ပၼ်ႁႅင်းၵၢၼ်ၶၢမ်ႈမိူင်း ၸိူဝ်းဝႂ်ဢႃယု တေမူတ်း 31 လိူၼ်မၢတ်ႉၶျ်

ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ပိုၼ်ၽၢဝ်ႇထိုင်ပေႃႈလဵင်ႉ/မႄႈလဵင်ႉလႄႈ ႁႅင်းၵၢၼ် ၶၢမ်ႈမိူင်းဢၼ်ယိပ်းဝႆႉ ဝႂ်သီၶွင်ႇ တင်းၽၢတ်ႉသ် ပွတ်ႇ Passport သီၶဵဝ် CI ဢၼ်လူင်ပွင်ၸိုင်ႈ တိုၵ်ႉႁဵတ်းပၼ်ပူၼ်ႉမႃးၼၼ်ႉ ။ ၸိူဝ်းဢၼ်ယိပ်း Passport သေၵႂႃႇႁဵတ်းဝတ်း သီၶွင်ႇလႄႈ သိုပ်ႇၶိုၼ်းၵႂႃႇႁဵတ်း Passport သီလႅင်၊သီၶဵဝ် ၸိူဝ်းဢၼ်ဝႂ်သီၶွင်ႇ ဢႃယုတေမူတ်းဝၼ်းတီႈ 31/03 /2018 ၼႆႉ ႁႂ်ႈဢွၼ် ၵၼ်ၼႅတ်ႈ ၶပ်းၶိုင်ႁႂ်ႈ ယဝ်ႉတူဝ်ႈ ၸွမ်းၼင်ႇၶၢဝ်းယၢမ်းဢၼ်မၵ်းမၼ်ႈ ၼၼ်ႉဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈဝႃႈ – “ မိူဝ်ႈလဵဝ်ၼႆႉပဵၼ်တိုဝ်ႉတၢင်းလီ တွၼ်ႈတႃႇ ႁႅင်းၵၢၼ်ၶၢမ်ႈမိူင်း ၵွပ်ႈၼၼ်လႄႈ ႁႂ်ႈဢွၼ်ၵၼ်သႂ်ႇၸႂ် ၶပ်းၶိုင်ႁႂ်ႈယဝ်ႉၸွမ်းၼင်ႇၶၢဝ်းယၢမ်း ဢၼ်မၵ်းမၼ်ႈဝႆႉသေၵမ်း။ ႁႂ်ႈဢွၼ်ၵၼ်တူၺ်းၶၢဝ်ႇထွမ်ႇၶၢဝ်ႇယႃႇယုမ်ႇၵူၼ်းမၢင်ၸိူဝ်းဢၼ်ၵႆႉမႃး လၢတ်ႈဝႃႈ ႁဝ်းႁဵတ်းပၼ်လႆႈဢိူဝ်ႈ ၊မႃးႁဵတ်းတီႈႁဝ်းလႄႈၼႆၼၼ်ႉ ၵူဝ်ၺႃးၵူၼ်းပႅတ်ႉလႅၼ် ၊ မီးလွင်ႈတၢင်းဢမ်ႇပွင်ႇၸႂ်ၸိူင်ႉႁိုဝ်ၵေႃႈ ၵပ်းသိုပ်ႇတွင်ႈထၢမ်ၸဝ်ႈၼႃႈတီႈၾၢႆႇလႂ်ၾၢႆႇ ၼိုင်ႈၵမ်းသိုဝ်ႈ ” ဝႃႈၼႆ။ ဢၼ်လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ပိုတ်ႇႁပ်ႉႁဵတ်းပၼ်ယူႇယၢမ်းလဵဝ်ၼႆႉပဵၼ်ဝႂ်သီ ၶွင်ႇၸိူဝ်းဢၼ်ဢႃယုတေမူတ်းၼႂ်းဝၼ်းတီႈ 31/03/2018 လႄႈၽၢတ်သ်ႉပွတ်ႇ သီၵမ်ႇဢၼ်ဝီႇ သႃႇမူတ်းၵွၼ်ႇ31/03/2018 ၼႆႉႁႂ်ႈဢွၼ်ၵၼ်ၵႂႃႇၶပ်းၶိုင် ၸွမ်းၼင်ႇၶၢဝ်းယၢမ်း ဢၼ်မၵ်း မၼ်ႈဝႆႉၼၼ်ႉ ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-02-22T09:50:47

https://shannews.org/archives/2734

ၸုမ်းပၢႆးယူႇလီလူင်ပွင်ၸိုင်ႈလႄႈ ၸၢဝ်းၶိူဝ်း ႁူပ်ႉဢုပ်ႇၵၼ် တႃႇႁူမ်ႈၵၼ်ႁဵတ်းၵၢၼ်မိူဝ်းၼႃႈ

ႁွင်ႈၵၢၼ်ၾၢႆႇပၢႆးယူႇလီ လူင်ပွင်ၸိုင်ႈမိူင်းႁူမ်ႈတုမ်မၢၼ်ႈတင်း ၸုမ်းတူင်ႉၼိုင်လွင်ႈပၢႆးယူႇလီ ၸၢဝ်းၶိူဝ်း ၸတ်းႁဵတ်းပၢင်ႁူပ်ႉထူပ်းၵၼ် တႃႇႁူမ်ႈႁဵတ်းၵၢၼ်မိူဝ်းၼႃႈ။ ဝၼ်းတီႈ 21-23/02/2018 ႁွင်ႈၵၢၼ်ၾၢႆႇပၢႆးယူႇလီ လူင်ပွင်ၸိုင်ႈမိူင်းႁူမ်ႈတုမ်မၢၼ်ႈလႄႈ ၸုမ်း တူင်ႉၼိုင်ပၢႆးယူႇလီပိုၼ်ႉတီႈ ၸတ်းႁဵတ်းပၢင်ႁူပ်ႉထူပ်း ဢုပ်ႇဢူဝ်းတႃႇႁူမ်ႈၵၼ်ႁဵတ်းသၢင်ႈ ၼႃႈၵၢၼ်ပူၵ်းပွင်ပၢႆးယူႇလီ တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း မီးၸဝ်ႈၼႃႈတီႈၾၢႆႇ လူင်ပွင်ၸိုင်ႈ၊ ၸုမ်းပၢႆးယူႇလီၸၢဝ်းၶိူဝ်းၼႂ်းပိုၼ်ႉတီႈ CSOs /NGOs/ INGOs ဢိၵ်ႇၽူႈသူၼ်ၸႂ် ၸိူဝ်းၼႆႉၶဝ်ႈႁူမ်ႈ 230 ၵေႃႉဝႃႈၼႆ။ ယိူင်းဢၢၼ်းဢၼ် ၸတ်းႁဵတ်းၼႆႉ ပိူဝ်ႈႁႂ်ႈၵူၼ်းမိူင်းၵူႈပိုၼ်ႉတီႈ လႆႈႁပ်ႉသုၼ်ႇလႆႈ ယူတ်းယႃ ႁႂ်ႈတူဝ်ႈထိုင်၊ ႁွင်ႈၵၢၼ်ပၢႆးယူႇလီလူင်ပွင်ၸိုင်ႈတင်း ႁွင်ႈယႃၸုမ်းတူင်ႇဝူင်းႁႂ်ႈၸၢင်ႈ ႁူမ်ႈမိုဝ်း ၵၼ်ႁဵတ်းၵၢၼ်ၵႂႃႇမိူဝ်းၼႃႈ။ ၼၢင်းသႅင်မူၼ်း ၽူႈပိုၼ်ၽႄႈပၢႆးယူႇလီ ၸုမ်းၵဝ်ႉငဝ်ႈပူၵ်းပွင်ၸိုင်ႈတႆး SSDF လၢတ်ႈဝႃႈ- ၵၢပ်ႈပၢၼ်မိူဝ်ႈ လဵဝ်ၼႆႉ မၼ်းဢမ်ႇမိူၼ်မိူဝ်ႈၵွၼ်ႇ၊ တၢင်းပဵၼ်ၵေႃႈၼမ်မႃး၊ ၵွပ်ႈၼၼ်လႄႈ ႁဝ်းတေႁႃလၢႆး ယူတ်းယႃမိူၼ်မိူဝ်ႈၵွၼ်ႇဢမ်ႇလႆႈယဝ်ႉ ၊ ႁဝ်းလူဝ်ႇလႆႈသႂ်ႇၸႂ်လႄႈ ပၼ်တၢင်းႁူမ်ႈမိုဝ်းၸုမ်း တူင်ႉၼိုင်ပၢႆးယူႇလီ ဢၼ်လူင်းပိုၼ်ႉတီႈပၼ်တၢင်းႁူႉၼၼ်ႉၼမ်ၼမ် ” ဝႃႈၼႆ ။ ပၢင်ၵုမ်လူင်ၸုမ်းတူင်ႉၼိုင်ပၢႆးယူႇလီၼႆႉ မိူဝ်ႈပီ 2016 ၼၼ်ႉၵေႃႈ ၸတ်းႁဵတ်းယဝ်ႉၵမ်းၼိုင်ႈ မိူဝ်းၼႃႈမႃးၵေႃႈ တေၸတ်းႁဵတ်းၼိုင်ႈပီလႂ်ၼိုင်ႈပွၵ်ႈၼႆယဝ်ႉ။

['ပၢႆးယူႇလီ']

2018-02-22T09:05:51

https://shannews.org/archives/2729

မၢၵ်ႇတႅၵ်ႇတီႈ ယေးငိုၼ်းဝဵင်းလႃႈသဵဝ်ႈ ၵူၼ်းလူႉတၢႆဝၢတ်ႇၸဵပ်းၼမ်

မၢၵ်ႇတႅၵ်ႇတီႈယေးငိုၼ်း ယူဝ်းမပၢၼ်ႇ တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ၊ မီးၵူၼ်းလူႉတၢႆ 2 ၵေႃႉ ဝၢတ်ႇၸဵပ်း 22 ၵေႃႉ၊ မီးလွင်ႈလူႉသုမ်းတင်းၼမ်။ ဝၼ်းတီႈ 21/02/2018 ယၢမ်းဝၢႆးဝၼ်း 04:30 မူင်း၊ မၢၵ်ႇတႅၵ်ႇတီႈယေးငိုၼ်းယူဝ်းမ (ယူဝ်းမပၢၼ်ႇ) ဢၼ်မီးတီႈပွၵ်ႉ 2 ၊ ၼိူဝ်သဵၼ်ႈတၢင်းလၢၼ်းမတေႃႇ ဝဵင်းလႃႈသဵဝ်ႈ၊ ၸၼ်ႉတႂ်ႈယေးငိုၼ်း လႆႈလူႉလႅဝ်တင်းသဵင်ႈ။ ယွၼ်ႉမၢၵ်ႇတႅၵ်ႇသေ ယေးငိုၼ်းဢေႇရႃႇဝၻီႇ ဢၼ်ၸမ်သႂ်ႇၼၼ်ႉလႄႈသင်၊ ႁွင်ႈၵၢၼ်ၾၢႆႇပၢႆးယူႇလီ ဢၼ်တေႃႇၼႃႈၼၼ်ႉလႄႈသင် လူႉၵွႆတင်းၼမ်တင်းလၢႆ၊ လူတ်ႉၵႃးဢၼ်ၸွတ်ႇဝႆႉၼႃႈယေးငိုၼ်းၵေႃႈ လႆႈလူႉၵွႆပႃး။ ၵႃႈၶၼ်လွင်ႈလူႉသုမ်းတႄႉပႆႇလႆႈႁူႉ။ ၶၢဝ်ႇလိုၼ်းသုတ်း လႆႈႁူႉဝႃႈမီးၵူၼ်းတၢႆ 2 ၵေႃႉ ပဵၼ်ၼၢင်းယိင်းၼင်ႇၵၼ်၊ ဝၢတ်ႇၸဵပ်း 22 ၵေႃႉ-ၼႆယဝ်ႉ။ ၵူၼ်းဢၼ်လႆႈလူႉတၢႆၵႂႃႇ 2 ၵေႃႉၼၼ်ႉ ပဵၼ်မၸၼ်ႇတႃႇထုၼ်း ဢႃယု 46 ပီလႄႈ မမေႃႇမေႃႇ ဢႃယု 43 ပီ၊ ၽူႈႁၢပ်ႇၵၢၼ်တီႈယေးငိုၼ်း ယူဝ်းမပၢၼ်ႇ။ လိူဝ်သေၼၼ်ႉ ၸိူဝ်းဢၼ်ဝၢတ်ႇၸဵပ်းသမ်ႉ ပဵၼ်ၽူႈႁၢပ်ႇၵၢၼ် တီႈယေးငိုၼ်း ဢေႇရႃႇဝၻီႇ 1 ၵေႃႉလႄႈ ၵူၼ်းမိူင်း ဢိၵ်ႇၵူၼ်းႁဵတ်းၵၢၼ်ယေးငိုၼ်း 21 ၵေႃႉ-ၼႆယဝ်ႉ။ တူဝ်ၽူႈၵွၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ ၵႅမ်ၸွမ်ႁၢၼ်ၶိၼ်ႇလၢႆႇ ၵေႃႈလူင်းထတ်းတူၺ်းတီႈမၢၵ်ႇတႅၵ်ႇသေ ၵႂႃႇသူႇၸႂ်းၵူၼ်းဝၢတ်ႇၸဵပ်း တီႈႁူင်းယႃ။ တပ်ႉပၢႆးၶိူင်ႈၸၢၵ်ႈ Engineer သိုၵ်းၵေႃႈမႃးၵူတ်ႇထတ်းတူၺ်းထႅင်ႈ။ ၾၢႆႇႁူမ်ႇလူမ်ႈၶဝ်ၵေႃႈ လႆႈဢဝ်ၶေႃႈမုလ်းတီႈၵွင်ႈထၢႆႇၵမ်းသိုဝ်ႈ CCTV ဢၼ်ႁၢင်ႈဝႆႉတီႈယေးငိုၼ်းလႄႈ ႁိမ်းႁွမ်းၸိူဝ်းၼႆႉ ၵႂႃႇၵူတ်ႇထတ်းတူၺ်းယူႇ-ၼႆယဝ်ႉ။ ဝၢႆးသေမၢၵ်ႇတႅၵ်ႇယဝ်ႉ ၽူႈမီးပုၼ်ႈၽွၼ်းၾၢႆႇႁူမ်ႇလူမ်ႈလႄႈ ပလိၵ်ႈၶဝ်ပိၵ်ႉဢိုတ်းသဵၼ်ႈတၢင်း လၢၼ်းမတေႃႇသေ ၵူတ်ႇထတ်းတူၺ်းဝႃႈ ယွၼ်ႉသင်လႄႈမၢၵ်ႇလႆႈတႅၵ်ႇ၊ ပဵၼ်ၽႂ်မႃးဝၢင်းႁၢင်ႈၵၢင်ဝႆႉ ၸိူဝ်းၼႆႉ။ ၾၢႆႇတၢင်းယေးငိုၼ်း ယူဝ်းမပၢၼ်ႇ ၵေႃႈပိုၼ်ၽၢဝ်ႇဝႃႈ မွင်ၸႂ်ၸွမ်းၽူႈဝၢတ်ႇၸဵပ်းလႄႈ ၽူႈႁၢပ်ႇၵၢၼ် ဢၼ်လႆႈလူႉတၢႆၵႂႃႇ။ ၵွပ်ႈၼၼ် တင်ႈဢဝ်ဝၼ်းတီႈ 22 ၼႆႉ တေပိၵ်ႉဢိုတ်းယေးငိုၼ်းဝႆႉၸူဝ်ႈၵႅပ်ႉ၊ တေပိုတ်ႇၶိုၼ်းမိူဝ်ႈလႂ်တႄႉပႆႇၸၢင်ႈလၢတ်ႈ- ဝႃႈၼႆ။

['ၵူႈလွင်ႈလွင်ႈ']

2018-02-22T09:02:14

https://shannews.org/archives/2726

ၶၢဝ်ႇၽၢမ်းၽူႈၼမ်းၸုမ်းၵဝ်ႈၵၢင်ႉ MNDAA ၽိူင်ၵျႃးသိူင်း လူႉသဵင်ႈမုၼ်

ၶၢဝ်ႇၽူႈၼမ်းၸုမ်း တပ်ႉသိုၵ်းဢူၺ်းလီ ၻီႊမူဝ်ႊၶရႅတ်ႊတိၵ်ႊၵူႈၸၢဝ်းၶိူဝ်းမိူင်းမၢၼ်ႈ (MNDAA) ႁိုဝ်ၸုမ်းၵဝ်ႈၵၢင်ႉ (ၵူဝ်းၵၢင်ႉ) ဢႃယု 80 ပီပၢႆ လႆႈလူႉသဵင်ႈမုၼ်ၵႂႃႇတီႈႁူင်းယႃလူင် ဝဵင်းၶုၼ်းမိင် ၸႄႈမိူင်းယုၼ်ၼၢၼ် မိူင်းၶႄႇၼႆၼၼ်ႉ ၵူၼ်းၸမ်ၸႂ်ၽိူင်ၵျႃးသိူင်း တွပ်ႇလၢတ်ႈဝႃႈ ပဵၼ်ၶၢဝ်ႇၽၢမ်းၵူၺ်း- ဝႃႈၼႆ။ ၶၢဝ်ႇၽၢမ်းၼၼ်ႉဝႃႈ ၽိူင်ၵျႃးသိူင်း လူႉသဵင်ႈမုၼ်ၵႂႃႇမိူဝ်ႈဝၼ်းတီႈ 20/02/2018 တီႈႁူင်းယႃၶုၼ်းမိင်။ ၶၢဝ်ႇလွင်ႈၼႆႉ ၽႄႈၼႂ်း ၼႃႈလိၼ်ၽွင်းငမ်းတူဝ်ၵဝ်ႇ ၵဝ်ႈၵၢင်ႉ ထိုင်ၼႂ်းလိၼ်မိူင်းၶႄႇ ၸိူဝ်းၼႆႉ။ ၾၢႆႇႁူမ်ႇလူမ်ႈလႅၼ်လိၼ်ၶႄႇတႄႉလၢတ်ႈဝႃႈ ပဵၼ်ၶၢဝ်ႇၽၢမ်း။ လုၵ်ႈၼွင်ႉၸမ်ၸႂ်မၼ်းၸဝ်ႈၵေႃႈဝႃႈ မၼ်းၸဝ်ႈယူႇလီလိပ်းၶီးယူႇ။ လႅပ်ႈတေပဵၼ်ၵူၼ်းဢၼ်ဢမ်ႇႁၼ်လီမၼ်းၸဝ်ႈ၊ တိုၼ်းတင်ႈၸႂ်ႁဵတ်းႁႂ်ႈ ၶၢဝ်ႇၽၢမ်းၼႆႉၽႄႈၵူၺ်း- ဝႃႈၼႆ။ တပ်ႉသိုၵ်းၵဝ်ႈၵၢင်ႉ MNDAA ဢၼ်ၽွင်းငမ်းဝႆႉ ၼႃႈလိၼ်ၽွင်းငမ်းတူဝ်ၵဝ်ႇၵဝ်ႈၵၢင်ႉ ဢၼ်ႁူဝ်ပဝ်ႈ ၽိူင်ၵျႃးသိူင်း ဢွၼ်ႁူဝ်ၼမ်းၼႃႈၼႆႉပူၼ်ႉမႃးမိူဝ်ႈၼႂ်းပီ 2009 ၼၼ်ႉ ထုၵ်ႇတပ်ႉသိုၵ်းမၢၼ်ႈႁၢင်ႈႁႅၼ်း သိုၵ်းယႂ်ႇ ၶဝ်ႈလေႃႇတိုၵ်း ထိုင်တီႈတူဝ်မၼ်းၸဝ်ႈ လႆႈငိူင်ႉဢွၵ်ႇၵႂႃႇပိုင်ႈႁူမ်ႈယူႇသဝ်းဝႆႉ တီႈၼွၵ်ႈမိူင်း။ လွင်ႈတၢင်းဢၼ် တပ်ႉသိုၵ်းမၢၼ်ႈၶဝ်ႈလေႃႇတိုၵ်းၼႆႉ ယွၼ်ႉၵေႃႉပဵၼ်လုၵ်ႈၼွင်ႉၸမ်ၸႂ် ပၢႆႇသႅဝ်ႇၶျိူၼ် ၶိုၼ်းႁၵ်းလင်မၼ်းၸဝ်ႈသေ ဢွၼ်ဢဝ်တပ်ႉသိုၵ်းမၢၼ်ႈ ၶဝ်ႈႁုပ်ႈယိုတ်းၼႃႈလိၼ်ၵဝ်ႈၵၢင်ႉယဝ်ႉ တူဝ်ပၢႆႇသႅဝ်ႇၶျိူၼ် တင်းလုၵ်ႈၼွင်ႉ ႁပ်ႉႁဵတ်းတပ်ႉပႂ်ႉလႅၼ်လိၼ်သေ ၽွင်းငမ်းၼႃႈလိၼ်ၵဝ်ႈၵၢင်ႉမႃး ႁၢၼ်ႉတေႃႇယၢမ်းလဵဝ်။ ၾၢႆႇၼိုင်ႈတၢင်းၼိုင်ႈၵေႃႈ ၾၢႆႇတပ်ႉသိုၵ်းလူင်ပွင်ၸိုင်ႈမၢၼ်ႈၼႆႉ ဢမ်ႇႁပ်ႉတပ်ႉသိုၵ်းၵဝ်ႈၵၢင်ႉၸုမ်း MNDAA ဢၼ်ၽိူင်ၵျႃးသိူင်းဢွၼ်ႁူဝ်ၼႆႉ လူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ၊ ၵွပ်ႈၼၼ် ႁၢၼ်ႉတေႃႇထိုင်ဝၼ်းမိူဝ်ႈၼႆႉ သွင်ၾၢႆႇၵႆႉပဵၼ်ပၢင်တိုၵ်းၵၼ်ယူႇၶိူဝ်းယႂ်း။

['ၵူႈလွင်ႈလွင်ႈ']

2018-02-22T07:00:44

https://shannews.org/archives/2723

ၽူႈၸၢႆးၵေႃႉၼိုင်ႈ တႅင်းတူဝ်ၸဝ်ႈၵဝ်ႇ ၶိုင်ဢၢင်ႈၶႃႈတူဝ်တၢႆ ၼႂ်းၸႄႈဝဵင်းၵဵင်းတုင်

ၽူႈၸၢႆးၵေႃႉၼိုင်ႈ ဢဝ်မိတ်ႈတႅင်းတူဝ်ၸဝ်ႈၵဝ်ႇ ၶိုင်ဢၢင်ႈၶႃႈတူဝ်တၢႆ ၼႂ်းပွၵ်ႉ 1 ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ ဝၼ်းတီႈ 19/02/2018 ယၢမ်းၵၢင်ဝၼ်း ၸၢႆးလူင်မူၺ် ယူႇပွၵ်ႉ 1 ၵဵင်းတုင် ၶိုင်ဢၢင်ႈၶႃႈတူဝ်တၢႆ ဢဝ်မိတ်ႈတႅင်း သႂ်ႇတီႈပုမ်မၼ်းၸၢႆးသေ လူမ်ႉၼွၼ်းဝႆႉယူႇၼႂ်းႁွင်ႈၼွၼ်း မၼ်းၸၢႆး။ မိူဝ်ႈၽွင်းၼၼ်ႉ ၵေႃႉပဵၼ်ၼွင်ႉယိင်းမၼ်း ယူႇၸၼ်ႉ 8 ပွၵ်ႈႁိူၼ်းသေ တေမႃးၵိၼ်ၶဝ်ႈဝၼ်းၼႆ ထူပ်းႁၼ်လိူတ်ႈလႆဢွၵ်ႇမႃးတီႈႁွင်ႈ ပီႈဢၢႆႈမၼ်း လႄႈ လႅၼ်ႈၵႂႃႇႁွင်ႉၵေႃႉပဵၼ်မႄႈသေ ၼႅတ်ႈဢဝ်ၵႂႃႇႁူင်းယႃ ၵဵင်းတုင် ၵမ်းလဵဝ် ဝႃႈၼႆ။ ၵေႃႉပဵၼ်မႄႈၸၢႆးလူင်မူၺ်တႄႉ လၢတ်ႈဝႃႈ “ တေႃႈလဵဝ် တူဝ်မၼ်းၸၢႆးတႄႉ သူင်ႇယူတ်းယႃဝႆႉ တီႈႁူင်းယႃယဝ်ႉ ဢမ်ႇပေႃးလႆႈမႆႈၸႂ်ယဝ်ႉ။ မၼ်းၼႆႉ ဢမ်ႇတွၼ်ႉၵႂႃႇမီးပၼ်ႁႃ သင်ၸွမ်းဢူၺ်းၵေႃႉမၼ်း၊ ပဵၼ်မၼ်းတႅင်းတူဝ်မၼ်း ၶိုၼ်းၵူၺ်း” ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းၵဵင်းတုင် ၵေႃႉၼိုင်ႈလၢတ်ႈဝႃႈ “ ၼႂ်းၵဵင်းတုင် ႁဝ်းၶႃႈၼႆႉ ယႃႈမဝ်းၵမ်လိူင်ႇၼမ် သိုဝ်ႉ/ ၶၢႆတေႃႇၵၼ် ငၢႆႈၼႃႇ လုၵ်ႈဢွၼ်ႇၵူၼ်းၼုမ်ႇ ၼႂ်းမိူင်းႁဝ်း ဢွၼ်ၵၼ်တိတ်းၸပ်းယႃႈမဝ်းၵမ် တင်းၼမ် ၶႃႈယဝ်ႉ။ ၵူၼ်းၼုမ်ႇမၢင်ၵေႃႉ ဢမ်ႇၵုမ်းတူဝ်လႆႈသေ လႆႈပဵၼ်ၵူၼ်းယွင်ႇမႃႈၵေႃႈမီးတင်းၼမ်၊ မၢင်ၵေႃႉ ပေႃႈမႄႈ တၼ်းၵုမ်း ထိင်းၶဝ်တၼ်းသေ သူင်ႇၵႂႃႇႁဵတ်းသိုၵ်းၸွမ်းလႅၼ်လိၼ်ၵေႃႈၼမ် လွင်ႈၼႆႉ တေလႆႈဝႃႈ ဝၢၼ်ႈမိူင်း ႁဝ်းၼႆႉ ဢမ်ႇမီးလွင်ႈႁူမ်ႇလူမ်ႈသင်” ဝႃႈၼႆ။ ၼႂ်းၸိုင်ႈတႆးဝၼ်းမိူဝ်ႈၼႆႉ ယႃႈမႃႉႁႃသိုဝ်ႉလႆႈငၢႆႈ။ ၸွမ်းၼင်ႇသႅၼ်းလီ သႅၼ်းၸႃႉ မၼ်းသေ ၵႃႈၶၼ်ၵေႃႈ 1 မဵတ်ႉ 200 ပျႃး ထိုင် 2500 ပျႃး ၸိူဝ်းၼႆႉ။ ၶေႃႈမုလ်း – tachileik.net

['ၵူႈလွင်ႈလွင်ႈ']

2018-02-22T06:34:53

https://shannews.org/archives/2720

ၽႅၼ်ႇလိၼ်ဝႆ ၼႂ်းၸႄႈမိူင်းတႆးတင်း မိူင်းၶျၢင်း သွင်တီႈ

ၽႅၼ်ႇလိၼ်ဝႆ ၼႂ်းၸႄႈဝဵင်းမွၵ်ႇမႆႇ ၸိုင်ႈတႆးပွတ်းၸၢၼ်း တၢင်းႁႅင်း 3.8 ရိၵ်ႊတိူဝ်ႊ ၵူၺ်းၵႃႈ ဢမ်ႇမီးလွင်ႈမၢတ်ႇ ၸဵပ်းလူႉတၢႆ ဝႃႈၼႆ။ ဝၼ်းတီႈ 20/02/2018 ယၢမ်းၵၢင်ဝၼ်း 12 မူင်းပၢႆ ႁွင်ႈၵၢၼ်ၾၢႆႇၶူၼ်ႉၶႂႃႉ ၾိင်ႈၾႃႉရႃႇသီႇ မိူင်းမၢၼ်ႈ ဢွၵ်ႇၶၢဝ်ႇဝႆႉ ဝႃႈ ၽႅၼ်ႇလိၼ်ဝႆ ၼႂ်းၸႄႈဝဵင်းမွၵ်ႇမႆႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း တင်းႁႅင်း မီး 3.8 ရိၵ်ႊတိူဝ်ႊ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ယၢမ်းဝၢႆးဝၼ်း 2:42 မူင်း ၼႂ်းၸႄႈမိူင်းၶျၢင်း ၸႄႈဝဵင်းထၼ်တလၼ်းၵေႃႈ ၽႅၼ်ႇလိၼ်ဝႆ တင်းႁႅင်း4.1 ရိၵ်ႊတိူဝ်ႊ၊ သုၼ်ၵၢင်မၼ်းယၢၼ်ၵႆ ဝဵင်းႁႃးၶႃး မွၵ်ႈ 11 လၵ်း ဝႃႈၼႆ။ ပူၼ်ႉမႃး မိူဝ်ႈလိူၼ်ၵျႅၼ်ႊၼိဝ်ႊရီႊ ဝၼ်းတီႈ 12 ၼၼ်ႉၵေႃႈ ၽႅၼ်ႇလိၼ်ဝႆ ၼႂ်းတိူင်းပႃႇၵိူဝ်ၼၼ်ႉမႃးသေ ထိုင် ယၢမ်းလဵဝ် ၼႂ်းမိူင်းႁူမ်ႈတုမ်မၢၼ်ႈ လၢႆတီႈလၢႆတၢင်း မီးၽႅၼ်ႇလိၼ်ဝႆမႃး ဝႃႈၼႆ။ The Voice

['သိင်ႇဝႅတ်ႉလွမ်ႉ']

2018-02-22T06:15:25

https://shannews.org/archives/2718

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 22/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.14 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1331 ပျႃး၊ ငိုၼ်းၶႄႇ 1 ယႅၼ်ႉ = 209.67 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/02/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 209.3 ပျႃး။

['ၵၢၼ်မၢၵ်ႈမီး']

2018-02-22T04:33:23

https://shannews.org/archives/2714

မၢၵ်ႇတႅၵ်ႇတီႈယေးငိုၼ်းယူဝ်းမ (YOMA Bank) ဝဵင်းလႃႈသဵဝ်ႈ

မၢၵ်ႇတႅၵ်ႇတီႈယေးငိုၼ်းယူဝ်းမ (YOMA Bank) ဝဵင်းလႃႈသဵဝ်ႈ

['Uncategorized']

2018-02-21T11:19:11

https://shannews.org/archives/2709

တီႉလႆႈယႃႈမဝ်းၵမ် တင်းၼမ်လၢႆ ၼႂ်းၸႄႈဝဵင်းၵူတ်ႉၶၢႆ မွၵ်ႈၶၼ်ငိုၼ်း 9 မိုၼ်ႇသႅၼ်ပျႃး

လုမ်းပွင်ၵၢၼ်သိုၵ်း လူင်ပွင်ၸိုင်ႈမၢၼ်ႈ ဢွၵ်ႇၶၢဝ်ႇဝႃႈ ၵူတ်ႇထတ်းတီႉၺွပ်းလႆႈ ၶိူင်ႈၸၢၵ်ႈႁဵတ်းဢွၵ်ႇ ယႃႈမဝ်း ၵမ်လႄႈ ဢိၵ်ႇတင်းယႃႈမဝ်းၵမ် ႁူမ်ႈၵၼ် တင်းမူတ်း တေတူၵ်းမႅၼ်ႈငိုၼ်းယူႇ မွၵ်ႈ 9 မိုၼ်ႇသႅၼ်ပျႃး ဝႃႈၼႆ။ လုမ်းပွင်ၵၢၼ်သိုၵ်း လူင်ပွင်ၸိုင်ႈမၢၼ်ႈ ဢွၵ်ႇၶၢဝ်ႇဝႃႈ ဝၼ်းတီႈ 18/02/2018 ဝႃႈ ၶိူင်ႈၸၢၵ်ႈလႄႈယႃႈမဝ်း ၵမ်ၸိူဝ်းၼႆႉ လႆႈၸႂ်ႉဢဵၼ်ႁႅင်းၶဝ်ႈဝႅတ်ႉလွမ်ႉ ၵူတ်ႇထတ်း တီႉၺွပ်းမိူဝ်ႈဝၼ်းတီႈ 16-18/02/2018 ႁိမ်း ဝၢၼ်ႈလွႆၶၢၼ်း ၸႄႈဝဵင်းၵူတ်ႉၶၢႆ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ။ ဢၼ်တီႉၺွပ်းလႆႈသမ်ႉ ၸၢၵ်ႈၾႆးလူင် 12 လုၵ်ႈ၊ ယိုတ်းလႆႈ သုမ်ႉဢွင်ႈတီႈႁဵတ်းဢွၵ်ႇယႃႈမႃႉ 34 လင်၊ တိူၵ်ႈၸႄႊၼမ်ႉၶႅင် 22 လုၵ်ႈ၊ ပုင်း ဢႅၵ်ႊသိတ်ႊ 210 လုၵ်ႈ၊ ပုင်းၻီႊၸႄႊ 165 လုၵ်ႈ၊ ပုင်းထၢတ်ႈသီႇ 60 လုၵ်ႈ၊ မေႃႈၼိုင်ႈ 32 လုၵ်ႈ၊ တဝ်ႈၼမ်ႉဢႅၵ်ႊသိတ်ႊ 200 တဝ်ႈ၊ ဢႅပ်ႇၼမ်ႉဢႅၵ်ႊသိတ်ႊ ဢၼ်ၶဝ်ႈသွင်လိတ်ႊတိူဝ်ႊ 200 တဝ်ႈ၊ ယႃမႃႉ 4,871,000 မဵတ်ႉ၊ ၽွင်ယႃမႃႉ 13 ၵီႊလူဝ်ႊၵရႅမ်ႊ၊ ယႃႈလမ် 43 ၵီႊလူဝ်ႊၵရႅမ်ႊ၊ ၵႃႊၾေႊ ဢိၼ်ႊ 10,030 ၵီႊလူဝ်ႊၵရႅမ်ႊ၊ ဢႆႊသ်(Ice) 259 ၵီႊလူဝ်ႊၵရႅမ်ႊ၊ ယႃႈၾိၼ်ႇၽိူၵ်ႇ ၸဵမ်ၸိူဝ်းၼႆႉ တင်းမူတ်း တေတူၵ်းမႅၼ်ႈငိုၼ်း မွၵ်ႈ 9 မိုၼ်ႇသႅၼ်ပျႃး ဝႃႈၼႆ။ လိူဝ်ၼၼ်ႉ ယူႇတီႈၸုမ်းပလိၵ်ႈ လၢႆၾၢႆႇႁူမ်ႈၵၼ်သေ ၶဝ်ႈၵူတ်ႇထတ်းတီႉၺွပ်းလႆႈမႃးၼၼ်ႉ မွပ်ႈယိုၼ်ႈပၼ် ၸုမ်းပလိၵ်ႈၾၢႆႇၵႂၢတ်ႇလၢင်ႉၽဵဝ်ႈမူၺ်ႉ ယႃႈမဝ်းၵမ် ၸႄႈဝဵင်းၵူတ်ႉၶၢႆ ဝႆႉယဝ်ႉ ဝႃႈၼႆ။

['ယႃႈမဝ်းၵမ်']

2018-02-21T11:14:46

https://shannews.org/archives/2704

ၾႆးမႆႈႁိူၼ်းလင်ၼိုင်ႈ တီႈဝၢၼ်ႈၼွင်ၽႃ ဝဵင်းၵဵင်းတုင် ၸဝ်ႈႁိူၼ်းသွင်ၵေႃႉၽူဝ်မေးတၢႆၵိုၵ်းႁိူၼ်း

ၾႆးမႆႈႁိူၼ်းလင်ၼိုင်ႈတီႈဝၢၼ်ႈၼွင်ၽႃ ၼႂ်းၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ၸဝ်ႈႁိူၼ်းသွင်ၵေႃႉၽူဝ်မေး ၾႆးမႆႈတၢႆၵိုၵ်းႁိူၼ်း ။ ၾႆးမႆႈၼႆႉပဵၼ်မိူဝ်ႈဝၼ်းတီႈ 19/02/2018 ယၢမ်းတဵင်ႈၶိုၼ်း ။ ပဵၼ်ႁိူၼ်း လုင်းၸၢႆးသၢင်ႇဢေႃးလႄႈ ပႃႈၶမ်းဢွင်ႇ ဝၢၼ်ႈၼွင်ၽႃ ပွၵ်ႉ 5 ၸႄႈဝဵင်းၵဵင်းတုင် ။ ၸၢႆးသၢမ် ၵူၼ်းပိုၼ်ႉတီႈ ပွၵ်ႉ 5 လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၾႆးႁဵတ်းႁိုဝ်တႄႇမႆႈၼႆတႄႉ ပႆႇလႆႈႁူႉလွင်ႈတၢင်းမၼ်းလီလီ။ ၵူၺ်းၵႃႈ လုင်းၸၢႆးသၢင်ႇဢေႃးတင်း ပႃႈၶမ်းဢွင်ႇတႄႉ ဢမ်ႇတၼ်း ပၢႆႈလွတ်ႈ ၾႆးမႆႈတၢႆၵိုၵ်းႁိူၼ်း ။တူဝ်ၶဝ်ပေႃး ၶႅမ်ႈလမ်ၽိတ်းတင်းသွင် ထိုင်ၵၢင်ၼႂ် မိူင်းလႅင်း ဝၼ်းတီႈ 20 ၵူၼ်းဝၢၼ်ႈၸင်ႇဢွၼ်ၵၼ် ပူၼ်ႉၶၢပ်ႈတူဝ်ၶႃပူႇဢွၵ်ႇတီႈပႃႇၸႃႉ” ဝႃႈၼႆ။ လုင်းၸၢႆးသၢင်ႇဢေႃးၼႆႉ ဢႃယု 67 ပီ ပႃးၶမ်းဢွင်ႇသမ်ႉ ဢႃယု 60 ပီ မီးလုၵ်ႈလၢင်းႁူမ်ႈၵၼ် တင်းမူတ်း 3 ၵေႃႉ ပဵၼ်ၽူႈၸၢႆးတင်းမူတ်း ဝႃႈၼႆ။ ႁိူၼ်းလုင်းၸၢႆးသၢင်ႇဢေႃး တင်း ပႃႈၶမ်းဢွင်ႇၼႆႉ ပဵၼ်ႁိူၼ်းမႆႉပႅၼ်ႈ မုင်းလဵၵ်းၽိူၵ်ႇ သွင်ၸၼ်ႉ။ ၵဵဝ်ႇၵပ်းလွင်ႈၾႆး မႆႈၼႆႉ ၸဝ်ႈၼႃႈတီႈပလိၵ်ႈၸႄႈဝဵင်းၵဵင်းတုင် တိုၵ်ႉၵူတ်ႇထတ်း လွင်ႈတၢင်းမၼ်းယူႇ ဝႃႈၼႆ။ Photo by စိုင်းငယ်

['ၵူႈလွင်ႈလွင်ႈ']

2018-02-21T11:08:34

https://shannews.org/archives/2696

ပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈၵမ်း 42 တီႈဝၢၼ်ႈမႂ်ႇမွၵ်ႇၸၢမ် ၼႂ်းၸိုင်ႈထႆး

ပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ် ၼႂ်းၸိုင်ႈထႆး မီးပီႈၼွင်ႉတႆး တီႈၸမ်/ ၵႆၶဝ်ႈ ႁူမ်ႈတင်း ၼမ် ၼႂ်းဝၼ်းပိုတ်ႇပၢင်ပွႆးၼၼ်ႉ မီးၽူႈၵွၼ်းၸႄႈဝဵင်းမႄႈဢၢႆး ၶဝ်ႈႁူမ်ႈပိုတ်ႇပၢင်ၵႂႃႇ ဝႃႈၼႆ။ ဝၼ်းတီႈ 17/02/2018 ယၢမ်းၵၢင်ၶမ်ႈ 7 မူင်း ၵေႃၵမ်ၵၢၼ် ပွင်ပဵၼ်ပၢင်ပွႆး ဢွၼ်ႁူဝ်ၼမ်းၼႃႈ ပိုတ်ႇပၢင်ပွႆး ယုၵ်ႉ ယွင်ႈၸဝ်ႈၶူးမေႃလိၵ်ႈတႆး ပွၵ်ႈၵမ်း 42 တီႈဝတ်ႉဝိႁၢရ်လူင် ဝၢၼ်ႈမႂ်ႇမွၵ်ႇၸၢမ် ဢိူင်ႇတႃႈတွၼ်း ၸႄႈဝဵင်း မႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆး။ ၸၢႆးသႅင်ယ ၵေႃၵမ်ၵၢၼ် ပွင်ပဵၼ်ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး/ ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈလၢၵ်ႇလၢႆးၼႂ်းပီၼႆႉ လႆႈႁၼ်ၵူၼ်းၼုမ်ႇသူၼ်ၸႂ်/ ၶဝ်ႈၸႂ် မႃးၶဝ်ႈ ႁူမ်ႈတင်းၼမ် မိူၼ်ႁူင်းႁဵၼ်းၸၼ်ႉၸွမ်ၵဵင်းတုင် ၸိူဝ်းၼႆႉ။ ထႅင်ႈလွင်ႈၼိုင်ႈ ဢၼ်ၶုၼ်ႁေႃၶမ်း မႃးၾၢၵ်ႇၾင် ပၼ်ဝႆႉ လၢတ်ႈဝႆႉၼၼ်ႉ ၽူႈၵွၼ်းၸႄႈဝဵင်းမႄႈဢၢႆး(ၼၢႆးဢမ်းၽိူဝ်း) ၵေႃႈ ၶိုၼ်းမႃးလၢတ်ႈၼႄထႅင်ႈ။ ယဝ်ႉၵေႃႈ ဝၢၼ်ႈမႂ်ႇမွၵ်ႇၸၢမ် ၼႆႉ မၼ်းလိုၵ်ႉလမ်ႇတွၼ်ႈတႃႇပီႈၼွင်ႉတႆးႁဝ်းၸိူင်ႉႁိုဝ်၊ သမ်ႉမႃးႁဵတ်းပၢင်ပွႆးယုၵ်ႉယွင်ႈၸဝ်ႈ ၶူးမေႃၼႆႉ မၼ်း မီးၽွၼ်းလီ တႃႇတႆးႁဝ်းၸိူင်ႉႁိုဝ်၊ ထႅင်ႈၾၢႆႇၼိုင်ႈၵေႃႈ ႁဵတ်းသင်သမ်ႉ ႁဝ်းဢွၼ်ၵၼ်ၵႂႃႇ ၸွႆႈဝၢၼ်ႈမႂ်ႇ မွၵ်ႇၸၢမ်လႃႇ မၼ်းဢမ်ႇၸႂ်ႈၶွင်သုၼ်ႇတူဝ်ၵေႃႉလဵဝ်ၵူၺ်း မၼ်းပဵၼ်ၶွင်ပီႈၼွင်ႉတႆးႁဝ်းတင်းသဵင်ႈ၊ ပီႈၼွင်ႉဝၢၼ်ႈမႂ်ႇ မွၵ်ႇ ၸၢမ်ႁဝ်းၶႃႈၼႆႉ ပဵၼ်ၵူၼ်းႁၵ်ႉၸိူဝ်ႉၸၢတ်ႈသေ ပဵၼ်တီႈမုၼ်ယႂ်ႇၶုၼ်ႁေႃၶမ်း ၵမ်ႉထႅမ်ပၼ်ႁႅင်းသေလႄႈ ၶဝ်ၵေႃႈ ၸင်ႇဢဝ် ဝၼ်းယုၵ်ႉယွင်ႈၸဝ်ႈၶူးမေႃလိၵ်ႈတႆး မႃးပဵၼ်သုၼ်ႇၵၢင် ပဵၼ်လၵ်း ဝၼ်းၸိူဝ်ႉၸၢတ်ႈႁဝ်းသေ ၸင်ႇ ၸတ်းႁဵတ်းမႃး ၵူႈပီပီ” ဝႃႈၼႆ။ ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ပွၵ်ႈၵမ်း 42 တီႈဝၢၼ်ႈမႂ်ႇမွၵ်ႇၸၢမ် ၸိုင်ႈထႆး ပီၼႆႉ ယူႇတီႈႁူဝ်ပဝ်ႈ ၵေႃပွင် ပဵၼ်ပၢင်ပွႆး ပေႃႈလူင်ယဵၼ်း ၵၢဝ်ႇမွၵ်ႇလၢတ်ႈၼႄ လွင်ႈၸတ်းႁဵတ်းဝၼ်းၸဝ်ႈၶူးမေႃလိၵ်ႈတႆးလႄႈ ၽူႈၵွၼ်းၸႄႈ ဝဵင်းမႄႈဢၢႆး သိတ်ႊထိသၵ်ႊ ဢႃႊၽိၵုၼ်ႊၶျႆႊသုၵ်ႊ မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ပွႆး ဝႃႈၼႆ။ ၸၢႆးသႅင်ယ လၢတ်ႈၼႄ လွင်ႈၽူႈၵွၼ်းၸႄႈဝဵင်းမႄႈဢၢႆး မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ပွႆးၵႂႃႇဝႃႈ “ ပိူင်လူင်မၼ်းၼႆႉ မၼ်းၸဝ်ႈၶိုၼ်းၶူၼ်ႉၶႆႈလၢတ်ႈၼႄ လွင်ႈဢၼ်မုၼ်ယႂ်ႇၸဝ်ႈႁေႃၶမ်း လႆႈလၢတ်ႈဝႃႈ တႆးယႂ်ႇတႆးၼွႆႉ ႁဝ်းပဵၼ်ပီႈ ၼွင်ႉၵၼ် ႁဝ်းပဵၼ်ၸိူဝ်ႉၸၢတ်ႈသၢႆလဵဝ် လိူတ်ႈလဵဝ်ၵၼ် ၾိင်ႈငႄႈလိၵ်ႈလၢႆး ၵႂၢမ်းလၢတ်ႈ ၶွင်တႆးႁဝ်းၼႆႉ ႁႂ်ႈမႅတ်ႇပႅင်းပႂ်ႉပႃး ယိုၼ်းယၢဝ်းၵႂႃႇမိူဝ်းၼႃႈ မုၼ်ယႂ်ႇၶုၼ်ႁေႃၶမ်းၵေႃႈ လႆႈလၢတ်ႈမႃး တီႈဝၢၼ်ႈမႂ်ႇမွၵ်ႇၸၢမ် တီႈပီႈၼွင်ႉတႆးႁဝ်း မိူဝ်ႈပၢၼ်ၸဝ်ႈၸၢင်ႉ၊ ပေႃႈထဝ်ႈထူဝ်ႉ၊ ပေႃႈထဝ်ႈသႅင်ၸၢႆး၊ ၸဝ်ႈသႅင်သိုၵ်း ၶဝ် ၸိူဝ်းၼႆႉ လႆႈငိၼ်းတၢမ်ႁူလႄႈ ယူႇတီႈၽူႈၵွၼ်းၸႄႈဝဵင်းမႄႈဢၢႆးၵေႃႈ ၸင်ႇၶႆႈသိုပ်ႇလၢတ်ႈၼႄဝႃႈ ၾိင်ႈငႄႈ လိၵ်ႈလၢႆးၶွင်တႆးႁဝ်း ႁႂ်ႈမႅတ်ႇပႅင်းႁၵ်ႉသႃပႂ်ႉပႃးၵႂႃႇ ၽူႈၵွၼ်းၸႄႈဝဵင်းၵေႃႈ ၶႆႈသိုပ်ႇလၢတ်ႈၼႄႁဝ်းၶိုၼ်းသေ ႁႂ်ႈႁဝ်းၶုၵ်းဝူၼ်ႉ ဢွၵ်ႇ ၶွပ်ႈထိုင်ၶိုၼ်းထႅင်ႈ၊ ဢၼ်မုၼ်ယႂ်ႇၶုၼ်ႁေႃၶမ်း လၢတ်ႈၵႂႃႇၼၼ်ႉ မၼ်းပဵၼ်တၢင်းၵၢၼ်ၼႆသေလႄႈ ၸဝ်ႈၼႃႈတီႈၾၢႆႇၽွင်းငမ်းဝၢၼ်ႈမိူင်းထႆးၵေႃႈ ယွမ်းႁပ်ႉမၵ်းမၼ်ႈ” ဝႃႈၼႆ။ ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ပွၵ်ႈၵမ်း 42 တီႈဝၢၼ်ႈမႂ်ႇမွၵ်ႇၸၢမ်ၼႆႉ တႄႇၸတ်းႁဵတ်း ၼႂ်းဝၼ်းတီႈ 16-19/02/2018 ။ တီႈၼႂ်းပၢင်ပွႆးသမ်ႉ တွၼ်ႈၵၢင်ဝၼ်း ႁေႃးလိၵ်ႈ ၶွင်ၸဝ်ႈၶူးမေႃလိၵ်ႈတႆး တႅမ်ႈဢွၵ်ႇဝႆႉၸိူဝ်း ၼၼ်ႉ။ တွၼ်ႈၵၢင်ၶမ်ႈသမ်ႉ မီးပၢင်ၼႄ တၢင်းၵႃႈၼူၵ်ႉ/ တူဝ်း၊ တၢင်းၵႃႈယိူင်း/ ၸိူင်း ၾိင်ႈႁိတ်ႈႁွႆးတႆးလႄႈ ၵႂၢမ်း ပၢၼ်ၵဝ်ႇပၢၼ်မႂ်ႇ ၸဵမ်ၸိူဝ်းၼႆႉ။ ၼွၵ်ႈလိူဝ်ၼၼ်ႉ ၼႂ်းဝၼ်းတီႈ 17 တွၼ်ႈၵၢင်ၼႂ် 9 မူင်း ထိုင် 3 မူင်းဝၢႆးဝၼ်းသမ်ႉ မီးပၢင်ဢုပ်ႇၶႆႈလွင်ႈ လိၵ်ႈလၢႆးပၢႆ ပေႇတႆး မိူဝ်ႈၵွၼ်ႇ မိူဝ်ႈလဵဝ်လႄႈ မိူဝ်းၼႃႈ။ ၼႂ်းဝၼ်းတီႈ 18 တွၼ်ႈၵၢင်ၼႂ် 9 မူင်း ထိုင် 12 မူင်းသမ်ႉ မီးပၢင်ႁူပ်ႉထူပ်းဢုပ်ႇဢူဝ်းၵၼ် ပီႈၼွင်ႉတႆး မိူင်းထႆးတင်း မိူင်းတႆး ၸဵမ်ၸိူဝ်းၼႆႉ ဝႃႈၼႆ။ ၼႂ်းပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉ မီးလုၵ်ႈႁဵၼ်း ၸၼ်ႉၸွမ်ၵဵင်းတုင်၊ ၸုမ်းမွၵ်ႇ ၵွၼ်ၼုမ်ႇ ၵဵင်းတုင်၊ ပီႈၼွင်ႉတႆး ၵဵင်းမႆႇ၊ ၵုင်းထဵပ်ႈ(မိူင်းၵွၵ်ႇ)၊ မႄႈသွတ်ႇ၊ မႄႈႁွင်ႈသွၼ်၊ မိူင်းၾၢင်၊ မႄႈဢၢႆး၊ ၶျႆးပရႃႇၵၢၼ်းလႄႈ ဢိၵ်ႇထႅင်ႈလၢႆလၢႆတီႈ ၶဝ်ႈႁူမ်ႈ ၸွႆႈထႅမ် တင်းၼမ်လၢႆ ဝႃႈၼႆ။

['ၾိင်ႈငႄႈၾိင်ႈထုင်း']

2018-02-21T11:00:10

https://shannews.org/archives/2692

ပၢင်ၾိုၵ်းၽွၼ်ႉ ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇတႆး TYO ၸတ်းႁဵတ်းတီႈလႃႈသဵဝ်ႈ

ပၢင်ၾိုၵ်းၽွၼ်ႉ ၵူၼ်းၼုမ်ႇတႆး TYO တီႈၸႄႈဝဵင်းလႃႈသဵဝ်ႈ မီးၵူၼ်းၼုမ်ႇတႆး ၶဝ်ႈႁူမ်ႈလဵပ်ႈ ႁဵၼ်း ႁိမ်း 30 ၵေႃႉ ဝႃႈၼႆ။ ဝၼ်းတီႈ 19-21/02/2018 ယၢမ်းၵၢင်ၼႂ် 9 မူင်း ထိုင် 4:30 မူင်း ဝၢႆးဝၼ်း ၸုမ်းၵူၼ်းၼုမ်ႇတႆး Tai Youth Organization (TYO) ဢွၼ်ႁူဝ်ၸတ်းႁဵတ်း ပၢင်ၾိုၵ်းၽွၼ်ႉ ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇတႆး ပွၵ်ႈၵမ်း 18 တီႈလုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼႂ်းပၢင်ၾိုၵ်းၽွၼ်ႉၼႆႉ ပူင်သွၼ်ပၼ် လွင်ႈသုၼ်ႇလႆႈသုၼ်ႇပဵၼ် ၸၢႆး/ယိင်း၊ ၽူႈဢွၼ်ႁူဝ်လႄႈ ၵၢၼ်ထတ်းလွင်ႈလီ/ ၸႃႉ ၸဵမ်ၸိူဝ်းၼႆႉ ဝႃႈၼႆ။ ၸၢႆးႁၢၼ် ႁူဝ်ပဝ်ႈၸုမ်းၵူၼ်းၼုမ်ႇတႆး TYO ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပၢင်ၾိုၵ်း ၽွၼ်ႉၼႆႉ ၽိူမ်ႉထႅမ်ပၼ်ၵူၼ်းၼုမ်ႇတႆး ႁႂ်ႈၶဝ်လႆႈလဵပ်းႁဵၼ်းၼမ်ၼမ် ဢၼ်ပဵၼ်ယူႇႁိမ်းတူဝ်ႁဝ်းလႄႈသင်၊ ယဝ်ႉၵေႃႈ တႃႇၶဝ်တေမေႃၵႄႈလိတ်ႈပၼ်ႁႃ ၵူႈလွင်ႈလွင်ႈ ၵႂႃႇၸဵမ်ၸိူဝ်းၼႆႉ ဝႃႈၼႆ။ ပၢင်ၾိုၵ်းၽွၼ်ႉၼႆႉ ယူႇတီႈၸုမ်းၵပ်းသၢၼ်လွင်ႈၼၢင်းယိင်းတႆး (SWAN) ဢဝ်ပုၼ်ႈၽွၼ်းသေ ပူင်သွၼ်ပၼ်ၵႂႃႇ ဝႃႈၼႆ။ ၵူၼ်းၼုမ်ႇတႆး ၸိူဝ်းၶဝ်ႈႁူမ်ႈၾိုၵ်းၽွၼ်ႉသမ်ႉ မိူၼ်ၼင်ႇ ၼွင်မွၼ်၊ မိူင်းယႆ၊ မိူင်းယၢင်း ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-02-21T10:53:12

https://shannews.org/archives/2689

ဢွၼ်ႇယိင်း ဢႃယု 11 ၶူပ်ႇ ၺႃးၽူႈၸၢႆး ဢႃယု 40 ပီၵၼ်ႉၸၼ် ၼႂ်းၸႄႈဝဵင်းတၢင်ႉယၢၼ်း

ဢွၼ်ႇယိင်း ဢႃယု 11 ၶူပ်ႇ လုၵ်ႈႁဵၼ်းၸၼ်ႉ 4 ၵေႃႉၼိုင်ႈ ၺႃးၽူႈၸၢႆး ဢႃယု 40 ပီ လွၵ်ႇငိုတ်ႈပေႃႉပၢပ်း လၢၵ်ႈၸၼ်ၶဝ်ႈယုမ်း ၵၼ်ႉၸၼ် ၼႂ်းၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ။ ဝၼ်းတီႈ 18/02/2018 ယၢမ်းၵၢင်ၶမ်ႈ 7 မူင်းပၢႆ ၽူႈၸၢႆးၵေႃႉၼိုင်ႈ ဢႃယု 40 ပီ ဢၼ်လုၵ်ႉလႃႈသဵဝ်ႈ မႃးၶၢႆၶူဝ်းတီႈ ပွႆးလေႃႉ ၸႄႈဝဵင်းတၢင်ႉယၢၼ်းၼၼ်ႉ လၢၵ်ႈၸၼ် လုၵ်ႈဢွၼ်ႇယိင်း ၶဝ်ႈယုမ်းသေ ၵၼ်ႉၸၼ်လူလၢႆ ။ ၼႂ်းဝၼ်းတီႈ 19 ၼၼ်ႉ ပလိၵ်ႈမၢၼ်ႈ ဝဵင်းတၢင်ႉယၢၼ်း တီႉၺွပ်းဢဝ်မၼ်းၸၢႆးယဵတ်ႈၶွၵ်ႈဝႆႉ တႃႇထတ်းထၢမ် ပၼ်တူတ်ႈတၢမ်ႇ ဝႃႈၼႆ။ ၵေႃႉပဵၼ်မႄႈ လုၵ်ႈဢွၼ်ႇယိင်း ၺႃးၵၼ်ႉၸၼ်ၼၼ်ႉလၢတ်ႈဝႃႈ “ လုၵ်ႈယိင်းၶႃႈႁဝ်း ၵေႃႉၼႆႉ ပဵၼ်ၵေႃႉတီႈ သၢမ်ၶႃႈ။ ႁဝ်းၶႃႈသမ်ႉ ၶၢႆၶူဝ်းၼႂ်းပွႆးလေႃႉ။ ၶမ်ႈၼၼ်ႉ ႁဝ်းၶႃႈလူဝ်ႇၸႂ်ႉၽိုၼ်းလႄႈ ၸႂ်ႉလုၵ်ႈၶႃႈ မိူဝ်းဢဝ်ၽိုၼ်း တီႈႁိူၼ်း၊ ႁိူၼ်းလႄႈပွႆးၵေႃႈဢမ်ႇၵႆၵၼ်သေဢိတ်း။ ထိုင် ၶိုင်ႈၸူဝ်ႈမူင်း ၸင်ႇလႆႈႁၼ်မၼ်းပႆမႃး ႁႃၶႃႈ ႁႆႈလူင်မႃး သိူဝ်ႈၶူဝ်းၵေႃႈ ၵူဝ်ႈၵိူၵ်ႇၶီႈလိၼ်ယုၵ်းယၵ်း။ ၽိူဝ်ႇၶႃႈထၢမ် မၼ်းၵေႃႈလၢတ်ႈဝႃႈ မီးၽူႈၸၢႆး ၵေႃႉၼိုင်ႈ ၸႂ်ႉမၼ်းၵႂႃႇ ဢဝ်ၶူဝ်းၸွႆႈ၊ ဝႃႈတေပၼ်ငိုၼ်း 5000 ပျႃး၊ လုၵ်ႈယိင်းၶႃႈဝႃႈဢမ်ႇၽွမ်ႉၼႆသေ ဢၢင်ႈလႅၼ်ႈပၢႆႈ ၊ ဢၢႆႈၼၼ်ႉၶိုၼ်း ၸၼ်လၢၵ်ႈမၼ်းၶဝ်ႈယုမ်းၵႂႃႇ ပၢပ်းပေႃႉမၼ်းသေၵမ်ႉ- ဝႃႈၼႆၶႃႈဢေႃႈ ” ဝႃႈၼႆ။ ဝၢႆးလင် ၺႃးၵၼ်ႉၸၼ်ယဝ်ႉ ၵေႃႉပဵၼ်မႄႈၼႅတ်ႈဢဝ်ၵႂႃႇ ႁူင်းယႃၵူၼ်းမိူင်း ၸႄႈဝဵင်း တၢင်ႉယၢၼ်းၵမ်းလဵဝ် ။ ဝၼ်းတီႈ 19 ပၢင်တွပ်ႇလိၵ်ႈၼၼ်ႉၵေႃႈ မၼ်းၼၢင်းယူတ်းယႃတူဝ်ဝႆႉလႄႈ တွၼ်ႈတႃႇပီၼႆႉ ဢမ်ႇလႆႈတွပ်ႇလိၵ်ႈ ယဝ်ႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈၵွၼ်းပလိၵ်ႈ ၸႄႈဝဵင်းတၢင်ႉယၢၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယၢမ်း လဵဝ်ၼႆႉ ႁဝ်းၶႃႈတီႉလႆႈ ၽူႈၸၢႆးၵေႃႉဢၼ်လီထၢင်ႇထိူမ်ဝႃႈ ပဵၼ်ၽူႈၵၼ်ႉၸၼ်လုၵ်ႈဢွၼ်ႇ ၼၼ်ႉၶႃႈဢေႃႈ။ ႁဝ်းၶႃႈတီႉၺွပ်းဢဝ်ၵႂႃႇၵူတ်ႇထတ်းဝႆႉယဝ်ႉ။ မၼ်းၼႆႉ ပဵၼ်ၵူၼ်းလႃႈသဵဝ်ႈ ဢႃယု တေမီးမွၵ်ႈ 40 ပီ၊ မိူဝ်းၼႃႈမႃး ၼင်ႇႁိုဝ် တေဢမ်ႇပဵၼ်ၸိူင်ႉၼႆထႅင်ႈၼႆႉ ပေႃးႁဝ်းၶႃႈၵူတ်ႇထတ်း တၢင်းၽိတ်းမၼ်းယဝ်ႉ တူဝ်ႈၸိုင်တေပၼ်တူတ်ႈ တၢမ်ႇ ၼၵ်းၼၵ်းၼႃၼႃ ၵႂႃႇ” ဝႃႈၼႆ။ တေႃႈလဵဝ် ၵဵဝ်ႇၵပ်းလွင်ႈၼႆႉ လႆႈပိုတ်ႇဢမူႉ(ၶၻီႊ) တီႈႁူင်းပလိၵ်ႈၸႄႈဝဵင်းတၢင်ႉယၢၼ်းဝႆႉယဝ်ႉ ဝႃႈၼႆ။ ၼႂ်း 3-4 ပီမႃးၼႆႉ ၼႂ်းမိူင်းႁူမ်ႈတုမ်မၢၼ်ႈ ၵူႈဝၢၼ်ႈၵူႈဝဵင်း မီးၶၢဝ်ႇ လွင်ႈၵၼ်ႉၸၼ်လုၵ်ႈဢွၼ်ႇယိင်း ဢွၼ်ႇၶိူဝ်းယႂ်း မႃးလႄႈ ၼင်ႇႁိုဝ်တေမီးမႃးမၢႆမီႈပၼ်တၢမ်ႇတၢႆ ၽူႈပူၼ်ႉပႅၼ်လူလၢႆၼၼ်ႉၼႆသေ ၸုမ်းၼၢင်းယိင်း 4 Women Voice လူင်းပိုၼ်ႉတီႈ ၵဵပ်းလၢႆးမိုဝ်း ၵၢင်ၸႂ်ၵူၼ်းမိူင်း ၽူႈလႆႈၸႂ် ၶႂ်ႈတုၵ်းယွၼ်းမၢႆမီႈၼႆႉယူႇ။ တေဢၢၼ်း ၵဵပ်းလၢႆး မိုဝ်းႁႂ်ႈလႆႈ သၢမ်သႅၼ်သေတေတၢင်ႇထိုင်သၽႃး တႃႇဢဝ်ဢုပ်ႇဢူဝ်း ၶဵၼ်ႇတႅမ်ႈ မၵ်းမၼ်ႈပဵၼ်မၢႆမီႈၼႆႉ -ဝႃႈၼႆ။

['ၵူႈလွင်ႈလွင်ႈ']

2018-02-21T10:04:37

https://shannews.org/archives/2686

ပၢင်ပွႆးယုၵ်ႉယွင်ႈၸဝ်ႈၶူးမေႃၵိုၵ်းပိုၼ်း တီႈဝၢၼ်ႈမႂ်ႇမွၵ်ႇၸၢမ်

ပၢင်ပွႆးယုၵ်ႉယွင်ႈၸဝ်ႈၶူးမေႃၵိုၵ်းပိုၼ်း တီႈဝၢၼ်ႈမႂ်ႇမွၵ်ႇၸၢမ်

['Uncategorized']

2018-02-21T09:53:31

https://shannews.org/archives/2683

ၸဝ်ႈသိုၵ်းလူင်ၸၢႆးလူး ၽူႈၶဝ်ႈၵေႃၵမ်ၵၢၼ်ပွင်ပၢၼ်လူင် RCSS လူႉသဵင်ႈသုတ်းမုၼ်

ၽူႈၶဝ်ႈၵေႃၵမ်ၵၢၼ်ပွင်ပၢၼ်လူင် (CEC) ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸဝ်ႈသိုၵ်းလူင်ၸၢႆးလူး လူႉသဵင်ႈသုတ်းမုၼ် တီႈႁိူၼ်းမၼ်းၸဝ်ႈ တီႈၼႂ်းဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းထႆး။ ၸဝ်ႈသိုၵ်းလူင်ၸၢႆးလူးၼႆႉ လူႉသဵင်ႈၵႂႃႇမိူဝ်ႈဝၼ်းတီႈ 20/02/2018 ၵၢင်ၼႂ်ယၢမ်း 8 မူင်း၊ လူၺ်ႈတၢင်းပဵၼ် 3 ယၢင်ႇ- ယဵဝ်ႈဝၢၼ်၊ သဵၼ်ႈလိူတ်ႈႁူဝ်ၸႂ်တိပ်ႇ၊ လိူတ်ႈသုင် ၽွင်းဢႃယုလႆႈ 71 ပီ။ လႆႈႁူႉဝႃႈ တေပူၼ်ႉၶၢပ်ႈတူဝ်-ႁွပ်ႇႁူဝ်ၶဝ်ႈႁဵဝ်ႈ ဝၼ်းတီႈ 21/02/2018 မိူဝ်ႈၼႆႉ-ၼႆယဝ်ႉ။ ၸဝ်ႈသိုၵ်းလူင်ၸၢႆးလူး ၵိူတ်ႇမိူဝ်ႈၼႂ်းပီ 1947 တီႈဝၢၼ်ႈသွင်ၵေး ဢိူင်ႇသွင်ၵေး ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ပေႃႈၸို်ဝ်ႈလုင်းဢွင်ႇ၊ မႄႈၸိုဝ်ႈပႃႈမူး၊ ၸၢဝ်းၶိူဝ်းတႆး။ တႄႇၼႃႈႁိူၼ်းၵိုၵ်းၼၢင်းသေး ဝၢၼ်ႈပၢင်း ဢိူင်ႇဝၢၼ်ႈပၢင်း ၸႄႈဝဵင်းသီႇပေႃႉ၊ မီးလုၵ်ႈလၢင်းႁူမ်ႈၵၼ် 3 ၵေႃႉ။ မၼ်းၸဝ်ႈၼႆႉ ယၢမ်ႈႁၢပ်ႇၵၢၼ်ၸိူဝ်ႉၸၢတ်ႈမႃး ၼႂ်းၵၢၼ်လုၵ်ႉၽိုၼ်ႉလၢႆမူႇလၢႆၸုမ်းမိူၼ်ၼင်ႇ ၼႂ်းတပ်ႉသိုၵ်းၸိုင်ႈတႆး (SSA) ပွတ်းႁွင်ႇ၊ ၼႂ်းတပ်ႉသိုၵ်းမိူင်းတႆး (MTA) ဢၼ်ၸဝ်ႈၶုၼ်သႃႇဢွၼ်ႁူဝ်။ ထိုင်မႃးပၢၼ် ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ဢၼ်ၸဝ်ႈယွတ်ႈသိုၵ်း ဢွၼ်ႁူဝ်ၼမ်းၼႃႈၼႆႉၵေႃႈ ႁၢပ်ႇၵိုတ်ႉၼႃႈၵၢၼ်ၶဝ်ႈပႃးၼႂ်း ၽူႈၶဝ်ၵေႃၵမ်ၵၢၼ်ပွင်ၵၢၼ်လူင် (CEC) ။ မိူဝ်ႈ RCSS တင်းလူင်ပွင်ၸိုင်ႈမၢၼ်ႈ ပၢၼ်ၸွမ်ၸိုင်ႈတဵင်းၸဵင်ႇ တႄႇႁူပ်ႉထူပ်းဢုပ်ႇဢူဝ်း တႃႇသၢင်ႈလွင်ႈငမ်းယဵၼ်ၵၼ် တီႈဝဵင်းၵဵင်းႁၢႆး ၸိုင်ႈထႆး မိူဝ်ႈဝၼ်းတီႈ 19/11/2011 ပူၼ်ႉမႃးၼၼ်ႉၵေႃႈ ပဵၼ်ၽူႈၶဝ်ႈႁူမ်ႈဢုပ်ႇဢူဝ်းၸွမ်းၵေႃႉၼိုင်ႈ- ႁွင်ႈၵၢၼ်ၶၢဝ်ႇ RCSS ဝႅပ်ႊသၢႆႊတႆးလွတ်ႈလႅဝ်း ဢွၵ်ႇၶၢဝ်ႇၵႂႃႇၼင်ႇၼႆ။

['ၵူႈလွင်ႈလွင်ႈ']

2018-02-21T09:34:22

https://shannews.org/archives/2679

ၵဝ်ႉငဝ်ႈသုၼ်ႇလႆႈၵူၼ်းလႄႈ ၸုမ်းသိုဝ်ႇႁူမ်ႈၵၼ်ၸတ်းႁဵတ်းပၢင်သွၼ်ၶၢဝ်ႇတီႈၵဵင်းမႆႇ

ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်းလႄႈ ၸုမ်းသိုဝ်ႇၶၢဝ်ႇတႆး ႁူမ်ႈၵၼ်ၸတ်းႁဵတ်းပၢင်ၾိုၵ်း လွင်ႈသိုဝ်ႇတီႈၵဵင်းမႆႇ။ ဝၼ်းတီႈ 17 – 20/02/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လႄႈ ၸုမ်းငဝ်းႁၢင်ႈ သဵင်တႆးTai TV ႁူမ်ႈၵၼ်ၸတ်းႁဵတ်းပၢင်သွၼ် လွင်ႈသိုဝ်ႇတီႈ Eco Chiang Mai ၸိုင်ႈထႆး ။ ၸုမ်းႁႅင်းၵၢၼ်ၼႂ်းၵဵင်းမႆႇလႄႈ တူဝ်တႅၼ်းၵူၼ်းၼုမ်ႇၼႂ်းမိူင်းတႆး မိူၼ်ၼင်ႇ ၵျွၵ်ႉမႄး၊ လႃႈသဵဝ်ႈ ၸိူဝ်းၼႆႉၶဝ်ႈႁူမ်ႈ 20 ပၢႆ။ ၼႂ်းပၢင်ၼႆႉပူင်သွၼ်ပၼ်လၢႆးပိုၼ်ၽၢဝ်ႇၶၢဝ်ႇငၢဝ်း၊ လၢႆးဢဝ်ၶၢဝ်ႇ ၊လၢႆးထၢႆႇ VDO clips တႃႇငဝ်းႁၢင်ႈသဵင်၊ လၢႆးတႅမ်ႈၶၢဝ်ႇႁႂ်ႈၸၼ်ၸႂ်ၽူႈဢၢၼ်ႇ၊ ၵၢၼ်ပဵၼ်ၽူႈသိုဝ်ႇၶၢဝ်ႇလီၸိူဝ်းၼႆႉ။ ၸၢႆးပိူင်းၸဝ်ႈၼႃႈတီႈၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ-“ ယိူင်းဢၢၼ်း ဢၼ်ႁဝ်းၶႃႈၸတ်းႁဵတ်းၼႆႉ ၶႂ်ႈႁႂ်ႈလွင်ႈႁႅင်းၵၢၼ်ပဵၼ်ၶၢဝ်ႇၼမ်ၼမ် ၶႂ်ႈႁႂ်ႈၵူၼ်းတင်းၼမ်လႄႈ တင်းလုမ်ႈၾႃႉႁၼ်ထိုင်လွင်ႈယၢပ်ႇၽိုတ်ႇ၊ လွင်ႈတုၵ်ႉၶႁႅင်းၵၢၼ်ၶၢမ်ႈမိူင်းသေ ႁႃလၢႆးတၢင်း ၸွႆႈထႅမ်ၵႄႈလိတ်ႈပၼ်ႁႃပၼ်လႄႈ ၾၢႆႇႁႅင်းၵၢၼ်ၵေႃႈ ႁႂ်ႈဢွၼ်ၵၼ်သူၼ်ၸႂ်ပႃးၸႂ်ဢၢၼ်ႇၶၢဝ်ႇ၊ တူၺ်းၶၢဝ်ႇပၼ်ႁႅင်းၵၢၼ်ၶၢဝ်ႇၼမ်ၼမ်” ဝႃႈၼႆ။ ၸၢႆးပွႆးၵႅဝ်ႈ ၽူႈၶိုၼ်ႈလဵပ်ႈႁဵၼ်းလၢတ်ႈဝႃႈ – “ မိူဝ်ႈဢွၼ်တၢင်းႁဝ်းဢမ်ႇ ႁူႉလွင်ႈသိုဝ်ႇ၊ ဢမ်ႇႁူႉလွၵ်း လၢႆးတႃႇပိုၼ်ၽၢဝ်ႇလီလီ၊ မိူဝ်းလဵဝ်လႆႈႁဵၼ်းႁူႉယဝ်ႉလႄႈ ႁူႉလွၵ်းလၢႆးတေပိုၼ်ၽႄႈၶေႃႈမုလ်း ၸိူင်ႉႁိုဝ်ၸိူဝ်းၼႆႉမႃး တေလႆႈဝႃႈလႆႈတၢင်းႁူႉၼမ်တႄႉဢေႃႈ တေဢဝ်တၢင်းႁူႉၼႆႉၸႂ်ႉတိုဝ်းၵႂႃႇ ႁႂ်ႈပဵၼ်ၽွၼ်းလီတွၼ်ႈတႃႇတူင်ႇဝူင်းသိုပ်ႇၵႂႃႇ” ဝႃႈၼႆ။ မိူဝ်ႈဝၼ်းတီႈ 14 – 15/12/2017 ၼၼ်ႉၵေႃႈ ၸုမ်းသိုဝ်ႇၶၢဝ်ႇမိူင်းမၢၼ်ႈ (Burma News Inter national-BNI) တင်း ၸုမ်းၶၢဝ်ႇၽူႈတွႆႇႁွၵ်ႈ ႁူမ်ႈၵၼ်ၸတ်းႁဵတ်းပၢင်သွၼ်ၵၢၼ်ၶၢဝ်ႇ တီႈႁူင်းႁႅမ်း 21st Century TGI ဝဵင်းတူၼ်ႈတီး။ မီးၵူၼ်းၼုမ်ႇၽူႈသူၼ်ၸႂ်ပႃးၸႂ်ၼႂ်းၵၢၼ်ၶၢဝ်ႇ မႃးၶဝ်ႈႁူမ်ႈလဵပ်ႈ ႁဵၼ်း 20 ပၢႆ။ ပဵၼ်ၵူၼ်းၼုမ်ႇၼႂ်းၸႄႈဝဵင်းမူႇၸေႊ၊ လႃႈသဵဝ်ႈ၊ ၵျွၵ်ႉမႄး၊ တၢင်ႉယၢၼ်း၊ ၵေးသီး၊ ပၢင်လွင်း၊ ၾၢႆၶုၼ်ႇ၊ လၢင်းၶိူဝ်း၊ ၶူဝ်လမ် (ၶူဝ်ၶမ်း)၊ တူၼ်ႈတီး၊ ၵဵင်းတုင် ၸိူဝ်းၼႆႉ။

['ၵူႈလွင်ႈလွင်ႈ']

2018-02-21T09:26:18

https://shannews.org/archives/2675

ပွႆးတၢင်ႇထီးထၢတ်ႈလႅင်းသႂ်ပုတ်ႉထၵႃယႃ မႁႃၽေႃးထိ ၸတ်းႁဵတ်းတီႈဝဵင်းတႃႈၶီႈလဵၵ်း

သင်ၶၸဝ်ႈ တပ်ႉသိုၵ်းၵူၼ်းမိူင်းထုင်ႉပၢင်ႇလႅင်းသႂ်လႄႈ ၵူၼ်းဝၢၼ်ႈၼႂ်းပိုၼ်ႉတီႈ ႁူမ်ႈၵၼ်ၸတ်း ႁဵတ်းပၢင်ပွႆးတၢင်ႇထီးထၢတ်ႈလႅင်းသႂ်ပုတ်ႉထၵႃယႃ မႁႃၽေႃးထိ တီႈဝဵင်းတႃႈၶီႈလဵၵ်း ၵူၼ်းၶဝ်ႈႁူမ်ႈၵိုၼ်းၶွၼ်ႈ။ ဝၼ်းတီႈ 14 -22/02/2018 ၸဝ်ႈၶူးပၺႃႇၸႃႇရ (သိလ်ထမ်းပေႃႈဝိသေသ်ႇ) ၵျွင်းထၢတ်ႈပုင်ႇလူဝ်ႉ ဝဵင်းတႃႈၶီႈလဵၵ်း ၸဝ်ႈသိုၵ်းလူင်လႅင်းသႂ်ႁိူင်း လုၵ်ႈလၢင်းၼၢင်းမေး ဢိၵ်ႇလုၵ်ႈၼွင်ႉပွင်ႈပၢႆလႄႈ ၵူၼ်းၼႂ်းပိုၼ်ႉတီႈ ႁူမ်ႈၵၼ်ၸတ်းႁဵတ်း ပၢင်ပွႆးတၢင်ႇထီးထၢတ်ႈယၢတ်ႇၼမ်ႉႁူင်းၵဝ်ႈယွတ်ႈသႃ လႃးသိပ်းသွင်ႁွင်ႈ၊ ၼမ်ႉမေႃႇ၊ သိူဝ်ႇသဵၼ်ႈတၢင်းလႄႈ ၸတ်းပၢင်ပွႆးတင်ႈထမ်းၸိူဝ်းၼႆႉ။ ၼႂ်းပၢင်ၼႆႉဝၼ်းတီႈ 14 – 18/02/2018 လဵပ်ႈၶူဝ်းတၢၼ်းၶဝ်ႈဝတ်ႉၵူႈၼႂ်၊ မီးပၢင်တဵတ်ႈထမ်း (တေသၼႃ) ၵူႈၶမ်ႈ၊ ဝၼ်းတီႈ 19 – 21/02/2018 မီးပၢင်တဵတ်ႈထမ်းၵၢင်ၶမ်ႈ မီးပၢင်မူၼ်ႈသိူဝ်း မီးၽူႈႁွင်ႉ ၵႂၢမ်းၸိုဝ်ႈသဵင်ယႂ်ႇ မိူၼ်ၼင်ႇၸၢႆးဢူးလၢႆး၊ ၸၢႆးထႅၼ်ႈလႅဝ်း၊ ၸၢႆးႁၢၼ်လႅင်း၊ ၼၢင်းၸၢမ်ၶမ်း၊ ၼၢင်းလၢဝ်ၼုမ်ႇႁွမ် ၸိူဝ်းၼႆႉ ဝၼ်းတီႈ 22 မီးပၢင်လူႇတၢၼ်းယၢတ်ႇၼမ်ႉၼႆယဝ်ႉ။ ၸၢႆးသႅၼ်ႁၵ်ႉ ၽူႈၶဝ်ႈႁူမ်ႈပၢင်ပွႆးလၢတ်ႈဝႃႈ -“ပွႆးတၢင်ႇထီးပွၵ်ႈၼႆႉတေလႆႈဝႃႈ ပဵၼ်ပွႆးလူႇတၢၼ်း ဢၼ်ၶႅမ်ႉဢၼ်ၼိုင်ႈ။ မိူဝ်ႈလဵဝ်တီႈထၢတ်ႈပုင်ႇလူဝ်ႉၼႆႉ မီးၵွင်းမူးထၢတ်ႈဢၼ်မိူၼ်တီႈ ပုတ်ႉထ ၵႃယႃ၊ မီးတူၼ်ႈမႆႉၺွင်ႇမႁႃၽေႃးထိဢၼ်ငၢႆးမိူၼ် တီႈ မိူင်းဢိၼ်ႊၻီႊယိူဝ်ႊ။ ပီႈၼွင်ႉႁဝ်းၸိူဝ်း ဢၼ်ဢမ်ႇပႆႇမီးတိုဝ်ႉတၢင်းတႃႇၵႂႃႇဝႆႈသႃထိုင်မိူင်း ဢိၼ်ႊၻီႊယိူဝ်ႊၼၼ်ႉၵေႃႈ ၸၢင်ႈမႃးဝႆႈ မႃးဢႅဝ်ႇမႃးလူႇမႃးတၢၼ်းလႆႈ တီႈထၢတ်ႈပုင်ႇလူဝ်ႉၼႆႉၶႃႈ ” ဝႃႈၼႆ။ ထၢတ်ႈလႅင်းသႂ်ပုတ်ႉထၵႃယႃမႁႃၽေႃးထိ ပုင်ႇလူဝ်ႉ ဝဵင်းတႃႈၶီႈလဵၵ်းၼႆႉ ၸဝ်ႈသိုၵ်းလူင်လႅင်းသႂ် ႁိူင်း လုၵ်ႈလၢင်းၼၢင်းမေးလႄႈ လုၵ်ႈၼွင်ႉပွင်ႈပၢႆပဵၼ်ၵဝ်ႉၵၼ်းလႄႈ ၵူၼ်းၼႂ်းပိုၼ်ႉတီႈ ႁူမ်ႈၵၼ် သေ ၵေႃႇသၢင်ႈမႃးၸႂ်ႉၶၢဝ်းယၢမ်း 2ပီပၢႆ ၵႃႈၸႂ်ႉၸၢႆႇ တူၵ်းမႅၼ်ႈငိုၼ်းထႆး 17 လၢၼ်ႉ ၿၢတ်ႇပၢႆၼႆယဝ်ႉ။

['ၵူႈလွင်ႈလွင်ႈ']

2018-02-21T08:00:07

https://shannews.org/archives/2673

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 21/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.12 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 209.35 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 21/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 20/02/2018 ငိုၼ်းထႆး 1 ဝၢတ်ႇ = 42.2 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1328 ပျႃး၊ ငိုၼ်းၶႄႇ 1 ယႅၼ်ႉ = 209.1 ပျႃး။

['ၵၢၼ်မၢၵ်ႈမီး']

2018-02-21T03:33:29

https://shannews.org/archives/2670

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/20၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/20၊ BNI/SHAN TV Program

['Uncategorized']

2018-02-20T08:34:57

https://shannews.org/archives/2665

ၵူၼ်းပၢႆႈၽေးသိုၵ်း 200 ပၢႆ ၸိူဝ်းႁွတ်ႈၽႅဝ်ဝႆႉ ၼႂ်းၸႄႈဝဵင်းသႅၼ်ဝီၼၼ်ႉ တေႃႈလဵဝ် ဢွၼ်ၵၼ် ႁၢင်ႈႁႅၼ်း တႃႇပွၵ်ႈၶိုၼ်းႁိူၼ်းယေးၽႂ်မၼ်း

ၵူၼ်းမိူင်းပၢႆႈၽေးသိုၵ်း ၸိူဝ်းႁွတ်ႈၽႅဝ်သွၼ်ႈသဝ်းဝႆႉတီႈ ၼႂ်းဢိူင်ႇၵွင်းၵေႃႇ ၸႄႈဝဵင်းသႅၼ်ဝီၼၼ်ႉ တေႃႈလဵဝ် ဢွၼ်ၵၼ်ႁၢင်ႈႁႅၼ်းတႃႇပွၵ်ႈၶိုၼ်းႁိူၼ်းယေးၽႂ်မၼ်းယဝ်ႉ ယွၼ်ႉဝႃႈ ငဝ်းလၢႆးပၢင်တိုၵ်းသိုၵ်းသိူဝ် ၼိမ်သဝ်းယဝ်ႉ ဝႃႈၼႆ။ ဝၼ်းတီႈ 19/02/2018 ယၢမ်းဝၢႆးဝၼ်း 4 မူင်း ၵူၼ်းပၢႆႈၽေးသိုၵ်း မွၵ်ႈ 3-4 ၵေႃႉ ႁူမ်ႈၵၼ် ဢွၼ်ၵၼ်ပွၵ်ႈမိူဝ်း တူၺ်းငဝ်းလၢႆး တၢင်းဝၢၼ်ႈဝႃႈ ၸွင်ႇတေပွၵ်ႈမိူဝ်းလႆႈ ဢမ်ႇပွၵ်ႈမိူဝ်းလႆႈဢၼ်ဝႃႈၼၼ်ႉ။ ယွၼ်ႉဝႃႈ သိုၵ်းလူင် ပွင်ၸိုင်ႈတင်း ၸုမ်းဢူၺ်းလီပွတ်းႁွင်ႇ ၽႃႇၺႃးၵၼ် တၢင်းဝၢၼ်ႈႁူဝ်မွၼ်း ၼႂ်းဢိူင်ႇၵွင်းၵေႃႇသေ ႁဵတ်းႁႂ်ႈ ၵူၼ်း ဝၢၼ်ႈပၢႆႈဢွၵ်ႇမႃး သွၼ်ႈသဝ်းဝႆႉတီႈ ဝတ်ႉဝိႁၢရ်လူင် ဢိူင်ႇၵွင်းၵေႃႇ ၸႄႈဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆး ပွတ်းႁွင်ႇ ဝႃႈၼႆ။ ၸၢႆးၸိင်ႇလူႇ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းသႅၼ်ဝီ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃးတႄႉ လႆႈသူင်ႇၵူၼ်းၼုမ်ႇ 3-4 ၵေႃႉသေ မိူဝ်းတူၺ်းငဝ်းလၢႆးတၢင်းဝၢၼ်ႈၶဝ်၊ သင်ဝႃႈ မၼ်းၼိမ်သဝ်း ဢမ်ႇမီးလွင်ႈသုၵ်ႉယုင်ႈယဝ်ႉ တေဢွၼ်ၵၼ်ပွၵ်ႈမိူဝ်းၶိုၼ်း မိူဝ်ႈၼႆႉ။ ၵူၺ်းၵႃႈ တေႃႈလဵဝ်ၶဝ် သမ်ႉဢွၵ်ႇ တၢင်းဝႆႉလႄႈ လႆႈပွၵ်ႈမိူဝ်းႁိုဝ် ဢမ်ႇလႆႈပွၵ်ႈမိူဝ်းၼႆၼၼ်ႉ ပႆႇလႆႈႁူႉ။ ၾၢႆႇသိုၵ်းမၢၼ်ႈတႄႉ လၢတ်ႈဝႃႈ ဢွၼ်ၵၼ်ပွၵ်ႈမႃးလႃႈ ႁဝ်းဢမ်ႇၵဝ်းသင် ၶဝ်ပၼ်ၵႂၢမ်းမၼ်ႈႁဵတ်းၼၼ်သေ ၸင်ႇလႆႈၸႂ်ႉလုၵ်ႈဢွၼ်ႇၸၢႆးၼုမ်ႇ ၸိူဝ်းၼႆႉ မိူဝ်းတူၺ်းငဝ်းလၢႆး” ဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းမိူင်း ဝၢၼ်ႈႁူဝ်မွၼ်း ဢိူင်ႇၵွင်းၵေႃႇ ဢွၼ်ၵၼ်ပၢႆႈမႃး တင်းမူတ်း 43 လင်ႁိူၼ်း၊ ႁူဝ်ၵူၼ်း 227 ၵေႃႉ ၵမ်ႈၼမ် ပဵၼ်ၸၢဝ်းၶိူဝ်း ပီႈၼွင်ႉၶႄႇမႅဝ်ႉ၊ ၶႄႇၵူဝ်းၵၢင်ႉ။ ယွၼ်ႉသိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းၵဝ်ႈၵၢင်ႉ(ၵူဝ်းၵၢင်ႉ) ၽႃႇၺႃးၵၢၼ် ႁိမ်းဝၢၼ်ႈႁူဝ်မွၼ်းသေ သွင်ၾၢႆႇလႆႈပဵၼ်ပၢင်တိုၵ်းၵၼ် ၼႂ်းဝၼ်းတီႈ 14/02/2018။ ထိုင်မႃး ဝၼ်းတီႈ 15/02/2018 သမ်ႉ ၵူၼ်းမိူင်း 200 ပၢႆၸင်ႇဢွၼ်ၵၼ်ပၢႆႈဢွၵ်ႇမႃး ဝႃႈၼႆ။ ဝၢၼ်ႈႁူဝ်မွၼ်းၼႆႉ ယူႇၼႂ်းဢိူင်ႇၵွင်းၵေႃႇ လုၵ်ႉတီႈဢိူင်ႇၵွင်းၵေႃႇ ၵႂႃႇၸူးတီႈဝၢၼ်ႈႁူဝ်မွၼ်းၸိုင် တေမီးယူႇ 17 လၵ်း၊ သင်ဝႃႈ လုၵ်ႉၼႂ်းၸႄႈဝဵင်းသႅၼ်ဝီ ၵႂႃႇၸူးဢိူင်ႇၵွင်းၵေႃႇၸိုင် တေမီးယူႇ 4 လၵ်း။ သင်ဝႃႈ လုၵ်ႉတီႈ ဝၢၼ်ႈႁူဝ်မွၼ်း- ၵႂႃႇဝဵင်းသႅၼ်ဝီၸိုင် တေမီး 20 လၵ်းပၢႆ ဝႃႈၼႆ။

['ၵူႈလွင်ႈလွင်ႈ']

2018-02-20T08:00:02

https://shannews.org/archives/2663

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 20/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.20 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1327 ပျႃး၊ ငိုၼ်းၶႄႇ 1 ယႅၼ်ႉ = 209.18 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 20/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 19/02/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-02-20T07:38:44

https://shannews.org/archives/2660

ၽူႈလၵ်ႉၶဝ်ႈ ဝတ်ႉၵျွင်းၼွင်မွၼ် ဝဵင်းလႃႈသဵဝ်ႈ ၽဵဝ်ႈဢဝ်ငိုၼ်းတႃႇၵေႃႇသၢင်ႈဝတ်ႉ ႁူဝ်ပၢၵ်ႇသႅၼ်ပျႃး

ၽူႈလၵ်ႉၶဝ်ႈဝတ်ႉ ၵျွင်းၼွင်မွၼ် ဝဵင်းလႃႈသဵဝ်ႈ လၵ်ႉဢဝ်ငိုၼ်းလႄႈ ၾူၼ်းၸဝ်ႈသၢင်ႇ လူႉသုမ်း ၵႃႈၶၼ်ငိုၼ်းၼပ်ႉႁူဝ်ပၢၵ်ႇသႅၼ်။ ဝၼ်းတီႈ 18/02/2018 ၵၢင်ၶမ်ႈ ဝၼ်းဢႃးတိတ်ႉ မီးၵူၼ်းလၵ်ႉၶဝ်ႈၼႂ်းၵျွင်း ၵုတ်ႉတီႇ ၸဝ်ႈၵွၼ်း ဝတ်ႉ သေဢဝ်ငိုၼ်းဢၼ်တၵ်ႉၵႃႇသတ်ႉထႃးမႃးလူႇဝႆႉ 250 သႅၼ်ပျႃး ဢိၵ်ႇပႃးၾူၼ်းၸဝ်ႈသၢင်ႇ 27 လုၵ်ႈ ဢၼ်ၸဝ်ႈၶူးၵဵပ်းဝႆႉၽွင်းတွပ်ႇလိၵ်ႈၼၼ်ႉ ဝႃႈၼႆ။ ၸဝ်ႈၶူး ၵဝိထၸ ၸဝ်ႈၵွၼ်းဝတ်ႉ လၢတ်ႈဝႃႈ “ မိူဝ်ႈလဵဝ်ၼႆႉၼႂ်းဝၢၼ်ႈ ၼႂ်းသူၼ်ႁဝ်းယႃႈမဝ်းၵမ် လိူင်ႇၼမ် ၵူၼ်းသူႇသမ်းၵိၼ်လဝ်ႈယႃႈၵေႃႈၼမ်မႃးလႄႈ သင်ၶၸဝ်ႈၵေႃႈလီ၊ ၵူၼ်းႁိူၼ်းၵေႃႈလီ ႁဝ်းယူႇ မိူၼ်ၵဝ်ႇဢမ်ႇလႆႈယဝ်ႉ ႁဝ်းတၵ်းလႆႈၾၢင်ႉၵိၼ်ၾၢင်ႉယူႇယဝ်ႉ ” ဝႃႈၼႆ။ မိူဝ်ႈလဵဝ်ယူႇတီႈသင်ၶၸဝ်ႈလႄႈ ၵူၼ်းဝၢၼ်ႈဢွၼ်ဢဝ်လွင်ႈၼႆႉ တၢင်ႇထိုင်တီႈၸဝ်ႈၼႃႈတီႈ ပလိၵ်ႈ ၽူႈမီးပုၼ်ႈၽွၼ်းယဝ်ႉသေ တေၸွမ်းႁႃတူဝ်ၵူၼ်းလၵ်ႉ မႃးပၼ်တူတ်ႈတၢမ်ႇ ၸွမ်းၼင်ႇ ပၵ်းပိူင်မၢႆမီႈဝၢၼ်ႈမိူင်းမီးၼၼ်ႉၵႂႃႇ ဝႃႈၼႆ။

['ၵူႈလွင်ႈလွင်ႈ']

2018-02-20T07:32:35

https://shannews.org/archives/2656

ပီႈၼွင်ႉတႆး မိူင်းတႆးလႄႈ မိူင်းထႆး ႁူပ်ႉထူပ်းၵၼ် တီႈဝၢၼ်ႈမႂ်ႇမွၵ်ႇၸၢမ်

ဢိင်ၼိူဝ်တိုဝ်ႉတၢင်း ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ပွၵ်ႈၵမ်း 42 တီႈဝၢၼ်ႈမႂ်ႇမွၵ်ႇၸၢမ်ၼႆႉသေ ၽူႈပွင် ၵၢၼ်ပၢင်ပွႆး ၸတ်းႁဵတ်း ပႃးပၢင်ႁူပ်ႉထူပ်းပီႈၼွင်ႉတႆးၵူႈၾၢႆႇၾၢႆႇ၊ ၼင်ႇႁိုဝ် ပီႈၼွင်ႉတႆး ၸိူဝ်းယူႇသဝ်း ၼႂ်းမိူင်း ထႆးလႄႈ မိူင်းတႆး ပေႃးတေၶဝ်ႈ ဢွၵ်ႇႁႃၵၼ်ငၢႆႈလႄႈ ၶဝ်ႈဢွၵ်ႇႁႃၵၼ်ယူႇတႃႇသေႇ ဝႃႈၼႆ။ ဝၼ်းတီႈ 18/02/2018 ယၢမ်းၵၢင်ၼႂ် 9 မူင်း ထိုင် 12 မူင်း ၵၢင်ဝၼ်း ပီႈၼွင်ႉတႆး မႄႈႁွင်ႈသွၼ်၊ မႄႈသွတ်ႇ၊ ၵဵင်းမႆႇ၊ ၵုင်းထဵပ်ႈ၊ မႄႈဢၢႆး၊ ၶျႆးပၵၢၼ်း၊ မိူင်းၾၢင်၊ ဝၢၼ်ႈမႂ်ႇမွၵ်ႇၸၢမ်၊ ၵဵင်းႁၢႆးလႄႈ လုၵ်ႈႁဵၼ်းၸၼ်ႉၸွမ် ၵဵင်းတုင် လႄႈ ၸုမ်းမွၵ်ႇၵွၼ်ၼုမ်ႇၵဵင်းတုင် ႁူပ်ႉထူပ်းၵၼ် တီႈဝတ်ႉဝိႁၢရ်လူင် ဝၢၼ်ႈမႂ်ႇမွၵ်ႇၸၢမ် ဢိူင်ႇတႃႈတွၼ်း ၸႄႈ ဝဵင်းမႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆး မီးၽူႈၶဝ်ႈႁူမ်ႈတင်းမူတ်း ႁိမ်း 100 ပၢႆ ဝႃႈၼႆ။ ၸၢႆးသႅင်ယ ၵေႃၵမ်ၵၢၼ်ပွင်ပဵၼ်ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး/ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ လၢတ်ႈတီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်းၸတ်းႁဵတ်းပၢင်ႁူပ်ႉထူပ်းၵၼ်တီႈဝၢၼ်ႈမႂ်ႇမွၵ်ႇၸၢမ်ၼႆႉ မိူဝ်ႈပူၼ်ႉမႃး 20 ပီပၢႆၼၼ်ႉ ႁဝ်းယၢမ်ႈၸတ်းႁဵတ်းမႃး မိူဝ်ႈတေၽၢတ်ႇၵၼ်ၼၼ်ႉ ႁဝ်းၶႃႈ သူင်ႇသင်ႇၵၼ် ယႃႇႁႂ်ႈလိုမ်းၵၼ် ၼႂ်းသုၼ်ႇတူဝ် လႄႈသင်၊ ၼႂ်းၾိင်ႈငႄႈလိၵ်ႈလၢႆးၸိူဝ်ႉၸၢတ်ႈႁဝ်းလႄႈသင် ႁဝ်းတေမီးပၢင်ႁူပ်ႉထူပ်းသူင်ႇသင်ႇၵၼ် ၵူႈပီ မိူဝ်ႈ ပူၼ်ႉမႃး 20 ပီပၢႆၼၼ်ႉ ႁဝ်းယၢမ်ႈမီးမႃး။ ၵူၺ်းၵႃႈ ဝၢႆးလင်လိုၼ်းၼႆႉမႃး ႁဝ်းၶႃႈလႆႈၶၢတ်ႇႁၢႆၵႂႃႇ ၵွပ်ႈပိူဝ်ႈဝႃႈ ၵူၼ်းၼုမ်ႇလၢႆတီႈလၢႆတၢင်းၵေႃႈ ဢမ်ႇလႆႈၶဝ်ႈႁူမ်ႈၸွမ်း၊ ပၢင်ႁူပ်ႉထူပ်းၼႆႉ တိုၵ်ႉမီးမႃးၶိုၼ်းလႆႈသၢမ်ပီ ပႃး ပီၼႆႉၶိုၼ်းၵူၺ်း။ ၵွပ်ႈဝႃႈ ၵူၼ်းၼုမ်ႇတီႈၵဵင်းတုင်ၵေႃႈ မႃးၶဝ်ႈႁူမ်ႈၼမ်သေ ႁဝ်းၵေႃႈ ၶိုၼ်းၶုၵ်းၶူၼ်ႉသွၵ်ႈဢဝ် ၽဵင်းၵႂၢမ်းသူင်ႇသင်ႇၵၼ် ဢၼ်ဝႃႈ ဝူင်းဝၼ်းတႆး ဢၼ်ယၢမ်ႈၸတ်းႁဵတ်းမႃး 30 ပီပၢႆၼၼ်ႉ သူင်ႇသင်ႇၵၼ်” ဝႃႈၼႆ။ ပၢင်ႁူပ်ႉထူပ်းၼႆႉ မီးၽႅၼ်ၵၢၼ်တေၸတ်းႁဵတ်းၵႂႃႇၵူႈပီပီ တွၼ်ႈတႃႇပီႈၼွင်ႉတႆး ၸိူဝ်းယူႇသဝ်းၼႂ်းမိူင်းထႆး လႄႈ မိူင်းတႆး ပေႃးတေမီးလွင်ႈမိုတ်ႈၵိုဝ်းၸမ်ၸႂ်ၵၼ်သေဢမ်ႇၵႃး။ ၼင်ႇႁိုဝ် တေၵွင်ႉႁႃၵၼ်လႆႈငၢႆႈမႃး လိူဝ်ၵဝ်ႇ ၸိူဝ်းၼၼ်ႉ ဝႃႈၼႆ။ လုၵ်ႈႁဵၼ်းၸၼ်ႉၸွမ် ၵဵင်းတုင် ၵေႃႉၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေလႆႈဝႃႈ ပဵၼ်ဢၼ်လၢၵ်ႇ လၢႆးတႃႇႁဝ်းၵူၼ်းၼုမ်ႇၶႃႈယဝ်ႉ။ ယွၼ်ႉဝႃႈ ပီႈၼွင်ႉတႆး ၸိူဝ်းယူႇၼႂ်းမိူင်းထႆးလႄႈ ၼႂ်းမိူင်းတႆးလႆႈႁူပ်ႉၵၼ်ၸိူင်ႉၼႆ မၼ်းသၢင်ႈပၼ်ႁဝ်းၶႃႈ ၵူၼ်းမိူင်းတႆး ၼွၵ်ႈမိူင်း/ ၼႂ်းမိူင်း မီးသုၼ်ႇတိုဝ်ႉတၢင်းႁူပ်ႉထူပ်းၵၼ် တီႈပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉ ၼင်ႇႁိုဝ် ပေႃးတေၸမ်ၸႂ် မိုတ်ႈၵိုဝ်း ၵွင်ႉႁႃၵၼ်ယူႇတႃႇသေႇ” ဝႃႈၼႆ။

['ၵူႈလွင်ႈလွင်ႈ']

2018-02-20T07:27:11

https://shannews.org/archives/2653

ပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ဝၢၼ်ႈမႂ်ႇမွၵ်ႇၸၢမ်ၸတ်းပႃး ပၢင်ဢုပ်ႇၶႆႈ လိၵ်ႈလၢႆးပၢႆပေႇတႆး မိူဝ်ႈၵွၼ်ႇ မိူဝ်ႈ လဵဝ်လႄႈ မိူဝ်းၼႃႈ တီႈဝၢၼ်ႈမႂ်ႇမွၵ်ႇၸၢမ် ၸိုင်ႈထႆး

ပၢင်ဢုပ်ႇၶႆႈ လိၵ်ႈလၢႆးပၢႆပေႇတႆး ၸတ်းႁဵတ်းၼႂ်းဝၼ်းပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ် ၸိုင်ႈထႆး မီးၽူႈၶဝ်ႈႁူမ်ႈလဵပ်ႈႁဵၼ်း 100 ပၢႆ ဝႃႈၼႆ။ ဝၼ်းတီႈ 17/02/2018 ယၢမ်းၵၢင်ၼႂ် 9 မူင်း ထိုင် 3 မူင်းဝၢႆးဝၼ်း ၵေႃၵမ်ၵၢၼ် ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈ တႆး ၵမ်းထူၼ်ႈ 42 ဢွၼ်ႁူဝ်ၼမ်းၼႃႈ ၸတ်းႁဵတ်းပၢင်ဢုပ်ႇၶႆႈလွင်ႈလိၵ်ႈလၢႆးပၢႆပေႇတႆး မိူဝ်ႈၵွၼ်ႇ မိူဝ်ႈလဵဝ်လႄႈ မိူဝ်းၼႃႈ တီႈဝၢၼ်ႈမႂ်ႇမွၵ်ႇၸၢမ် ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆး ဝႃႈၼႆ။ ၸၢႆးသႅင်ယ ၵေႃပွင်ပဵၼ်ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆးလႄႈ ႁူဝ်ပဝ်ႈၵေႃလိၵ်ႈလၢႆး ၵဵင်းမႆႇ လၢတ်ႈ တီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈပီၵၢႆၼၼ်ႉ ႁဝ်းလၢတ်ႈလွင်ႈၸဝ်ႈမုၼ်ယႂ်ႇၶုၼ်ႁေႃၶမ်း ဢၼ်လႆႈမႃးႁဵတ်း သၢင်ႈပၼ်ပီႈ ၼွင်ႉတႆးႁဝ်းတီႈဝၢၼ်ႈမႂ်ႇမွၵ်ႇၸၢမ်ၸိူင်ႉႁိုဝ်၊ မိူၼ်ၶူင်းၵၢၼ်လူင် ဢၼ်ယူႇတီႈမုၼ်ယႂ်ႇၶုၼ်ႁေႃၶမ်း မႃးဢွၼ်ႁဵတ်း ဢွၼ်သၢင်ႈမီးၸိူင်ႉႁိုဝ် ပိူဝ်ႈတႃႇ ၵူၼ်းဝၢၼ်ႈႁဝ်းပေႃးတေမေႃႁဵတ်းၵၢၼ်ၽုၵ်ႇသွမ်ႈ မေႃႁဵတ်းႁႃၵိၼ် လူၺ်ႈဢၼ် ထုၵ်ႇၸွမ်းမၢႆမီႈ ငဝ်းလၢႆးၵၢပ်ႈဝၢၼ်ႈပၢၼ်မိူင်း။ ၵမ်းၼႆႉ ထိုင်မႃးပီၼႆႉ ႁဝ်းၵေႃႈ ၸတ်းႁဵတ်း ၵဵဝ်ႇၵပ်း ႁူဝ်ၶေႃႈ ဢၼ် ဝႃႈ ၶူဝ်းၼုင်ႈလိၵ်ႈလၢႆးၵႂၢမ်းလၢတ်ႈႁဝ်း ၸိူဝ်းၼၼ်ႉ။ လွင်ႈၸိူဝ်းၼႆႉ တေမီးလွင်ႈလႅၵ်ႈလၢႆႈၵၼ်ၵႂႃႇၵူႈပီ ပီၼိုင်ႈ လႄႈ ပီၼိုင်ႈ ႁဝ်းတေဢုပ်ႇဢူဝ်းၵၼ်ၸိူင်ႉႁိုဝ် ၸင်ႇလႆႈဢုပ်ႇဢူဝ်းၵၼ်တင်းၽူႈၶဝ်ႈႁူမ်ႈ ၽူႈၵမ်ႉထႅမ် ပၼ်ႁႅင်း လွင်ႈၸတ်းႁဵတ်း ပၢင်ဢုပ်ႇၶႆႈၼႆႉ။ ယဝ်ႉၵေႃႈ ပီၼႃႈမႃး တေၸတ်းႁဵတ်း ပၢင်ဢုပ်ႇၶႆႈ လႅၵ်ႈလၢႆႈၵၼ်ၸိူင်ႉ ၼႆယူႇ။ ၵူၺ်းၵႃႈ တေဢဝ်တၢင်ႇႁူဝ်ၶေႃႈဢၼ်ႁဝ်းပႆႇလႆႈဢုပ်ႇၶႆႈၼႄၵၼ် ၸိူဝ်းၼၼ်ႉ မႃးဢုပ်ႇၶႆႈၼႄၵၼ်ၵႂႃႇ” ဝႃႈၼႆ။ ပၢင်ဢုပ်ႇၶႆႈလိၵ်ႈလၢႆးပၢႆပေႇတႆး မိူဝ်ႈၵွၼ်ႇ မိူဝ်ႈၼႆႉလႄႈ မိူဝ်းၼႃႈၼႆႉ မီးၽူႈလူင်ႉလႅၼ်ႇလိၵ်ႈလၢႆးပၢႆပေႇတႆး မိူၼ် ၼင်ႇ ၶူးသၢႆလိူၼ်ၶမ်း၊ ၶူးမႂ်ႁွင်း တႆးတုမ်ၵႅၼ်ႇ၊ ၶူးၶိူဝ်းလိူၼ် တုင်းၶမ်း၊ ၸၢႆးသႅင်ဝၼ်း ၸၼ်ႉၸွမ်ၵဵင်းမႆ Ph.D ၊ ဢႃးၸၢၼ်သူဝ်ၽိတ်ႉ ၵၼ်ႇၼ၊ ဢႃးၸၢၼ်သၢႆၶူင်း သႅၼ်ၶမ်းၵွၼ်ႈလႄႈ ဢႃးၸၢၼ် ပရႃႇသိူတ်ႇ ပရႃႇၹိတ်ႇ ၸဵမ်ၸိူဝ်းၼႆႉ။ ၶူးၶိူဝ်းလိူၼ် တုင်းၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၼႆႉ လႆႈဢဝ်ၶေႃႈ ဢၼ်ၸိုဝ်ႈဝႃႈ ၵွပ်ႈသင် လႄႈ ႁၢမ်ႈ၊ မိူဝ်ႈပူၼ်ႉမႃး ႁဝ်းၶႃႈပၢၼ်လုၵ်ႈဢွၼ်ႇလဵၵ်ႉၼၼ်ႉ ႁဝ်းၶႃႈ ယၢမ်ႈလႆႈငိၼ်းမႃး ဢဝ်တၢင်းပၢႆးၸႂ်သေ ႁၢမ်ႈ ၵၼ် မႃး မိူၼ်ၸိူင်ႉၼင်ႇ လုၵ်ႈဢွၼ်ႇၵိၼ်တိၼ်ၵႆႇ ပေႃးၵိၼ်ၼႆ တူဝ်လိၵ်ႈဢမ်ႇႁၢင်ႈလီ တူဝ်လိၵ်ႈ တေ မိူၼ်ၵႆႇၶေႇ ၸဵမ် ၸိူဝ်းၼႆႉ တင်းၶေႃႈထၢမ်မိူဝ်ႈၼၼ်ႉသေ တင်းၶေႃႈတွပ်ႇမိူဝ်ႈၼႆႉ၊ ပေႃးဝႃႈတႄႉမၼ်း ၵိၼ်တိၼ်ၵႆႇ ၼႆႉ မၼ်းယဵပ်ႇ ဢၼ်ဝူၺ်ႇႁင်ႈ ပေႃးဝႃႈႁဝ်းဢမ်ႇလၢင်ႉဢမ်ႇသုၵ်ႈလီ မၼ်းၸၢင်ႈပႃးၸိူဝ်ႉမႅင်းမႃးသေ ႁဝ်းၶႃႈ ၸၢင်ႈပဵၼ် တၢင်းပဵၼ် မႃး(ရေႃးၵႃႇ)မႃး။ ထႅင်ႈဢၼ်ၼိုင်ႈၵေႃႈ လုပ်ႇၵႆႇၼႆႉမၼ်းပဵၼ်လုပ်ႇပိတ်းလုပ်ႇပွတ်းသေ ၵေႃႈ မၼ်းၸၢင်ႈၶမ်ၶေႃး လုၵ်ႈဢွၼ်ႇ။ ၵူၺ်းၵႃႈ ၵူၼ်းထဝ်ႈႁဝ်း ပၢၼ်ၵူႈပွၵ်ႈဢမ်ႇလႆႈလၢတ်ႈသိုဝ်ႈပွင်ႇလႅင်းမႃးလႄႈ ၸင်ႇလႆႈပွင်ႇၸႂ် ၽိတ်းထိုင်ဝၼ်းမိူဝ်ႈၼႆႉ ၸဵမ်ၸိူဝ်းၼႆႉ။ ႁူဝ်ၶေႃႈဢၼ်ဢုပ်ႇၶႆႈၼႄၵၼ်သမ်ႉ လိၵ်ႈတႆးႁူမ်ႈတူဝ် ၵႂၢမ်းတႆးႁူမ်ႈၶေႃႈ၊ ဢပုမ်ႇတႆး၊ ၵွပ်ႈသင်လႄႈႁၢမ်ႈ၊ ပိုၼ်း ပဵၼ်မႃးဝၼ်းယုၵ်ႉယွင်ႈၸဝ်ႈၶူးမေႃလိၵ်ႈတႆးလႄႈ ၵွင်းမူးၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်လႄႈ ငဝ်ႈႁၢၵ်ႈ လိၵ်ႈတႆးမီး 3 ၸုမ်း ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-02-20T07:13:37

https://shannews.org/archives/2650

ၵူၼ်းၼုမ်ႇတႆးၼပ်ႉႁူဝ်ႁဵင် ဢွၼ်ပႆလဵပ်ႈႁဵၼ်း ပၵ်းတုင်းၸိူဝ်ႉၸၢတ်ႈ တီႈမူၺ်ႇတေႃႇႁူဝ်လိုင်း

ၵူၼ်းၼုမ်ႇတႆးၼပ်ႉႁူဝ်ႁဵင် ဢွၼ်ပႆလဵပ်ႈႁဵၼ်း ပၵ်းတုင်းၸိူဝ်ႉၸၢတ်ႈ တီႈမူၺ်ႇတေႃႇႁူဝ်လိုင်း

['Uncategorized']

2018-02-19T08:38:07

https://shannews.org/archives/2644

ၶႅၼ်ႊၼႃႊၻႃႊ ပိုၼ်ၽၢဝ်ႇၶႂမ်ႈသပိတ်ႈ ၽူႈၼမ်းၸၼ်ႉသုင်သိုၵ်းမၢၼ်ႈ ၸိူဝ်းပူၼ်ႉပႅၼ်သုၼ်ႇလႆႈၵူၼ်း တေႃႇၸၢဝ်းရူဝ်ႊႁိၼ်ႊၵျႃႊ

ၶႅၼ်ႊၼႃႊၻႃႊ ပိုၼ်ၽၢဝ်ႇပၼ်တူတ်ႈတၢမ်ႇတၢင်းၽိတ်း တီႈၽူႈၼမ်းၸၼ်ႉသုင်သိုၵ်းမၢၼ်ႈ ၸိူဝ်းၶီႇၼဵၵ်းတဵၵ်းတဵင်ၵႂၢတ်ႇၽဵဝ်ႈ ပူၼ်ႉပႅၼ်သုၼ်ႇလႆႈၵူၼ်း၊ ႁဵတ်းႁႂ်ႈၸၢဝ်းၸိူဝ်းရူဝ်ႊႁိၼ်ႊၵျႃႊ မွၵ်ႈႁိမ်း 700,000 ၵေႃႉ လႆႈပၢႆႈၼီႈၶဝ်ႈၵႂႃႇၼႂ်းမိူင်းၿင်ႊၵလႃႊၻဵတ်ႊသျ်။ ၸွမ်းၼင်ႇသိုဝ်ႇထႆး ၽူႈၸတ်းၵၢၼ်ဢွၼ်ႊလၢႆႊ (MGR Online) ဢွၵ်ႇၶၢဝ်ႇၵႂႃႇၼၼ်ႉ ဢၼ်ယူႇတီႈၸိုင်ႈမိူင်း ၶႅၼ်ႊၼႃႊၻႃႊသေ ပိုၼ်ၽၢဝ်ႇပွၵ်ႈၵမ်းၼႆႉ ပဵၼ်မႃးဝၢႆးသေ ၸိုင်ႈဢမေႊရိၵႃႊ ပိုၼ်ၽၢဝ်ႇၶႂမ်ႈသပိတ်ႈတေႃႇ ၸွမ်ႁၢၼ်မွင်ႇမွင်ႇၸူဝ်း မိူဝ်ႈပူၼ်ႉမႃးၼႂ်းလိူၼ်ၻီႊသႅမ်ႊၿိူဝ်ႊ 2017 ပူၼ်ႉမႃး-ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၶွင် ၶႅၼ်ႊၼႃႊၻႃႊၼၼ်ႉလၢတ်ႈဝႃႈ- “ၸွမ်ႁၢၼ်မွင်ႇမွင်ႇၸူဝ်းၼႆႉ မီးလွၵ်းတွၼ်ႈလမ်ႇလွင်ႈ ၼႂ်းၵၢၼ်ပူၼ်ႉပႅၼ်သုၼ်ႇလႆႈၵူၼ်းတေႃႇ ၸၢဝ်းၶိူဝ်းရူဝ်ႊႁိၼ်ႊၵျႃႊၼႂ်းမိူင်းမၢၼ်ႈ။ ဢၼ်ႁဵတ်းႁၢႆႉ ၶီႇၼဵၵ်းတဵၵ်းတဵင်ပေႃႉထုပ်ႉတဵၵ်းၸႂ်ႉႁႂ်ႈၸၢဝ်းၶိူဝ်းရူဝ်ႊႁိၼ်ႊၵျႃႊ 688,000 ၵေႃႉပၢႆ ပေႃးလႆႈပၢႆႈဢွၵ်ႇဝၢၼ်ႈဢွၵ်ႇမိူင်း”-ၼႆယဝ်ႉ။ “မိူဝ်ႈဢၼ်ၸၢဝ်းၶိူဝ်းရူဝ်ႊႁိၼ်ႊၵျႃႊ ၺႃးပူၼ်ႉပႅၼ်ႁဵတ်းႁၢႆႉယူႇၼႆႉ ၶႅၼ်ႊၼႃႊၻႃႊၵေႃႈဢမ်ႇၵွတ်ႇၵႆႇ တူၺ်းလၢႆလႆႈ။ ၽူႈၸိူဝ်းဢၼ်ႁဵတ်းႁုၵ်းႁၢႆႉၸိူဝ်းၼႆႉ တၵ်းလႆႈႁပ်ႉဢဝ်ပုၼ်ႈၽွၼ်း”- ၽွင်းလူင်ၾၢႆႇၼွၵ်ႈမိူင်းၶႅၼ်ႊၼႃႊၻႃႊ ၵၢဝ်ႇလၢတ်ႈ။ လွၵ်းလၢႆးပၼ်တူတ်ႈတၢမ်ႇၼႆႉ မီးမိူၼ်ၼင်ႇ ၵၢၼ်ႁုပ်ႈယိုတ်းဝႆႉၶူဝ်းၶွင်ငိုၼ်းတွင်းတင်းသဵင်ႈ ၶွင်ၽူႈၼမ်းၸၼ်ႉသုင်သိုၵ်းမၢၼ်ႈ ဢၼ်မီးယူႇတီႈၼႂ်းယေးငိုၼ်းမိူင်းၶႅၼ်ႊၼႃႊၻႃႊ၊ ပႃးၸဵမ်ႁၢမ်ႈႁဵတ်းၵၢၼ်ၵႃႉၶၢႆၵူႈလွင်ႈလွင်ႈ ၸွမ်းၸဝ်ႈၼႃႈတီႈသိုၵ်းမၢၼ်ႈၵေႃႉၼႆႉ-ၼႆယဝ်ႉ။ ၼပ်ႉတင်ႈတႄႇသိုၵ်းၵႂၢတ်ႇလၢင်ႉၽဵဝ်ႈမူၺ်ႉ ၸၢဝ်းၶိူဝ်းရူဝ်ႊႁိၼ်ႊၵျႃႊ ၼႂ်းၸႄႈမိူင်းရၶႅင်ႇ ၸိုင်ႈမိူင်းႁူမ်ႈတုမ်မၢၼ်ႈ မိူဝ်ႈ 6 လိူၼ်ပူၼ်ႉမႃးၼႆႉ ၸၢဝ်းၶိူဝ်းရူဝ်ႊႁိၼ်ႊၵျႃႊၶဝ် လႆႈပၢႆႈၵႂႃႇသေႃႉႁူမ်ႈၼႂ်းပၢင်သဝ်းၵူၼ်းပၢႆႈၽေး ၼႂ်းမိူင်းၿင်ႊၵလႃႊၻဵတ်ႊသျ်။ ပဵၵ်ႉသမ်ႉၸၢဝ်းၶိူဝ်းရူဝ်ႊႁိၼ်ႊၵျႃႊလၢႆလၢႆၵေႃႉ လၢတ်ႈဝႃႈ- ပဵၼ်ၵူၼ်းဢၼ်ယူႇသဝ်းမႃးၼႂ်းမိူင်းမၢၼ်ႈ လၢႆၸူဝ်ႈၵူၼ်းယဝ်ႉ ၼႆသေတႃႉၵေႃႈ ၸၢဝ်းၶိူဝ်းမၢၼ်ႈၼႆႉ တိုၵ်ႉယိပ်းမၼ်ႈၵႅၼ်ႇၵႅၵ်းဝႃႈ ၸၢဝ်းၶိူဝ်းရူဝ်ႊႁိၼ်ႊၵျႃႊၶဝ်ၼႆႉ ပဵၼ်ၵူၼ်းပၢႆႈၽေးလုၵ်ႉမိူင်းၿင်ႊၵလႃႊၻဵတ်ႊသျ် သေပၢႆႈၶဝ်ႈမႃးပိုင်ႈႁူမ်ႈယူႇသဝ်းဝႆႉၼႂ်းမိူင်းမၢၼ်ႈၵူၺ်း၊ ဢမ်ႇၸႂ်ႈၵူၼ်းၵိုၵ်းမိူင်းႁူမ်ႈတုမ်မၢၼ်ႈလႄႈ ဢမ်ႇယွမ်းပၼ်သုၼ်ႇလႆႈပဵၼ်ၵူၼ်းၵိုၵ်းမိူင်း မိူင်းမၢၼ်ႈ။ ၸိူင်ႉၼၼ်သေတႃႉၵေႃႈ ဝၢႆးသေသွင်ၸိုင်ႈမိူင်း ႁူပ်ႉထူပ်းဢုပ်ႇဢူဝ်းၵၼ် မိူဝ်ႈဝၼ်းတီႈ 16/02/2018 တီႈဝဵင်းလူင်ထႃႊၵႃႊ မိူင်းၿင်ႊၵလႃႊၻဵတ်ႊသျ်ယဝ်ႉ ယူႇတီႈၽွင်းလူင်ၾၢႆႇၵႅတ်ႇၶႄ မိူင်းၿင်ႊၵလႃႊၻဵတ်ႊသျ် လႆႈသူင်ႇသၢႆမၢႆၸိုဝ်ႈသဵင်ၵူၼ်းၸၢဝ်းၶိူဝ်းရူဝ်ႊႁိၼ်ႊၵျႃႊ 8,000 ၵေႃႉ ပၼ်တီႈၽွင်းလူင်ၾၢႆႇၵႅတ်ႇၶႄမိူင်းမၢၼ်ႈ ဝႆႉ။ ဝၢႆးသေလွင်ႈႁုၵ်းႁၢႆႉယဵၼ်ၵႂႃႇယဝ်ႉ တေတႄႇႁႅၵ်ႈသူင်ႇၵူၼ်းပၢႆႈၽေးၸိူဝ်းၼႆႉ ပွၵ်ႈၶိုၼ်းမိူင်းမၢၼ်ႈ-ၼႆယဝ်ႉ။ Photo: AFP

['ၵူႈလွင်ႈလွင်ႈ']

2018-02-19T08:30:09

https://shannews.org/archives/2638

ၵေႃႁူမ်ႈသၢင်ႈၵူၼ်းၼုမ်ႇတႆး ပတ်းပိုၼ်ႉၸိုင်ႈတႆး ပႆၶိုၼ်ႈလွႆ လဵပ်ႈႁဵၼ်းသိင်ႇဝႅတ်ႉလွမ်ႉ ၸိုင်ႈတႆး ၵမ်းထူၼ်ႈ 8

ၵေႃႁူမ်ႈသၢင်ႈၵူၼ်းၼုမ်ႇတႆး TYN 27 ပိုၼ်ႉတီႈၼႂ်းၸိုင်ႈတႆးလႄႈႁိမ်းႁွမ်း ဢဵၼ်ႁႅင်းၸမ်ႁဵင် ႁူမ်ႈၵၼ်ပႆၶိုၼ်ႈလွႆ မူၺ်ႇတေႃႇႁူဝ်လိုင်း လဵပ်ႈႁဵၼ်း သၽႃႇဝ သိင်ႇဝႅတ်ႉလွမ်ႉၸိုင်ႈတႆးလႄႈ ႁႂ်ႈၵူၼ်းၼုမ်ႇၵႆယၢၼ် ယႃႈမဝ်းၵမ်။ ဝၼ်းတီႈ 18/02/2018 ၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႂ်းၸိုင်ႈတႆးပတ်းပိုၼ်ႉ 27 ပိုၼ်ႉတီႈ ဢဵၼ်ႁႅင်းၸမ်ႁဵင် ဢွၼ်ၵၼ်ပႆၶိုၼ်ႈလွႆ မူၺ်ႇတေႃႇႁူဝ်လိုင်း ၼႂ်းဢိူင်ႇပႅတ်ႇၵၢင်ႉ ၸႄႈဝဵင်း မိူင်းပဵင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။ မၢႆတွင်းဝၼ်းၸိူဝ်ႉၸၢတ်ႈၸိုင်ႈ တႆးၶွပ်ႈတဵမ် 71 ပီ။ ၸၢႆးသူႉ ၽူႈၶၢၼ်ပၢၵ်ႇ TYN လၢတ်ႈဝႃႈ – “ ဢၼ်ႁဝ်းၶႃႈပႆၶိုၼ်ႈလွႆပွၵ်ႈၼႆႉ ႁဝ်းၶႃႈလႆႈလဵပ်ႈႁဵၼ်း လွင်ႈသိင်ႇဝႅတ်ႉလွမ်ႉပႃႇထိူၼ်ႇ၊ လွင်ႈၵူၼ်းဝၢၼ်ႈဢၼ်ယူႇၸွမ်းသၢပ်ႇၼမ်ႉၶူင်း၊ ၽွၼ်းၸႃႉယႃႉပႃႇ ထိူၼ်ႇၸိူဝ်းၼႆႉ ၶၢဝ်းတၢင်းပွၵ်ႈၼႆႉယဝ်ႉတူဝ်ႈၵႂႃႇလီငၢမ်း တေလႆႈႁၼ်ၵူၼ်းၼုမ်ႇႁဝ်းမီးလွင်ႈ ၽွမ်ႉႁူမ်ႈၵၼ် မီးၸႂ်ႁၵ်ႉၸိူဝ်ႉၸၢတ်ႈတူဝ်ၵဝ်ႇ ၵူၼ်းၼႂ်းပိုၼ်ႉတီႈၵေႃႈ တူၺ်းလွမ် ၸွႆႈထႅမ် လီတႄႉတႄႉၶႃႈ ” ဝႃႈၼႆ။ ယိူင်းဢၢၼ်းဢၼ်ႁူမ်ႈၵၼ်ပႆၶိုၼ်ႈလွႆၼႆႉ – တႃႇႁႂ်ႈပဵၼ်လွင်ႈမေႃႁၵ်ႉသႃ ၼင်လိၼ်မိူင်းတႆးလႄႈ ႁၵ်ႉသႃသိင်ႇဝႅတ်ႉလွမ်ႉ ၾိင်ႈတိုၼ်းပဵၼ်၊ တႃႇဢွၵ်ႇႁႅင်းႁႂ်ႈယူႇလီၵႅၼ်ႇၶႅင်၊ တႃႇႁႂ်ႈပဵၼ်လွင်ႈလဵပ်ႈ ႁဵၼ်းတူဝ်ထူပ်း ၸႃႉႁူမ်ႈၶီ လီႁူမ်ႈသိူဝ်းၸွမ်းၵၼ်၊ တႃႇလဵပ်ႈႁဵၼ်းၵၢၼ်ယူႇသဝ်း ၵိၼ်သၢင်ႈၵူၼ်း ပိုၼ်ႉတီႈလႄႈ ႁၵ်ႉၸိူဝ်ႉၸၢတ်ႈၸိူဝ်ႉၶိူဝ်း၊ တႃႇႁႂ်ႈပဵၼ်လွင်ႈပူၵ်းသူၼ်းမေႃၶဝ်ႈၸႂ်ၸွႆႈထႅမ်ၼႂ်းၵၢၼ် ပွင်ဝၢၼ်ႈမိူင်းၶိုၼ်ႈယႂ်ႇငမ်းယဵၼ် ၸိူဝ်းၼႆႉ ။ ၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉဝၢႆးပႆၶိုၼ်ႈလွႆယဝ်ႉ ဝၼ်းတီႈ 19/02/2018 ဢွၼ်ၵၼ်မႃးၶဝ်ႈ ႁူမ်ႈထွမ်ႇပၢင်တၢၼ်ႈၶႆ တီႈလွႆတႆးလီ ဢၼ်မီးၶူး ႁိုၼ်းၵႃယၢင်းလႄႈၸရေးၵေႃႇမိူင်း ပဵၼ်ၽူႈ တၢၼ်ႈၶႆႈ။ ၶူးႁိုၼ်းၵႃယၢင်း လၢတ်ႈလွင်ႈၵၢၼ်မိူင်း ၵၢၼ်ၸိူဝ်ႉၸၢတ်ႈ၊ ၸရေးၵေႃႇမိူင်း လၢတ်ႈလွင်ႈ ၽႃႇသႃႇၵႂၢမ်းလၢတ်ႈ -လွင်ႈလိၵ်ႈလၢႆး ၾိင်ႈႁိတ်ႈႁွႆး ၸိူဝ်းၼႆႉ။ ၵူၼ်းၼုမ်ႇတႆး 27 ပိုၼ်ႉတီႈၼႆႉ လိူဝ်သေၵူၼ်းၼုမ်ႇၼႂ်းၸိုင်ႈတႆးယဝ်ႉ ယင်းမီးၵူၼ်းၼုမ်ႇ ၼႂ်းတိူင်း ဝဵင်းလိူဝ်ႇ၊ တႃႈၵုင်ႈ၊ ပႃႇၵိူဝ်၊ ၸႄႈမိူင်းယၢင်းလႅင်၊ ၸႄႈမိူင်းၶၢင် ၸိူဝ်းၼႆႉ။

['သိင်ႇဝႅတ်ႉလွမ်ႉ']

2018-02-17T11:52:08

https://shannews.org/archives/2633

ဝၼ်းၸဝ်ႈၶူးမေႃလိၵ်ႈတႆး မွၵ်ႇၸၢမ် 42 ပီ

ဝၼ်းၶူးမေႃလိၵ်ႈတႆး ဢမ်ႇၼၼ် ဝၼ်းယုၵ်ႉယွင်ႈၵုၼ်းမုၼ်ၶူးမေႃလိၵ်ႈတႆးၼႆႉ လုင်းၶုၼ်မႁႃႇမိူင်းယႆ ဢွၼ်ႁူဝ်ၸတ်းႁဵတ်းမႃးၸဵမ်မိူဝ်ႈပီ 1969 ၼၼ်ႉယဝ်ႉ။ ၼၼ်သေတႃႉ ဝၢႆးသေ 1996 မႃးတၢင်းၼႆႉၼႆႉ ၵွပ်ႈဝၼ်းပီမႂ်ႇတႆးၶိုၼ်းႁိူင်းမႃးလႄႈ ဢဝ်ဝၼ်းၶူးမေႃလိၵ်ႈတႆးၼႆႉဝွႆးၵႂႃႇဝွႆးၵႂႃႇသေ ႁၢႆလၢႆၵႂႃႇၼႂ်းမိူင်းတႆးသေယဝ်ႉ။ ၼႂ်းမိူင်းတႆးမိူဝ်ႈလဵဝ်ဢမ်ႇမီးၵေႃ/ ၸုမ်းလိၵ်ႈလၢႆးလႄႈၾိင်ႈငႄႈတႆးတီႈလႂ် ၸတ်းႁဵတ်းၵၼ်ယဝ်ႉ။ ပဵၵ်ႉဝႃႈပဵၼ်ပုၼ်ႈၽွၼ်းၶဝ်ၸဝ်ႈၵမ်းသိုဝ်ႈၵေႃႈ။ ၼႆႉမၼ်းၼႄဝႃႈလိုမ်းၼႃႈတီႈပုၼ်ႈၽွၼ်း ၼႆၵေႃႈဝႃႈလႆႈ။ ဝၼ်းၶူးမေႃလိၵ်ႈတႆး ဢၼ်တိုၵ်ႉသိုပ်ႇၸတ်းႁဵတ်းမႃးယူႇထိုင်မိူဝ်ႈလဵဝ်ၼႆႉ မီးၼႂ်းမိူင်းထႆး၊ တီႈဝၢၼ်ႈမႂ်ႇမွၵ်ႇၸၢမ်ၼႆႉၵူၺ်း။ ဝၢၼ်ႈမႂ်ႇမွၵ်ႇၸၢမ်ၼႆႉ ပဵၼ်ဝၢၼ်ႈၵူၼ်းတႆးၵေႃႉတႄႇတင်ႈမႃး၊ မီးၼႂ်းဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ။ ဝၼ်းယုၵ်ႉယွင်ႈၵုၼ်းမုၼ်ၸဝ်ႈၶူးမေႃလိၵ်ႈတႆး (ဝၼ်းၶူးမေႃလိၵ်ႈတႆး) တီႈဝၢၼ်ႈမွၵ်ႇၸၢမ်ၼႆႉ တႄႇၸတ်းႁဵတ်းမႃးမိူဝ်ႈပီ 1976 ထိုင်မႃးၼႂ်းပီ 2018 ၼႆႉ လႆႈမႃး 42 ပီယဝ်ႉ။ ၵွပ်ႈၶဝ်ၸဝ်ႈလႆႈႁူမ်ႈၵၼ်တႄႇတင်ႈဝႆႉ ၵွင်းမူးၸဝ်ႈၶူးမေႃ ပဵၼ်ႁၢၵ်ႈထၢၼ်မၼ်းလႄႈ လၢတ်ႈလႆႈဝႃႈ တႃႇၸဝ်ႈၶူးမေႃတႆးတႄႉ မၼ်ႈၵိုမ်းယဝ်ႉတီႈဝၢၼ်ႈမႂ်ႇမွၵ်ႇၸၢမ်ၼႆႉ၊ ၵွပ်ႈမူႇၸုမ်းလိၵ်ႈလၢႆးလႄႈၾိင်ႈငႄႈတႆး ၼႂ်းမိူင်းထႆးဢဝ်ၸဵမ်မႄႈဢၢႆး၊ မိူင်းၾၢင်၊ ၵဵင်းမႆႇ၊ မိူင်းပၢႆး၊ မႄႈႁွင်ႈသွၼ်၊ ဝဵင်းႁႅင် ႁူမ်ႈတင်းဝဵင်းလူင်မိူင်းၵွၵ်ႇ ဢွၼ်ၵၼ်ဢဝ်ၸႂ်သႂ်ႇသေ ႁူမ်ႈၵၼ်ၸတ်းႁဵတ်းၼၼ်ႉယူႇ။ ၾၢႆႇၾိင်ႈငႄႈမိူင်းထႆးၵေႃႈပၼ်ႁႅင်းၵၢၼ်ပႂ်ႉပႃးၽႄႈတိူၼ်းၽႃႇသႃႇၾိင်ႈငႄႈၵူႈၸၢဝ်းၶိူဝ်း ပႃးတင်းႁႅင်းငိုၼ်းတွင်းၵမ်ႈၽွင်ႈလႄႈ ၸင်ႇယိုၼ်ယၼ်ဝႃႈႁၢၵ်ႈထၢၼ်မၼ်ႈၵိုမ်း ၼႆၼၼ်ႉယူႇ။ ပီ 2018 ၼႆႉ ၸတ်းႁဵတ်းၼႂ်းဝၼ်းတီႈ 16 ထိုင် 18 လိူၼ်ၾႅပ်ႊၿိဝ်ႊရီႊသေ ၸတ်းႁဵတ်းပႃးပၢင်သႅမ်ႊမီႊၼိူဝ်ႊလွင်ႈ “လိၵ်ႈလၢႆးပၢႆပေႇတႆးမိူဝ်ႈၵွၼ်ႇ မိူဝ်ႈလဵဝ်လႄႈမိူဝ်းၼႃႈ” ၼႆထႅင်ႈလႄႈ မီးၽူႈႁူႉၸၢဝ်းတႆး/ထႆး မႃးၶဝ်ႈႁူမ်ႈလၢႆတီႈလၢႆတၢင်းလၢႆလၢႆၸဝ်ႈၵၼ်ယူႇ။ ၵဵဝ်ႇလူၺ်ႈလိၵ်ႈလၢႆးပၢႆပေႇ (วรรณกรรม) တႆးႁဝ်းၼႆႉ တႄႇမီးမႃးမိူဝ်ႈလႂ်၊ ပၢၼ်ၶုၼ်မိူင်းၸဝ်ႈလႂ်၊ သမ်ႉႁိုင်ၵႃႈႁိုဝ်ယဝ်ႉၼႆၼၼ်ႉ ဢမ်ႇႁၼ်မီးပိုၼ်းလၢတ်ႈဝႆႉတႅတ်ႈတေႃး။ ပိုၼ်းတႆးႁဝ်းလၢတ်ႈဝႆႉဝႃႈ- တႆးႁဝ်းတင်ႈဝၢၼ်ႈတင်ႈမိူင်းမႃးႁိုင်ၼၢၼ်းထိုင် 2 ႁဵင် 3 ႁဵင်ပီလိူဝ်ယဝ်ႉၼႆၵေႃႈယႃႇ ၵဵဝ်ႇတင်းလိၵ်ႈလၢႆးပၢႆပေႇၼႆႉ ဢမ်ႇႁၼ်တႅမ်ႈမၢႆဝႆႉသင်။ ဢမ်ႇၼၼ်ၵေႃႈတႅမ်ႈဝႆႉယူႇလႄႈ ယင်းၸွမ်းႁႃပႆႇႁၼ်ႁိုဝ်။ လိၵ်ႈလၢႆးပၢႆပေႇၸၢဝ်းၶိူဝ်းတႆးႁဝ်းၼႆႉ ဢမ်ႇဝႃႈသၢႆၶိူဝ်းလႂ်၊ မီးမိူၼ်ၵၼ်ၵူႈပိုၼ်ႉတီႈ ၸိူဝ်းၵႃႈမီးလိၵ်ႈလၢႆး ၸႂ်ႉတိုဝ်း 13-14 ၸၢဝ်းၶိူဝ်းၼႆႉ။ ၸိူင်ႉၼင်ႇတႆးမၢဝ်း၊ တႆးတႂ်ႈ၊ တႆးလႅင်၊ တႆးၶမ်းတီႈ၊ တႆးဢႃးႁူမ်၊ တႆးၽႃၵႄး၊ တႆးယူၼ်း၊ တႆးလၢဝ်း၊ တႆးထႆး၊ တႆးလႅင်၊ တႆးလမ်၊ တႆးၶၢဝ် (ၼႂ်းမိူင်းၵႅဝ်-ဝႅတ်ႉၼၢမ်း)၊ တႆးလိုဝ်ႉ၊ တႆးၶိုၼ် (တင်းတႆးသူင်ႉ)ၸိူဝ်းၼႆႉ။ ပုၼ်ႈတႃႇလိၵ်ႈလၢႆးပၢႆပေႇ (วรรณกรรม) တႆးတႂ်ႈ (ဢၼ်ႁဝ်းသူင်ႁွင်ႉၵၼ်ဝႃႈ-တႆးလူင်ၼႆႉ ႁဝ်းဝႃႈတေလဵပ်ႈႁဵၼ်းလႆႈပဵၼ်သၢမ်ပၢၼ် ၸိူင်ႉၼင်ႇ ပၢၼ်ၵဝ်ႇ၊ ပၢၼ်ၵၢင်လႄႈပၢၼ်မႂ်ႇမိူဝ်ႈလဵဝ်။ ၼၼ်ၵေႃႈယႃႇ မိူဝ်းၼႃႈတေၸၢင်ႈပဵၼ်ႁိုဝ်ၼႆၼၼ်ႉၵေႃႈ ႁဝ်းၶႃႈၶၢတ်ႈလၢမ်းလႆႈယူႇၵမ်ႈၽွင်ႈ။ (1)ပၢၼ်ၵဝ်ႇ။ ဝၢႆးလင်ပီၶရိတ်ႉ 16 ႁူဝ်ပၢၵ်ႇၸဵင်ပီ (ศตวรรษที่ 16 ) ၸင်ႇမီးၶူးမေႃလူင် (นักปราชญ์ กวิเอก) ၸၢဝ်းတႆးတႂ်ႈၸိုဝ်ႈဝႃႈ ၸဝ်ႈထမ်ႇမတိၼ်ႇၼ တႅမ်ႈလိၵ်ႈလူင်ၼႂ်းၾၢင်ႁၢင်ႈလိၵ်ႈလၢႆးပၢႆပေႇမႃး။ ၼင်ႇႁိုဝ်တေၶဝ်ႈၸႂ်ၵူၼ်းထွမ်ႇမၼ်းငၢႆႈၼၼ်ႉ ၶဵၼ်ႇတႅမ်ႈပဵၼ်လင်ႇၵႃႇလူင် (ၵဝိယၢဝ်း-ဝွၵ်းယၢဝ်း)သေ ပိုၼ်ၽႄႈမႃး၊ ၸဝ်ႈၶူးမေႃထမ်ႇမတိၼ်ႇၼ ၵေႃႉလဵဝ်တႅမ်ႈပဵၼ် 11 ၽိုၼ်ထမ်း။ လိၵ်ႈလၢႆးပၢႆပေႇ (วรรณกรรม) တႆးႁဝ်း လႆႈႁၼ်တႅမ်ႈဝႆႉပဵၼ်သၢမ်ထၢၼ်ႈ (သၢမ်သႅၼ်း)။ ထၢၼ်ႈတီႈၼိုင်ႈ ပဵၼ်ၵႂၢမ်းသွၼ်ထမ်ႇမပုတ်ႉထၽြႃးၸဝ်ႈ။ ထၢၼ်ႈသွင် ပဵၼ်ၾိင်ႈငႄႈ ဢဝ်ၸဵမ်ၽႃႇသႃႇလိၵ်ႈလၢႆးၵႂၢမ်းလၢတ်ႈ ၽဵင်းၵႂၢမ်း။ ထၢၼ်ႈသၢမ် ပဵၼ်ၾိင်ႈထုင်းၵူၼ်း ဢၼ်လီဢဝ်လႄႈလီဝႄႈ။ ဝၢႆးမႃးထိုင်မႃးပီၶရိတ်ႉ 18 ႁူဝ်ပၢၵ်ႇၸဵင်ပီ ၸင်ႇလႆႈႁၼ်တီႈၸဝ်ႈၶူးမေႃလူင် ၸဝ်ႈၵၢင်းသိူဝ်၊ ၼၢင်းၶမ်းၵူႇ တႅမ်ႈလိၵ်ႈလၢႆးၼႂ်းၸိူင်းလိၵ်ႈလၢႆးပၢႆပေႇ ၸွမ်းလၵ်းပိူင်လင်ႇၵႃႇလူင်ၼႆမႃးထႅင်ႈ။ ၸဝ်ႈၵၢင်းသိူဝ် ၵေႃႉပဵၼ်ပေႃႈတႅမ်ႈၽိုၼ်လိၵ်ႈၼမ်ထိုင် 183 ၽိုၼ် (ဢၼ်တိုၵ်ႉႁႃႁၼ်)။ ၵေႃႉပဵၼ်လုၵ်ႈၼၢင်းၶမ်းၵူႇၵေႃႈ ပဵၼ်ၼၢင်းယိင်းသေတႃႉ တႅမ်ႈလင်ႇၵႃႇဢွၼ်ႇလႆႈထိုင် 11 ၽိုၼ်ယူႇ။ ထိုင်မႃးၼႂ်း 19 ႁူဝ်ပၢၵ်ႇၸဵင်ပီၶရိတ်ႉၵေႃႈ ၵိူတ်ႇမီးထႅင်ႈၸဝ်ႈၶူးမေႃလူင် ၸဝ်ႈၵေႃးလီႇ ၸဝ်ႈဢမၢတ်ႈလူင်လႄႈ ၸဝ်ႈၼေႃႇၶမ်းၸိူဝ်းၼႆႉ။ ၸဝ်ႈၵေႃးလီႇ တႅမ်ႈၽိုၼ်လိၵ်ႈဝႆႉ 200 ၽိုၼ်ပၢႆ၊ ၸဝ်ႈဢမၢတ်ႈတႅမ်ႈဝႆႉ 43 ၽိုၼ်လႄႈ ၸဝ်ႈၼေႃႇၶမ်း တႅမ်ႈဝႆႉမီး 13 ၽိုၼ် (ဢၼ်ႁႃႁၼ်)။ ပၢၼ်ၶဝ်ၸဝ်ႈၼႆႉ မိူၼ်ၼင်ႇၸဝ်ႈၵၢင်းသိူဝ်၊ ၸဝ်ႈၵေႃးလီႇ တင်းၸဝ်ႈဢမၢတ်ႈလူင် သၢမ်ၸဝ်ႈၼႆႉ ပၢႆပဵၼ်မုၼ်ၸဝ်ႈၵိူင်းယူၼ်း (โยนกนิกาย) ထၢၵ်ႈလႄႈ လိၵ်ႈလၢႆးပၢႆပေႇ ဢၼ်ၶဝ်ၸဝ်ႈတႅမ်ႈၼၼ်ႉ လေႃးလႄးဝႆႉတင်းၾိင်ႈငႄႈ/ၾိင်ႈထုင်း ၵိူင်းတႆးယူၼ်း (ဢၼ်မိူဝ်ႈလဵဝ်ႁွင်ႉဝႃႈ-ၵူၼ်းမိူင်း)ၼႆၼၼ်ႉတင်းၼမ်။ ၸိူင်ႉၼင်ႇ ၼၢင်းသိပ်းသွင်၊ ၼၢင်းၵိၼ်ပူ၊ ဢလွင်းယိုဝ်းလၢဝ် ၸိူဝ်းၼႆႉ။ (2)ပၢၼ်ၵၢင်။ တင်ႈဢဝ် 1948 (မႃးၼႂ်း 20 ႁူဝ်ပၢၵ်ႇၸဵင်ပီၶရိတ်ႉ)ၼႆႉ ယွၼ်ႉပိူဝ်ႈမုၼ်ၸဝ်ႈတင်းၸဝ်ႈၸရေး (ၵဝိသႅၼ်းမႂ်ႇ)ၶဝ် သိုပ်ႇႁဵၼ်းဢဝ်လၢႆးတႅမ်ႈလိၵ်ႈလင်ႇၵႃႇၼႂ်းမိူင်း လိၵ်ႈလၢႆးပၢႆပေႇၶွင်ၸဝ်ႈၶူးမေႃ (ၵဝိဢဵၵ်ႇ-ပၢၼ်ၵဝ်ႇ)ၶဝ်သေ ပႂ်ႉပႃး-ၽိူၺ်ၽႄႈ-ၶူင်တႅမ်ႈသိုပ်ႇမႃးလႄႈ ပဵၵ်ႉဝႃႈၼမ်ႉၵႂၢမ်း ထွႆႈၵႂၢမ်းပိၼ်ႇပႅင်ၸွမ်ၵၢပ်ႈပၢၼ်မႃးသေၵေႃႈ လၢႆးတႅမ်ႈ(လင်ႇၵႃႇ)တႄႉ ဢမ်ႇပႅၵ်ႇပိူင်ႈသင်၊ မိူၼ်ၵဝ်ႇၵူၺ်းယူႇ။ ၸိူင်ႉၼင်ႇၸဝ်ႈၶူးမေႃပၢၼ်မႂ်ႇ လုင်းၸဵၼ်ႈၶမ်း၊ ၸဝ်ႈပၼ်တိတ မိူင်းၼွင် ဢဝ်ၸဵမ်ၸိူဝ်းၼႆႉ။ ၵွပ်ႈပိူဝ်ႈၼႂ်းပၢၼ်ၵၢင်ၼႆႉ ၽူႈႁူႉၶဝ်မႄးၽိူမ်ႉသႂ်ႇသဵင်လိၵ်ႈ (တူၼ်းသဵင်လိၵ်ႈ) ယူႇတီႈသၢမ်သဵင်ပဵၼ်မႃး ႁႃႈသဵင်လႄႈ လၢႆးတႅမ်ႈလိၵ်ႈလူင်ၵေႃႈ တႅမ်ႈလူၺ်ႈသဵင်ၽဵၼ်ႈမႃး။ ၵူၼ်းႁုၼ်ႈသႅၼ်းမႂ်ႇၶဝ်ၵေႃႈ ဢၢၼ်ႇငၢႆႈႁေႃးငၢႆႈလႄႈ မီးၵူၼ်းၶဝ်ႈၸႂ်ၶဵၼ်ႇတႅမ်ႈၽိုၼ်လိၵ်ႈ ၼႂ်းၸိူင်းလိၵ်ႈလၢႆးပၢႆပေႇ (วรรณกรรม) ၼမ်တိူဝ်းမႃး။ ၵူၺ်းၵႃႈ ဢမ်ႇမီးၽူႈၵမ်ႉထႅမ်ပၼ်ႁႅင်း ဢၼ်ပဵၼ်ၸုမ်းပဵၼ်ၵေႃလႄႈ လၢႆးပႂ်ႉပႃး ၽႄႈတိူၼ်း ဢမ်ႇၶိုပ်ႈၼႃႈလႆႈမိူၼ်ၸႂ်။ (3)ပၢၼ်မႂ်ႇ။ မႃးၼႂ်း 21 ႁူဝ်ပၢၵ်ႇၸဵင်ပီၶရိတ်ႉ မိူဝ်ႈလဵဝ်ၼႆႉ ၵွပ်ႈမီးၸုမ်းၶွၼ်ႊၾရႅၼ်ႊလိၵ်ႈလူင် ဢွၼ်ႁဵတ်းဢွၼ်သၢင်ႈၵဵဝ်ႇတင်းလိၵ်ႈလူင်တႆးလႄႈ ဢဝ်ၸဵမ်လၢႆးႁၵ်ႉသႃပႂ်ႉပႃး၊ လၢႆးၶူၼ်ႉၶႂႃႉ၊ လၢႆးဢဝ်သၢႆမၢႆၽိုၼ်လိၵ်ႈ ၸဵမ်ၸိူဝ်းၼႆႉလႆႈဝႃႈၶိုပ်ႈၼႃႈမႃးတႄႉတႄႉ။ ၸုမ်းၶွၼ်ႊၾရႅၼ်ႊလိၵ်ႈလူင်ၼႆႉ ႁဵတ်းမႃးလႆႈ 5 ပီယဝ်ႉ၊ ၸတ်းႁဵတ်းၼိုင်ႈပီၼိုင်ႈပွၵ်ႈလႄႈ ႁႃလႆႈၽိုၼ်လိၵ်ႈလၢႆးပၢႆပေႇ ဢၼ်ၸဝ်ႈၶူးမေႃၶဝ်တႅမ်ႈဝႆႉမီး 700 ၽိုၼ်လိူဝ်ယဝ်ႉ ၼႆယူႇ။ ၵွပ်ႈၸဝ်ႈၶူးလူင် ၻွၵ်ႊတိူဝ်ႊၶမ်းမၢႆ ထမ်မသႃမိ (ศาสตราจารย์) ၸဝ်ႈၵွၼ်းၵျွင်းဢွၵ်ႉသ်ၾိူတ်ႊ မိူင်းဢင်းၵိတ်ႉ မႃးဢွၼ်ႁူဝ်ၵေႃႇတင်ႈၸုမ်းၶွၼ်ႊၾရႅၼ်ႊလိၵ်ႈလူင်သေ ႁဵတ်းၵၢၼ်ၶူၼ်ႉၶႂႃႉမႃး။ လႆႈဝႃႈ 5 ပီမႃးၼႆႉ ၶူၼ်ႉၶႂႃႉလိၵ်ႈလၢႆးပၢႆပေႇတႆး 700 ႁူဝ်လိူင်ႈသေ ၸႅၵ်ႇၽႄဝႆႉ 1)ၵႂၢမ်းသွၼ်ဢၼ်မႃးၼႂ်းလိၵ်ႈထမ်းပိတၵ။ 2)ၵႂၢမ်းသွၼ်ပူႇမွၼ်ႇၼၢႆးယႃႈ။ 3)ဝေႃးႁႃရထွႆႈၵႂၢမ်းတႆးမိူဝ်ႈၵွၼ်ႇ။ 4)ၵႂၢမ်းလၢတ်ႈလႄႈလိၵ်ႈလၢႆးပၢၼ်လႂ်ပၢၼ်ၼၼ်ႉ။ 5)ၾိင်ႈၵူၼ်းလႄႈၾိင်ႈထုင်း ဢၼ်လႅၵ်ႈလၢႆႈၸွမ်းပၢၼ် ဢိၵ်ႇတင်း 6)ၵၢၼ်ႁႃလဵင်ႉတွင်ႉၶွင်တူင်ႇဝူင်းၵူၼ်းၸွမ်းပၢၼ် ၸဵမ်ၸိူဝ်းၼႆႉ ၸႅၵ်ႇပဵၼ်ၶၵ်ႉတွၼ်ႈ (แผนก) သႅၼ်းလႂ်သႅၼ်းၼၼ်ႉဝႆႉ။ ၼႂ်းၶွၼ်ႊၾရႅၼ်ႊလိၵ်ႈလူင်ၼိုင်ႈပီၼိုင်ႈပီၼႆႉ သွၼ်ပႃးလၢႆးၵဵပ်းသၢႆမၢႆ၊ လိူၵ်ႈသႅၼ်းလိၵ်ႈ (แผนก) ၊ လၢႆးႁၵ်ႉသႃပႂ်ႉပႃးၸေႈသႃလႄႈဝႂ်လၢၼ်း ဢဝ်ၸဵမ်ၸိူဝ်းၼႆႉ ၵႂၢင်ႈၵႂၢင်ႈၶႂၢင်ၶႂၢင်။ ၶွၼ်ႊၾရႅၼ်ႊလိၵ်ႈလူင်ၼႆႉ ၵမ်းဢွၼ်တၢင်းမိူဝ်ႈပီ 2013 ၼၼ်ႉ မီးၸရေး (ၵဝိႁုၼ်ႈသႅၼ်းမႂ်ႇ) ၽူႈၶူၼ်ႉၶႂႃႉတင်းယိင်းလႄႈၸၢႆး 50 ၵေႃႉၵူၺ်းသေတႃႉ ထိုင်မႃးပီထူၼ်ႈ 5 မိူဝ်ႈပီ 2017 ၼႆႉမီးၸဝ်ႈၸရေး (ၵဝိႁုၼ်ႈမႂ်ႇ)ထိုင် 220 ၵေႃႉလႄႈ လႆႈသၢႆမၢႆၽိုၼ်လိၵ်ႈၽိူမ်ႉထႅင်ႈၼမ်တႄႉတႄႉ။ (4)ယိူင်းဢၢၼ်းမိူဝ်းၼႃႈ။ မိူဝ်းၼႃႈတင်ႈဢဝ်ပီ 2018 ၵႂႃႇၼႆႉ ၸုမ်းၶွၼ်ႊၾရႅၼ်ႊလိၵ်ႈလူင်ၶဝ်ဝၢင်းၽႅၼ်ဝႆႉဝႃႈ တေၵေႃႇတင်ႈ ႁေႃလိၵ်ႈလူင်တႆး (ห้องสมุดวรรณกรรมไทยใหญ่) ဝႆႉတီႈႁူင်းႁဵၼ်းၸၼ်ႉၸွမ်ပုတ်ႉထမိူင်းတႆး (Buddhist University of Shan State) သေ ၵဵပ်းဝႆႉလိၵ်ႈလူင် ဢၼ်မီးသၢႆမၢႆမၼ်းဝႆႉၼႆႉ တင်းပိုၵ်းၼႆယူႇ။ လၢႆးၵဵပ်း လၢႆးႁၵ်ႉသႃပႂ်ႉပႃးမၼ်းၵေႃႈ တေၸႅၵ်ႇပဵၼ်ပပ်ႉၸေႈသႃ၊ မတ်ႉဝႂ်လၢၼ်းသေ ၵဵပ်းဝႆႉလူၺ်ႈႁႂ်ႈ ထုၵ်ႇမႅၼ်ႈၸွမ်းရႃႇသီႇဢုတု (อุณหภูมิ) ၸေႈသႃလႄႈဝႂ်လၢၼ်း ၸိူင်ႉၼင်ႇတီႈဝဵင်းလူင်လွၼ်ႊၻွၼ်ႊ မိူင်းဢင်းၵိတ်ႉ၊ မိူင်းၵျိူဝ်ႊမၼီႊလႄႈ မိူင်းလၢဝ်းၶဝ်ႁဵတ်းဝႆႉၼၼ်ႉ ၼႆယူႇ။ (5)ၶေႃႈလူပ်းလင်။ လိုၼ်းသုတ်းၼႆႉ ၶႂ်ႈလၢတ်ႈသပ်းလႅင်းဝႃႈ လိၵ်ႈလၢႆးပၢႆပေႇတႆး (วรรณกรรมไทยใหญ่) ၼႆႉ တင်ႈဢဝ်ပၢၼ်ဢၼ်မီးလၵ်းထၢၼ်ပၢႆးပိုၼ်းတႅတ်ႈတေႃး၊ ဝၢႆးပီၶရိတ်ႉ 16 ႁူဝ်ပၢၵ်ႇၸဵင်ပီ မႃးတေႃႇထိုင် 21 ႁူဝ်ပၢၵ်ႇၸဵင်ပီမိူဝ်ႈလဵဝ်ၼႆႉ ၼႂ်းၽွင်းၶၢဝ်းတၢင်း 5-6 ပၢၵ်ႇပီၼႆႉ လုၵ်ႉတီႈတူၼ်းသဵင် (วรรณยุกต์) 3 သဵင်သေ ပဵၼ်မႃးတူၼ်းသဵင် 5 သဵင် 6 သဵင် ဢၼ်ၸႂ်ႉတိုဝ်းၵၼ်ယူႇမိူဝ်ႈလဵဝ်ၼႆႉ၊ လႆႈဝႃႈၶိုၼ်ႈယႂ်ႇၶိုပ်ႈၼႃႈလႄႈၽႄႈတိူၼ်းမႃးတႄႉတႄႉ။ ၵူၼ်းႁုၼ်ႈသႅၼ်းလင်ၶဝ်ၵေႃႈ ၶဝ်ႈၸႂ်ႁူႉၸၵ်းၵႃႈၶၼ်ၼိူဝ်လိၵ်ႈလၢႆးပၢႆပေႇတႆးသေ ၶဝ်ႈႁူမ်ႈၶူၼ်ႉၶႂႃႉလႄႈ လဵပ်ႈႁဵၼ်းပႃး လၢႆးဢၢၼ်ႇလၢႆးတႅမ်ႈလင်ႇၵႃႇလူင် ၼႂ်းၸိူင်းလိၵ်ႈလၢႆးပၢႆပေႇ ၼမ်တိူဝ်းမႃး ဢမ်ႇဝႃႈသင်ၶ၊ ၵူၼ်းထဝ်ႈၵူၼ်းၵႄႇလႄႈၸၢႆးၼုမ်ႇ-ၼၢင်းသၢဝ်ၶဝ်။ ၼႆႉမၼ်းၼႄလၵ်ႉၶၼႃႇၾၢင်ႁၢင်ႈဝႃႈ လိၵ်ႈလၢႆးပၢႆပေႇတႆး တေပဵၼ်သၢႆလႅင်းပၺ်ႇၺႃႇ ပုၼ်ႈတႃႇၵူၼ်းႁုၼ်ႈသႅၼ်းလင်ၸၢဝ်းၶိူဝ်းတႆးႁဝ်း ႁႂ်ႈသိုပ်ႇပႂ်ႉပႃးၽႄႈတိူၼ်းၵႂႃႇဝၼ်းၼႃႈ ၶၢဝ်းယၢဝ်းၼၼ်ႉၼႆယူႇ။ မႁႃမုင်ႉ (မိူင်းၸႄႈ) 14/02/2018

['Uncategorized']

2018-02-16T13:26:11

https://shannews.org/archives/2630

ၽူႈၼမ်းသိုၵ်းမၢၼ်ႈ မိၼ်းဢွင်ႇလၢႆႇ လႆႈႁပ်ႉသူး ၽူႈၵတ်ႉၶႅၼ်ႇတီႈၸဝ်ႈႁေႃၶမ်းထႆး

ၸဝ်ႈမုၼ်ယႂ်ႇၶုၼ်ႁေႃၶမ်း မိူင်းၸိုင်ႈထႆး တူၼ်ထူၼ်ႈ 10 မွပ်ႈယိုၼ်ႈသူး/ရင်းဝလ်း “The Knight Grand Cross (First Class) of the Most Exalted Order of the White Elephant” ပၼ်ၸိၵ်းၸွမ်သိုၵ်းတပ်ႉမတေႃႇမၢၼ်ႈ ၸွမ်သိုၵ်းလူင်မိၼ်းဢွင်ႇလႅင်ႇ။ ပၢင်မွပ်ႈၸုမ်ႈသူးၸတ်းႁဵတ်းမိူဝ်ႈၼႆႉ ယၢမ်းၵၢင်ၼႂ်။ မီးၽူႈၵတ်ႉၶႅၼ်ႇလႆႈႁပ်ႉၸုမ်ႈသူးၼွၵ်ႈမိူင်း ၼႂ်းမိူင်းထႆး ၼပ်ႉႁဵင်ၶဝ်ႈႁပ်ႉ။ ၸုမ်ႈသူး “The Knight Grand Cross of the Most Exalted Order of the White Elephant”ၼႆႉ ပဵၼ်ၸဝ်ႈမုၼ်ယႂ်ႇၶုၼ်ႁေႃၶမ်းမိူင်းထႆး မွပ်ႈယိုၼ်ႈပၼ်ၸိူဝ်ႉသၢႆၶိူဝ်းၸဝ်ႈၶိူဝ်းၶုၼ်၊ ၽူႈႁဵတ်းၵၢၼ်မိူင်း ၵၢၼ်သိုၵ်းၵတ်ႉၶႅၼ်ႇၵူႈပီ။ ၸုမ်ႈသူးၼႆႉမီး 8 ယၢင်ႇ။ တႃႇတေႁပ်ႉၸုမ်ႈသူးၼႆႉ တူဝ်ၸွမ်ၸိၵ်းသိုၵ်းမၢၼ်ႈ ပႃးတင်းလုၵ်ႈလၢင်းၼၢင်းမေးလႄႈ ၸုမ်းၸိူဝ်းၽူႈၼမ်းသိုၵ်းတီႇထႅၼ်ႈ ႁွတ်ႈထိုင်မိူင်းၵွၵ်ႇ ၸိုင်ႈထႆး ၼႂ်းဝၼ်းတီႈ 15 လိူၼ်ၾႅပ်ႊၿိဝ်ႊရီႊ။ ၸွမ်သိုၵ်းလူင်မိၼ်းဢွင်ႇလၢႆႇၼႆ့ မိူဝ်ႈပီ 2013 ၵေႃႈလႆႈသူး/ရၢင်းဝလ်း တီႈၸဝ်ႈႁေႃၶမ်းထႆးမႃးယဝ်ႉ ၵမ်းၼိုင်ႈ။ ၸိုဝ်ႈသူး/ရၢင်းဝလ်းတႄ့ဢမ်ႇမိူၼ်ၵၼ်။ သူးၼႆႉတႄႉ ၸဝ်ႈမုၼ်ယႂ်ႇၶုၼ်ႁေႃၶမ်းထႆး ပၢၼ်ၸဝ်ႈမႁႃဝရႃးၽွၼ်း တႄႇမွပ်ႈပၼ်ၽူႈၵတ်ႉၶႅၼ်ႇ ၵၢၼ်သိုၵ်းလႄႈ ၽူႈမီးၼမ်ႉၵတ်ႉ ၾၢႆႇၵပ်းသိုပ်ႇၵပ်းသၢၼ်ၸၼ်ႉၸိုင်ႈမိူင်း၊ ဢမ်ႇဝႃႈၽူႈၼမ်း ဢမ်ႇဝႃႈၵူၼ်းမိူင်း။ တႄႇမွပ်ႈယိုၼ်ႈပၼ်မႃးၸဵမ်မိူဝ်ႈပီၶရိတ်ႉ 1869 ဝႃႈၼႆ။

['ၵူႈလွင်ႈလွင်ႈ']

2018-02-16T11:44:40

https://shannews.org/archives/2626

ၵေႃတႆးတေပိုတ်ႇၵၢတ်ႇတႆး ႁၢင်လိူၼ်ၼႆႉ ႁွင်ႉမွၵ်ႇၽူႈသူၼ်ၸႂ်ဢႅဝ်ႇယဵမ်ႈ

ၵေႃတႆးလႄႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလႃႈသဵဝ်ႈ ႁၢင်ႈႁႅၼ်းတေပိုတ်ႇၵၢတ်ႇ ၵၢၼ်ၵႃႉ ၶၢႆၼႂ်းပိုၼ်ႉတီႈလႄႈ တေႁွင်ႉၽူႈလူင်ႉလႅၼ်ႇၵၢၼ်မၢၵ်ႈမီးလၢႆၵေႃႉ ၶဝ်ႈႁူမ်ႈမွၵ်ႇလၢတ်ႈၶေႃႈၵႂၢမ်း ပၼ်တၢင်းၶႆႈၸႂ်လွင်ႈၵၢၼ်ပၢႆးမၢၵ်ႈမီး။ ပေႃးထိုင်မႃးဝၼ်းတီႈ 20-22/02/2018 ၸုမ်းၵေႃတႆး တေၸတ်း “ပၢင်ၵၢတ်ႇတႆး” တီႈသုၼ်ၵၢၼ် ႁဵၼ်းတူင်ႇဝူင်းၵူၼ်းတႆး ၵေႃတႆး ဝၢၼ်ႈၵွင်း ဢိူင်ႇတႃႈပုင်ႇ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼႂ်းပၢင်ၼႆႉ တေမီး ပၢင်ပၼ်ပိုၼ်ႉႁူႉလွင်ႈတိုဝ်ႉတၢင်းလႄႈ လၢႆးႁဵတ်းၵၢၼ်မၢၵ်ႈမီး၊ ၼႄလၢႆး ႁဵတ်းၶူဝ်းၶွင်ၸႂ်ႉတိုဝ်း ၾိင်ႈထုင်းတႆး၊ ၼႄတၢင်းၵႃႈလႄႈ ႁွင်ႉၽဵင်းၵႂၢမ်းတႆး၊ ၶၢႆၶူဝ်းၶွင်တၢင်း ၵိၼ်တႆး ၊ ဢုပ်ႇဢူဝ်းလွင်ႈၽႅၼ်ၵၢၼ် ၵၢၼ်မၢၵ်ႈမီးတူင်ႇၵူၼ်းတႆး ၸိူဝ်းၼႆႉ ။ လိူဝ်ၼၼ်ႉတေမီးၽူႈလူင်ႉလႅၼ်ႇၾၢႆႇၵၢၼ်မၢၵ်ႈမီးမိူၼ်ၼင်ႇ ၸၢႆးတၢၼ်းမွင်ႇ ၸဝ်ႈႁူင်းၵၢၼ် ယႃႈယႃသိူဝ်ႁႃႈတူဝ် ဝဵင်းၵျွၵ်ႉမႄး ၊ ၼၢင်း လႃႉယဵၼ်ႇ ၸဝ်ႈၶွင်ၵၢၼ်မၢၵ်ႈမီး ၾၢႆႇၶႅၵ်းမႆႉ ၵဵင်းမႆႇ ၊ ၼၢင်းသႅင်မိူင်းလီ ၾၢႆႇၵၢၼ်မၢၵ်ႈမီးတူင်ႇၵူၼ်း ၵဵင်းမႆႇ ၊ ဢႃးၸၢၼ်သူမ်ပတ်ႇပုၼ်ႊၶမ်းယူင်ႊ ၸၼ်ႉၸွမ် ရတ်ႉၶျၽတ်း ၵဵင်းႁၢႆး ၸိုင်ႈထႆး၊ ၸၢႆးဢူင်းမိၼ်ႉ CEO, Great Horkham ဝဵင်းမူႇၸေႊ ၊ ၼၢင်းရၼ်ႇတီႇ ၾၢႆႇၵၢၼ်ယုၵ်ႉမုၼ်းၶူဝ်းၶွင် တႃႈၵုင်ႈ ၸိူဝ်းၼႆႉၶဝ်ႈႁူမ်ႈ မွၵ်ႇလၢတ်ႈၶေႃႈၵႂၢမ်းသေ ဢမ်ႇၵႃးတေမီးပႃး ၽူႈႁွင်ႉၽဵင်းၵႂၢမ်း ၼၢင်းသႃႇရႃႇလႄႈ ၸၢႆးသႅၼ်ၾႃႉၸိူဝ်းၼႆႉ ႁွင်ႉၵႂၢမ်းမူၼ်ႈ ၸႂ်ပၼ် ။ ၸၢႆးလႅင်းၶမ်း ၽူႈမီးပုၼ်ႈၽွၼ်းၸုမ်းၵေႃတႆး လၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈ ၸတ်းႁဵတ်း ၼႆႉတႄႉ ပိူဝ်ႈယုၵ်ႉမုၼ်းၵၢၼ်ၵႃႉၶၢႆၼႂ်းတူင်ႇဝူင်းတႆး ၶူဝ်းၶွင်ဢၼ်ဢွၵ်ႇၼႂ်းသူၼ်၊ႁႆႈ၊ၼႃး တႆးႁဝ်း ၼၼ်ႉႁႂ်ႈလႆႈၶၢႆ ႁႂ်ႈပဵၼ်ၵၢၼ်ႁႃၵိၼ်လဵင်ႉတွင်ႉ ပိူဝ်ႈႁၵ်ႉသႃလႄႈ ယုၵ်ႉမုၼ်းၶူဝ်ၶွင်တႆး ၵွပ်ႈၼၼ် လႄႈ ယွၼ်းၽိတ်ႈမွၵ်ႇထိုင်ပီႈၼွင်ႉႁဝ်း တီႈၸမ်တီႈၵႆၶဝ်ႈႁူမ်ႈၼမ်ၼမ်သေၵမ်း သင်ဝႃႈၶႂ်ႈမႃးၶၢႆၶူဝ်း ၶွင်ၵေႃႈ ၵပ်းသိုပ်ႇမႃးၸွမ်းၼင်ႇမၢႆၾူၼ်းဢၼ်ပၼ်ဝႆႉၼႆႉလႆႈယူႇ ” ဝႃႈၼႆ။ ပၢင်ၵၢတ်ႇတႆးၼႆႉ ပွၵ်ႈၼႆႉပိုတ်ႇၶၢႆၶူဝ်းၶွင် ပဵၼ်ပွၵ်ႈဢွၼ်တၢင်းသုတ်းတေၸတ်းႁဵတ်း3ဝၼ်းၵူၺ်း။ မိူဝ်းၼႃႈမႃး ပေႃးမီးတိုဝ်ႉတၢင်းၸိုင် တေၸတ်းႁဵတ်းၵႂႃႇတိၵ်းတိၵ်း ဝႃႈၼႆ။

['ၵူႈလွင်ႈလွင်ႈ']

2018-02-16T11:41:26

https://shannews.org/archives/2621

TYO သီႇသႅင်ႇ ႁူပ်ႉထူပ်းၵူၼ်းၼုမ်ႇ ၵူႈၸၢဝ်းၶိူဝ်းၼႂ်းပိုၼ်ႉတီႈ ႁဵတ်းပၢင်သွၼ် လၢႆးပူၵ်းပွင်တူင်ႇဝူင်းၵူၼ်း

ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူပ်ႉထူပ်းၵူၼ်းၼုမ်ႇၸၢဝ်းၶိူဝ်းၼႂ်းပိုၼ်ႉတီႈ ၸတ်းႁဵတ်း ပၢင်သွၼ် တႃႇပူၵ်းပွင်မူႇဝၢၼ်ႈႁူမ်ႈၵၼ်။ ၸုမ်းၵူၼ်းၼုမ်ႇတႆးၸႄႈဝဵင်းသီႇသႅင်ႇ ၸတ်းႁဵတ်းပၢင်သွၼ် လၢႆးပူၵ်းပွင်ဢိူင်ႇဝၢၼ်ႈ မိူဝ်ႈဝၼ်းတီႈ 13 -15 /02/2018 မီးၸုမ်းတူင်ႉၼိုင်တူင်ႇဝူင်းတႆး 8 ၸုမ်းလႄႈလၢႆၸၢဝ်းၶိူဝ်း မိူၼ်ၼင်ႇ တႆး၊ လီႇသူး၊ ယၢင်း၊ မၢၼ်ႈလႄႈပဢူဝ်းၸိူဝ်းၼႆႉၶဝ်ႈႁူမ်ႈတင်းမူတ်းမီး 36 ၵေႃႉ။ ၼႂ်းပၢင်ၼႆႉပူင်သွၼ်ပၼ်လၢႆးပူၵ်းပွင်တူင်ႇဝူင်းၵူၼ်း လၢႆးၶူင်သၢင်ႈလွင်ႈၶိုၼ်ႈယႂ်ႇၼႂ်းပိုၼ်ႉတီႈ ၸိူဝ်းၼႆႉ ၽူႈပူင်သွၼ်ပၼ်ပဵၼ် ၸၢႆးၸၢႆးငိုၼ်း ၽူႈၼမ်းၼႃႈတူင်ႉၼိုင်ၾၢႆႇပၢႆး ပိူင်ၵူၼ်းလႄႈ သိင်ႇဝႅတ်ႉလွမ်ႉ ဝၢႆးပၢင်သွၼ်ယဝ်ႉႁူမ်ႈၵၼ်ၶွတ်ႇၽွတ်ႈၵေႃႁူမ်ႈသၢင်ႈၸုမ်းတူင်ႇဝူင်းၵူၼ်း ၸႄႈဝဵင်းသီႇသႅင်ႇ။ ၸၢႆးပိုၼ်းႁၢၼ် ႁူဝ်ၼႃႈၵေႃႁူမ်ႈသၢင်ႈၵူၼ်းၼုမ်ႇတႆးသီႇသႅင်ႇ လၢတ်ႈဝႃႈ – “ ယိူင်းဢၢၼ်းဢၼ်ႁဝ်း ၶႃႈ ၸတ်းႁဵတ်းၼႆႉ မိူဝ်းၼႃႈမႃး ႁႂ်ႈၵူၼ်းၼုမ်ႇၸၢဝ်းၶိူဝ်းၼႂ်းပိုၼ်ႉတီႈ မေႃႁူမ်ႈၵၼ်ပူၵ်းပွင် ႁူမ်ႈၵၼ် ဝူၼ်ႉ လွင်ႈထုၵ်ႇလီႁဵတ်းသင်၊ ထုၵ်ႇလီမီးသင်၊ ထုၵ်ႇလီႁဵတ်းၸိူင်ႉႁိုဝ် ၸိူဝ်းၼႆႉ ႁႂ်ႈၸၢင်ႈ ၵွင်ႉသၢၼ်သေ ႁူမ်ႈၵၼ်ႁဵတ်းၵၢၼ်ၵႂႃႇ ႁႂ်ႈမီးလွင်ႈမေႃႁၵ်ႉႁွမ်ၵၼ် ၸွႆႈထႅမ်ၵၼ် ၸိူဝ်းၼႆႉ ” ဝႃႈၼႆ။ မိူဝ်ႈဝၼ်းတီႈ 10/02/2018ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ၸတ်းႁဵတ်း ပၢင်ႁူပ်ႉၸဝ်ႈႁႆႈၸဝ်ႈၼႃး တီႈဝၢၼ်ႈၼွင်ၶူမ်း ဢိူင်ႇတမ်ႇၽၢၵ်ႇ မီးၸဝ်ႈႁႆႈၸဝ်ႈ ၼႃးမႃးႁူမ်ႈ 49ၵေႃႉ ၊ ဝၼ်းတီႈ 12/02/2018 ၼၼ်ႉသမ်ႉၸတ်းႁဵတ်းတီႈဝၢၼ်ႈလိၼ်လႅင် ဢိူင်ႇၵုင်းသုတ်းမီးၽူႈၶဝ်ႈႁူမ်ႈ 46 ၵေႃႉ ဝႃႈၼႆ ။

['ၵူႈလွင်ႈလွင်ႈ']

2018-02-16T09:28:32

https://shannews.org/archives/2617

ၽူႈၼမ်းၵူႈၾၢႆႇ တၵ်းလႆႈမႄးၼမ်ႉၸႂ်လႄႈ လၢႆးႁဵတ်းသၢင်ႈၵွၼ်ႇ ၸင်ႇတေၵေႃႇတင်ႈလႆႈ မိူင်းႁူမ်ႈတုမ်ၸိုၼ်ႈၸၢင်ႇ

မိူဝ်ႈဝၼ်းတီႈ 13 လိူၼ်ၾႅပ်ႊၿိဝ်ႊရီႊ ၸုမ်းမွၼ်း NMSP ၊ ၸုမ်းလႃးႁူႇ LDU သွင်ၸုမ်း လူင်းလၢႆးမိုဝ်းလူၺ်ႈ တပ်ႉမတေႃႇသိုၵ်းမၢၼ်ႈလႄႈ လူင်ပွင်ၸိုင်ႈမၢၼ်ႈ။ ပေႃးဝႃႈၶဝ်မႃးလူင်းလၢႆးမိုဝ်းၸိူင်ႉၼၼ်ယဝ်ႉ ငဝ်ႈၸုမ်းၶဝ် ဢၼ်ပဵၼ် UNFC ၼၼ်ႉ ပေႃးမႃးၶိုၼ်းတူၺ်း တေၵိုတ်းဝႆႉလၢႆၸုမ်းၵူၺ်း၊ တေမီးဝႆႉၸုမ်းယၢင်းလႅင် KNPP တင်းၸုမ်းရၶႅင်ႇ ANC သွင်ၸုမ်းၼႆႉၵူၺ်းယဝ်ႉ။ ၸုမ်းယၢင်းလႅင် KNPP ၼႆႉ ၸွင်ႇမၼ်းသမ်ႉတေမီးငဝ်းလၢႆး တႃႇတေမႃးႁူမ်ႈလူင်းလၢႆးမိုဝ်းၸွမ်း။ လိူဝ်ၼၼ်ႉသမ်ႉ ဢၼ်ပဵၼ်ၸုမ်းမွၼ်း NMSP မႃးလူင်းလၢႆးမိုဝ်းၸွမ်းၼႆႉ ပိူဝ်ႈတႃႇဢီႈသင်၊ တေမီးၽွၼ်းလီဢီႈသင် ႁဝ်းၶႃႈမႃးထတ်းသၢင်တူၺ်းလွင်ႈၼႆႉဢိတ်းၼိုင်ႈ။ ၸုမ်းမွၼ်း NMSP ၼႆႉပဵၼ်ႁူဝ်ၼႃႈၾၢႆႇၸုမ်း UNFC ၼႆ ၽႂ်ၵေႃႈႁူႉၸၵ်းၵၼ်ယူႇ။ မိူဝ်ႈဢွၼ်တၢင်း ၼႂ်းၸုမ်း UNFC ၼႆႉ မီးၸုမ်းယၢင်း KNU ၊ ၸုမ်းတႆး SSPP ဢိၵ်ႇၸုမ်းၶၢင်ၸိူဝ်းၼႆႉ ၶဝ်ႈႁူမ်ႈပႃးၸွမ်းၼင်ႇၵၼ်။ ၾၢႆႇၼိုင်ႈ တေမီးၸုမ်းလူင်းလၢႆးမိုဝ်းလႄႈ ဢမ်ႇလူင်းလၢႆးမိုဝ်းၼင်ႇၵၼ်၊ ယႅၵ်ႈဝႆႉၸိူင်ႉၼင်ႇၼၼ်။ ဝၢႆးလင်မႃးၼႆႉ ၸုမ်းယၢင်း ၸုမ်းၶၢင်လႄႈပႃးတင်းၸုမ်း SSPP ၸိူဝ်းၼႆႉ ယွၼ်းထွၼ်တူဝ်ဢွၵ်ႇၵႂႃႇတီႈၼႂ်း UNFC သေယဝ်ႉ ၵႂႃႇႁူမ်ႈပႃးၸွမ်းၸုမ်းၽၢၵ်ႈၼိူဝ်၊ (ၸုမ်းယၢင်း KNU ၵႂႃႇလူင်းလၢႆးမိုဝ်း NCA)။ ၵွပ်ႈၼၼ်လႄႈ ၼႂ်း UNFC ၸင်ႇတေၵိုတ်းဝႆႉၸုမ်းမွၼ်း လႃးႁူႇ ရၶႅင်ႇပႃးတင်းယၢင်းလႅင် 4 ၸုမ်းၵူၺ်း။ မိူဝ်ႈလဵဝ် 2 ၸုမ်းၽၢတ်ႇဢွၵ်ႇမႃးသေ လူင်းလၢႆးမိုဝ်းယဝ်ႉၵႂႃႇယဝ်ႉၼႆ မိူဝ်းၼႃႈထႃႇပၢႆမႃးသမ်ႉ တေသိုပ်ႇပဵၼ် ၸိူင်ႉႁိုဝ်မႃးၶႃႈလႃႇ။ ပေႃးမႃးတူၺ်းၸုမ်းမွၼ်း NMSP လူင်းလၢႆးမိုဝ်းၵႂႃႇၼႆႉ ယွၼ်ႉပိူဝ်ႈငဝ်းလၢႆးလၢႆလၢႆလွင်ႈ။ 1 တေပဵၼ်ယွၼ်ႉၼႂ်းၼႃႈတီႈမၼ်း ပိူဝ်ႈတႃႇၸုမ်းၸၢဝ်းၶိူဝ်းမၼ်း တေသိုပ်ႇၸုၵ်းမၼ်ႈၵႂႃႇတေမီးတၢင်းယၢပ်ႇ။ ပူၼ်ႉမႃးလိူၼ်ၼိုင်ႈပၢႆပၢႆၼၼ်ႉ လႆႈႁၼ်ၸုမ်းတပ်ႉမတေႃႇသိုၵ်းမၢၼ်ႈ ၵႂႃႇလူင်းၵူတ်ႇထတ်းၸွမ်း ႁူင်းႁဵၼ်းၸိူဝ်ႉၸၢတ်ႈ ၶွင်ၸုမ်းမွၼ်းၶဝ် ဢၼ်မီးၼႂ်းၼႃႈတီႈ NMSP ၼၼ်ႉသေယဝ်ႉ ဝၢႆးလင်ၵေႃႈ သမ်ႉမီးလွင်ႈတုမ်ႉတိူဝ်ႉၵၼ်ပႃးၸုမ်းယၢင်း KNU ဢၼ်ၵိုတ်းတိုၵ်းလူင်းလၢႆးမိုဝ်းဝႆႉၼၼ်ႉ။ လႆႈဝႃႈမၢၼ်ႈႁိပ်ႇၸွမ်း၊ ပီႈၼွင်ႉယၢင်းၵေႃႈမီးလွင်ႈတွၵ်ႉတႅၵ်ႉၵၼ်။ လိူဝ်ၼၼ်ႉသမ်ႉ ပေႃးမႃးတူၺ်းၸၢဝ်းၶိူဝ်းမွၼ်းၼႆႉ ၵမ်ႈၼမ်ယဵၼ်းပဵၼ်မၢၼ်ႈၵႂႃႇ၊ ယဝ်ႉၵေႃႈၶဝ်ယူႇ ၸွမ်းၼႂ်းမိူင်းမွၼ်းၵူၺ်းဢမ်ႇၵႃး ပႃးၸဵမ်ၼႂ်းတိူင်းဢေႇရႃႇဝၻီႇ ဢိၵ်ႇလူၺ်ႈပႃးတင်းတိူင်းမၵူၺ်းၸိူဝ်းၼႆႉ၊ တိူင်းတႃႈၵုင်ႈၸိူဝ်းၼႆႉၵေႃႈ ပီႈၼွင်ႉမွၼ်းၼႆႉယူႇသဝ်းၸွတ်ႇၸႅတ်ႇၽၢတ်ႇၽႄၵၼ်ဝႆႉ၊ ဢမ်ႇမီးလွင်ႈ ၶွၼ်ႈတုမ်ၵၼ်လီငၢမ်းသေယဝ်ႉ ၵမ်းလိုၼ်းမႃး ပိူဝ်ႈတႃႇတပ်ႉသိုၵ်းၶဝ်တေၸုၵ်းမၼ်ႈၼႆႉ မီးတၢင်းယၢပ်ႇၽိုတ်ႇမႃးႁၢဝ်ႈႁႅင်းလႄႈ ၸင်ႇဝႃႈလႆႈလူင်းလၢႆးမိုဝ်းၼႆ ႁဝ်းၶႃႈတႄႉ ၶၢဝ်ႉၶၢဝ်ႉမၼ်းထတ်းႁၼ်ၼင်ႇၼႆယူႇ။ ၵူၺ်းၵႃႈ ဢၼ်ဝႃႈလူင်းလၢႆးမိုဝ်းၵိုတ်းတိုၵ်း NCA ဢၼ်ဝႃႈၼၼ်ႉ ပိူဝ်ႈတႃႇဢီႈသင်၊ မၼ်းပဵၼ်ပိူဝ်ႈတႃႇ ဢုပ်ႇဢူဝ်းၵၢၼ်မိူင်း တႃႇတေၵႄႈလိတ်ႈပၼ်ႁႃၵၢၼ်မိူင်း ၼႆႁဝ်းၶႃႈႁူႉၸွမ်းၵၼ်ယူႇ။ ပေႃးၼႆပိူဝ်ႈတႃႇ ဢုပ်ႇဢူဝ်းၵၢၼ်မိူင်း၊ ပိူဝ်ႈတႃႇၵႄႈလိတ်ႈၵၢၼ်မိူင်းၼၼ်ႉသမ်ႉ လၢႆးတၢင်းဢၼ်တပ်ႉသိုၵ်းမၢၼ်ႈလႄႈ လူင်ပွင်ၸိုင်ႈ ၸုမ်းၼူၵ်ႉယုင်းၶပ်းၶိုင်ယူႇၼႆႉ မီးလၢႆးတၢင်းၸိူင်ႉႁိုဝ်ၶႃႈလႃႇ။ ၵူၺ်းမီးလၢႆးတၢင်းပိူဝ်ႈတႃႇ ၶဝ်ႈၸွမ်းၼႂ်းပၢင်ၵုမ် UPC ဢၼ်ဝႃႈပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ်ၼၼ်ႉၵူၺ်း။ ပၢင်ၵုမ်ဢၼ်ၼၼ်ႉသမ်ႉ လႆႈမၵ်းတတ်းဝႆႉဝႃႈၼိုင်ႈပီလႂ် ႁႂ်ႈႁဵတ်း 2 ပွၵ်ႈ ဝႃႈၼႆသေတႃႉၵေႃႈ ၼႂ်းပီ 2017 ဢၼ်ယဝ်ႉၵႂႃႇၼႆႉ တၼ်းလႆႈႁဵတ်းပွၵ်ႈလဵဝ်သေယဝ်ႉယႃႇၵႂႃႇ၊ တေႃႇထိုင်ဝၼ်းမိူဝ်ႈလဵဝ် ဢမ်ႇပႆႇလႆႈၶိုၼ်း သိုပ်ႇပၢင်ၵုမ်ဢၼ်ၼၼ်ႉထႅင်ႈ။ တႃႇတေပဵၼ်မႃးပၢင်ၵုမ်ဢၼ်ၼၼ်ႉသမ်ႉ ၸုမ်းလူင်းလၢႆးမိုဝ်းယဝ်ႉ 8 ၸုမ်း မီးလွင်ႈထတ်းသၢင်ဝႆႉဝႃႈ ပေႃးတင်းဝႃႈၸိူဝ်းၶဝ်ၸုမ်းလူင်းလၢႆးမိုဝ်းယဝ်ႉ 8 ၸုမ်းၼၼ်ႉ ဢမ်ႇလႆႈလူင်းထူပ်းပေႃႈမႄႈၵူၼ်းမိူင်းသေယဝ်ႉ ႁႂ်ႈလႆႈႁူႉမႃး ႁႂ်ႈလႆႈတေႃႉမႃးဢဝ်သဵင်ၵၢင်ၸႂ်ၵူၼ်းမိူင်းသေ ႁႂ်ႈမႃးႁၢႆးငၢၼ်းတၢင်ႇထိုင်ၼႂ်း UPC ပၢင်ၵုမ်မိူင်းႁူမ်ႈတုမ်ၼၼ်ႉၸိုင် ၶဝ်ပႆႇပဵင်းပေႃးၸႂ် ဝႃႈၼၼ်ႉဝႆႉ။ ၼႂ်းၼၼ်ႉ ပီႈၼွင်ႉရၶႅင်ႇ ALP ဢၼ်ပဵၼ်ၸုမ်းလူင်းလၢႆးမိုဝ်းယဝ်ႉ ပႆႇလႆႈလူင်းထူပ်းပေႃႈမႄႈၵူၼ်းမိူင်း သေဢိတ်း၊ ၸုမ်းတႆး RCSS လူင်းထူပ်းယဝ်ႉဢမ်ႇယဝ်ႉဢမ်ႇတူဝ်ႈသေလႆႈၵိုတ်းယင်ႉၵႂႃႇ၊ ၸုမ်းလုၵ်ႈႁဵၼ်း ABSDF ၊ ၶျၢင်း၊ ယၢင်း ႁဵတ်းယဝ်ႉပွၵ်ႈၼိုင်ႈသေတႃႉၵေႃႈ ပႆႇၼႄႉၼွၼ်းလႄႈၶႂ်ႈသိုပ်ႇႁဵတ်းထႅင်ႈၼႆ လႆႈႁၼ်ၶဝ်ယိုၼ်ႈယွၼ်းဝႆႉၸိူင်ႉၼင်ႇၼၼ်။ ပေႃးၼႆယူႇတီႈပီႈၼွင်ႉမွၼ်း NMSP ဢၼ်လူင်းလၢႆးမိုဝ်းၵႂႃႇၼႆႉလႄႈသင်၊ ၸုမ်းလႃးႁူႇ ဢၼ်ဢမ်ႇမီး ႁႅင်းသိုၵ်းသေယဝ်ႉ မႃးလူင်းလၢႆးမိုဝ်းၸွမ်းၼၼ်ႉလႄႈသင်၊ သမ်ႉတေလႆႈၶဝ်ႈၶိုင်ပႃးၼႂ်းၼႃႈၵၢၼ် UPDJC, JMC, JICM ၸိူဝ်းၼၼ်ႉၸိူင်ႉၼင်ႇႁိုဝ် ဢၼ်ဝႃႈၼၼ်ႉ တေလႆႈဢုပ်ႇဢူဝ်းငူပ်ႉငီႉၵၼ်တွၼ်ႈၼိုင်ႈ။ ပေႃးပႃးယဝ်ႉၼႂ်းၸိူဝ်းၼၼ်ႉသေ တႃႇတေလူင်းထူပ်းပေႃႈမႄႈၵူၼ်းမိူင်း မိူၼ်ၸိူင်ႉၼင်ႇမွၼ်းၼႆ ႁဝ်းၶႃႈလၢတ်ႈမႃးဝႃႈ မၼ်းယူႇၸွတ်ႇၸႅတ်ႇၽၢတ်ႇၽႄၵၼ်ဝႆႉလၢႆတီႈလၢႆငွၼ်ႈၼႆလႄႈ ပိူဝ်ႈတႃႇၶဝ်တေလူင်းထူပ်းပေႃႈမႄႈၵူၼ်းမိူင်းၼၼ်ႉ ယူႇတီႈတပ်ႉသိုၵ်းမၢၼ်ႈ၊ ယူႇတီႈလူင်ပွင်ၸိုင်ႈ ၸွင်ႇသမ်ႉတေယွမ်းႁပ်ႉ ပွႆႇဝၢင်းၶႂၢင်းႁႂ်ႈႁဵတ်းယူႇၼႄႇ ၼႆပဵၼ်ၶေႃႈထၢမ်ဢၼ်ၼိုင်ႈ။ ပေႃးၸိူင်ႉၼၼ်မႃး ထႅင်ႈတွၼ်ႈၼိုင်ႈ ဢၼ်ပဵၼ်ၸုမ်း ANC တင်းၸုမ်း KNPP သွင်ၸုမ်းဢၼ်ၵိုတ်းဝႆႉၼႂ်း UNFC ၼၼ်ႉလူး ၸွင်ႇတေၸၢင်ႈမႃးလူင်းလၢႆးမိုဝ်း။ ပေႃးတူၺ်းဢဝ်ၵၢၼ်မိူင်းဝႃႈ ပေႃးလုၵ်ႈၸုမ်း UNFC မႃးႁူမ်ႈလူင်းလၢႆးမိုဝ်းယဝ်ႉမူတ်းၸိုင် ၸုမ်းၶတ်းၶၢၼ်ႉ (ၸုမ်းသၢၼ်ၶတ်း) ၸုမ်းလုၵ်ႉၽိုၼ်ႉၼႆႉ တေပဵၼ်ဝႆႉသွင်ၽၢၵ်ႇၵူၺ်း။ ၽၢၵ်ႇၼိုင်ႈ တေပဵၼ်ၸုမ်းၽၢၵ်ႈၼိူဝ်ဢၼ်ဝႃႉဢွၼ်ႁူဝ်လႄႈ ၽၢၵ်ႇၼႆႉတေပဵၼ်ၸုမ်းဢၼ်လူင်းလၢႆးမိုဝ်းယဝ်ႉ။ တေယႅၵ်ႈဝႆႉပဵၼ်သွင်ၽၢၵ်ႇၵူၺ်းလႄႈ ပိူဝ်ႈတႃႇ တေမိပ်ႇငႅၼ်း ဢုပ်ႇဢူဝ်းတေႃႇလွင်းတင်းလူင်ပွင်ၸိုင်ႈလႄႈ တပ်ႉသိုၵ်းမၢၼ်ႈၼၼ်ႉ တေႁၢမ်ႉမီးႁႅင်းမႃး၊ ပဵၼ်လွင်ႈၶွၼ်ႈႁႅင်းၵၼ်ဝႆႉ၊ ၼႆႉၵေႃႈပဵၼ်လွင်ႈလီဢၼ်ၼိုင်ႈ။ ၵူၺ်းၵႃႈ ပိူဝ်ႈတႃႇ KNPP လႄႈ ANC တေမႃးလူင်းလၢႆးမိုဝ်းၸွမ်းၼၼ်ႉ ၼႂ်းဝႆးဝႆးၼႆႉၸွင်ႇမၼ်း တေၸၢင်ႈပဵၼ်မႃး၊ ပေႃးႁဝ်းၶႃႈမႃးတူၺ်းၼႆ တေဢမ်ႇၸၢင်ႈပဵၼ်လႆႈ။ ၵွပ်ႈပိူဝ်ႈၸုမ်းမွၼ်းလႄႈၸုမ်းလႃးႁူႇ မႃးလူင်းလၢႆးမိုဝ်းၸွမ်းၼႆႉ ၸုမ်းၸၢတ်ႈၸိုင်ႈလုမ်ႈၾႃႉ UN ၊ ၸုမ်းႁူမ်ႈတုမ်မိူင်းယူႊရွပ်ႊ EU ဢိၵ်ႇပႃးတင်းမိူင်းၶႄႇ၊ မိူင်းၵျပၢၼ်ႇ၊ မိူင်းဢိၼ်ႊၻီႊယိူဝ်ႊ၊ မိူင်းထႆးၸိူဝ်းၼႆႉ မႃးၶဝ်ႈပၢင်လူင်းလၢႆးမိုဝ်း ႁူႉႁၼ်ၸွမ်း ႁဵတ်းသၢၵ်ႈသေႇလၵ်းထၢၼ်ပၼ်။ ၵမ်းၼႆႉ ပေႃးဝႃႈၼႂ်းၶၢဝ်းတၢင်းၼိုင်ႈဝူင်ႈသွင်ဝူင်ႈၼႆႉၵူၺ်း သမ်ႉတေလႆႈႁွင်ႉထႅင်ႈၸုမ်းၸၢဝ်းၸိူဝ်းၼၼ်ႉသေ မႃးႁူမ်ႈႁူႉႁၼ်ၸွမ်းထႅင်ႈၵမ်းၼိုင်ႈ ဢၼ်ဝႃႈၼၼ်ႉ ပိူဝ်ႈတႃႇတေၽိတ်ႈမွၵ်ႇၵၼ်ၵေႃႈမၼ်းတေယၢပ်ႇပႃး။ ထႅင်ႈလွင်ႈၼိုင်ႈသမ်ႉ ပိူဝ်ႈတႃႇတေၵႄႈလိတ်ႈပၼ်ႁႃ ဢၼ်မီးၼႂ်းၵႄႈ KNPP လႄႈတပ်ႉသိုၵ်းမၢၼ်ႈ မီးလိူင်ႈလၢဝ်းၵၼ်ဝႆႉ ၵဵဝ်ႇလူၺ်ႈလွင်ႈၵူၼ်းသိုၵ်း KNPP ၶဝ်လႆႈလူႉသဵင်ႈတၢႆႁၢႆၵႂႃႇၼၼ်ႉၵေႃႈ ပႆႇၵႄႈလိတ်ႈယဝ်ႉတူဝ်ႈလႆႈငၢႆႈငၢႆႈ။ ၵွပ်ႈပိူဝ်ႈၸိူင်ႉၼႆ ပိူဝ်ႈတႃႇ KNPP လႄႈ ANC တေမႃးလူင်းလၢႆးမိုဝ်းၸွမ်းဢၼ်ဝႃႈၼၼ်ႉ မၼ်းပႆႇပဵၼ်လႆႈ။ လွင်ႈၼိုင်ႈတၢင်းၼိုင်ႈ ပေႃးၵဵဝ်ႇလူၺ်ႈ ANC မႃးၼႆၵေႃႈ ANC ၼႆႉမီးႁႅင်းၵၢၼ်မိူင်းသေတႃႉၵေႃႈ ဢမ်ႇမီးႁႅင်းသိုၵ်း။ ပဵၵ်ႉသမ်ႉဝႃႈမၼ်း ဢမ်ႇမီးႁႅင်းသိုၵ်းသေတႃႉၵေႃႈ တႃႇတေၶဝ်ႈႁူမ်ႈပႃးၼႂ်း JMC ႁိုဝ် JICM ၸိူဝ်းၼႆႉၵေႃႈ မၼ်းသမ်ႉတေယွၼ်းပႃးလႄႈ ယူႇၾၢႆႇၶွမ်ႊမသျိၼ်ႊလွင်ႈငမ်းယဵၼ် Peace commission ၶဝ်၊ ၾၢႆႇဢူးၶိၼ်ႇၸေႃႇဢူးၶဝ်တေဢမ်ႇယွမ်းႁပ်ႉလႆႈ ဢၼ်ဝႃႈၼၼ်ႉၵေႃႈ ႁဝ်းၶႃႈလႆႈထတ်းႁၼ်ၸွမ်း။ ၵွပ်ႈပိူဝ်ႈၸိူင်ႉၼႆ ပေႃးမႃးႁုပ်ႈတူၺ်းသေဝႃႈတႄႉ ၼႂ်းၶၢဝ်းဝႆးဝႆးၼႆႉ တႃႇ KNPP လႄႈ ANC တေမႃးႁူမ်းလူင်းလၢႆးမိုဝ်းၵိုတ်းတိုၵ်းၸွမ်းဢၼ်ဝႃႈၼၼ်ႉ ပႆႇပဵၼ်လႆႈ။ ပေႃးတင်းဝႃႈၸိူဝ်းၼႆႉ ပႆႇပဵၼ်လႆႈပေႃးၼႆ 8 ၸုမ်းဢၼ်ဝႃႈ ႁဝ်းပႆႇလႆႈႁဵတ်းပၢင်ႁူပ်ႉထူပ်းၵူၼ်းမိူင်းယဝ်ႉတူဝ်ႈလႄႈ ပႆႇတူဝ်ႈတၼ်းဢၼ်ဝႃႈၼၼ်ႉၸိုင် ၼႂ်းဝႆးဝႆးၼႆႉ ၸွင်ႇတေၸၢင်ႈပဵၼ်မႃးလႆႈပၢင်ၵုမ်မိူင်းႁူမ်ႈတုမ် ႁူဝ်ပၢၵ်ႇပီ 21 ပၢင်လူင်ၼၼ်ႉႁိုဝ်ၼႆတႄႉ ၶေႃႈတွပ်ႇမၼ်းတႄႉ ၵူၺ်းတေလႆႈဝႃႈ ပႆႇၵိုင်ႉၵၢင်ႉပဵၼ်လႆႈ။ ၸဝ်ႉၼႃႇသုတ်းၵေႃႈ ၼႃႈသွၼ်းၼမ်ႉႁႂ်ႈမၼ်းပဵၼ်ၵူၺ်းလႃႈ ႁဝ်းၶႃႈတႄႉထတ်းႁၼ်ၸိူင်ႉၼင်ႇၼႆ။ ၾၢႆႇၼိုင်ႈတၢင်းၼိုင်ႈ ဢၼ်ၵိုတ်းဝႆႉၸုမ်းၽၢၵ်ႈၼိူဝ် ဢၼ်ဝႃႉဢွၼ်ႁူဝ်ၼၼ်ႉၶႃႈလူး၊ ၸွင်ႇတေပဵၼ်မူႇပဵၼ်ၵွၼ်ႈသေယဝ်ႉ တေႃႇသူႈလႆႈပိူဝ်ႈတႃႇတေႁူမ်ႈၵၼ်လူင်းလၢႆးမိုဝ်းႁိုဝ် ပေႃးဝႃႈၸိူင်ႉၼၼ် ၸွမ်းငဝ်းလၢႆး လၢႆးၵၢၼ်တပ်ႉသိုၵ်းလႄႈလၢႆးၵၢၼ်လူင်ပွင်ၸိုင်ႈ ဢၼ်ပွႆႇ PC ၶွမ်ႊမသျိၼ်ႊလွင်ႈငမ်းယဵၼ်ၶဝ် ၵႂႃႇဢုပ်ႇဢူဝ်းၼၼ်ႉၸိုင် ၵမ်းၼိုင်ႈႁွင်ႉပီႈၼွင်ႉဝႃႉလႄႈပႃးတင်းမိူင်းလႃး ၵႂႃႇဢုပ်ႇၵုမ်။ ၵမ်းၼိုင်ႈႁွင်ႉ ပီႈၼွင်ႉၶၢင်သေဢုပ်ႇၵုမ်၊ ၸႅၵ်ႇထႅၵ်ႇသေယဝ်ႉဢုပ်ႇၵုမ်ယူႇၵမ်းၸုမ်းၸုမ်းၸိူင်ႉၼၼ်ၼႆႉ ပဵၼ်လၢႆးၵၢၼ်ဢၼ်ယၢမ်ႈႁဵတ်းမႃးၶၢဝ်းတၢင်း 40-50 ပီ ဢၼ်ႁဝ်းၶႃႈလႆႈႁူပ်ႉထူပ်းမႃး။ ဝႃႈၼၼ်သေတႃႉၵေႃႈ လွင်ႈၶွတ်ႇလိူတ်ႈၵၼ် လွင်ႈၶွၼ်ႈႁႅင်းၵၼ်ၼႂ်းၸုမ်းၽၢၵ်ႈၼိူဝ်ၶဝ်ၼၼ်ႉ ဢမ်ႇပေႃးၵႅၼ်ႇၶႅင်ၼႅၼ်ႈၼႃ ဢၼ်ဝႃႈၼၼ်ႉၵေႃႈ လႆႈႁူႉၸွမ်းငဝ်းလၢႆးဢၼ်ပဵၼ်တႄႉမီးတႄႉဝႆႉယူႇ။ ၵွပ်ႈၼၼ်လႄႈ တႃႇတေၸႂ်ယႂ်ႇဝႃႈ ၸုမ်းၽၢၵ်ႈၼိူဝ်တႄႉ တေပဵၼ်ၵွၼ်ႈလဵဝ်မမ်ႈလဵဝ်သေ မႃးလူင်းလၢႆးမိုဝ်းႁူမ်ႈၵၼ်၊ ဢမ်ႇၼၼ်ၵေႃႈ ဢမ်ႇလူင်းၵေႃႈတေၶတ်းၶၢၼ်ႉ/သၢၼ်ၶတ်း မိူဝ်ႈမိူဝ်ႈလဵဝ်ၵၼ် ႁူမ်ႈႁူမ်ႈလဵဝ်ၵၼ်ဢၼ်ဝႃႈၼၼ်ႉ ဢမ်ႇပေႃးမီးတၢင်းတီႈၸႂ်ယႂ်ႇၼႆ ႁဝ်းၶႃႈထတ်းႁၼ်ၸိူင်ႉၼင်ႇၼၼ်ဝႆႉ။ ၵွပ်ႈပိူဝ်ႈၸိူင်ႉၼႆ ပေႃးတေထတ်းသၢင်ၸွမ်းၸိုင် ၸုမ်းၸၢဝ်းၶိူဝ်းၵူႈၶိူဝ်းၶိူဝ်း ဢၼ်မၢင်ႇၵိူဝ်းပိူဝ်ႈတႃႇတေ ၵေႃႇတင်ႈမႃးမိူင်းႁူမ်ႈတုမ်ၸိုၼ်ႈၸၢင်ႇ Federal Union ဢၼ်ဝႃႈၼၼ်ႉ ႁဝ်းၶႃႈတၢင်းမုင်ႈမွင်းၸိုင် မိူၼ်ၵၼ်ယူႇ၊ ၵူၺ်းၵႃႈ ၽိူဝ်ႇမႃးလူင်းႁဵတ်းတႄႉမႃးသမ်ႉ ၵမ်ႈၼမ်ၼမ်တူၺ်းပုၼ်ႈတႃႇၸုမ်းၸၢဝ်းၽႂ်မၼ်း၊ ပုၼ်ႈတႃႇၸိူဝ်ႉၶိူဝ်းၽႂ်မၼ်းဝႆႉၵူၺ်းလႄႈ ၵႃႈၸူဝ်ႈႁဝ်းၶႃႈပႆႇၶၢမ်ႈပူၼ်ႉလႆႈလွၵ်းဢၼ်ၼႆႉၸိုင် တႃႇတေတေႃႇသူႈ တႃႇတေႁူၺ်းႁွင်ႉပီႈၼွင်ႉမၢၼ်ႈ ႁႂ်ႈမီးမႃးၼမ်ႉၸႂ်မိူင်းႁူမ်ႈတုမ်သေယဝ်ႉ ႁူမ်ႈၵေႃႇတင်ႈမိူင်းႁူမ်ႈတုမ်ၵႂႃႇလႆႈသိုဝ်ႈသိုဝ်ႈယူဝ်းယူဝ်း ဢၼ်ဝႃႈၼၼ်ႉ ႁဝ်းၶႃႈပႆႇၸၢင်ႈမုင်ႈမွင်းၵွၼ်ႇ။ ၵူႈပႃႈၵူႈၾၢႆႇတေလႆႈႁူမ်ႈမႄးၼမ်ႉၸႂ်လႄႈ လၢႆးႁဵတ်းၵၢၼ်ႁဝ်းတင်းမူတ်းတင်းသဵင်ႈၵွၼ်ႇၼႆ ယွၼ်းထတ်းႁၼ်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ၊ မႂ်ႇသုင်ၶႃႈ။

['Uncategorized', 'ၶေႃႈထတ်းသၢင်']

2018-02-16T06:06:47

https://shannews.org/archives/2614

ၵေႃႁူမ်ႈသၢင်ႈၵူၼ်းၼုမ်ႇတႆး TYN တေႁူမ်ႈၵၼ်ပႆၶိုၼ်ႈလွႆမူၺ်ႇတေႃႇႁူဝ်လိုင်း

ၵေႃႁူမ်ႈသၢင်ႈၵူၼ်းၼုမ်ႇတႆး TYN တေႁူမ်ႈၵၼ်ပႆၶိုၼ်ႈလွႆမူၺ်ႇတေႃႇႁူဝ်လိုင်း

['Uncategorized']

2018-02-15T11:59:51

https://shannews.org/archives/2609

ႁူပ်ႉထူပ်းတွင်ႈထၢမ်တူဝ်တႅၼ်း ပႃႇတီႇသိူဝ်ၽိူၵ်ႇ ၽူႈၶိုၼ်ႈႁပ်ႉတၼ်းႁဵင်း ၽူႈၼင်ႈၸိုင်ႈ CSSU တီႈလွႆတႆးလႅင်း

ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ် တူဝ်တႅၼ်းပႃႇတီႇသိူဝ်ၽိူၵ်ႇ ၸၢႆးၽူဝ်းဢွင်ႇ [ၽူႈၼမ်းၼႂ်းလူင် ၵူႈလွင်ႈလွင်ႈ ပႃႇတီႇသိူဝ်ၽိူၵ်ႇ (SNDP)] ဢၼ်မႃးၶဝ်ႈႁူမ်ႈပၢင်ၵုမ် ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) တီႈငဝ်ႈၸိုင်ႈလွႆတႆးလႅင်း၊ ႁပ်ႉဢဝ်ပုၼ်ႈၽူႈၼင်ႈၸိုင်ႈ CSSU တႃႇမိူဝ်းမွပ်ႈပၼ်ႁူဝ်ပဝ်ႈပႃႇတီႇသိူဝ်ၽိူၵ်ႇ။ ပၢင်ၵုမ် CSSU ၼႆႉ ၸတ်းဢွၼ်ၼႃႈပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈထူၼ်ႈ 71 ပီ။ ထၢမ်-လႆႈမႃးၶဝ်ႈႁူမ်ႈပၢင်ၵုမ်ၶၢဝ်းတၢင်း 2 ဝၼ်းၼႆႉ ၼႂ်းပၢင်ၵုမ်လႆႈဢုပ်ႇဢူဝ်းသင်ၵၼ်လၢႆလၢႆၶႃႈ?။ တွပ်ႇ-လႆႈဢုပ်ႇဢူဝ်းၵဵဝ်ႇၵပ်းလူၺ်ႈၼႃႈၵၢၼ် ၼႂ်းၸူဝ်ႈၶၢဝ်းၼိုင်ႈပီပူၼ်ႉမႃး၊ ၼႂ်းပီ 2017 ႁဝ်းလႆႈႁဵတ်းသၢင်ႈမႃးၸိူင်ႉႁိုဝ်၊ လႆႈႁဵတ်းသင်မႃးလၢႆလၢႆ။ လႆႈၶိုၼ်းထတ်းသၢင်လွင်ႈၶိုၼ်ႈယႂ်ႇ လွင်ႈယူပ်ႈယွမ်းမၼ်းမီးသင်၊ မိူဝ်းၼႃႈသမ်ႉထုၵ်ႇလီပဵၼ်ၸိူင်ႉႁိုဝ် ၸိူဝ်းၼႆႉၶႃႈ။ တႃႇတေပွင်ၵၢၼ်ၵႂႃႇၶၢဝ်းၼႃႈၼႆႉ ႁဝ်းၸုမ်းၽူႈၼမ်းၼႂ်းတေႁဵတ်းႁိုဝ် ၶိုၼ်းၶွတ်ႇၽွတ်ႈ၊ ဢိၵ်ႇလူၺ်ႈၽူႈလူင်ႉလႅၼ်ႇ ဢၼ်တေၵမ်ႉထႅမ်ႁဝ်း/ၸွႆႈႁဝ်း၊ ၸူဝ်ႈၶၢဝ်းမိူဝ်းၼႃႈၼိုင်ႈပီၼႆႉ ႁဝ်းၶႃႈတေတမ်းဝၢင်းပွင်ၵၢၼ်သင်ၵႂႃႇၸိူဝ်းၼႆႉ။ ထၢမ်-လွင်ႈမွပ်ႈပၼ်တၼ်းႁဵင်းၽူႈၼင်ႈၸိုင်ႈ CSSU တီႈပႃႇတီႇသိူဝ်ၽိူၵ်ႇၼႆႉ ပဵၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ၽူႈၼင်ႈၸိုင်ႈ CSSU ၼႆႉ ၸွမ်းၼင်ႇမိူဝ်ႈႁဝ်းၶႃႈတႄႇၶွတ်ႇၽွတ်ႈမႃး 2013 ၼၼ်ႉ ႁဝ်းၶႃႈဝႃႈ ၸုမ်းယႂ်ႇဢၼ်ႁဝ်းၶႃႈလႆႈႁူမ်ႈၵၼ်ၵေႃႇတင်ႈမႃးၸိူဝ်းၼႆႉ ထုၵ်ႇလႆႈပၼ်ႇပုတ်ႈၵၼ်ဢဝ်ပုၼ်ႈၽွၼ်း ႁပ်ႉတၼ်းႁဵင်းၼႆႉၼႆလႄႈ ပီတေၵႂႃႇၼႆႉမၼ်းပဵၼ်ပုၼ်ႈၽွၼ်း ၸုမ်းပႃႇတီႇသိူဝ်ၽိူၵ်ႇႁဝ်းၶႃႈ တေလႆႈဢဝ်ပုၼ်ႈၽွၼ်းၼႆလႄႈ ႁဝ်းၶႃႈလႆႈမႃးႁပ်ႉဢဝ်။ ထၢမ်-ယူႇတီႈလုင်းၸၢႆးၽူဝ်းဢွင်ႇ လႆႈပဵၼ်တူဝ်တႅၼ်းသေမႃးၶိုၼ်ႈႁွတ်ႈၶဝ်ႈႁူမ်ႈပၢင်ၵုမ်၊ လႆႈမႃးႁပ်ႉဢဝ် တၼ်းႁဵင်းၽူႈၼင်ႈၸိုင်ႈ။ ၵဵဝ်ႇၵပ်းၼႃႈၵၢၼ်ႁူဝ်ပဝ်ႈၼႆႉ သမ်ႉတေသိုပ်ႇမိူဝ်းႁဵတ်းသၢင်ႈၼႃႈၵၢၼ် ၸိူင်ႉႁိုဝ်ၽွင်ႈၶႃႈ?။ တွပ်ႇ- ဝႃႈတႄႉမၼ်း ၽူႈၼင်ႈၸိုင်ႈ CSSU ၼႆႉ မၼ်းလူဝ်ႇပဵၼ်ၽူႈဢွၼ်ႁူဝ် ႁူဝ်ပဝ်ႈပႃႇတီႇ၊ ဢမ်ႇၼၼ်ၵေႃႈ ႁူဝ်ပဝ်ႈၸုမ်းယႂ်ႇ 3 ၸုမ်းဢၼ်ၵေႃႇတင်ႈမႃးၼႆႉ။ ၵူၺ်းၵႃႈ ႁူဝ်ပဝ်ႈလူင်ႁဝ်း လုင်းၸၢႆးဢၢႆႈပဝ်းၵိုင်ႉၵၢင်ႉပဵၼ်မႃးတၢင်းပဵၼ်၊ ဢမ်ႇၸၢင်ႈမႃးၶဝ်ႈႁူမ်ႈလႆႈလႄႈ ႁဝ်းၶႃႈၸင်ႇလႆႈပဵၼ်တူဝ်တႅၼ်းသေမႃးၶဝ်ႈႁူမ်ႈပၢင်ၵုမ်။ ပေႃးမိူဝ်းၵႂႃႇၼႆၵေႃႈ တေၶိုၼ်းမႄးမွပ်ႈဢၢပ်ႈပၼ်ထိုင်တီႈ လုင်းၸၢႆးဢၢႆႈပဝ်းႁဝ်းသိုပ်ႇပွင်ၵၢၼ်ၵႂႃႇ။ ထၢမ်-ယူႇတီႈလုင်းၸၢႆးၽူဝ်းဢွင်ႇ ႁၼ်ထိုင်ၼိူဝ် CSSU ဢၼ်ႁဵတ်းၵၢၼ်မႃးၶၢဝ်းတၢင်း 4-5 ပီၸိူင်ႉႁိုဝ်ၶႃႈ၊ ၸွင်ႇမီးလွင်ႈပဵင်းပေႃးႁၢၼ်ႉဢူၵ်းႁၢၼ်ႉၸႂ်ၶႃႈ?။ တွပ်ႇ-ၵဵဝ်ႇလူၺ်ႈလွင်ႈႁဝ်းၶႃႈၶွတ်ႇၽွတ်ႈ CSSU သေ ပွင်ၵၢၼ်မႃးၼႆႉတႄႉ ယိူင်းဢၢၼ်းပိူင်လူင်မၼ်း ပိူဝ်ႈတႃႇပွင်ၵၢၼ်ၸိူဝ်ႉၸၢတ်ႈႁဝ်းလႄႈ ပွင်ၵၢၼ်ၸိုင်ႈမိူင်းမိူင်းတႆးႁဝ်း။ သွင်ဢၼ်ၼႆႉ ႁႂ်ႈလႆႈႁူမ်ႈႁွမ်း ၸွမ်းၵၼ်သေပွင်ၵၢၼ်ၵႂႃႇ၊ သုၼ်ႇလႆႈသုၼ်ႇပဵၼ် ႁဝ်းၶႃႈထုၵ်ႇလႆႈထုၵ်ႇပဵၼ်ၼၼ်ႉ ႁႂ်ႈမၼ်းလႆႈ ၼႆႉပဵၼ်ပိူင်လူင်မၼ်း။ မိူဝ်ႈပူၼ်ႉမႃးၸိူဝ်းၼၼ်ႉ ၶတ်းၸႂ်ႁဵတ်းသၢင်ႈမႃး ႁဵတ်းတႄႉႁဵတ်းဝႃႈမႃးယူႇ။ ၵူၺ်းၵႃႈ မၢင်ၸိူဝ်ႉမၢင်လွင်ႈၼႆႉ မၼ်းမီးလွင်ႈလုတ်ႈႁၢမ်း/ယူပ်ႈယွမ်း။ လွင်ႈၸိူဝ်းဢၼ် တီႈၼႃႈၵၢၼ်မိူင်းလႄႈသင်၊ တီႈၼႃႈၵၢၼ်ၸိူဝ်ႉၸၢတ်ႈလႄႈသင် ဢၼ်မီးတီႈယူပ်ႈယွမ်းမႃးၸိူဝ်းၼၼ်ႉ ႁဝ်းၶႃႈတေၶိုၼ်းသိုပ်ႇႁဵတ်းၵႂႃႇ ႁႂ်ႈမၼ်းပေႃးၵုမ်ႇတဵမ်ထူၼ်ႈ၊ လွင်ႈဢၼ်ႁဝ်းၶႂ်ႈလႆႈၶႂ်ႈပဵၼ်ၼၼ်ႉ တေၶတ်းၸႂ်ၵႂႃႇ။ တီႈၼႆႈ ႁဝ်းၶႃႈႁၼ်ထိုင်လွင်ႈၽွမ်ႉႁူမ်ႈႁဝ်းၶႃႈၼႆႉ မၼ်းပႆႇမၼ်ႈၵႅၼ်ႇၼႅၼ်ႈၼႃ။ လွင်ႈၽွမ်ႉႁူမ်ႈႁႂ်ႈမၼ်း မၼ်ႈၵႅၼ်ႇၼႅၼ်ႈၼႃၼႆႉ လုၵ်ႉတီႈပၢင်ၵုမ်ၶွပ်ႈၶူပ်ႇတီႈၼႆႈသေ ႁဝ်းၶႃႈမီးႁူဝ်ၶေႃႈဢၼ်ၼိုင်ႈသေ လႆႈဢုပ်ႇၵုမ်ၵၼ်ၵႂႃႇယဝ်ႉ။ လွင်ႈဢၼ်ႁဝ်းဢုပ်ႇၵုမ်ၵၼ်ၼႆႉ တေႁူမ်ႈၵၼ်သေပွင်သၢင်ႈၵႂႃႇယူႇ။ ထၢမ်-ပိူဝ်ႈတႃႇပဵၼ်လွင်ႈၸုမ်း CSSU ၵႅၼ်ႇၶႅင်ၶိုၼ်ႈမႃးၼၼ်ႉ လုင်းၸၢႆးၽူဝ်းဢွင်ႇ ၶႂ်ႈသင်ႇလၢတ်ႈသင်ၽွင်ႈၶႃႈ?။ တွပ်ႇ-လွင်ႈ CSSU ႁဝ်းၶႃႈယိူင်းဢၢၼ်းၼၼ်ႉ ၶႂ်ႈႁႂ်ႈၵူၼ်းမိူင်းႁဝ်းႁူႉပွင်ႇ ႁၼ်ထိုင်၊ ႁႂ်ႈၵူၼ်းၸိူဝ်ႉၸၢတ်ႈ တႆးႁဝ်းတင်းမူတ်းတင်းသဵင်ႈၼႆႉ ႁႂ်ႈမီးၼမ်ႉၸႂ်ၶဝ်ႈပႃးပွင်ၵၢၼ် ၸိူဝ်ႉၸၢတ်ႈလႄႈဝၢၼ်ႈမိူင်းႁဝ်းၵႂႃႇ။ ဢၼ်ၼႆႉ ပဵၼ်တၢင်းၶႂ်ႈလႆႈၶႂ်ႈပဵၼ်ႁဝ်းၶႃႈ။ ၵွပ်ႈၼႆလႄႈ ဢၼ် CSSU ႁဝ်းဢွၼ်ႁူဝ်ႁဵတ်းၼၼ်ႉၼႆၵေႃႈ ႁႂ်ႈၵူၼ်းမိူင်းႁဝ်းပွင်ႇၸႂ်။ လိူဝ်သေၼၼ်ႉ ၶႂ်ႈႁႂ်ႈၶဝ်ႈပႃးႁူမ်ႈႁွမ်းႁဵတ်းၵၢၼ်ၸွမ်း။ ထႅင်ႈဢၼ်ၼိုင်ႈ ၸွမ်းၼင်ႇၵၢပ်ႈပၢၼ်ဝၢၼ်ႈမိူင်းယၢမ်းမိူဝ်ႈလဵဝ်ၼႆႉ ႁဝ်းၶႃႈယူႇၵူၺ်းႁင်းၶေႃ မၼ်းဢမ်ႇလႆႈယဝ်ႉ။ ၼႂ်းမိူင်းတႆးႁဝ်းၵူၺ်းဢမ်ႇၵႃး ၼႂ်းမိူင်းႁူမ်ႈတုမ်လႄႈသင်၊ ၼႂ်းမိူင်းႁိမ်းႁွမ်းလုမ်ႈၾႃႉ ၸိူဝ်းၼႆႉလႄႈသင် ဢၼ်မီးလွင်ႈလႅၵ်ႈလၢႆႈမႃးၼႆႉ ႁႂ်ႈႁဝ်းပွင်ၵၢၼ်ၶိုတ်းလႆႈၸွမ်းၼၼ်ႉ ႁဝ်းၶႃႈၵူၼ်းမိူင်းတင်းသဵင်ႈ ထုၵ်ႇလႆႈၶတ်းၸႂ်ႁဵတ်းသၢင်ႈၸွမ်းၵႂႃႇယူႇ။ လိူဝ်သေၼၼ်ႉ ဢၼ်ႁဝ်းၶႃႈဢမ်ႇလႆႈသုၼ်ႇလႆႈတဵမ်ထူၼ်ႈ ၼင်ႇၵႃႈႁဝ်းၶႃႈပဵၼ်ၵူၼ်းမိူင်း ပဵၼ်ၸၢဝ်းၶိူဝ်းႁဝ်းၶႃႈၼၼ်ႉ ႁဝ်းၶႃႈထုၵ်ႇလီဢွၼ်ၵၼ်ၶတ်းၸႂ်ႁဵတ်းသၢင်ႈၵႂႃႇၵူႈၵေႃႉၵူႈၵူၼ်းယူႇ ၶႂ်ႈသင်ႇထိုင်ၸိူင်ႉၼႆၶႃႈ။

['Uncategorized']

2018-02-15T11:50:23

https://shannews.org/archives/2607

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 15/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.44 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 209.35 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/02/2018 ငိုၼ်းထႆး 1 ဝၢတ်ႇ = 42.2 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 209.75 ပျႃး။

['ၵၢၼ်မၢၵ်ႈမီး']

2018-02-15T11:46:06

https://shannews.org/archives/2603

သဵၼ်ႈတၢင်းႁူၺ်ႈၵိုတ်ႈ ၵူင်ၵႃႉၶၢႆ/ ၸႂ်မိူင်း တေမႄးၶႂၢၵ်ႈထႅင်ႈ

သဵၼ်ႈတၢင်းလူင်မိူင်းႁူမ်ႈတုမ်- ဢၼ်ပဵၼ်သၢႆၸႂ်တေႃႉၵုၼ်ႇၵႃႉၶၢႆ မိူင်းႁူမ်ႈတုမ်မၢၼ်ႈ- မိူင်းၶႄႇတွၼ်ႈၼႂ်းမိူင်းတႆး ၵၢင်ၵျွၵ်ႉမႄး- ၼွင်ၶဵဝ်ၼၼ်ႉ ယွၼ်ႉလူတ်ႉၵႃးၵႂႃႇမႃးၼမ်ႉ၊ သဵၼ်ႈတၢင်းၵႅပ်ႈလႄႈ တေတႅပ်းတူၼ်ႈမႆႉ သၵ်းၸွမ်းႁိမ်း ၶၢင်ႈတၢင်းပႃးသေ မႄးၶႂၢၵ်ႈသဵၼ်ႈတၢင်းထႅင်ႈ ဝႃႈၼႆ။ ဝၼ်းတီႈ 15-24/02/2018 ၶၢဝ်းယၢမ်းဝၢႆးဝၼ်း 1 မူင်း ထိုင် 3 မူင်းဝၢႆးဝၼ်း ယူႇတီႈၶွမ်ႊပၼီႊဢူဝ်ႊရီႊယၼ်ႊတိူဝ်ႊ ႁၢႆႊဝေႊ ဢဝ်ပုၼ်ႈၽွၼ်းသေ ပူသိူဝ်ႇသဵၼ်ႈတၢင်း တီႈဢၼ်လူႉလႅဝ်၊ ယဝ်ႉၵေႃႈ တေမႄးၶႂၢၵ်ႈသဵၼ်ႈတၢင်း တီႈၵႅပ်ႈ ယွၼ်ႉလူတ်ႉၵႃးဝႄႈၵၼ်ယၢပ်ႇ။ ထႅင်ႈၾၢႆႇၼိုင်ႈၵေႃႈ ယူႇတီႈၾၢႆႇ ပႃႇမႆႉသမ်ႉ တေတတ်းပႅတ်ႈမႆႉယႂ်ႇလူင် ၸွမ်းႁိမ်းၶၢင်ႈတၢင်း ၸိူဝ်းၼၼ်ႉၵမ်ႈၽွင်း။ သဵၼ်ႈတၢင်းဢၼ် မႄးၶႂၢၵ်ႈ ထႅင်ႈၼၼ်ႉ ပဵၼ်သဵၼ်ႈတၢင်းႁူၺ်ႈၵိုတ်ႈ ၼႂ်းၵႄႈၵျွၵ်ႉမႄး – ၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ ဝႃႈၼႆ။ ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၼွင်ၶဵဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶဝ်တေမႄး ၵုမ်းလုမ်းလႃး ၼႂ်းသဵၼ်ႈတၢင်းႁူၺ်ႈၵိုတ်ႈၼၼ်ႉၵူၺ်း။ ၶဝ်တေမႄး လုၵ်ႉတီႈၶူဝ်ႁူၺ်ႈၵိုတ်ႈၼၼ်ႉသေ ၶိုၼ်ႈၵႂႃႇ တၢင်း ၵျွၵ်ႉမႄး တၢင်းပွတ်းတွၼ်ႈၼၼ်ႉၶႃႈ။ ယွၼ်ႉဝႃႈ တၢင်းပွတ်းတွၼ်ႈၼၼ်ႉ မႆႉယႂ်ႇမႆႉလူင် ႁိမ်းၶၢင်ႈတၢင်း ၵေႃႈၼမ် သဵၼ်ႈတၢင်းၵေႃႈသမ်ႉၵႅပ်ႈဝႆႉၵေႃႈပိူင်ႈၼိုင်ႈ၊ ထႅင်ႈပိူင်ၼိုင်ႈၵေႃႈ သဵၼ်ႈတၢင်း တီႈဢၼ်လူႉလႅဝ် ဝႆႉၸိူဝ်းၼၼ်ႉ ၶဝ်တေမႄးၵုမ်းလုမ်းလႃး ပူသိူဝ်ႇၼိူဝ်မၼ်းထႅင်ႈ၊ ၶဝ်တေဢိုတ်းသဵၼ်ႈတၢင်း မၢင်ပွတ်းမၢင်တွၼ်ႈ တႃႇၶၢဝ်းတၢင်း မွၵ်ႈ 10 ဝၼ်း ၸဵမ်ၸိူဝ်းၼႆႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇပႃႇမႆႉ လၢတ်ႈတီႈၸုမ်းၶၢဝ်ႇၵၢမ်ႇပေႃးၸတၢႆးဝႃႈ “ တူၼ်ႈမႆႉသၵ်း ဢၼ်မီးႁိမ်းၶၢင်ႈ တၢင်းၼၼ်ႉ တေတတ်းပႅတ်ႈ မွၵ်ႈ 167 တူၼ်ႈ” ဝႃႈၼႆ။ ၼႂ်းသဵၼ်ႈတၢင်းႁူၺ်ႈၵိုတ်ႈၼႆႉ တၢင်းယၢဝ်းမီး 7 လၵ်း၊ တၢင်းၵူတ်ႉငွၵ်း မီး 14 ၵူတ်ႉ၊ လုၵ်ႉတၢင်း ၵျွၵ်ႉမႄးလူင်းၸူး ၶူဝ်ႁူၺ်ႈၵိုတ်ႈ မီး 7 ၵူတ်ႉ၊ လုၵ်ႉတီႈၶူဝ်ႁူၺ်ႈၵိုတ်ႈ ၶိုၼ်ႈၸူးၼွင်ၶဵဝ် 7 ၵူတ်ႉ ဝႃႈၼႆ။ သဵၼ်ႈတၢင်းၼႆႉ ပဵၼ်သဵၼ်ႈတၢင်းၵႃႉၶၢႆ မိူင်းမၢၼ်ႈ မိူင်းၶႄႇ လႄႈလူင်ပွင်ၸိုင်ႈလႆႈငိုၼ်းၶဝ်ႈၼမ်ႁူဝ်ႁဵင် လၢၼ်ႉၻေႃႊလိူဝ်ႊ ၵူႈဝၼ်း။

['ၵူႈလွင်ႈလွင်ႈ']

2018-02-15T11:38:42

https://shannews.org/archives/2598

သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ၶူၼ်ႉၶႆႈ/ တႅမ်ႈတွပ်ႇလိၵ်ႈ

သင်ၶၸဝ်ႈ ၸႄႈဝဵင်းၵဵင်းတုင် ႁူမ်ႈၵၼ်တွပ်ႇလိၵ်ႈ တီႈတိူၵ်ႈသွၼ်လိၵ်ႈထမ်မူဝ်းတယ ဝဵင်းၵဵင်းတုင် တင်းမူတ်း သင်ၶၸဝ်ႈၶဝ်ႈတွပ်ႇလိၵ်ႈ မီး 333 တူၼ် ဝႃႈၼႆ။ ဝၼ်းတီႈ 15-20/02/2018 ယၢမ်းၵၢင်ဝၼ်း 12 မူင်း ထိုင် 3 မူင်းဝၢႆးဝၼ်း သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ၶဝ်ႈတွပ်ႇလိၵ်ႈ ၶူၼ်ႉၶႆႈပွၵ်ႈၵမ်း 38 / တႅမ်ႈတွပ်ႇ ပွၵ်ႈၵမ်း 61 တီႈတိူၵ်ႈသွၼ်လိၵ်ႈထမ်မူဝ်းတယ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၸဝ်ႈၶူး ၵုလိသ ၽူႈပွင်ၵၢၼ် ပၢင်တွပ်ႇလိၵ်ႈ တိူၵ်ႈသွၼ်လိၵ်ႈထမ်မူဝ်းတယ ၸႄႈဝဵင်းၵဵင်းတုင် လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ ပၢင်တွပ်ႇလိၵ်ႈ သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ပွၵ်ႈၵမ်းၼႆႉ တင်းမူတ်းသင်ၶၸဝ်ႈ ၶဝ်ႈ တွပ်ႇ လိၵ်ႈ ၶူၼ်ႉၶႆႈ(တွပ်ႇသူပ်း) 87 တူၼ်၊ တႅမ်ႈတွပ်ႇ 333 တူၼ် တင်းမူတ်း ႁူမ်ႈၵၼ် 411 တူၼ်။ သင်ၶၸဝ်ႈ ဢၼ်မႃးတွပ်ႇလိၵ်ႈၼႆႉ ၵမ်ႈၼမ်ပဵၼ်ၼႂ်းၸႄႈဝဵင်းၵဵင်းတုင်” ဝႃႈၼႆ။ ဝၼ်းတီႈ 15-19/02/2018 ၸၼ်ႉငဝ်ႈ၊ ၸၼ်ႉသၢင်ႇဢွၼ်ႇ၊ ၸၼ်ႉမူႇလ၊ ၸၼ်ႉဝိၼီး၊ ၸၼ်ႉသုတ်ႉတၼ်ႇ၊ ၸၼ်ႉဢၽိထမ်မလႄႈ ၸၼ်ႉပိုၼ်ႉထၢၼ်(အခြေပြု) ၸိူဝ်းၼႆႉ တႅမ်ႈတွပ်ႇ။ ဝၼ်းတီႈ 20/02/2018 သင်ၶၸဝ်ႈ 87 တူၼ် ၶဝ်ႈတွပ်ႇၶူၼ်ႉၶႆႈ(တွပ်ႇသူပ်း)။ လိူဝ်ၼၼ်ႉ ပေႃးထိုင်မႃး ဝၼ်းတီႈ 21/02/2018 သမ်ႉ ယွင်ႈယေႃးတွၼ်ႈသူးၸဝ်ႈဢွင်ႇလိၵ်ႈလႄႈ လူႇတၢၼ်းယၢတ်ႇၼမ်ႉ ဝႃႈၼႆ။ လႅင်ႇၶၢဝ်ႇ လႅတ်ႇၼုမ်ႇ မင်းရၢႆး

['ပၢႆးပိင်ႇၺႃႇ']

2018-02-15T11:32:30

https://shannews.org/archives/2595

ၵူၼ်းသိုၵ်း RCSS သွင်ၵေႃႉ မီးၼႂ်းၶွၵ်ႈၵဵင်းတုင် တဵမ် 7 လိူၼ်

ၵူၼ်းသိုၵ်း RCSS/SSA သွင်ၵေႃႉ ဢၼ်ၺႃးသိုၵ်းမၢၼ်ႈ တီႉၺွပ်း ၼႂ်းၸႄႈဝဵင်းမိူင်းပဵင်း ၸႄႈတွၼ်ႈ မိူင်းသၢတ်ႇ ၼၼ်ႉ ထုၵ်ႇၵုမ်းၶင်တူဝ် ဝႆႉၼႂ်းၶွၵ်ႈ ၸႄႈဝဵင်းၵဵင်းတုင် တဵမ် 7 လိူၼ် ၼႂ်းလိူၼ်ၾႅပ်ႊၿိဝ်ႊရီႊၼႆႉ ဝႃႈၼႆ။ ၵူၼ်းသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA သွင်ၵေႃႉ ၸၢႆးသိူဝ်လူင် တင်း ၸၢႆးလူင် ဢၼ်တူင်ႉၼိုင်တၢင်းပွတ်းတွၼ်ႈဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ။ သိုၵ်းလူင်ပွင်ၸိုင်ႈမၢၼ်ႈ ၸီႉၼႄးဝႃႈ ၵူၼ်းသိုၵ်း 2 ၵေႃႉၼႆႉ ပႃးၶိူင်ႈၵွင်ႈၵၢင်ႇ၊ ၸၢၵ်ႈလၢတ်ႈလႄႈ ၵဵပ်းၶွၼ်ႇ ၵူၼ်းမိူင်း ၸိူဝ်းၼႆႉသေ တီႉၺွပ်းၵုမ်းၶင်ဝႆႉ ၼႂ်းၶွၵ်ႈၵဵင်းတုင်။ ၽူႈမီးပုၼ်ႈၽွၼ်း လုမ်းၵပ်းသၢၼ် RCSS/SSA ၸႄႈဝဵင်းၵဵင်းတုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈ ၵေႃႈ ဢမ်ႇလႆႈႁူႉၸႅင်ႈလႅင်းလီ၊ ယူႇတီႈလုမ်းတြႃးၶဝ် တႅပ်းတတ်းဝႃႈ 7 လိူၼ်ၼႆ လႆႈငိၼ်းၶၢဝ်ႇဝႆႉၼင်ႇၼႆ။ လွင်ႈၼႆႉ ၶဝ်တတ်းသိၼ် 7 လိူၼ်ၼၼ်ႉ တႄႇဢဝ်မိူဝ်ႈဝၼ်းၶဝ်ၺွပ်းၼၼ်ႉႁႃႉ၊ ဢမ်ႇၼၼ် တႄႇဢဝ်ဝၼ်းၵုမ်းၶင် ၶွၵ်ႈဝႆႉ တီႈၵဵင်းတုင်ႁႃႉ။ လွင်ႈၼႆႉ ႁဝ်းၶႃႈထၢမ်ၵႂႃႇတီႈၽူႈတၢင်ၼႃႈ( ရှေ့နေ) ၵေႃႈ ၶဝ်ဢမ်ႇႁူႉ။ တၢင်းၾၢႆႇႁဝ်းၶႃႈတႄႉ ပႂ်ႉတီႈၾၢႆႇၶဝ်ၸႅင်ႈမႃး ဝႃႈတေပွႆႇဢွၵ်ႇဝၼ်းလႂ် သင်ဝႃႈ ၶဝ်ၸႅင်ႈမႃးၼႆ ႁဝ်းၶႃႈတေၵႂႃႇႁပ်ႉဢဝ်ဢွၵ်ႇမႃး” ဝႃႈၼႆ။ ၵူၼ်းသိုၵ်း RCSS/SSA သွင်ၵေႃႉၼႆႉ ထုၵ်ႇသိုၵ်းမၢၼ်ႈတီႉၺွပ်း မိူဝ်းဝၼ်းတီႈ 25/07/2017 သေ သူင်ႇတူဝ် ၵုမ်း ၶင်ဝႆႉတီႈ ၶွၵ်ႈၸႄႈဝဵင်းၵဵင်းတုင်။ ၼွၵ်ႈလိူဝ်ၼၼ်ႉ ၵူၼ်းမိူင်းၸႄႈဝဵင်းႁူဝ်ပူင်း 9 ၵေႃႉ ၵေႃႈၺႃးသိုၵ်းမၢၼ်ႈၸီႉၼႄးဝႃႈ ၶွင်ႉၵဵဝ်ႇတင်း RCSS/SSA ၼႆသေ ၺႃးတီႉၺွပ်းၵုမ်းၶင်မိူဝ်ႈလိူၼ်ၵျႃႊလၢႆႊ ပီ 2017 ၼၼ်ႉ တေႃႇ ထိုင် ယၢမ်းလဵဝ် ပႆႇပွႆႇသေဢမ်ႇၵႃး လုမ်းတြႃး ၼႂ်းၸႄႈဝဵင်းႁူဝ်ပူင်းၵေႃႈ ဢမ်ႇတႅပ်းတတ်းသင်၊ ၼႂ်းၼၼ်ႉ ယင်းပႃးလုၵ်ႈဢွၼ်ႇဢႃယု 12 ၶူပ်ႇ ၵေႃႉၼိုင်ႈ လူးၵွၼ်ႇဝႃႈၼႆ။

['ၵူႈလွင်ႈလွင်ႈ']

2018-02-15T11:28:39

https://shannews.org/archives/2590

တႆးႁွတ်ႈၵဵင်းမႆႇ ၼင်ႇၵၼ် ႁေႃႈလိုပ်ႈၵၼ်ၶၢႆႉႁိူၼ်းၶၢႆႉယေး

ဢွၼ်ႇၸၢႆးတႆး ၸိူဝ်းၶဝ်ႈၵႂႃႇႁဵတ်းၵၢၼ် ၼႂ်းၸိုင်ႈထႆး ယွၼ်ႉဢမ်ႇႁၢၼ်ႉၸႂ် ၼိူဝ်ပေႃႈလဵင်ႉ ၵေႃႉၵဝ်ႇ တီႈၶဝ် ႁဵတ်းၵၢၼ်ၸွမ်းၼၼ်ႉ ၶဝ်ႈထုပ်ႉပေႃႉလႅဝ် ႁွင်ႈသဝ်းၵူၼ်းႁဵတ်းၵၢၼ် ပေႃႈလဵင်ႉၵဝ်ႇၶဝ်ၶိုၼ်း မီးလွင်ႈလူႉသုမ်း တင်းၼမ်လၢႆ ဝႃႈၼႆ။ မိူဝ်ႈၼႆႉ ဝၼ်းတီႈ 15/02/2018 ယၢမ်းၵၢင်ဝၼ်း ဢွၼ်ႇၸၢႆးတႆး ဢဵၼ်ႁႅင်း မွၵ်ႈ 10 ၵေႃႉ ၶဝ်ႈထုပ်ႉပေႃႉ ၶႅမ်ႉပၢင် သဝ်းၵူၼ်းႁဵတ်းၵၢၼ်ယူႇသဝ်း တီႈမူႇဝၢၼ်ႈဝႅင်းမိူင်း ၸႄႈဝဵင်းသႃရႃးၾီး ၸႄႈတွၼ်ႈၵဵင်းမႆႇ ၸိုင်ႈထႆး ယွၼ်ႉဢမ်ႇ ႁၢၼ်ႉၸႂ်ၼိူဝ်ပေႃႈလဵင်ႉ ၵေႃႉၵဝ်ႇ ဝႃႈၼႆ။ ၸၢႆးဝိ ၸဝ်ႈၶွင်ၶႅမ်ႉပၢင်သဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈတၢင်းမၼ်းပဵၼ်ၼႆ ၶႅမ်ႉပၢင်သဝ်း ဢၼ် ဢွၼ်ႇၸၢႆးတႆးႁဝ်းမႃးပေႃႉထုပ်ႉၼႆႉ ပဵၼ်ၶႅမ်ႉၶႃႈႁဝ်း ၶၢတ်ႈတီႈလိၼ်ပိူၼ်ႈသေ ႁဵတ်းႁွင်ႈသဝ်း ပၼ်ၵူၼ်းႁဵတ်း ၵၢၼ်ၶႃႈယူႇသဝ်း။ မိူဝ်ႈဢွၼ်တၢင်းၼၼ်ႉ လုၵ်ႈဢွၼ်ႇၸိူဝ်းၼႆႉ ၶဝ်ႁဵတ်းၵၢၼ်ၸွမ်းၶႃႈသေ ယူႇၸွမ်းၶႃႈတီႈ ၼႂ်းၶႅမ်ႉ ပၢင်သဝ်းၼႆႉ ယွၼ်ႉဝႃႈ မိူဝ်ႈပီမႂ်ႇလူၵ်ႈ/လုမ်ႈၾႃႉပူၼ်ႉမႃးၼၼ်ႉ ၶဝ်သမ်ႉၶႂ်ႈၵိၼ်လဝ်ႈ ႁပ်ႉပီမႂ်ႇၼႆသေ ၶႃႈ ၵေႃႈ ပၼ်ၶႂၢင်ႉၶဝ်ၸတ်းပၢင်ၵိၼ်လဝ်ႈ။ ဝၢႆးလင်ၼၼ်ႉ ၶဝ်သမ်ႉဢွၼ်ၵၼ်လၵ်ႉၵိၼ်လဝ်ႈ တီႈႁွင်ႈသဝ်း ဢၼ်ၶဝ် ယူႇ ၶႃႈၵေႃႈၵႂႃႇပၼ်ၾၢင်ႉၶဝ်သေ ႁၢမ်ႈၶဝ် ယႃႇပေၵိၼ် တီႈၼႂ်းၶႅမ်ႉၼႆႉ။ ပေႃးသူၶဝ်ၵိၼ်လဝ်ႈမဝ်းၵေႃႈ သမ်ႉ ၽိတ်း ၵၼ် ၶႃႈၵေႃႈၵႂႃႇဝႃႈၶဝ်ယဝ်ႉၵမ်းၼိုင်ႈ။ လင်ၼၼ်ႉၵေႃႈ သမ်ႉလၵ်ႉၵိၼ်ထႅင်ႈ ၶႃႈၵေႃႈသမ်ႉၵႂႃႇပွင်ႉလႃႇၶဝ်။ ထိုင်မႃး ဝၼ်းတီႈ 18/01/2018 သမ်ႉ ၶဝ်ဢွၼ်ၵၼ် ဢွၵ်ႇၵၢၼ်ၵႂႃႇ။ ထိုင်မႃးမိူဝ်ႈၼႆႉ ၶဝ်ၸင်ႇႁွင်ႉၵၼ် သေ မႃးထုပ်ႉပေႃႉၶႅမ်ႉပၢင်သဝ်း/ ႁွင်ႈသဝ်း(ႁိူၼ်းၸူဝ်ႈၶၢဝ်း) ၶႃႈ၊ ၶဝ်တေဢမ်ႇႁၢၼ်ႉၸႂ်ၼိူဝ်ၶႃႈႁိုဝ်” ဝႃႈၼႆ။ ဢွၼ်ႇၸၢႆးတႆး ဢၼ်ၶဝ်ႈၵႂႃႇပေႃႉထုပ်ႉ တီႈၼႂ်းၶႅမ်ႉပၢင်သဝ်းၼၼ်ႉ ထုပ်ႉပေႃႉတူႈယဵၼ်၊ ထီႊဝီႊ၊ ၶိူင်ႈသဵင်၊ ၶူဝ်းၶွင်ႁိူၼ်းယေး ၸိူဝ်းၼႆႉ လႆႈလူႉသုမ်းတင်းၼမ်လၢႆ ဝႃႈၼႆ။ ၸၢႆးဝိ လၢတ်ႈဝႃႈ “ လွင်ႈလူႉသုမ်းတႄႉ တေလူႉသုမ်းၵႃႈၶၼ်တင်းၼမ် ၵူၺ်းၵႃႈ တေတူၵ်းမႅၼ်ႈၵႃႈႁိုဝ် ဢၼ် ဝႃႈၼၼ်ႉ ၶႃႈပႆႇၼပ်ႉသွၼ်ႇတူၺ်းၶႃႈ။ တေႃႈလဵဝ် လႆႈၸႅင်ႈၾၢႆႇၸဝ်ႈၼႃႈတီႈပလိၵ်ႈထႆး မႃးၵဵပ်းလၵ်းထၢၼ် လွင်ႈ ပၼ်ႁႃၵိူတ်ႇၶိုၼ်ႈၼႆႉသေ ႁႂ်ႈၸဝ်ႈၼႃႈတီႈၵုမ်းၶင်တူဝ်ၶဝ်သေ ပၼ်တူတ်ႈတၢမ်ႇၸွမ်းၼင်ႇပၵ်း ပိူင်မၢႆမီႈ ဝၢၼ်ႈ မိူင်းမီး။ ထႅင်ႈလွင်ႈၼိုင်ႈၵေႃႈ ဢွၼ်ႇၸၢႆးတႆးၸိူဝ်းၼႆႉ ၶဝ်ႁဵတ်းဝတ်းဝႂ်ဝႆႉတီႈၶႃႈ တင်းမူတ်း။ ဢၼ်ၶဝ်ၶဝ်ႈ မႃးႁဵတ်း ၵၢၼ်ၸွမ်းၶႃႈၼႆႉ တိုၵ်ႉမီး 1-2 ပီၼႆႉၵူၺ်းၶႃႈ” ဝႃႈၼႆ။ ၸၢႆးဝိၼႆႉ ပဵၼ်ၵူၼ်းၸႃတိ ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ပဵၼ်ၽူႈႁပ်ႉမဝ်ၵေႃႇသၢင်ႈ ၼႂ်းၸႄႈဝဵင်းၵဵင်းမႆႇ ၸိုင်ႈထႆး ၵေႃႉၼိုင်ႈ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-02-15T11:08:08

https://shannews.org/archives/2585

ၸဝ်ႈၼႃႈတီႈထႆး – မၢၼ်ႈႁူပ်ႉဢုပ်ႇၵၼ်တႃႇႁူမ်ႈၵၼ်ၵႄႈလိတ်ႈပၼ်ႁႃၾႆးမႆႈပႃႇ

ၾၢႆႇၽွင်းငမ်းၸႄႈဝဵင်းမႄႈသၢႆႁူပ်ႉထူပ်းၽူႈၼမ်းဢိူင်ႇဝၢၼ်ႈ ၸွမ်းလႅၼ်လိၼ် ထႆး – တႆး ပိူဝ်ႈႁူမ်ႈ ၵၼ်ၵႄႈလိတ်ႈပၼ်ႁႃၾႆးမႆႈပႃႇ ၶၢဝ်းမႆႈယွၼ်ႉၾႆးၵႆႉမႆႈပႃႇ ဝူင်ႈၵၢင်သွင်ၽႅၼ်ႇလိၼ်တႆး- ထႆး။ ၸဝ်ႈၼႃႈတီႈၾၢႆႇၽွင်းငမ်း ဝဵင်းမႄႈသၢႆႁူပ်ႉထူပ်း ၽူႈၼမ်းမူႇဝၢၼ်ႈသွင်ၽႅၼ်ႇလိၼ် ၸွမ်းလႅၼ် လိၼ်တႆး – ထႆး မိူဝ်ႈဝၼ်းတီႈ 08/02/2018 ။ သိုဝ်ႇၶၢဝ်ႇ Maesainews ပိုၼ်ၽၢဝ်ႇဝႃႈ ၸၢႆးသူမ် သၵ်ႇ ၶၼႃးၶမ်း ၽူႈၵွၼ်းၸႄႈဝဵင်းမႄႈသၢႆ ၸီႉသင်ႇႁႂ်ႈၽူႈမီးပုၼ်ႈၽွၼ်း ႁူပ်ႉထူပ်း ၽူႈၼမ်း မူႇဝၢၼ်ႈၸွမ်းလႅၼ်လိၼ်ထႆး – တႆး လၢႆဝၢၼ်ႈသေ ႁႂ်ႈၸွႆႈၵၼ်ႁႄႉႁၢမ်ႈ/ ၵႅတ်ႇၵင်ႈ ၽေးၾႆးမႆႈပႃႇ။ မိူဝ်ႈဝၼ်းတီႈ 07/01/2018 ၼၼ်ႉၵေႃႈ တပ်ႉသိုၵ်းထႆး၊ မၢၼ်ႈလႄႈ လၢဝ်းႁူမ်ႈၵၼ်ၸတ်းပၢင် ၾိုၵ်းသွၼ်တႃႇ ႁူမ်ႈၵၼ်ႁႄႉၵင်ႈၽေးၾႆးမႆႈပႃႇ 3 ၽႅၼ်ႇလိၼ် Golden Triangle Fire Volun teer Laos – Myanmar – Thai 2018 မီးၽူႈယႂ်ႇၵူၼ်းလူင်သိုၵ်းလႄႈၵူၼ်းမိူင်းၶဝ်ႈႁူမ်ႈမွၵ်ႈ 1,000 ၵေႃႉ။ ႁူပ်ႉၵၼ်တီႈလုမ်းၾၢႆႇၽွင်းငမ်း ဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး ၸိုင်ႈထႆး ပွတ်း ႁွင်ႇ။ Photo: Maesai News

['သိင်ႇဝႅတ်ႉလွမ်ႉ']

2018-02-15T10:37:40

https://shannews.org/archives/2581

ၵူၼ်းဝၢၼ်ႈၵေႃႉၼိုင်ႈၼႂ်းၸႄႈဝဵင်းလႃႈသဵဝ်ႈ – ၽဝ်ႁိူၼ်းမၼ်းၶိုၼ်း

ႁိူၼ်းၵူၼ်းဝၢၼ်ႈ ႁူးမူၼ်ႈလင်ၼိုင်ႈ ၺႃးၾႆးမႆႈပႅတ်ႈမူတ်းလိူဝ်ၽဝ်ႇ လူႉသုမ်းၼပ်ႉငိုၼ်း မၢၼ်ႈ20သႅၼ်ပၢႆ။ တဵင်ၶိုၼ်းၸၢႆႉဝၼ်းတီႈ 14 ၼႂ် ဝၼ်းတီႈ 15/02/2018 ၶၢဝ်းယၢမ်း မွၵ်ႈ 1 မူင်း ၾႆးမႆႈႁိူၼ်း ၵူၼ်းဝၢၼ်ႈလင်ၼိုင်ႈ ဝၢၼ်ႈႁူးမူၼ်ႈ ဢိူင်ႇဝၢၼ်ႈၼႃး ၸႄႈဝဵင်းလႃႈသဵဝ်ႈ ႁိူၼ်းၽႃသၢၼ်သွင်ၸၼ်ႉ လူႉသုမ်းတင်းလင် ႁိူၼ်းလင်ၼႆႉၾႆးမႆႈယွၼ်ႉ ၵေႃႉပဵၼ်ၸဝ်ႈႁိူၼ်းၸုတ်ႇၶိုၼ်းႁိူၼ်းမၼ်း – ၼႆယဝ်ႉ။ လုင်းသၢင်ႇမွင်ႇ ပူႇထဝ်ႈဝၢၼ်ႈ လၢတ်ႈဝႃႈ – “ မၼ်းလုၵ်ႉၵိဝ်ႇတၢင်းၼိူဝ်ၼၼ်ႉမႃးသေ ဢူၼ်ဢူၼ် မေႃးမေႃးလူင်းမႃးၸွမ်းၵိဝ်ႇ ၽိူဝ်ႇၽႅဝ်ႁိူၼ်းသမ်ႉၽိတ်းမေႃးၵၼ်တင်းမေးမၼ်း၊ သဵင်ၼမ်ႉပေႃး ဢူၼ်ပၼ်းလူင်ဝႆႉ မၼ်းလႅပ်ႈတေၸုတ်ႇၾႆးၽဝ်ႁိူၼ်းမၼ်းမိူဝ်ႈၽွင်း 12:00 ၵၢင်ၶိုၼ်းပၢႆ ၾၢႆႇၶႄ ၾႆး ၵူၼ်းဝၢၼ်ႈၸွႆႈၵၼ်ႁူတ်းၾႆးသေ ၾႆးမွတ်ႇၵႂႃႇမွၵ်ႈၵၢင်ၼႂ် 4 မူင်းၼၼ်ႉၵႂႃႈ ” ဝႃႈၼႆ။ ၵူၼ်းဝၢၼ်ႈၵေႃႉၼိုင်ႈလၢတ်ႈဝႃႈ – “ မၼ်းၸၢႆးၼႆႉၵႆႉၵႆႉၽိတ်းမေႃး မေးမၼ်း၊ ဢူၼ် ဢၢၼ် မေႃးပၼ်းဝႃႈပိူၼ်ႈတေမႃးႁဵတ်းႁင်းမၼ်းၸိူင်ႉၼၼ်ၸိူင်ႉၼႆ မၢင်ပွၵ်ႈဢဝ်မၢၵ်ႇ ႁိၼ်မၢၵ်ႇသၢႆးသိုင်း သႂ်ႇႁိူၼ်းႁိမ်းႁွမ်းၸိူဝ်းၼႆႉ၊ ႁွင်ႉဢူၼ်ဢၢၼ်ၵၢင်ၶမ်ႈၵၢင်ၶိုၼ်း မၢင်ပွၵ်ႈၵူဝ်မၼ်း ႁဵတ်းတီႈလုၵ်ႈမေး ၼႃႇ၊ မၼ်းၸၢႆးၼႆႉလႅပ်ႈယွင်ႇယႃႈမႃႉလူဝ်လူဝ်ဝႆႉ” ဝႃႈၼႆ။ ႁိူၼ်းလင်ၼႆႉပဵၼ်ႁိူၼ်းၸဝ်ႈသိုၵ်းလၢဝ်းမႃး (ႁိုဝ်) ၸဝ်ႈသိုၵ်းၸၢမ်ႇမိူင်း ႁူဝ်ၼႃႈတပ်ႉသိုၵ်းၵူၼ်းမိူင်း မိူင်းႁႃႉ မိူင်းႁႅင်း သိုဝ်ႉဝႆႉသေ ပၼ်ၶဝ်ပေႃႈမႄႈလုၵ်ႈယူႇ မႃးၶၢဝ်းတၢင်းမွၵ်ႈ 9 ပီ။ ဝၢၼ်ႈႁူးမူၼ်ႈၼႆႉ မိူဝ်ႈဢွၼ်တၢင်းၵေႃႈယၢမ်ႈမီးၵူၼ်းယွင်ႇယႃႈမႃႉၵေႃႉၼိုင်ႈ ယိုၼ်တူဝ်ၵဝ်ႇ ဝႃႈပဵၼ် ၽူႈတၢင်တူဝ်ၸဝ်ႈမိူင်း (ၵူဝ်ႇၸရႄႇၸဝ်ႈမိူင်း)ၼႆသေ ဢဝ်ၾႆးၸုတ်ႇၶိုၼ်းႁိူၼ်းမၼ်း ၵူၺ်းၵႃႈၵူၼ်း ႁိမ်းႁွမ်းၸွႆႈႁူတ်းၾႆးတၼ်းလႄႈ ဢမ်ႇတၼ်းမႆႈၼမ်ၼႆယဝ်ႉ။ ႁၢင်ႈ – သႅင်သွမ်ႇ

['ၵူႈလွင်ႈလွင်ႈ']

2018-02-15T10:02:10

https://shannews.org/archives/2578

ပီမႂ်ႇၶႄႇ ဝၼ်းၵိၼ်ဝေႃးတႆးၼိူဝ်

ဝၼ်းပီမႂ်ႇၶႄႇ ႁူမ်ႈတင်း ဝၼ်းၵိၼ်ဝေႃးတႆးၼိူဝ်(တႆးမိူင်းၼိူဝ်) တူၵ်းၼႂ်းလိူၼ်သၢမ်တႆးၵူႈပီ။ ၵူၺ်းၵႃႈ ပီၼႆႉ တူၵ်းၼႂ်းလိူၼ်သီႇ (လိူၼ်သီႇမႂ်ႇ 1 ၶမ်ႈတႆး) ပဵၼ်ဝၼ်းတီႈ 15 လိူၼ်ၾႅပ်ႊၿိဝ်ႊရီႊပေႃးလီ။ ပဵၼ်ပီမႂ်ႇၸိူင်ႉႁိုဝ်လႄႈ မႃးတူၵ်းၼႂ်းလိူၼ်သၢမ်-သီႇတႆးႁဝ်းလႃႇ? ၶဝ်ဢမ်ႇမီးလိူၼ်ဢၢႆႈ(လိူၼ်ၼိုင်ႈ)? မီးမိူၼ်ၵၼ် တင်းတႆးႁဝ်းယူႇ။ ဝၼ်းပီမႂ်ႇၶႄႇၶဝ်ၼႆႉ ပဵၼ်ဝၼ်းလိူၼ်ဢၢႆႈ (လိူၼ်ၸဵင်) မႂ်ႇ(1) ၶမ်ႈ ၶွင်လိူၼ်ၶႄႇၶဝ်ယဝ်ႉၼႃႇ။ ၼႂ်း ပီ 2018 ၼႆႉ လိူၼ်ၾႅပ်ႊၿိဝ်ႊရီႊ ဝၼ်းတီႈ 15 ၼႆႉ ပဵၼ်ဝၼ်းလိူၼ်ၸဵင်မႂ်ႇ 1 ၶမ်ႈ တႃႇၶႄႇၶဝ်။ ဝၼ်းဢၼ်ပီၵဝ်ႇ-ၶၢႆႉၸူးပီမႂ်ႇၼၼ်ႉ ပဵၼ်ဝၼ်းလိူၼ် 1 မႂ်ႇ 1 ဝၼ်း ၶွင်ၶိူဝ်းၽႂ်ၶိူဝ်းမၼ်းယဝ်ႉ။ ဝၼ်းတီႈ 15-16 လိူၼ်ဢေႊပရိူဝ်ႊၵူႈပီဢၼ်ႁဝ်းႁွင်ႉဝႃႈ ပီမႂ်ႇသွၼ်းၼမ်ႉၼႆၼၼ်ႉ ၵေႃႈပဵၼ်ဝၼ်းလိူၼ်ၸဵင်မႂ်ႇ (1)ၶမ်ႈ ၶွင်ၸၢဝ်း ၶိူဝ်းၵလႃးဢိၼ်ႊတီႊယိူဝ်ႊၶဝ်ၼႆၼၼ်ႉ ယႃႇပေလိုမ်းၵၼ်သေၵမ်းၼႆ။ ၵိၼ်ဝေႃး ဢမ်ႇၼၼ် ပီမႂ်ႇၵိၼ်ဝေႃးၼႆၼၼ်ႉၼႃႇပွင်ႇသင်? ၵိၼ်ဝေႃး – ၼႆၼၼ်ႉ ၵိၼ်ပီမႂ်ႇ၊ ၵိၼ်ၵၼ်လဵင်ႉၵၼ်၊ ပူးၸႃးတီႈဢၼ်လီပူးၸႃးၵၼ် ၼႂ်းၽွင်းပီမႂ်ႇၸၢဝ်းၶိူဝ်းႁၼ်ႉ(ၶႄႇႁၼ်ႉ) ၼႆၼၼ်ႉယဝ်ႈ။ ဝေႃး – ထွႆႈၵႂၢမ်းၼႆႉလႅပ်ႈတေပဵၼ်ၸွမ်းၶႄႇယုၼ်ၼၢၼ်(ၶႄႇၼွင်သႄ) ယူႇၼႆၵၼ်။ ပွင်ႇဝႃႈ- လဵင်ႉ၊ ဝႆႈ(ဝႆႈၸဝ်ႈ၊ လဵင်ႉၸဝ်ႈ၊ ဝႆႈပီ၊ လဵင်ႉပီ) ၼႆၼၼ်ႉႁိုဝ် လီသိုပ်ႇလဵပ်ႈႁဵၼ်းၵၼ်ယူႇ။ ဝေႃး- ဝူဝ်းၼႆဢမ်ႇႁၼ်ၸၢဝ်းၶႄႇၶဝ်ၸႂ်ႉ၊ မီးၵႃႈၸၢဝ်းတႆးၼိူဝ်ႁဝ်းၵွႆးဢၼ်ၸႂ်ႉလႄႈ ပေႃးထိုင်ဝၼ်းပီမႂ်ႇၶႄႇၼႆ ႁွင်ႉဝႃႈ ပီမႂ်ႇၵိၼ်ဝေႃး။ ပေႃးလၢတ်ႈဝႃႈ ပီမႂ်ႇၵိၼ်ဝေႃးၼႆၵေႃႈ ပဵၼ်ပီမႂ်ႇတႆးၼိူဝ်ၼႆၼၼ်ႉ ႁူႉၵမ်းလဵဝ်ယူႇ။ ၸၢဝ်းတႆးၼိူဝ်တင်းၸၢဝ်းၶႄႇၼႆႉ ႁဵတ်းသင်ၸႂ်ႉတိုဝ်းပီမႂ်ႇဝၼ်းလဵဝ်ၵၼ်၊ ၶိူဝ်းၵူၼ်းယင်းဢမ်ႇၸႂ်ႈၶိူဝ်းလဵဝ်ၵၼ်? လွင်ႈၼႆႉ ႁၼ်ထိုင်ဝႃႈ ဢွၼ်တၢင်းၸၢဝ်းၶိူဝ်းတႆးႁဝ်းယင်းပႆႇၼပ်ႉယမ်ပုတ်ႉထသႃသၼႃၼႆႉ ၽႂ်ယူႇၸမ်တီႈ လႂ်ၸွမ်းဢဝ်ၾိင်ႈတီႈၼၼ်ႈ။ တႆးၼိူဝ်ၼႆၼၼ်ႉ ၵွပ်ႈယူႇၸမ်ၶႄႇ၊ ၶူၼ်းလေႃးၶႄႇၼမ်သေတႆးတၢင်ႇၸုမ်းလႄႈ ၸင်ႇႁွင်ႉတႆးၼိူဝ်။ ၶိူဝ်းၵူၼ်းဢၼ်ယူႇပႃႈၼိူဝ်(ပႃႈတၢင်းႁွင်ႇ) တႆးႁဝ်းသုတ်းသုတ်းၼၼ်ႉသမ်ႉပဵၼ်ၶႄႇ၊ ယွၼ်ႉၼၼ်တႆးတႂ်ႈ(တႆးပႃႈၸၢၼ်း) ၸင်ႇႁွင်ႉၶဝ်ဝႃႈ တႆးၼိူဝ်(တႆးတၢင်းႁွင်ႇ) မၼ်းပဵၼ်ၸိူင်ႉၼႆၵူၺ်း။ တႆးၼိူဝ်ဢမ်ႇၸိုဝ်ႈၶႄႇ၊ ၶႄႇႁွင်ႉၶဝ်ၵူၼ်းတႂ်ႈ၊ ႁဝ်းသမ်ႉႁွင်ႉၶဝ်ဝႃႈၵူၼ်းၼိူဝ်။ တႆးၼိူဝ်ၶဝ်ၼႆႉ ၵွပ်ႈလႆႈယူႇၸမ်ၶႄႇ၊ ၶူၼ်းလေႃးၶႄႇပဵၼ်ပီယၢဝ်းၶၢဝ်းႁိုဝ်သေ ၶၢတ်ႇပႅတ်ႈၵၢၼ်တိတ်း တေႃႇသူႇ ႁႃတႆးတႂ်ႈလႄႈ ၵမ်ႈၽွင်ႈလိုမ်းၾိင်ႈတူဝ်ၵဝ်ႇၵႂႃႇ။ ၸႂ်ႉတိုဝ်းၾိင်ႈၶႄႇၵႂႃႇလၢႆလၢႆသႅၼ်းၸိူင်ႉၼင်ႇ- ၾိင်ႈပီမႂ်ႇ၊ ၾိင်ႈဝႆႈ ပေႃႈဝႆႈမႄႈၸဵမ်ၸိူဝ်းၼႆႉ။ မီးၸၢဝ်းတႆးၼိူဝ်ၵမ်ႈၽွင်ႈ ၸိူဝ်ဢၼ်ၶၢႆႉပၢႆႈလူင်းမႃးယူႇသဝ်းၸွမ်းဝၢၼ်ႈမိူင်းတႆးတႂ်ႈသေ ဝၢႆးမႃးလႆႈႁပ်ႉဢၼ် ၾိင်ႈငႄႈပုတ်ႉထသႃသၼႃၼၼ်ႉၵူၺ်း ဢၼ်ပိၼ်ႇမႃးႁပ်ႉၾိင်ႈပီမႂ်ႇတႆး မိူဝ်ႈလိူၼ်ၸဵင်တႆး၊ ပီမႂ်ႇသွၼ်းၼမ်ႉ မိူၼ် လိူၼ် 4 ဢင်းၵိသျ်ႊ မိူၼ်ၸိူင်ႉႁၼ်ယူႇမိူဝ်ႈလဵဝ်။ၼၼ်သေတႃႉ ၾိင်ႈပီမႂ်ႇၵိၼ်ဝေႃး ယင်းဢမ်ႇပႅတ်ႈၵၼ်၊ တိုၵ်ႉၸႂ်ႉယူႇတေႃႇထိုင်မိူဝ်ႈလဵဝ်။ ၸင်ႇဝႃႈ ၾိင်ႈပီမႂ်ႇတႆးၼိူဝ်ဢမ်ႇၼၼ် ၾိင်ႈပီမႂ်ႇၵိၼ်ဝေႃးၼႆႉ တႆးၼိူဝ်ၼပ်ႉဝႃႈ ပဵၼ်ပီမႂ်ႇၶွင်ပူႇယႃႈတႃႇၼၢႆး ဢၼ်ၸႂ်ႉတိုဝ်းမႃးလၢႆလၢႆပၢၵ်ႇပီလႄႈ တိုၵ်ႉသိုပ်ႇပႂ်ႉပႃးၵၼ်ဝႆႉ ပဵၼ်ဝႃႈလႆႈၼပ်ႉယမ်ၾိင်ႈ ပုတ်ႉထသႃသၼႃယဝ်ႉ ၵေႃႈယႃႇၼၼ်ႉယူႇ။ သျိၼ်ႊၼႅၼ်(ပီမႂ်ႇ) ၸၢဝ်းၶႄႇၼၼ်ႉ ပဵၼ်ၾိင်ႈၸၢဝ်းၶႄႇၵူၺ်း။ ၵူၺ်းၵႃႈ ၾိင်ႈၵိၼ်ဝေႃးၼႆႉတႆး ၼိူဝ်ၶဝ်ၼပ်ႉဝႃႈ ပဵၼ် ၾိင်ႈပီမႂ်ႇတႆးၼိူဝ်ၶဝ်ၵူၺ်း၊ ဢမ်ႇၼပ်ႉဝႃႈ ပဵၼ်ၾိင်ႈပီမႂ်ႇၶႄႇသင်။ ၶိူင်ႈပူးၸႃးဝႆႈဝၢၼ်းၵၼ်ႇတေႃးလႄႈ ဝၢင်းတမ်းလဵင်ႉၶႅၵ်ႇၼႂ်းၾိင်ႈပီမႂ်ႇၵိၼ်ဝေႃးၼႆႉ တေမီးၶဝ်ႈႁူၸၢင်ႉ၊ ၶဝ်ႈၶီႈမႃႉ၊ ၶဝ်ႈလူၵ်ႈလၢၼ်း၊ ၶဝ်ႈၶူပ်ႈ၊ ၶဝ်ႈတေႃႇ၊ ၶဝ်ႈတႅၼ်- ၸိူဝ်းၼႆႉ ဢဝ်ပဵၼ်ၾၢင်ႁၢင်ႈပီမႂ်ႇၵိၼ်ဝေႃး။ မီးလဵၼ်ႈမၢၵ်ႇၼင် မၢၵ်ႇၼိမ်း၊ ၶီႇဢူင်ႇၸႃး၊ ၵႃၸပ်းလၵ်း၊ ႁူင်ႉၵိၼ်ႁၢင်၊ ၸၼ်ၸိူၵ်ႈလႄႈ လိူၵ်ႈၵူႈမၢဝ်ႇသၢဝ်ၵၼ် ပဵၼ်မူၼ်ႈပဵၼ်သိူဝ်း ပုၼ်ႈတႃႇၼိုင်ႈပီ ဢၼ်ႁွင်ႉဝႃႈ ပီမႂ်ႇၵိၼ်ဝေႃး ၸိူင်ႉၼႆ။ မႁႃမုင်ႉ( မိူင်းၸႄႈ)

['Uncategorized']

2018-02-15T04:49:43

https://shannews.org/archives/2575

ဝၼ်းမိူင်းႁူမ်ႈတုမ် ၶွပ်ႈတဵမ် 71 ပီ တီႈမူႇၸေႊ ၵူၼ်းမိူင်းၶဝ်ႈႁူမ်ႈၵိုၼ်းၶွၼ်ႈ

ဝၼ်းမိူင်းႁူမ်ႈတုမ် ၶွပ်ႈတဵမ် 71 ပီ တီႈမူႇၸေႊ ၵူၼ်းမိူင်းၶဝ်ႈႁူမ်ႈၵိုၼ်းၶွၼ်ႈ

['Uncategorized']

2018-02-14T10:47:53

https://shannews.org/archives/2572

တူဝ်တႅၼ်းဝႃႉတင်း လူင်ပွင်ၸိုင်ႈမၢၼ်ႈ ႁူပ်ႉဢုပ်ႇၵၼ် – ၼႂ်းပိုၼ်ႉတီႈၵေႃႈ မီးလွင်ႈၶဵင်ႈၶႅင်တေႃႇၵၼ်

တူဝ်တႅၼ်းဝႃႉ UWSA တင်း တူဝ်တႅၼ်းလူင်ပွင်ၸိုင်ႈမၢၼ်ႈ ႁူပ်ႉဢုပ်ႇၵၼ် တီႈမိူင်းၶႄႇ တႃႇတေပဵၼ်မႃးပၢင်ႁူပ်ႉ ထူပ်းၼၼ်ႉ ယူႇတီႈလူင်ပွင်ၸိုင်ႈမိူင်းၶႄႇ ႁၢင်ႈႁႅၼ်းၶပ်းၶိုင်ပၼ် ၾၢႆႇၼိုင်ႈၼႂ်းပိုၼ်ႉတီႈသမ်ႉ မီးလွင်ႈၶဵင်ႈၶႅင် ၵၢၼ်သိုၵ်းၵၼ်ဝႆႉ ဝႃႈၼႆ။ ဝၼ်းတီႈ 03/02/2018 ၼၼ်ႉ တူဝ်တႅၼ်းၸုမ်းဝႃႉ UWSA တင်း တူဝ်တႅၼ်းလူင်ပွင်ၸိုင်ႈမၢၼ်ႈ တီႈ ၼေႇပျီႇတေႃႇ- ၵႂႃႇ ႁူပ်ႉၵၼ် တီႈဝဵင်းၵဵင်းႁုင်ႈ မိူင်းၶႄႇ။ ၼႂ်းၼၼ်ႉ တူဝ်တႅၼ်းလူင်ပွင်ၸိုင်ႈမၢၼ်ႈ ဢၼ်ဢွၼ် ႁူဝ်ၵႂႃႇႁူပ်ႉသမ်ႉ ပဵၼ်ဢူးတဵင်းသေႃႇ ဢွၼ်ႁူဝ်ၵႂႃႇ ဝႃႈၼႆ။ တူဝ်တႅၼ်းလူင်ပွင်ၸိုင်ႈမၢၼ်ႈ ၼေႇပျီႇတေႃႇ လႆႈလတ်းၽၢၼ်ႇၵႂႃႇတၢင်းမိူင်းလႃးသေ ၵႂႃႇႁူပ်ႉတူဝ်တႅၼ်းၸုမ်းဝႃႉ UWSA တီႈၵဵင်းႁုင်ႈ (သိပ်းသွင်ပၼ်းၼႃး) မိူင်းၶႄႇ ဝႃႈၼႆ။ ၾၢႆႇလူင်ပွင်ၸိုင်ႈၶႄႇတႄႉလၢတ်ႈဝႃႈ “ လီၸႂ်ၸွမ်း ဢၼ်ဝႃႉတင်း လူင်ပွင်ၸိုင်ႈမၢၼ်ႈ မီးလွင်ႈ ဢုပ်ႇဢူဝ်းၵၼ် ၶိုပ်ႈၼႃႈ လႆႈဝႃႈၶိုၼ်ႈသင်ႉလႄႈလီၸႂ်ၸွမ်း” ဝႃႈၼႆ။ ၾၢႆႇၼိုင်ႈၼႂ်းပၢင်ဢုပ်ႇဢူဝ်းၵၼ်ၼၼ်ႉ မီးၶၢဝ်ႇဝႃႈ ၶိုပ်ႈၼႃႈၶိုၼ်ႈသင်ႉၼႆသေတႃႉ တပ်ႉသိုၵ်းလူင်ပွင်ၸိုင်ႈမၢၼ်ႈ ဢၼ်ၵုမ်းၵမ် ႁိမ်းလႅၼ်လိၼ်ဝႃႉ ၵူတ်ႇထတ်းထဵတ်ႈထၢမ် ၸၢဝ်းၶိူဝ်းဝႃႉၵႂႃႇမႃး ပေႃးမၢႆၾၢင်ပဵၼ်ဝႃႉ ယင်းၺႃး ထဵတ်ႈထၢမ်ႁၢဝ်ႈႁႅင်း မီးငဝ်းလၢႆးၶဵင်ႈၶႅင်တေႃႇၵၼ်လႄႈၵူၼ်းမိူင်းမႆႈၸႂ်ၵူဝ်ပဵၼ်လွင်ႈသုၵ်ႉယုင်ႈမႃးလိူဝ်ၵဝ်ႇ ဝႃႈၼႆ။ “ ၵႃးဝႃႉ ဢၼ်မီးပၢႆႉ SW1/ SW2 ၸိူဝ်းၼႆႉ၊ ၵူၼ်းယိပ်းမၢႆၾၢင်တႅမ်ႈဝႆႉဝႃႈ ၸၢဝ်းၶိူဝ်းဝႃႉ ၸိူဝ်းၼႆႉ ထွႆၶိုၼ်းမူတ်း တိုၼ်းဢမ်ႇပၼ်ၶဝ်ႈ ၼႂ်းၼႃႈလိၼ်သိုၵ်းမၢၼ်ႈၵုမ်းၵမ်၊ ၾၢႆႇဝႃႉ ၵေႃႈထဵတ်ႈထၢမ်ၵူတ်ႇထတ်းၶိုၼ်း လႆႈဝႃႈ တင်းသွင်ၾၢႆႇၶဵင်ႈၶႅင်တေႃႇၵၼ်ဝႆႉယူႇ” ၼႆ ၸၢႆးဢၢႆႇၺီႇလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ။ သဵၼ်ႈတၢင်းႁူးၽၵ်းတူဢၼ်ၶဝ်ႈၸူး ၼႃႈလိၼ်ဝႃႉ UWSA ၵုမ်းၵမ်ပဵၼ်တၢင်းၵၢၼ်ၼႆႉမီးပႃး သၢႆသဵၼ်ႈတၢင်း တၢင်ႉယၢၼ်း – ပၢင်သၢင်း၊ မိူင်းယၢင်း- မိူင်းပွၵ်ႉ၊ ႁူဝ်ပၢင်ႇ-ၼမ်ႉတိုၵ်း ၸိူဝ်းၼႆႉ။ ပွတ်းတွၼ်ႈၶီႇႁိူဝ်းၵႂႃႇမႃးတႄႉ မီးယူႇလၢႆလၢႆတီႈ။

['ၵၢၼ်မိူင်း']

2018-02-14T10:43:48

https://shannews.org/archives/2569

ၽွင်းတၢင်မိူင်းဢမေႊရီႊၵၼ်ႊၵႂႃႇႁူပ်ႉ ၶွမ်ႊမတီႊၵူၼ်းပၢႆႈၽေးသိုၵ်း တီႈလႅၼ်လိၼ်တႆး-ထႆး

ၸဝ်ႈတႃႇၼ TBC ဢၼ်ယၢမ်ႈၵမ်ႉထႅမ် ၵူၼ်းပၢႆႈၽေးသိုၵ်းၸွမ်းလႅၼ်လိၼ်တႆး-ထႆး 6 တီႈၼၼ်ႉ တတ်းပႅတ်ႈ လွင်ႈၵမ်ႉထႅမ် ၶဝ်ႈၼမ်ႉတၢင်းၵိၼ်သေ ႁဵတ်းႁႂ်ႈၵူၼ်းပၢႆႈၽေးသိုၵ်းထူပ်းတၢင်းယၢပ်ႇ ၽိုတ်ႇၵိၼ်း ၸႂ်လႄႈ ယူႇတီႈ လုမ်းၽွင်းတၢင်းမိူင်းဢမေႊရီႊၵၼ်ႊၵႂႃႇႁူပ်ႉထူပ်းတွင်ႈထၢမ် ၵၢင်ၸႂ်ၵူၼ်းပၢႆႈၽေး တီႈ လႅၼ်လိၼ်တႆး-ထႆး ဝႃႈၼႆ။ ဝၼ်းတီႈ 13/02/2018 ယၢမ်းၵၢင်ဝၼ်း 12 မူင်း ႁူဝ်ပဝ်ႈၶွမ်ႊမတီႊၵူၼ်းပၢႆႈၽေး ပၢင်သဝ်းၵုင်းၵျေႃႇ ဝဵင်းႁႅင် လုင်းၸၢႆးလႅင်း ႁပ်ႉႁူပ်ႉၽွင်းတၢင်မိူင်းဢမေႊရီႊၵၼ်ႊConsul General Jennifer A Harhigh (U.S Consulate General Chiang Mai) ဢၼ်ပၵ်းလုမ်းဝႆႉတီႈ ၼႂ်းၸႄႈဝဵင်းၵဵင်းမႆႇ ၸိုင်ႈထႆး တီႈဝိႁၢရ် ၶႅမ်ႉပၢင်သဝ်းၵုင်း ၵျေႃႇ လႅၼ်လိၼ် တႆး-ထႆး ဢၼ်မီးၼႂ်းၵႄႈဝၢၼ်ႈလၵ်းတႅင်ႈလႄႈ ပဵင်းလူင် ၼႂ်းၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႆႇ ၸိုင်ႈထႆး ဝႃႈၼႆ။ လုင်းၸၢႆးလႅင်း ႁူဝ်ပဝ်ႈ ၶွမ်ႊမတီႊၵူၼ်းပၢႆႈၽေး(မိူင်းတႆး) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး ၶဝ်မႃး ႁူပ်ႉႁဝ်း 3 ၵေႃႉ၊ ပဵၼ်ၽွင်းတၢင်မိူင်းဢမေႊရီႊၵၼ်ႊ ဢၼ်ပၵ်းလုမ်းတီႈၵဵင်းမႆႇ။ ဢၼ်ၶဝ်မႃးႁူပ်ႉ ႁဝ်းၶႃႈတႄႉ လွင်ႈယူႇသဝ်းၵိၼ်သၢင်ႈ၊ လွင်ႈၵမ်ႉထႅမ် ၸဵမ်ၸိူဝ်းၼႆႉ။ ယူႇတီႈႁဝ်းၶႃႈတႄႉ လႆႈတၢင်ႇလၢတ်ႈၼႄ တီႈၶဝ်ဝႃႈ တုၵ်းယွၼ်းႁႂ်ႈမီးၸဝ်ႈတႃႇၼၶဝ် မႃးၵမ်ႉၸွႆႈပၼ်ၶိုၼ်း လွင်ႈၶဝ်ႈၼမ်ႉတၢင်းၵိၼ် တႃႇၵူၼ်းပၢႆႈၽေး ၸွမ်းလႅၼ်လိၼ် 6 တီႈၼၼ်ႉ။ ထႅင်ႈလွင်ႈၼိုင်ႈၵေႃႈ လွင်ႈၵမ်ႉထႅမ်ၼႆႉ ဢမ်ႇၶႂ်ႈႁႂ်ႈလတ်းၸုမ်း TBC ႁႂ်ႈလုၵ်ႉတီႈၽူႈၵမ်ႉထႅမ်ၶဝ် မႃးၸွႆႈတီႈၶွမ်ႊမတီႊၵူၼ်းပၢႆႈၽေးမိူင်းတႆးၵမ်းသိုဝ်ႈ။ ႁဝ်းၶႃႈတႄႉ တုၵ်းယွၼ်းၵႂႃႇၶဝ်ၼင်ႇၼႆ” ဝႃႈၼႆ။ သိုပ်ႇလၢတ်ႈဝႃႈ ယူႇတီႈတၢင်းၾၢႆႇၽွင်းတၢင်ဢမေႊရီႊၵၼ်ႊ ၶဝ်တႄႉ တွပ်ႇလၢတ်ႈဝႃႈ လွင်ႈၵမ်ႉထႅမ်တွၼ်ႈတႃႇ ၵူၼ်းပၢႆႈၽေး 6 တီႈၼႆႉ ဢမ်ႇၸႂ်ႈယူႇတီႈၵၢင်ၸႂ်မၼ်းတႅပ်းတတ်း၊ ၶေႃႈမၼ်းဢၼ်တၢင်ႇလၢတ်ႈမႃးၸိူဝ်းၼႆႉ တေဢဝ်ၼမ်းၵႂႃႇတၢင်ႇထိုင်လူင်ပွင်ၸိုင်ႈ တီႈဝေႃႊသျိင်ႊတၼ်ႊ ၵႂႃႇဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းပၢႆႈၽေးသိုၵ်း(မိူင်းတႆး) ဢၼ်းမီးဝႆႉၸွမ်းလႅၼ်လိၼ် 6 တီႈၼႆႉ ၺႃးၸဝ်ႈတႃႇၼ TBC တတ်းပႅတ်ႈလွင်ႈၵမ်ႉၸွႆႈၶဝ်ႈၼမ်ႉတၢင်းၵိၼ် ၸဵမ်မိူဝ်ႈ လိူၼ်ဢွၵ်ႊထိူဝ်ႊၿိူဝ်ႊ 2017 ႁဵတ်းႁႂ်ႈ ၵူၼ်းပၢႆႈၽေးသိုၵ်း 6200 ၵေႃႉ ထူပ်းတၢင်းယၢပ်ႇၽိုတ်ႇ ၶဝ်ႈၼမ်ႉတၢင်းၵိၼ် ဝႃႈၼႆ။ လုင်းၸၢႆးလႅင်း လၢတ်ႈဝႃႈ ႁဝ်းၶႃႈ ဢမ်ႇၸၢင်ႈပွၵ်ႈမိူဝ်း ယူႇၼႂ်းမိူင်းတႆး ယွၼ်ႉဝႃႈ ၼႂ်းမိူင်းတႆး ႁဝ်းၵေႃႈ တိုၵ်ႉပဵၼ်ပၢင်တိုၵ်းသိုၵ်းသိူဝ်ၵၼ်ယူႇ၊ ဝၢၼ်ႈမိူင်းၵေႃႈ ပႆႇၵတ်းယဵၼ်ၼိမ်သဝ်း။ ထႅင်ႈလွင်ႈၼိုင်ႈၵေႃႈ ၼႂ်းမိူင်းတႆးႁဝ်းၶႃႈၼႆႉ သမ်ႉတေသၢင်ႈၾၢႆ ၸိူဝ်းၼႆႉ- ပေႃးမိူဝ်းၵေႃႈတေႁူပ်ႉတၢင်းယၢပ်ႇထႅင်ႈ ဝႃႈၼႆ။ ၶႅမ်ႉပၢင်သဝ်းၵူၼ်းပၢႆႈၽေးသိုၵ်းမိူင်းတႆး တင်းမူတ်းမီး 6 တီႈ မိူၼ်ၼင်ႇ ၶႅမ်ႉပၢင်သဝ်း ၵုင်းၵျေႃႇ၊ လွႆတႆးလႅင်း၊ လွႆၵေႃႇဝၼ်း၊ လွႆသၼ်ၸူႉ၊ လွႆလမ်၊ ၵွင်းမုင်ႈမိူင်းလႄႈ လွႆသၢမ်သိပ်း။

['ၵူႈလွင်ႈလွင်ႈ']

2018-02-14T10:41:11

https://shannews.org/archives/2566

ၸုမ်းလူင်းလၢႆးမိုဝ်း NCA တေႁူပ်ႉဢုပ်ႇၵၼ် ၼႂ်းဝူင်ႈတေမႃးၼႆႉ

ၸုမ်းလူင်းလၢႆးမိုဝ်း NCA 8 ၸုမ်း တင်း ဢၼ်တိုၵ်ႉလူင်းထႅင်ႈ 2 ၸုမ်း တေႁူပ်ႉဢုပ်ႇၵၼ် လႅၵ်ႈလၢႆႈတၢင်းႁူႉၵၼ်၊ ၸႅၵ်ႇၼႃႈတီႈပုၼ်ႈၽွၼ်းၼႃႈၵၢၼ်ပၼ်ၵၼ်လႄႈ ၵၢၼ်ႁၢင်ႈႁႅၼ်းတႃႇဢုပ်ႇဢူဝ်းၵၢၼ်မိူင်း ၸွမ်းလူင်ပွင်ၸိုင်ႈမၢၼ်ႈ ၸဵမ်ၸိူဝ်းၼႆႉ ဝႃႈၼႆ။ ဝၼ်းတီႈ 18-19/02/2018 တေမႃးၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8 ၸုမ်း ဢၼ်လူင်း လၢႆးမိုဝ်းၵိုတ်း တိုၵ်းပတ်း ပိုၼ်ႉတူဝ်ႈမိူင်း NCA ဝႆႉမိူဝ်ႈ 2015 တင်းၸုမ်း တိုၵ်ႉလူင်းၵႂႃႇ ထႅင်ႈသွင်ၸုမ်း ဢၼ်ပဵၼ်ၸုမ်း ပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU ၸိူဝ်းၼႆႉ တေႁူပ်ႉထူပ်းဢုပ်ႇဢူဝ်းၵၼ် တီႈလႅၼ် လိၼ်တႆး-ထႆး တီႈၼိုင်ႈ ဝႃႈၼႆ။ ၸဝ်ႈသိုၵ်းလူင် ၸၢႆးငိုၼ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈတီႈ ၸုမ်းၶၢဝ်ႇၽူႈ တွႆႇႁွၵ်ႈဝႃႈ “ လွင်ႈဢၼ်ႁဝ်းၶႃႈ တေႁူပ်ႉၵၼ်တီႈလႂ် ပႆႇလႆႈမၵ်းမၼ်ႈ။ တၢင်းၾၢႆႇၶဝ်သွင်ၸုမ်းၵေႃႈ တိုၵ်ႉလူင်းလၢႆး မိုဝ်းၵူၺ်း၊ ပေႃးဢဝ်ႁဝ်းဝႃႈ ဢၼ်ႁဝ်းလူင်းဝႆႉ 8 ၸုမ်းသေ တင်းၶဝ်ထႅင်ႈ 2 ၸုမ်း၊ ႁဝ်းၶႃႈတေ မႃးဢုပ်ႇဢူဝ်းငူပ်ႉငီႉ ၵၼ်ဢိတ်းၼိုင်ႈ၊ ပေႃးၶဝ်ႈမႃးၼႂ်းၼႆႉ ႁဝ်းၶႃႈတေႁူမ်ႈၵၼ်ႁဵတ်းၸိူင်ႉႁိုဝ်၊ တႃႇၽႅၼ်ၵၢၼ်တၢင်းၼႃႈ ဢမ်ႇဝႃႈ ၵၢၼ်မိူင်း၊ ၵၢၼ်သိုၵ်း ဢမ်ႇဝႃႈမၼ်းတေမီးၶွမ်ႊမတီႊၵူႈၸၼ်ႉၸၼ်ႉ၊ ၼႂ်းၼၼ်ႉ ႁဝ်းၶႃႈတေ ႁူမ်ႈၵၼ်ၸိူင်ႉႁိုဝ်၊ ႁႂ်ႈႁဝ်းၶႃႈပေႃးလူင်ႉလႅင်းၵၼ်လီလီ” ဝႃႈၼႆ။ ၵဵဝ်ႇၵပ်းလွင်ႈၼႆႉ သင်ဝႃႈ ဢုပ်ႇဢူဝ်းပွင်ႇလႅင်းၵၼ်ယဝ်ႉ ၽႂ်တေဢဝ်တွၼ်ႈလႂ် ၽႂ်တေႁၢပ်ႇၼႃႈၵၢၼ်ၸိူင်ႉႁိုဝ် ၼႂ်းၶွမ်ႊမတီႊ ဢၼ်ၶွတ်ႇၽွတ်ႈဝႆႉၸိူဝ်းၼၼ်ႉ။ ပိူင်တႅၵ်ႈမၼ်း မိူၼ်ၼင်ႇ လွင်ႈပၢင်ၵုမ်ၸၼ်ႉၸိူဝ်ႉၸၢတ်ႈၸၢဝ်း ၶိူဝ်းၽႂ်မၼ်း ၸိူဝ်းၼၼ်ႉ ႁဝ်းတေႁဵတ်းၸိူင်ႉႁိုဝ်၊ ႁႂ်ႈပေႃးပွင်ႇၵၼ်လီလီ ၸင်ႇတေႁူမ်ႈၵၼ်သေ ၵႂႃႇဢုပ်ႇ တင်းလူင် ပွင်ၸိုင်ႈမၢၼ်ႈ ႁႂ်ႈပေႃးပဵၼ်ၵၢၼ်လိူဝ်ၵဝ်ႇသေ ၵႂႃႇၸွမ်းၶၵ်ႉၵၢၼ်လွင်ႈငမ်းယဵၼ်လႆႈၼႆသေ ၸင်ႇတေႁူပ်ႉၵၼ် ဝႃႈၼႆ။ မိူဝ်ႈဝၼ်းတီႈ 13/02/2018 ၸုမ်းပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇ LDU သွင်ၸုမ်းၼႆႉ တိုၵ်ႉလူင်းလၢႆးမိုဝ်း NCA ၵႂႃႇတီႈၼေႇပျီႇတေႃႇ။ တေႃႈလဵဝ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်း လၢႆးမိုဝ်း NCA မီး 10 ၸုမ်း။ ဢၼ်လူင်းလၢႆးမိုဝ်း NCA မိူဝ်ႈပီ 2015 ၼၼ်ႉ မီးၶွင်ႇသီႇဢဝ် ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO၊ တႅဝ်းႁူမ်ႈၸိူဝ်ႉ ၸၢတ်ႈၶျၢင်း CNF ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ ABSDF၊ ႁူမ်ႈတုမ် ၸိူဝ်ႉၸၢတ်ႈယၢင်းၽိူၵ်ႇ KNU ၊ တပ်ႉသိုၵ်း ယၢင်းသၢင်ႈ ၽွၼ်းပၢင်ႈၻီႊမူဝ်ႊၶရေႊၸီႊ (DKBA)၊ တပ်ႉသိုၵ်း ပူတ်းပွႆႇၸိူဝ်ႉၸၢတ်ႈယၢင်း-ၶွင်ႇသီႇငမ်းယဵၼ် (KNLA-PC)၊ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ ALP ၸိူဝ်းၼႆႉ။

['ၵၢၼ်မိူင်း']

2018-02-14T10:37:11

https://shannews.org/archives/2562

ၾၢႆႇၸတ်းႁႃၵၢၼ် မိူင်းထႆး ပိုတ်ႇႁပ်ႉ ႁႅင်းၵၢၼ်တေႃႇ/ၶၢႆႉဝတ်းဝႂ်ၸူးပပ်ႉ Passport ဢၼ်ပဵၼ်တၢင်းၵၢၼ် – ၸိူဝ်းဝႂ်တေမူတ်းဢႃယု 31 လိူၼ်ၼႃႈ

ႁွင်ႈၵၢၼ်ၾၢႆႇၸတ်းႁႃၵၢၼ်ၵဵင်းမႆႇ တိုၵ်းသူၼ်းႁႂ်ႈပေႃႈလဵင်ႉ/မႄႈလဵင်ႉ ဢွၼ်ၵူၼ်းႁဵတ်းၵၢၼ်/ လုၵ်ႈလဵင်ႉၸဝ်ႈၵဝ်ႇ ၵႂႃႇတေႃႇဝတ်းဝႂ် ႁႂ်ႈယဝ်ႉၵွၼ်ႇၶၢဝ်းယၢမ်းမၵ်းမၼ်ႈ 31 မၢတ်ႊၶျ် ။ ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်း ဝဵင်းၵဵင်းမႆႇ ၾၢၵ်ႇထိုင်ပေႃႈလဵင်ႉ/မႄႈလဵင်ႉလႄႈ ႁႅင်းၵၢၼ် ၸိူဝ်းယိပ်းဝႂ်သီၶွင်ႇ ဢၼ်ၵႂႃႇထတ်းထွင်ၵူၼ်းၵိုၵ်းမိူင်း ႁဵတ်းမႃးပပ်ႉၶၢမ်ႈမိူင်း Passport သီလႅင်၊ သီၶဵဝ် ဢၼ်ဢႃယုတေမူတ်းသဵင်ႈ ၼႂ်းဝၼ်းတီႈ 31/03/2018 ႁႂ်ႈဢွၼ်ၵၼ်ၵႂႃႇ ၶပ်းၶိုင်ၵၢၼ် ၸွမ်းၼင်ႇၶၢဝ်းယၢမ်းမၵ်းမၼ်ႈၼၼ်ႉဝႃႈၼႆ။ ၽိုၼ်လိၵ်ႈ (ဢဵၵ်ႇၵသၢၼ်) ဢၼ်တေလႆႈႁၢင်ႈႁႅၼ်းၵႂႃႇတႄႉ တွၼ်ႈတႃႇပေႃႈလဵင်ႉ/မႄႈလဵင်ႉ 1.ၽိုၼ်မိူၼ် ဝႂ်ၵပ်းတူဝ်၊ ဝႂ်မုင်ႉႁေႃႁိူၼ်း( ဢဵင်ႇထွင်ႇၸု) ပေႃးပေႃႈလဵင်ႉပဵၼ်ၵူၼ်းမီး ႁူင်းၸၢၵ်ႈ၊ ႁူင်းငၢၼ်း၊ ႁၢၼ်ႉတၢင်းၶၢႆ ၊ ႁူင်းသဝ်း၊ႁူင်းႁႅမ်းၸိုင် တေလႆႈဢဝ်ၽိုၼ်မိူၼ် ဝႂ်ႁပ်ႉႁွင်း (ၸူတ်ႇထ ပဵၼ်းၽႃးၼိတ်း) ၵႂႃႇၸွမ်း၊ တွၼ်ႈတႃႇႁႅင်းၵၢၼ်သမ်ႉ ၽိုၼ်မိူၼ် (ဢဵၵ်ႇၵသၢၼ်) Passport သီလႅင်၊ သီၶဵဝ်လႄႈဢၼ်တႄႉမၼ်း၊ ၽိုၼ်မိူၼ်ဝႂ်သီၶွင်ႇ၊ ၶႅပ်းႁၢင်ႈ 1 ၼိဝ်ႉ 2 ၶႅပ်း၊ ပေႃးမီးဝႂ်ႁူင်းယႃၵေႃႈ ဢဝ်ၵႂႃႇၸွမ်း ၊ ၼိုင်ႈမဵဝ်းလႂ် 3 ဝႂ် (3ၸုမ်ႇ) ။ (မၢႆတွင်း ၸိုဝ်ႈ ၊ ဝၼ်းလိူၼ်ပီၵိူတ်ႇ ၼႂ်းဝတ်းသီၶွင်ႇတင်း ၽၢတ်ႉသပွတ်ႇဢၼ်မႂ်ႇ ဢမ်ႇမိူၼ် ၵၼ်ၵေႃႈလႆႈ ဢမ်ႇလူဝ်ႇၵႂႃႇတီႈလုမ်းတၢင်မၢၼ်ႈ )။ ၼၢင်းၽွၼ်းပဝိၼ်း ဝိၶျိတ်ႉ ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်းၵဵင်းမႆႇ လၢတ်ႈဝႃႈ – “ ၼင်ႇႁိုဝ်ပေႃႈ လဵင်ႉ/မႄႈလဵင်ႉလႄႈ လုၵ်ႈလဵင်ႉတေမီးလွင်ႈငၢႆႈလူမ်ၸႂ်ၼၼ်ႉ ယၢမ်းလဵဝ်ႁဝ်းပိုတ်ႇဝႆႉ One stop Service : OSS (ႁဵတ်းတီႈလဵဝ်ယဝ်ႉ) ဢမ်ႇဝႃႈႁွင်ႈၵၢၼ်ၾၢႆႇတေႃးမေႃး၊ ၾၢႆႇပၢႆးယူႇလီ၊ ၾၢႆႇႁႅင်း ၵၢၼ်လိူဝ်ၼၼ်ႉ ယင်းမီးၸဝ်ႈၼႃႈတီႈမၢၼ်ႈ မႃးႁဵတ်းပၼ် CI ၸိူဝ်းၼႆႉ၊ မီးတီႈၼႆႈတီႈလဵဝ် ႁဵတ်းပၼ်ၵူႈဝၼ်း ဝၼ်းသဝ်ဝၼ်းဢႃးတိတ်ႉၵေႃႈဢမ်ႇလိုဝ်ႈ ႁဵတ်းပၼ်ၵၢင်ၼႂ် 08:30 မူင်း တေႃႇပေႃးယဝ်ႉ ။ ၵွပ်ႈၼၼ်လႄႈ ဝတ်းဝႂ်ၽႂ်တေမူတ်း 31 /03/2018 ၼႆႉဢွၼ်ၵၼ် ၼႅတ်ႈမႃးႁဵတ်းသေၵမ်း ပေႃးပူၼ်ႉၶၢဝ်းယၢမ်းယဝ်ႉတေယၢပ်ႇ ” ဝႃႈၼႆ။ မိူဝ်ႈဝၼ်းတီႈ 27 /12/2017 ၼၼ်ႉ ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈယိုၼ်ႈ ယွၼ်းတၢင်းႁူမ်ႈမိုဝ်း ၸဝ်ႈၼႃႈတီႈၾၢႆႇၵဵဝ်ႇၶွင်ႈႁႅင်းၵၢၼ် မိူၼ်ၼင်ႇ ပလိၵ်ႈ၊ ၾၢႆႇၵူတ်ႇထတ်း ၵူၼ်းၶဝ်ႈမိူင်း ၸိူဝ်းၼႆႉ ႁႂ်ႈယွၼ်ႇယၢၼ်း လွင်ႈၵူတ်ႇထတ်း၊တီႉၺွပ်း ႁႅင်းၵၢၼ်ယၢၼ်မိူင်းၵူၼ်းမိူင်း မၢၼ်ႈ၊ လၢဝ်း ၊ ၵမ်ႊပူႊၶျႃႊ ဢၼ်မီးၼႂ်းမိူင်းထႆး ထိုင် 30/06/2018 ၼႆႉ ဝႃႈၼႆ ။ Photo : CM News

['ႁႅင်းငၢၼ်းၶၢမ်ႈမိူင်း']

2018-02-14T10:30:14

https://shannews.org/archives/2559

ၸုမ်းလူင်းလၢႆးမိုဝ်း NCA တင်း တူဝ်တႅၼ်း မိူင်းၶႄႇ ႁူပ်ႉဢုပ်ႇၵၼ် တီႈတႃႈၵုင်ႈ

ၸုမ်း PPWT တင်း ၽွင်းတၢင်ၾၢႆႇငမ်းယဵၼ် ၸိုင်ႈမိူင်းၶႄႇ ၵဵဝ်ႇၵပ်းၵုၼ်ဢေႊသျိူဝ်ႊဢုပ်ႇၵုမ်ၵၼ် တီႈလုမ်းၽွင်းတၢင်မိူင်းၶႄႇ တီႈတႃႈၵုင်ႈ ႁူပ်ႉထူပ်းဢုပ်ႇဢူဝ်းပိၼ်ႇပႆႇလႅၵ်ႈလၢႆးတၢင်းႁူႉၵၼ် ၵဵဝ်ႇၵပ်းၶၵ်ႉၵၢၼ် လွင်ႈငမ်းယဵၼ် ဝႃႈၼႆ။ ဝၼ်းတီႈ 12/02/2018 တူဝ်တႅၼ်းၸုမ်းပွင်သၢင်ႈ လွင်ႈငမ်းယဵၼ် Peace Process Working Team – PPWT တင်း ၽွင်းတၢင်ငမ်းယဵၼ် ၸိုင်ႈမိူင်းၶႄႇ/ တူဝ်တႅၼ်းၶိုၵ်ႉတွၼ်း ႁွင်ႈၵၢၼ်ၾၢႆႇၼွၵ်ႈမိူင်း မိူင်းၶႄႇ Mr-Sun Guoxian ႁူပ်ႉၵၼ်တီႈလုမ်းၽွင်းတၢင်မိူင်းၶႄႇ တီႈတႃႈၵုင်ႈ ဝႃႈၼႆ။ ၸဝ်ႈသိုၵ်းလူင် ၸၢႆးငိုၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၾၢႆႇႁဝ်းၶႃႈ 8 ၸုမ်း လႆႈဢဝ်တိုဝ်ႉတၢင်း ၵွပ်ႈပိူဝ်ႈဝႃႈ ၽွင်းတၢင်ငမ်းယဵၼ်မိူင်းၶႄႇ မၼ်းၸဝ်ႈၵေႃႈၽႅဝ်မႃးတီႈတႃႈၵုင်ႈ တႃႇတေမိူဝ်းၶဝ်ႈႁူမ်ႈပၢင်လူင်းလၢႆးမိုဝ်း မိူဝ်ႈၶမ်ႈဝႃး ၼၼ်ႉ။ ၵမ်းၼႆႉ ပေႃးမၼ်းၸဝ်ႈႁွတ်ႈၽႅဝ်မႃးၵေႃႈ သမ်ႉၶႂ်ႈႁူႉငဝ်းလၢႆး လၢႆမူႇလၢႆၸုမ်း ဢၼ်ပႃးယူႇ ၼႂ်းၶၵ်ႉ ၵၢၼ်လွင်ႈငမ်းယဵၼ် ၼႂ်းမိူင်းႁူမ်ႈတုမ်မိူင်းမၢၼ်ႈၼႆႉ။ မၼ်းၸဝ်ႈၵေႃႈသမ်ႉၶႂ်ႈႁူပ်ႉထူပ်းတင်းၸုမ်း EAOs 8 ၸုမ်း။ တီႈပၢင်ႁူပ်ႉထူပ်းၼႆႉ ႁဝ်းၶႃႈ လၢတ်ႈၼႄငဝ်းလၢႆးဢၼ်ပဵၼ်ယူႇ ၶၵ်ႉၵၢၼ်ငမ်းယဵၼ်ၼႆႉ မၼ်းထိုင်ၶၵ်ႉလႂ်ယဝ်ႉ။ မၼ်းၶွင်ႉၶမ်ၵၼ်ၸိူင်ႉႁိုဝ်၊ ဢၼ်ႁဝ်းၶႃႈ ပႆႇၸၢင်ႈႁဵတ်း ပၢင်ၵုမ်လွင်ႈငမ်းယဵၼ် ႁူဝ်ပၢၵ်ႇပီ 21 ထႅင်ႈၵမ်းထီႉ 3 ၼႆႉ မၼ်းမႃးၶမ်ၵၼ်ၸိူင်ႉႁိုဝ်၊ မၼ်းမီးၸိူင်ႉႁိုဝ်၊ မီးလွင်ႈယၢပ်ႇၽိုတ်ႇၸိူင်ႉႁိုဝ်။ ပၢင်ႁူပ်ႉထူပ်းၵူၼ်းမိူင်း၊ ပၢင်ၵုမ်ၸိူဝ်ႉၸၢတ်ႈ တႃႇၸိူဝ်ႉၶိူဝ်းၽႂ်မၼ်း မၼ်းပဵၼ်ဝႆႉၸိူင်ႉႁိုဝ်ၽွင်ႈ၊ ၵွပ်ႈသင်လႄႈ တပ်ႉသိုၵ်းလူင်ပွင်ၸိုင်ႈမၢၼ်ႈ မႃးႁႄႉႁၢမ်ႈ ၸဵမ်ၸိူဝ်းၼႆႉ။ ယူႇတီႈမၼ်း ၸဝ်ႈၵေႃႈ ၶိုၼ်းထၢမ် တေလႆႈၸွႆႈပၼ်ၸိူင်ႉႁိုဝ်၊ လူဝ်ႇၸိူင်ႉႁိုဝ်ၵေႃႈလၢတ်ႈ တင်းၾၢႆႇၽွင်းတၢင်မိူင်းၶႄႇတႄႉ လၢတ်ႈၼင်ႇၼႆ။ ပိူင်လူင်ႁဝ်းၶႃႈ ႁူပ်ႉထူပ်းၵၼ်ၼႆႉ တင်းသွင်ၾၢႆႇ မႃးလႅၵ်ႈလၢႆႈၶေႃႈမုလ်းၵၼ် ၸိူင်ႉၼႆၵူၺ်းၼင်ႇၵဝ်ႇ” ဝႃႈၼႆ။ သိုပ်ႇလၢတ်ႈဝႃႈ တၢင်းၸုမ်းႁဝ်းၶႃႈၵေႃႈ လႆႈလၢတ်ႈပႃး လွင်ႈပၢင်တိုၵ်းတၢင်းမိူင်းၶၢင်၊ ၼႂ်းမိူင်းတႆးပွတ်းႁွင်ႇ ဢၼ်တပ်ႉၶဝ်ၵႂႃႇထူဝ်းသိုၵ်းယူႇၼၼ်ႉ ပေႃးဝႃႈ ႁူပ်ႉထူပ်းၵၼ် တင်းၵူၼ်းလူင် ၾၢႆႇလူင်ပွင်ၸိုင်ႈ မၢၼ်ႈၵေႃႈလီ၊ တင်းၾၢႆႇတပ်ႉသိုၵ်းမၢၼ်ႈၵေႃႈလီ ႁႂ်ႈၸွႆႈလၢတ်ႈပၼ်ဝႃႈ ယွၼ်ႉပၢင်တိုၵ်းသေ ၵူၼ်းပၢႆႈၽေး IDPS ၵေႃႈတေၼမ် တေၸၢင်ႈပၼ်တၢင်းတုၵ်ႉၶ ယၢပ်ႇၽိုတ်ႇၵူၼ်းမိူင်း ဝႃႈၼႆ။ ၼႂ်းပၢင်ႁူပ်ႉထူပ်းၼၼ်ႉ ၾၢႆႇၶႄႇ မီးတူဝ်တႅၼ်း 5 ၵေႃႉ ၊ ၾၢႆႇ PPWT 5 ၵေႃႉ၊ ၽူႈဢွၼ်ႁူဝ် PPWT ပတူဝ်ႇတႃႇတူဝ်ႇမူး (ၽူႈၼမ်းၼႂ်းၵူႈလွင်ႈလွင်ႈ KNU)၊ ၽူႈၼမ်းၼႂ်း 3 RCSS ၸဝ်ႈသိုၵ်းလူင် ၸၢႆးငိုၼ်း၊ ၽူႈ ၼမ်းၼႂ်း CNF သလၢႆးထလႃႇႁေး၊ ၽူႈၶဝ်ႈၸုမ်း CEC (ALP) ၸေႃႇမျႃႉရႃႇၸႃႇလိၼ်း ၶဝ်ႈႁူမ်ႈဢုပ်ႇဢူဝ်းၸွမ်း ဝႃႈၼႆ။

['ၵၢၼ်မိူင်း']

2018-02-14T10:27:49

https://shannews.org/archives/2556

ၸုမ်းယိပ်းၵွင်ႈၵၢင်ႇ NMSP တင်း LDU ႁူမ်ႈၵၼ်လူင်းလၢႆးမိုဝ်း NCA တီႈၼေႇပျီႇတေႃႇ

ၸုမ်းယိပ်းၵွင်ႈၵၢင်ႇ NMSP တင်း LDU ႁူမ်ႈၵၼ်လူင်းလၢႆးမိုဝ်း ၵိုတ်းတိုၵ်းပတ်းပိုၼ်ႉတူဝ်ႈမိူင်း NCA တီႈၼေႇ ပျီႇတေႃႇ ဝႃႈၼႆ။ ဝၼ်းတီႈ 13/02/2018 ယၢမ်းဝၢႆးဝၼ်း ယူႇတီႈပႃႇတီႇမိူင်းမွၼ်းမႂ်ႇ NMSP တင်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊ လႃးႁူႇ LDU လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA = Nationwide Ceasefire Agreement ) တီႈႁူင်းႁေႃး MICC 2 ၼေႇပျီႇတေႃႇ။ ၼႂ်းပၢင်လူင်းလၢႆးမိုဝ်းၼၼ်ႉ မီးၽူႈၵိူဝ်းၵုမ်မိူင်းႁူမ်ႈတုမ် တေႃႇဢွင်ႇသၢၼ်းသူႉၵျီႇ၊ ၸွမ်ၸိုင်ႈဢူးထိၼ်ႇၵျေႃႇ၊ ၵႅမ်ၸွမ်ၸိုင်ႈ၊ တူဝ်တႅၼ်းၽူႈတႅၼ်းသၽႃး၊ တူဝ်တႅၼ်း တပ်ႉသိုၵ်းတပ်ႉမတေႃႇမၢၼ်ႈ။ လိူဝ်ၼၼ်ႉ တူဝ်တႅၼ်းၸုမ်းယိပ်းၵွင်ႈၵၢင်ႇ ဢၼ်လူင်းလၢႆးမိုဝ်း NCA ဝႆႉၸိူဝ်း ၼၼ်ႉသေ ႁူမ်ႈပႃး ပႃႇတီႇၵၢၼ်မိူင်း၊ တူဝ်တႅၼ်းၼွၵ်ႈမိူင်း ၸဵမ်ၸိူဝ်းၼႆႉ ၶဝ်ႈႁူမ်ႈပဵၼ်ၽူႈႁူႉၽူႈႁၼ်ၸွမ်း ဝႃႈၼႆ။ တူဝ်တႅၼ်းပႃႇတီႇမိူင်းမွၼ်းမႂ်ႇ ၼၢႆႇဢွင်ႇမိၼ်း၊ ၼၢႆႇလယီႇၵွင်း၊ ၼၢႆႇဢွင်ႇမငႄး တင်း တူဝ်တႅၼ်းၼႂ်း ႁူမ်ႈတုမ် ၻီႊမူဝ်ႊၶရႅတ်ႊၻိၵ်ႊလႃးႁူႇသမ်ႉ ပဵၼ် ဢူးသေႃလမူၼ်ႇ၊ ဢူးၶိၼ်ႇမွင်ႇလႃႉ၊ ၼႃႇဝိပိုၼ်ႇ ၸိူဝ်းၼႆႉ။ တၢင်းၾၢႆႇ လူင်ပွင်ၸိုင်ႈသမ်ႉ ၶွမ်ႊမတီႊလွင်ႈငမ်းယဵၼ် ပဵၼ်ၻွၵ်ႊတိူဝ်ႊတိၼ်ႇမဵဝ်းဝိၼ်း၊ ဢူးတဵင်းသေႃႇလႄႈ ၸွမ်သိုၵ်း ၶိၼ်ႇသေႃႇဢူး ၸိူဝ်းၼႆႉ လူင်းလၢႆးမိုဝ်းၵၼ် ဝႃႈၼႆ။ ၼႂ်းပၢင်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၼႆႉ ႁူဝ်ပဝ်ႈ NRPC တေႃႇဢွင်ႇသၢၼ်းၸူႉၵျီႇ၊ ၸွမ်သိုၵ်းလူင်မိၼ်းဢွင်ႇလၢႆႇ၊ ႁူဝ်ပဝ်ႈပႃႇတီႇမိူင်းမွၼ်းမႂ်ႇ ၼၢႆႇထေႃးမူၼ်ႇ ၸိူဝ်းၼႆႉ ၶိုၼ်ႈမွၵ်ႇလၢတ်ႈၶေႃႈၵႂၢမ်း။ ဝၢႆးလင်ၼၼ်ႉ ယူႇတီႈၻွၵ်ႊတိူဝ်ႊတိၼ်ႇမဵဝ်းဝိၼ်း၊ ၼၢႆႇဢွင်ႇမိၼ်း ၸုမ်း NMSP လူဢၢၼ်ႇၽိုၼ် လိၵ်ႈလူင်းလၢႆးမိုဝ်း NCA ဝႃႈၼႆ။ ၼၢႆႇသူၺ်ႇတဵင်း ၸုမ်းပွင်ၵၢၼ်ၶွမ်ႊမတီႊ NMSP လၢတ်ႈဝႃႈ “ တီႈတႄႉမၼ်း မိူဝ်ႈပီ 1995 ၼၼ်ႉ ႁဝ်းလူင်းလၢႆးမိုဝ်း ၵိုတ်းတိုၵ်းၵၼ်တင်း တပ်ႉသိုၵ်းပၢၼ်လူင်ပွင်ၸိုင်ႈၼၼ်ႉယဝ်ႉ။ တေႃႈလဵဝ် ႁဝ်းၶဝ်သမ်ႉ ၶိုၼ်းမႄးလူင်းလၢႆးမိုဝ်း ထႅင်ႈ တွၼ်ႈတႃႇတေဢုပ်ႇဢူဝ်းၵၢၼ်မိူင်း၊ သမ်ႉထႅင်ႈၾၢႆႇၼိုင်ႈ ယူႇတီႈလူင်ပွင်ၸိုင်ႈမၢၼ်ႈၵေႃႈ သမ်ႉယိုၼ်ႈမိုဝ်း ၸူးသေ ၸင်ႇလႆႈလူင်းလၢႆးမိုဝ်း” ဝႃႈၼႆ။ တူဝ်တႅၼ်း ႁူမ်ႈတုမ်ၻီႊမူဝ်ႊၶရႅတ်ႊတိၵ်ႊလႃးႁူႇလၢတ်ႈဝႃႈ ပၼ်ႁႃၵၢၼ်မိူင်းၼႆႉ ၶႂ်ႈဢဝ်လၢႆးၵၢၼ်မိူင်းၵႄႈလိတ်ႈ ၸင်ႇလႆႈလူင်းလၢႆးမိုဝ်းၵိုတ်းတိုၵ်း NCA ဝႃႈၼႆ။ တေႃႈလဵဝ် ၼႂ်းၸုမ်း UNFC ဢၼ်ပႆႇလူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA ၼၼ်ႉၵိုတ်းပႃႇတီႇမႂ်ႇသုင် ၸိူဝ်ႉၸၢတ်ႈယၢင်းလႅင် KNPP တင်း ၶွင်ႇသီႇၸိူဝ်ႉၸၢတ်ႈရၶႅင်ႇ ANC သွင်ၸုမ်းၵူၺ်းယဝ်ႉ ဝႃႈၼႆ။ ၽူႈၵွၼ်းသိုၵ်းသုင်သုတ်း မိၼ်းဢွင်ႇလၢႆႇတႄႉ မွၵ်ႇလၢတ်ႈၶေႃႈၵႂၢမ်းၼႂ်းပၢင်လူင်းမိုဝ်း NCA ဝႃႈ “ ၸုမ်းယိပ်း ၵွင်ႈၵၢင်ႇ ဢၼ်ၸိူဝ်းပႆႇလူင်းလၢႆးမိုဝ်း NCA ၸိူဝ်းၼၼ်ႉ ပိုတ်ႇၽၵ်းတူမုင်ႈမွင်း ႁပ်ႉတွၼ်ႈတႃႇသေႇယူႇ” ဝႃႈၼႆ။ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA မိူဝ်ႈပီ 2015 မီးၶွင်ႇသီႇဢဝ် ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း PNLO၊ တႅဝ်းႁူမ်ႈၸိူဝ်ႉ ၸၢတ်ႈၶျၢင်း CNF ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ ABSDF၊ ႁူမ်ႈတုမ် ၸိူဝ်ႉၸၢတ်ႈယၢင်းၽိူၵ်း KNU ၊ တပ်ႉသိုၵ်း ယၢင်းသၢင်ႈၽွၼ်းပၢင်ႈၻီႊမူဝ်ႊၶရေႊၸီႊ (DKBA)၊ တပ်ႉသိုၵ်း ပူတ်းပွႆႇၸိူဝ်ႉၸၢတ်ႈယၢင်း-ၶွင်ႇသီႇငမ်းယဵၼ် (KNLA-PC)၊ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ ALP။ ၵမ်းၼႆႉ သမ်ႉလူင်းထႅင်ႈသွင်ၸုမ်း လႄႈ ပဵၼ်ၵႂႃႇ 10 ၸုမ်း။

['ၵၢၼ်မိူင်း']

2018-02-14T10:16:38

https://shannews.org/archives/2551

ၸုမ်းၵူၼ်းၼုမ်ႇတႆး TYO ၸတ်းပၢင်ႁူပ်ႉထူပ်း ႁၢင်ႈႁႅၼ်းပူၵ်းပွင်ၸဝ်ႈႁႆႈၸဝ်ႈၼႃး

ၸုမ်းၵူၼ်းၼုမ်ႇတႆးၸႄႈဝဵင်းသီႇသႅင်ႇ ၸတ်းႁဵတ်းပၢင်ႁူပ်ႉထူပ်း ၸဝ်ႈႁႆႈၸဝ်ႈၼႃး တႃႇႁႂ်ႈၸဝ်ႈႁႆႈ ၸဝ်ႈၼႃး မီးဝႂ်တီႈလိၼ်လႄႈ မေႃႁႃလွၵ်းၵၢတ်ႇၶၢႆ ၶူဝ်ႁႆႈ၊ ၶူဝ်းသူၼ် ဢၼ်ဢွၵ်ႇၼႂ်းသူၼ်ၼႂ်းၼႃး။ ဝၼ်းတီႈ 10/02/2018 ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ၸတ်းႁဵတ်းပၢင် ႁူပ်ႉၸဝ်ႈ ႁႆႈၸဝ်ႈၼႃး တီႈဝၢၼ်ႈၼွင်ၶူမ်း ဢိူင်ႇတမ်ႇၽၢၵ်ႇ မီးၸဝ်ႈႁႆႈၸဝ်ႈ ၼႃးမႃးႁူမ်ႈ 49ၵေႃႉ ၊ ဝၼ်းတီႈ 12/02/2018 တီႈဝၢၼ်ႈလိၼ်လႅင် ဢိူင်ႇၵုင်းသုတ်းမီး 46 ၵေႃႉ ။ တီႈပၢင်ၼၼ်ႉဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇလၢႆးႁဵတ်းဝႂ်တီႈလိၼ် ပိူင် 7 (ပုံစံ) ၇ ၊ တႃႇၶွတ်ႇ ၽွတ်ႈၸုမ်းၸဝ်ႈႁႆႈၸဝ်ႈၼႃး၊ လွင်ႈၾိုၵ်းပၼ်ႁႂ်ႈၸဝ်ႈႁႆႈၸဝ်ႈၼႃးမေႃႁႃ လွၵ်းၵၢၼ်သိုဝ်ႉ/ၶၢႆႁင်းၵူၺ်း ၸိူဝ်းၼႆႉ။ ၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ လၢတ်ႈဝႃႈ -“ ယွၼ်ႉၵူႈဝၼ်းၼႆႉ ႁူဝ်ၵူၼ်းၼမ်မႃး တီႈလိၼ်သမ်ႉပဵင်းၵဝ်ႇလႄႈ ၵူၼ်းဝၢၼ်ႈလူဝ်ႇလႆႈႁၼ်ၵႃႈၶၼ်လိၼ်ၸဝ်ႈၵဝ်ႇသေ ထိင်းသိမ်းၵႂႃႇ ႁႂ်ႈဢွၼ်ၵၼ်ႁဵတ်းဝႂ် တီႈလိၼ် ပိူင် 7 ဝႂ်ႁႂ်ႈမီးဝႆႉၼႂ်းမိုဝ်း ၵူႈၵေႃႉသေ ႁႂ်ႈမေႃလိူၵ်ႈ ၽုၵ်ႇမွၵ်ႇ၊ မၢၵ်ႇ၊ ႁၢၵ်ႈႁူဝ်ႁႂ်ႈၶၢႆလႆႈၼႂ်းလွၵ်းၵၢတ်ႇ ၼၼ်ႉသေၵမ်း ဝႃႈၼႆ ။ မိူဝ်ႈဝၼ်းတီႈ 16 – 18 /01/2018 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ ႁူမ်ႈတင်းၸုမ်း Winrock International ၸတ်းႁဵတ်းပၢင်ႁူပ်ႉထူပ်းၵူၼ်းဝၢၼ်ႈ တီႈဝၢၼ်ႈပၢင်ၵၢင်း ဢိူင်ႇ တမ်ႇၽၢၵ်ႇ၊ ဝၢၼ်ႈလိၼ်လႅင်ၸိူဝ်းၼႆႉ ၽူႈၶဝ်ႈႁူမ်ႈၼိုင်ႈတီႈလႂ်မီး 30 ပၢႆ။

['ၵူႈလွင်ႈလွင်ႈ']

2018-02-14T07:41:40

https://shannews.org/archives/2549

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 14/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.29 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 209.75 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 14/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 13/02/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-02-14T07:36:43

https://shannews.org/archives/2544

ၸဝ်ႈယွတ်ႈသိုၵ်းလၢတ်ႈဝႃႈ ပေႃးဢမ်ႇမီးလိၵ်ႈႁူမ်ႈမၢႆပၢင်လူင် ဢမ်ႇမီးမႃးၸိုင်ႈမိူင်းႁူမ်ႈတုမ်

ၶေႃႈတႅပ်းတတ်းပၢင်ၵုမ်ၽူႈဢွၼ်ႁူဝ် ၶၢင်၊ ၶျၢင်း၊ တႆး ဢၼ်ဢုပ်ႇဢူဝ်းလႆႈၸႂ်ၵၼ် မိူဝ်ႈဝၼ်းတီႈ 6-7 လိူၼ်ၾႅပ်ႊၿိဝ်ႊရီႊ 1947 ၼၼ်ႉ ပဵၼ်မူႇပိူင်ပိုၼ်ႉထၢၼ် ပုၼ်ႈတႃႇလိၵ်ႈႁူမ်ႈမၢႆပၢင်လူင်လႄႈ ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင် ဢၼ်ၽွမ်ႉႁူမ်ႈလႆႈၸႂ်ၵၼ်သေ လူင်းလၢႆးမိုဝ်းဝႆႉမိူဝ်ႈဝၼ်းတီႈ 12 လိူၼ်ၾႅပ်ႊၿိဝ်ႊရီႊ 1947 ။ လိၵ်ႈႁူမ်ႈမၢႆပၢင်လူင်လႄႈ ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင်ၼႆႉ ပဵၼ်ၵၢၼ်ၼမ်းၼႃႈပုၼ်ႈတႃႇတေလႆႈပွင်သၢင်ႈႁဵတ်းၸွမ်း။ ၼမ်ႉၸႂ်ပၢင်လူင်လႄႈလိၵ်ႈႁူမ်ႈမၢႆပၢင်လူင်ၼႆႉ ၵေႃႇသၢင်ႈပၼ်လွင်ႈၶွတ်ႇလိူတ်ႈၽွမ်ႉႁူမ်ႈၵၼ်မႃးၼၼ်ႉလႄႈ မိူင်းတႆး မိူင်းၶၢင် မိူင်းၶျၢင်း မိူင်းမၢၼ်ႈ ၸင်ႇၽွမ်ႉႁူမ်ႈၵၼ်လႆႈလွတ်ႈလႅဝ်းၵွၼ်းၶေႃ တီႈဢိင်းၵလဵတ်ႈမႃးယဝ်ႉ။ ၼမ်ႉၸႂ်ပၢင်လူင်ၼႆႉ ပဵၼ်ၼမ်ႉၸႂ်ၽွမ်ႉႁူမ်ႈၵၼ်၊ ပဵၼ်ၼမ်ႉၸႂ်ပုၼ်ႈတႃႇၼပ်ႉထိုဝ်လူလွမ်ပႂ်ႉပႃးလႄႈ ပွင်သၢင်ႈႁဵတ်းၸွမ်းၵႂၢမ်းမၼ်ႈၵႅၼ်ႇ ဢၼ်ၸွမ်သိုၵ်းဢွင်ႇသၢၼ်းလႄႈ ၽူႈၼမ်းၶၢင် ၶျၢင်း တႆးႁဝ်းပၼ်ၵႂၢမ်းမၼ်ႈၵႅၼ်ႇၵၼ်ဝႆႉၼၼ်ႉယဝ်ႉ။ ၶေႃႈမၼ်ႈၵႅၼ်ႇၼႂ်းလိၵ်ႈႁူမ်ႈမၢႆပၢင်လူင်ၼႆႉ ပဵၼ်ဢၼ်ၽွမ်ႉႁူမ်ႈလႆႈၸႂ်လူင်းလၢႆးမိုဝ်းၵၼ်ဝႆႉ မိူဝ်ႈဝၼ်းတီႈ 12 လိူၼ်ၾႅပ်ႊၿိဝ်ႊရီႊ 1947 တီႈပၢင်ၵုမ်လူင်ပၢင်လူင် ၼႂ်းၸိုင်ႈတႆးၼၼ်ႉယဝ်ႉ။ ပေႃးဢမ်ႇမီးလိၵ်ႈႁူမ်ႈမၢႆပၢင်လူင် 1947 ၵေႃႈ မိူင်းႁူမ်ႈတုမ်ဢၼ်ဝႃႈၼၼ်ႉၵေႃႈ တေဢမ်ႇမီးမႃးလႆႈ။ ၼမ်ႉၸႂ်ပၢင်လူင်၊ ၶေႃႈမၼ်ႈၵႅၼ်ႇပၢင်လူင်၊ လိၵ်ႈႁူမ်ႈမၢႆပၢင်လူင်ဢၼ်ဝႃႈၼၼ်ႉ ၵဵဝ်ႇၶွင်ႈၵွင်ႉၵၢႆႇၵၼ် တိုၼ်းၶၢတ်ႇၵၼ်ဢမ်ႇလႆႈလႄႈ မၼ်းတိုၼ်းၵိုၵ်းပိုၼ်း ယူႇဝႆႉၼႂ်းႁူဝ်ၸႂ်ၵူၼ်းၶိူဝ်းတႆး ၵူၼ်းမိူင်းတႆးလႄႈ ၵူၼ်းမိူင်းႁူမ်ႈတုမ်မိူင်းမၢၼ်ႈတင်းသဵင်ႈၶႃႈယဝ်ႉ။ ယွၼ်ႉပိူဝ်ႈၼႆ ပိူဝ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈလႄႈ ၵၢၼ်မိူင်းပုၼ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈဝ ၼ်းမိူဝ်းၼႃႈၼၼ်ႉ တၵ်းထုၵ်ႇလႆႈၵွၵ်းတူၺ်းၶိုၼ်း ပိုၼ်းမိူဝ်ႈပူၼ်ႉမႃးၾၢႆႇလင် ဢၼ်လႂ်ၽိတ်း ဢမ်ႇလႂ်ထုၵ်ႇ ဢၼ်လႂ်လူဝ်ႇဝႄႈ ဢၼ်လႂ်ထုၵ်ႇလီလႆႈမူၼ်ႉမႄး၊ ဢၼ်လႂ်ထုၵ်ႇလီယိူင်ႈၸိူဝ်းၼႆႉသေ ပႆယၢင်ႈႁဵတ်းသၢင်ႈၵႂႃႇၸွမ်း၊ ပွင်သၢင်ႈပုၼ်ႈသၢႆၸႂ်ၸိူဝ်ႉၸၢတ်ႈ။ ပိူဝ်ႈတႃႇ သိုပ်ႇသၢင်ႈၼႃႈလိၵ်ႈပိုၼ်းမႂ်ႇၵႂႃႇၼၼ်ႉ ၸိူဝ်းလႂ်ထုၵ်ႇႁဵတ်းသၢင်ႈၼင်ႇႁိုဝ်၊ ၸိူဝ်းလႂ်ထုၵ်ႇလႆႈၾၢင်ႉၵႅမ်း ၼင်ႇႁိုဝ် ၸဵမ်ၵႂႃႇၸိူဝ်းၼႆႉၼၼ်ႉ ၽူႈႁၵ်ႉၸိူဝ်ႉၸၢတ်ႈၸိူဝ်ႉၶိူဝ်းႁဝ်းၶႃႈလႄႈ ၵူၼ်းမိူင်းၸိုင်ႈတႆးႁဝ်းၶႃႈ တင်းသဵင်ႈ တိုၼ်းယႃႇႁႂ်ႈလႆႈလူင်လိုမ်းတွၼ်ႈသွၼ် ၼႂ်းပိုၼ်းပၼ်မႃးၼၼ်ႉၵူႈၵေႃႉသေၵမ်း၊ ယွၼ်းတိုၵ်းသူၼ်းၼမ်ၼမ်ယူႇဢေႃႈ။ ၶႂ်ႈႁႂ်ႈပီႈၼွင်ႉၵူၼ်းမိူင်းႁဝ်းၶႃႈ ဢဝ်ပဵၼ်တီႈမၢႆတွင်းၵိုၵ်းပိုၼ်း ယႃႇပေလူင်လိုမ်း၊ ၵူၼ်းသႅၼ်းႁုၼ်ႈမႂ်ႇႁဝ်းၶႃႈ ပုၼ်ႈတႃႇမိူဝ်းၼႃႈၵေႃႈ ၶႂ်ႈႁႂ်ႈတွင်းၵိုမ်းဝႆႉ။ ဝၼ်းမိူဝ်ႈၼႆႉ ၵၢၼ်ဝၢၼ်ႈမိူင်းလႅၵ်ႈလၢႆႈၶိုၼ်ႈမႃး မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆးႁဝ်းၶႃႈ လႆႈလူင်းလၢႆးမိုဝ်း NCA ၵေႃႇသၢင်ႈလွင်ႈငမ်းယဵၼ်။ ၵၢၼ်ငမ်းယဵၼ်ဢၼ်ဝႃႈၼႆႉ မၼ်းပဵၼ်ၸိုဝ်ႈသဵင်လီ ၽႂ်ၵေႃႈၶႂ်ႈလႆႈ၊ ၽႂ်ၵေႃႈသူင်ၵျိူၵ်ႈ၊ ၵူၺ်းၵႃႈ တႃႇတေလႆႈ လွင်ႈငမ်းယဵၼ်ၵၼ်ဢၼ်ဝႃႈၼၼ်ႉ ပေႃးႁဝ်းၶႃႈဢမ်ႇသၢင်ႈလွင်ႈယုမ်ႇယမ်တေႃႇၵၼ်၊ ပေႃးႁဝ်းၶႃႈ ဢမ်ႇႁဵတ်းႁႂ်ႈမီးလွင်ႈမၼ်ႈၸႂ် ပုၼ်ႈတႃႇၵေႃႇသၢင်ႈဝၢၼ်ႈမိူင်းၾႅတ်ႊၻရႄႊ ပေႃးဝႃႈၼႆၸိုင် လွင်ႈငမ်းယဵၼ်ဢၼ်ဝႃႈၼၼ်ႉၵေႃႈ မၼ်းတေဢမ်ႇၵိူတ်ႇၶိုၼ်ႈလႆႈ။ ၵွပ်ႈၼႆလႄႈ ငမ်းယဵၼ်ဢၼ်ဝႃႈၼၼ်ႉ ဝၼ်းမိူဝ်ႈၼႆႉ ၸုမ်းဢၼ်တိုၵ်ႉလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA တိုၵ်ႉမီး 8 ၸုမ်းၵူၺ်း၊ ဢၼ်လိူဝ်ၼၼ်ႉၵေႃႈ ယင်းပႆႇလႆႈလူင်းလၢႆးမိုဝ်း။ ပေႃးဝႃႈဢမ်ႇပႃးၵူႈမူႇၵူႈၸုမ်းၼႆၸိုင် ၵၢၼ်ငမ်းယဵၼ်ႁႂ်ႈမၼ်ႈၵိုမ်း ဢၼ်ဝႃႈၼၼ်ႉၵေႃႈ မၼ်းတေဢမ်ႇပဵၼ်လႆႈ။ တႃႇႁႂ်ႈၵူႈမူႇၵူႈၸုမ်း ၶဝ်ႈပႃးမႃးၼၼ်ႉၵေႃႈ ၵူႈၾၢႆႇၾၢႆႇၼၼ်ႉ ႁဝ်းၶႃႈလီဝူၼ်ႉထိုင်ၵၢမ်ႇၵျမ်ႇမႃႇၸိုင်ႈမိူင်းႁူမ်ႈတုမ်မိူင်းမၢၼ်ႈ၊ လူဝ်ႇဝူၼ်ႉထိုင်ၵၢမ်ႇၵျမ်ႇမႃႇၸိုင်ႈတႆးႁဝ်း၊ ၽဝၵူၼ်းမိူင်းတႆးႁဝ်းၶႃႈ ဢၼ်တေၶိုၼ်ႈယႂ်ႇမႂ်ႇသုင်။ ပေႃးမႃးတူၺ်းၼႂ်းလုမ်ႈၾႃႉဝၼ်းမိူဝ်ႈၼႆႉ ၵၢပ်ႈပၢၼ်သိုၵ်းဢုပ်ႉပိူင်ႇၽွင်းငမ်းဢၼ်ဝႃႈၼၼ်ႉ မၼ်းဢမ်ႇမီးယဝ်ႉ။ ၵွပ်ႈပိူဝ်ႈၼၼ်လႄႈ မိူင်းႁူမ်ႈတုမ်ႁဝ်းၶႃႈဝၼ်းမိူဝ်ႈၼႆႉ ႁဝ်းၶႃႈလႆႈၶၢမ်ႇတၢမ်ႇသိုၵ်းမႃး ၶၢဝ်းတၢင်း 60 ပီ၊ ၼႂ်းၶၢဝ်းတၢင်း 60 ပီၼႆႉ ၵူၼ်းမိူင်းႁဝ်းၶႃႈတုၵ်ႉၶၵွတ်းၽၢၼ် ယၢပ်ႇၽိုတ်ႇ ၵမ်ႈၽွင်ႈလႆႈပၢႆႈၶဝ်ႈမိူင်းထႆး ၵမ်ႈၽွင်ႈပၢႆႈၶဝ်ႈမိူင်းၶႄႇ။ ၵွပ်ႈၸိူင်ႉၼႆ ၵၢမ်ႇၵျမ်ႇမႃႇၸိုင်ႈတႆးလႄႈ ၵၢမ်ႇၵျမ်ႇမႃႇမိူင်းႁူမ်ႈတုမ်မိူင်းမၢၼ်ႈၼၼ်ႉ မၼ်းယူႇတီႈ ၽူႈဢွၼ်ႁူဝ်ၵူႈၸဝ်ႈၸဝ်ႈ၊ မၼ်းယူႇတီႈၵူၼ်းမိူင်းၸိုင်ႈတႆးႁဝ်းၶႃႈ၊ မၼ်းယူႇတီႈၽူႈမီးဢူမုၼ် ၸဝ်ႈပၢႆးမေႃၶဝ်ၸဝ်ႈၵူႈၵေႃႉၼႆၼၼ်ႉ ၶႃႈႁဝ်းယွၼ်းတိုၵ်းသူၼ်းႁႂ်ႈသူၸဝ်ႈ ၽွမ်ႉႁူမ်ႈၵၼ်သေၵမ်း။ [(မၢႆတွင်း)ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၵႂၢမ်းတီႈပၢင်ၵႅဝ်ႈပၢင်ပွႆး ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈထူၼ်ႈ 71 ပီ၊ လိူၼ်ၾႅပ်ႊၿိဝ်ႊရီႊ 7 ဝၼ်း 2018 ၊ တီႈငဝ်ႈၸိုင်ႈလွႆတႆးလႅင်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ပၢၵ်ႇၼႃႈၽူႈၶဝ်ႈႁူမ်ႈပၢင်ပွႆး ၽူႈၼမ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း လုၵ်ႉၽိုၼ်ႉ၊ တူဝ်တႅၼ်းလူင်ပွင်ၸိုင်ႈမၢၼ်ႈ၊ ၽူႈမီးၸၼ်ႉဢိၵ်ႇၵေႃႉသိုၵ်းၵေႃႉႁၢၼ် လႄႈပေႃႈမႄႈၵူၼ်းမိူင်း ၽူႈၶဝ်ႈႁူမ်ႈပၢင်ပွႆးၼပ်ႉႁူဝ်ႁဵင်။] ၸွမ်သိုၵ်းလူင်ယွတ်ႈသိုၵ်း 07/02/2018

['Uncategorized']

2018-02-13T13:19:08

https://shannews.org/archives/2541

သိုၵ်းလူင်ပွင်ၸိုင်ႈမၢၼ်ႈ ၵေႃႉၼိုင်ႈ ထုၵ်ႇယိုဝ်းတၢႆ ၼႂ်းၸႄႈဝဵင်းမိူင်းတူၼ်

သိုၵ်းမၢၼ်ႈ ဢၼ်ဢဝ်ၾၢႆႇႁူမ်ႇလူမ်ႈ ၼိူဝ်သဵၼ်ႈတၢင်း မိူင်းတူၼ်- ပုင်ႇပႃႇၶႅမ် ၺႃးယိုဝ်းတၢႆ ၵေႃႉၼိုင်ႈ ၵူၺ်းၵႃႈ ပဵၼ်ၸုမ်းလႂ် ၽႂ်လႂ် ယိုဝ်းသႂ်ႇ ဢၼ်ဝႃႈၼၼ်ႉတႄႉ ဢမ်ႇလႆႈႁူႉ ဝႃႈၼႆ။ ဝၼ်းတီႈ 07/02/2018 ယၢမ်းၵၢင်ၼႂ် သိုၵ်းႁၢၼ် ၼႂ်းတပ်ႉသိုၵ်းမၢၼ်ႈ ၶလရ 225 တီႈမိူင်းတူၼ် ၵေႃႉၼိုင်ႈဢၼ် ဢဝ်ႁူမ်ႇလူမ်ႈၼိူဝ်သဵၼ်ႈတၢင်း မိူင်းတူၼ်- ပုင်ႇပႃႇၶႅမ် ထူပ်းႁၼ်တူဝ်တၢႆၵူၼ်းသိုၵ်းၵေႃႉၼိုင်ႈ ၼႂ်းၼမ်ႉႁွင်ႈ ႁိမ်းဝၢၼ်ႈမွၵ်ႇၸီႇလီႇ။ တီႈတူဝ်တၢႆသိုၵ်းမၢၼ်ႈၼၼ်ႉ မီးႁွႆးမၢၵ်ႇၵွင်ႈ ၺႃးမၢၵ်ႇယိုဝ်းသႂ်ႇတီႈပုမ်မၼ်းၸၢႆး ဝႃႈၼႆ။ ၵူၼ်းၼႂ်းပိုၼ်ႉတီႈ မိူင်းတူၼ် လၢတ်ႈဝႃႈ “ ၶႃႈထၢင်ႇတႄႉ ၶဝ်တေႃႇၶဝ် ၵိၼ်လဝ်ႈမဝ်းသေ ၶိုၼ်းယိုဝ်းၵၼ်ၶိုၼ်း ၵူၺ်း ၶႃႈယူဝ်ႉ ဢၼ်ၶဝ်လၢတ်ႈဝႃႈ မိုဝ်းမႅၼ်ႈသၼၢႆႇပိူဝ်ႇ ယိုဝ်းသႂ်ႇၼႆၼၼ်ႉ ဢမ်ႇပေႃးလႅပ်ႈပဵၼ်လႆႈ။ ၵမ်ႈၼမ် ၵွင်ႈသၼၢႆႇပိူဝ်ႇၼႆႉ ပေႃးပိူၼ်ႈယိုဝ်းၼႆ ပိူၼ်ႈယိုဝ်းတီႈၵွၵ်းႁူဝ်ဢမ်ႇၸႂ်ႈႁႃႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၽူႈမီးၸၼ်ႉၸုမ်းသိုၵ်းမၢၼ်ႈ ၵေႃႉၼိုင်ႈတႄႉ လၢတ်ႈတီႈၸုမ်းၶၢဝ်ႇ DVB ဝႃႈ “ ၶႃႈထၢင်ႇတႄႉ ယူႇတီႈၼိူဝ်လွႆသေ ဢဝ်ၵွင်ႈသၼၢႆႇပိူဝ်ႇ ဢၼ်ဢမ်ႇမီးသဵင်ယိုဝ်းသႂ်ႇ။ ၵွပ်ႈဝႃႈ ႁဝ်းၶႃႈ ဢွၼ်ၵၼ် ၵႂႃႇၵူတ်ႇ ထတ်းတူၺ်းတီႈႁိမ်းႁွမ်း မၼ်းၸၢႆးလူႉတၢႆဝႆႉၼၼ်ႉတႄႉ ဢမ်ႇႁၼ်ၶွၵ်ႇမၢၵ်ႇၵွင်ႈသင်သေလုၵ်ႈ” ဝႃႈၼႆ။ ႁိမ်းႁွမ်းဝၢၼ်ႈမွၵ်ႇၸီႇလီႇၼၼ်ႉ ယူႇတီႈတပ်ႉသိုၵ်းလူင်ပွင်ၸိုင်ႈမၢၼ်ႈ လူင်းပိုၼ်ႉတီႈၵူတ်ႇထတ်းၼႃႈ လိၼ် ဝႆႉယူႇတႃႇသေႇ။

['ၵူႈလွင်ႈလွင်ႈ']

2018-02-13T13:15:07

https://shannews.org/archives/2538

ပျီႇတူႉၸိတ်ႉ ၶၢၼ်းၵူၼ်းမိူင်း တဵင်ႇၶဝ်ႈသၢၼ်သူင်ႇပၼ် တီႈတပ်ႉပၢင်သဝ်း

ၵူၼ်းမိူင်းၼႂ်းဝၢၼ်ႈတွၼ်းၼႄႇ ၸႄႈဝဵင်းလႃႈသဵဝ်ႈ ထုၵ်ႇၶၢၼ်းၸႂ်ႉတဵင်ႇၶဝ်ႈသၢၼ်တေႃႉသူင်ႇပၼ် တီႈတပ်ႉပၢင် သဝ်း သိုၵ်းပျီႇတူႉၸိတ်ႉမၢၼ်ႈပၢင်ႇ ဢၼ်ပၵ်းသဝ်းဝႆႉတီႈ လွႆပၢင်လူမ်း ၸႄႈဝဵင်းလႃႈသဵဝ်ႈ ဝႃႈၼႆ။ ဝၼ်းတီႈ 13/02/2018 ယၢမ်းၵၢင်ၼႂ် ၸုမ်းပျီႇတူႉၸိတ်ႉမၢၼ်ႈပၢင်ႇ ၶၢၼ်းၵူၼ်းမိူင်း ၼႂ်းဝၢၼ်ႈတွၼ်းၼႄႇ ဢိူင်ႇၼႃးၼၢင်း 10 ၵေႃႉ ႁႂ်ႈတဵင်ႇၶဝ်ႈသၢၼ်သူင်ႇပၼ် တီႈတပ်ႉပၢင်သဝ်း လွႆပၢင်လူမ်း ဢၼ်မီးၾၢႆႇႁွင်ႇ ဝၢၼ်ႈတွၼ်း ၼႄႇ ယၢၼ်ၵႆမွၵ်ႈ 3 ၸူဝ်ႈမူင်း မီးၼႂ်းၵႄႈ ထုင်ႉၼမ်ႉပွင်ႈ တင်း ထုင်ႉမိူင်းယေႃ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ ဝႃႈၼႆ။ ၵူၼ်းမိူင်း ဝၢၼ်ႈတွၼ်းၼႄႇ ၵေႃႉၼိုင်ႈ လၢတ်ႈဝႃႈ “ လီဢိမ်ႇၼႃႇၶႃႈယဝ်ႉ ၵဵပ်းၶဝ်ႈႁဝ်းၵူၼ်းမိူင်းသေဢမ်ႇၵႃး သမ်ႉၸႂ်ႉႁႂ်ႈႁဝ်းၶႃႈ တဵင်ႇၶဝ်ႈသူင်ႇပၼ် တီႈတပ်ႉပၢင်သဝ်းထႅင်ႈ။ ႁဵတ်းႁႂ်ႈႁဝ်းၶႃႈ ၵူၼ်းမိူင်းတုၵ်ႉၶ တႄႉတႄႉ။ ယူႇတီႈလုမ်းၶဝ်ႈသၢၼ်ၶဝ်သေ တႅမ်ႈလိၵ်ႈၸူး ပူႇၵႄႇ ၸႂ်ႉပူႇၵႄႇၶၢၼ်းၵူၼ်းၼႂ်းဝၢၼ်ႈ ၵႂႃႇသူင်ႇပၼ်ၶဝ် ၼႂ်းဝၼ်းတီႈ 13 ၼႆႉ ႁႂ်ႈၽႅဝ်တီႈတပ်ႉပၢင်သဝ်း လွႆပၢင်လူမ်းၼၼ်ႉ” ဝႃႈၼႆ။ ၵူၼ်းမိူင်း ၼႂ်းဝၢၼ်ႈတွၼ်းၼႄႇ ဢၼ်လႆႈၵႂႃႇတဵင်ႇၶဝ်ႈသၢၼ်သေ သူင်ႇပၼ်တီႈတပ်ႉပၢင်သဝ်း လွႆပၢင်လူမ်းသမ်ႉ ၽူႈၸၢႆး 8 ၵေႃႉ ၼၢင်းယိင်း 2 ၵေႃႉ ႁူမ်ႈၵၼ် 10 ၵေႃႉ။ ၶဝ်ႈသၢၼ် ဢၼ်လႆႈတဵင်ႇသူင်ႇပၼ်ၶဝ်သမ်ႉ ၼိုင်ႈၵေႃႉလႂ် 6 ပေႇ ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 24/01/2018 ၼၼ်ႉ ၵေႃႈ ၵူၼ်းမိူင်း 8 ၵေႃႉ ၼႂ်းဝၢၼ်ႈတွၼ်းၼႄႇ ၼႆႉၵူၺ်းၼင်ႇၵဝ်ႇ လႆႈတဵင်ႇၶဝ်ႈသၢၼ်သူင်ႇပၼ်ၶဝ်ယဝ်ႉၵမ်းၼိုင်ႈ တီႈတပ်ႉပၢင်သဝ်းလွႆပၢင်လူမ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-02-13T13:11:09

https://shannews.org/archives/2532

ၵေႃႁူမ်ႈသၢင်ႈၵူၼ်းၼုမ်ႇတႆး TYN ႁူပ်ႉထူပ်းပီႈၼွင်ႉတႆး ၼႂ်းၸႄႈမိူင်းယၢင်းၽိူၵ်ႇ

ၵေႃႁူမ်ႈသၢင်ႈၵူၼ်းၼုမ်ႇတႆး TYN လူင်းပိုၼ်ႉတီႈႁူပ်ႉထူပ်းပီႈၼွင်ႉတႆး ၸိူဝ်းယူႇသဝ်း ၼႂ်းၸႄႈမိူင်းယၢင်းၽိူၵ်ႇ ပဵၼ်ပွၵ်ႈၵမ်းႁႅၵ်ႈ သပ်းလႅင်းၼႄ ငဝ်းလၢႆးၵၢၼ်တူင်ႉၼိုင် ၸုမ်း TYN လႄႈ သၢင်ႈလွင်ႈယုမ်ႇယမ် မိုတ်ႈၵိုဝ်း ၸမ်ၸႂ်ၵၼ် ၸဵမ်ၸိူဝ်းၼႆႉ ဝႃႈၼႆ။ ဝၼ်းတီႈ 12/02/2018 ယၢမ်းဝၢႆးဝၼ်း 1 မူင်း ထိုင် 4 မူင်း ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network (TYN) ႁူပ်ႉထူပ်း ပီႈၼွင်ႉတႆး ၸိူဝ်းယူႇသဝ်းၼႂ်း ၸႄႈမိူင်းယၢင်းၽိူၵ်ႇ သပ်းလႅင်းဢုပ်ႇဢူဝ်း ပိၼ်ႇ ပႆႇလႅၵ်ႈလၢႆႈတၢင်းႁူႉၵၼ် သၢင်ႈလွင်ႈယုမ်ႇယမ်လႄႈ လွင်ႈမိုတ်ႈၵိုဝ်းၸမ်ၸႂ်ၵၼ်။ လိူဝ်ၼၼ်ႉ သပ်းလႅင်းၼႄ ပႃးထႅင်ႈ လွင်ႈၵၢၼ်တူင်ႉၼိုင် ၵေႃႁူမ်ႈသၢင်ႈၵူၼ်းၼုမ်ႇတႆး ၸဵမ်ၸိူဝ်းၼႆႉ။ ပၢင်ႁူပ်ႉထူပ်းၼႆႉ ၸတ်းႁဵတ်းတီႈ ၸႄႈဝဵင်းၽႃဢၢင်ႇ ၸႄႈမိူင်းယၢင်းၽိူၵ်ႇ မီးပီႈၼွင်ႉၵူၼ်းမိူင်း ၶဝ်ႈႁူမ်ႈ 160 ပၢႆ ဝႃႈၼႆ။ ၼၢင်းမူဝ်သီႇတႃႇ ၽူႈပွင်ၵၢၼ် ၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပုၼ်ႈတႃႇၵေႃႇသၢင်ႈလွင်ႈယုမ်ႇယမ်လႄႈလွင်ႈမိုတ်ႈၵိုဝ်း ဢိၵ်ႇပႃး လွင်ႈၵၢၼ်တူင်ႉၼိုင်လႄႈ လႅၵ်ႈလၢႆႈပိၼ်ႇပႆႇတၢင်းႁူႉၵၼ်။ လိူဝ်ၼၼ်ႉ ႁူပ်ႉထူပ်းဢုပ်ႇဢူဝ်း လွင်ႈၼႃႈၵၢၼ်တႃႇသိုပ်ႇၶၢဝ်းၼႃႈ ပုၼ်ႈတႃႇတႆးၶိုၼ်းသိုပ်ႇပဵၼ်တႆးၵႂႃႇ ၸဵမ်ၸိူဝ်းၼႆႉ” ဝႃႈၼႆ။ ပီႈၼွင်ႉတႆးဢၼ်ယူႇသဝ်း ၼႂ်းၸႄႈမိူင်းယၢင်းၽိူၵ်ႇမီး ႁူဝ်ၵူၼ်း 5 မိုၼ်ႇပၢႆ။ ဢိင်ၼိူဝ် ဢွင်ႈတီႈယူႇလႄႈ ပီႈၼွင်ႉတႆး ၼႂ်းမိူင်းယၢင်းၽိူၵ်ႇၼၼ်ႉ ပဵၼ်တႆးယူၼ်း တႆးလူင် ဝႃႈၼႆသေတႃႉ ဢမ်ႇသူႈလႆႈလၢတ်ႈၸႂ်ႉတိုဝ်းၶေႃႈၵႂၢမ်းတႆး။ ၵမ်ႈၼမ်လႆႈလၢတ်ႈၵႂၢမ်းယူၼ်း ၵႂၢမ်းထႆး ၵႂၢမ်းမၢၼ်ႈ။ ၸႂ်ႉတိုဝ်းၵႂၢမ်းမၢၼ်ႈၼမ်လိူဝ်ပိူၼ်ႈ ဝႃႈၼႆ။ ၶၢဝ်းတၢင်းၵႂႃႇႁူပ်ႉထူပ်းပီႈၼွင်ႉတႆး ၼႂ်းမိူင်းယၢင်းၽိူၵ်ႇ ပွၵ်ႈၼႆႉပဵၼ်ၸုမ်းၽူႈပွင်ၵၢၼ် TYN ဢွၼ်ႁူဝ်ၵႂႃႇႁူပ်ႉထူပ်း။ ပႃးၸၢႆးၶုၼ်သႅင် ၼၢင်းသႃႇရႃႇ ၼၢင်းမူဝ်သီႇတႃႇလႄႈ ၼၢင်းမွၵ်ႇၼုမ်ႇၶၢဝ် ၸဵမ်ၸိူဝ်းၼႆႉ။ ပေႃးထိုင်မႃးဝၼ်းတီႈ 18/02/2018 လိူၼ်သီႇမႂ်ႇသီႇၶမ်ႈၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး Tai Youth Network တေႁူမ်ႈၵၼ်ပႆၶိုၼ်ႈလွႆ မူၺ်ႇတေႃႇႁူဝ်လိုင်း ဢၼ်မီးၼႂ်းဢိူင်ႇပႅတ်ႇၵၢင်ႉ ၸႄႈဝဵင်း မိူင်းပဵင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။ မၢႆတွင်းဝၼ်းၸိူဝ်ႉၸၢတ်ႈၸိုင်ႈ တႆး ၶွပ်ႈတဵမ် 71 ပီ ပိူဝ်ႈႁႂ်ႈၵူၼ်းၼုမ်ႇမီးလွင်ႈ မိုတ်ႈၵိုဝ်းၸမ် ၸႂ်ၵၼ်လႄႈ ၵႆယၢၼ်ယႃႈမဝ်းၵမ်။ ၵေႃႁူမ်ႈသၢင်ႈၵူၼ်းၼုမ်ႇတႆး TYN ၼႆႉ မီးယိူင်းဢၢၼ်းဝႃႈ ၼင်ႇႁိုဝ်ၵူၼ်းၼုမ်ႇတႆး ပေႃးတေမေႃႁၵ်ႉသႃ သိင်ႇဝႅတ်ႉ လွမ်ႉလႄႈ ယၢၼ်ၵႆယႃႈမဝ်းၵမ် ႁႂ်ႈၼႄၾၢင်ႁၢင်ႈၽွမ်ႉႁူမ်ႈၵၼ်သေ ၶိုၼ်ႈလွႆသုင် ဢၼ်ၸိုဝ်ႈ သဵင်လင်ၼႂ်းမိူင်းတႆး မႃးၵူႈပီ။

['ၵူႈလွင်ႈလွင်ႈ']

2018-02-13T12:57:58

https://shannews.org/archives/2530

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 13/02/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.01 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1330 ပျႃး၊ ငိုၼ်းၶႄႇ 1 ယႅၼ်ႉ = 209.09 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 13/02/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 12/02/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1329 ပျႃး၊ ငိုၼ်းၶႄႇ 1 ယႅၼ်ႉ = 211.5 ပျႃး။

['ၵၢၼ်မၢၵ်ႈမီး']

2018-02-13T10:44:38

https://shannews.org/archives/2526

ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ၵမ်းထူၼ်ႈ 42 တေၸတ်းႁဵတ်းတီႈ ဝၢၼ်ႈမႂ်ႇမွၵ်ႇၸၢမ်

ပၢင်ပွႆးယုၵ်ႉယွင်ႈၸဝ်ႈၶူးမေႃတႆး ပွၵ်ႈၵမ်းထူၼ်ႈ 42 တီႈဝၢၼ်ႈမႂ်ႇမွၵ်ႇၸၢမ် ၼႂ်းပီ 2018 ၼႆႉ တေၶိုၼ်း သိုပ်ႇၸတ်းႁဵတ်းသၢင်ႈၵႂႃႇ မိူၼ်ပၵ်းၵဝ်ႇပိူင်ၵဝ်ႇ။ မီးပၢင်ၶႅင်ႇတႅမ်ႈလိၵ်ႈလၢႆး၊ ၾိင်ႈငႄႈၾိင်ႈထုင်းတႆး၊ ၵၢၼ်တူင်ႉၼိုင်ပၢႆးယူႇလီ၊ ပၢင်မူၼ်ႈသိူဝ်းပၢၼ်ၵဝ်ႇပၢၼ်မႂ်ႇ လႄႈလၢႆၸိူဝ်ႉလၢႆလွင်ႈ။ ဢိင်ၼိူဝ် ၵေႃၵမ်ၵၢၼ်ႁၢင်ႈႁႅၼ်း ၸတ်းႁဵတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပၢင်ၵုမ်ဢုပ်ႇဢူဝ်း တႅပ်းတတ်းဝႆႉၼၼ်ႉ ဝၼ်းတီႈ 16-17-18/02/2018 တေၸတ်းႁဵတ်း ပၢင်ပွႆးယုၵ်ႉယွင်ႈၸဝ်ႈၶူးမေႃတႆး တီႈဝၢၼ်ႈမႂ်ႇမွၵ်ႇၸၢမ် ပွၵ်ႈထူၼ်ႈ 42 ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ မိူင်းၸိုင်ႈထႆး။ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ၸၢႆးသႅင်ယ မွၵ်ႇလၢတ်ႈဝႃႈ- “ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇၼႆႉ ၶဝ်ႈႁူမ်ႈပႃး ပဵၼ်ၵေႃၵမ်ၵၢၼ်ၸတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်။ သုၼ်ႇၵၢင်ၵေႃႈပဵၼ်ပႃးၽူႈၼမ်းၼႂ်း ၽူႈႁၢင်ႈႁႅၼ်းၸတ်းပၢင်ပွႆး။ တႃႇၵေႃလိၵ်ႈလၢႆးၼႆႉ ပိူင်လူင်မၼ်း ႁပ်ႉပုၼ်ႈၽွၼ်းၸတ်းႁွင်ႈၼႄၶူဝ်းပိုၼ်း။ ၵဵဝ်ႇၵပ်းလူၺ်ႈၸဝ်ႈမုၼ်ယႂ်ႇၶုၼ်ႁေႃၶမ်း မႃးယဵမ်ႈသူႇၸႂ်း ပီႈၼွင်ႉတႆးႁဝ်း တီႈဝၢၼ်ႈမႂ်ႇမွၵ်ႇၸၢမ် တင်ႈတႄႇပီ 1974 ၸိူဝ်းၼႆႉ”-လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၸဝ်ႈၶုၼ်ႁေႃၶမ်းလႄႈၼၢင်းႁေႃၶမ်း မႃးဢႅဝ်ႇယဵမ်ႈၸႂ်းပီႈၼွင်ႉတႆး တီႈဝၢၼ်ႈမႂ်ႇမွၵ်ႇၸၢမ် ၼႂ်းပၢင်ပွႆးပွၵ်ႈၼႆႉ တႄႇႁေႃးလိၵ်ႈၵၢင်ၼႂ် ယၢမ်း 8 မူင်း၊ တင်ႈထႅဝ်ႁႄႇၶူဝ်းတၢၼ်းလႄႈ ႁုၼ်ႇႁၢင်ႈၸဝ်ႈၶူးမေႃလိၵ်ႈတႆး တီႈၵၢတ်ႇမွၵ်ႇၸၢမ် ၶဝ်ႈၸူးပၢင်ပွႆး။ ၼႂ်းပၢင်ပွႆးမီးႁွင်ႈၼႄၶူဝ်းပိုၼ်း၊ ပၢင်ဢုပ်ႇၶႆႈလွင်ႈၾိင်ႈငႄႈတႆး၊ ပၢင်ၶႅင်ႇတႅမ်ႈလိၵ်ႈ ပွင်ႈၵႂၢမ်း/ဝွၵ်း၊ ၶႅင်ႇၵၢၼ်လဵၼ်ႈႁႅင်း၊ ပိတ်ႉမၢၵ်ႇၼင်၊ မၢၵ်ႇသွင်းဝၢႆလႄႈ ၶႅင်ႇတၢင်းလဵၼ်ႈလၢႆၸိူဝ်ႉလၢႆယၢင်ႇ။ တွၼ်ႈပၢင်မူၼ်ႈသိူဝ်းၼၼ်ႉ မီးတၢင်းၵႃႈၼူၵ်ႉ/တူဝ်း၊ ပၢႆးမွၼ်းပၢၼ်ၵဝ်ႇပၢၼ်ၵဝ်ႇ (ၸၢတ်ႈသႅင်းတႆး) ပႃးၸဵမ်လမ်းဝူင်းတႆးၶိုၼ် ၸိူဝ်းၼႆႉ-ၼႆယဝ်ႉ။ ၸၢႆးသႅင်ယ လၢတ်ႈပႃးဝႃႈ-“ပၢင်ပွႆးၼႆႉ ႁဝ်းၶႃႈလႆႈမွၵ်ႇထိုင်ပီႈၼွင်ႉတၢင်းမိူင်းထႆးလႄႈ မိူင်းတႆးၼင်ႇၵၼ်။ မိူင်းထႆး မိူၼ်ၼင်ႇၵုင်းထဵပ်ႈ (မိူင်းၵွၵ်ႇ)၊ မႄႈႁွင်ႈသွၼ်၊ မႄႈသွတ်ႇ၊ ၵဵင်းႁၢႆး ထိူတ်ႉထႆး၊ မႄႈသၢႆၸိူဝ်းၼႆႉမႃးၶဝ်ႈႁူမ်ႈ။ မိူင်းတႆး တၢင်းၵဵင်းတုင် မိူၼ်ၼင်ႇၵေႃလိၵ်ႈလၢႆးလႄႈၾိင်ႈငႄႈ၊ ၸုမ်းမွၵ်ႇၵွၼ်ၼုမ်ႇ၊ ႁူင်းႁဵၼ်းၸိူဝ်ႉၸၢတ်ႈၵဵင်းတုင်၊ ၵေႃလိၵ်ႈလၢႆးလႄႈၾိင်ႈငႄႈ တႃႈၶီႈလဵၵ်း။ လိူဝ်သေၼၼ်ႉ ပႃႇတီႇၵၢၼ်မိူင်းၵေႃႈ လႆႈႁွင်ႉမွၵ်ႇထိုင်မႃးၶဝ်ႈႁူမ်ႈ။ ပၢင်ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆးၼႆႉ ဢမ်ႇၸႂ်ႈပၢင်ပွႆးပီႈၼွင်ႉ ဝၢၼ်ႈမႂ်ႇမွၵ်ႇၸၢမ်ၵူၺ်း၊ ပဵၼ်ပၢင်ပွႆးပီႈၼွင်ႉတႆးတင်းသဵင်ႈ၊ ၵႃႈၼင်ႇပွင်ပဵၼ်လႆႈၼၼ်ႉ ၶႅၼ်းတေႃႈပီႈၼွင်ႉႁဝ်းၶဝ်မႃးၶဝ်ႈႁူမ်ႈၵၼ် ယႂ်ႇယႂ်ႇၼမ်ၼမ်သေၵမ်း” – သိုပ်ႇတိုၵ်းသူၼ်းပႃး ၼင်ႇၼႆ။ ၵဵဝ်ႇၵပ်းလွင်ႈတေၸတ်းပၢင်ပွႆးပွၵ်ႈၼႆႉ ပူၼ်ႉမႃးမိူဝ်ႈဝၼ်းတီႈ 09/12/2017 ၼၼ်ႉ ၵေႃၵမ်ၵၢၼ်ႁၢင်ႈႁႅၼ်း ၸတ်းပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ၸုပ်ႈထူၼ်ႈ 41 ၸတ်းႁဵတ်းပၢင်ၵုမ် ႁၢင်ႈႁႅၼ်းၸတ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၵမ်းတီႈ 1 တီႈဝတ်ႉ/ၵျွင်းပႅၼ်ႈ (ၵျွင်းတူၵ်း-မိူင်းၾၢင်)။ ပၢင်ၵုမ်တႅပ်းတတ်းဝႆႉဝႃႈ တေၸတ်းႁဵတ်းပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး ပွၵ်ႈထူၼ်ႈ 42 ၼႂ်းဝၼ်းတီႈ 16-18 လိူၼ်ၾႅပ်ႊၿိဝ်ႊရီႊ 2018 ။ ပၢင်ပွႆးယုၵ်ႉယွင်ႈၸဝ်ႈၶူးမေႃတႆး တီႈဝၢၼ်ႈမႂ်ႇမွၵ်ႇၸၢမ် ပွၵ်ႈထူၼ်ႈ 42 ၼႂ်းပီ 2018 ၼႆႉ မၵ်းတမ်းဝႆႉငိုၼ်းၵႃႈၸႂ်ႉၸၢႆႇ 250,000 ဝၢတ်ႇ။ မီးၵၢၼ်ႁပ်ႉတၢၼ်းငိုၼ်းၵမ်ႉၸွႆႈ တီႈၽူႈမီးၸႂ်သတ်ႉထႃႇၶဝ်လႄႈ တေႁဵတ်းတူၼ်ႈငိုၼ်း (ၽႃႉပႃႇ) ပိူဝ်ႈတႃႇပီႈၼွင်ႉတီးၸမ်/ၵႆ ၸိူဝ်းၶဝ်ႈႁူမ်ႈပၢင်ပွႆး လႆႈႁွမ်းငိုၼ်းၵမ်ႉၸွႆႈပၢင်ပွႆး၊ ႁႂ်ႈၵူႈၵေႃႉလႆႈမီးသုၼ်ႇႁူမ်ႈ-ၼႆယဝ်ႉ။ ပီႈၼွင်ႉတႆး ၶဝ်ႈမႃးပၵ်းတင်ႈတီႈယူႇတၼ်းသဝ်း ၼႂ်းမိူင်းထႆး တီႈဝၢၼ်ႈမႂ်ႇမွၵ်ႇၸၢမ် မိူဝ်ႈၽွင်းပီ 1962 ။ ထိုင်မႃးမိူဝ်ႈ 19 လိူၼ်ၵျႅၼ်ႊၼိဝ်ႊရီႊ 1973 ၸဝ်ႈမုၼ်ယႂ်ႇၶုၼ်ႁေႃၶမ်းထႆး (တူၼ်ႈတီႈ 9) မႃးယဵမ်ႈသူႇၸႂ်း ပီႈၼွင်ႉတႆး တီႈဝၢၼ်ႈမႂ်ႇမွၵ်ႇၸၢမ်၊ မႃးပၼ်တၢင်းၶႆႈၸႂ်လႄႈ ပၼ်တိုဝ်ႉတၢင်း ၸတ်းပၢင်ပွႆးယုၵ်ႉယွင်ႈ ၸဝ်ႈၶူးမေႃလိၵ်ႈတႆး။ တင်ႈတႄႇပၢၼ်ၼၼ်ႉမႃး ၸတ်းမႃးၵူႈသိုပ်ႇပီသေ ထိုင်ပီ 2018 ၼႆႉ ၶွပ်ႈထူၼ်ႈ 42 ပီ။

['ၾိင်ႈငႄႈၾိင်ႈထုင်း']

2018-02-13T09:09:18

https://shannews.org/archives/2523

“ပေႃးဢမ်ႇမီးလိၵ်ႈႁူမ်ႈမၢႆပၢင်လူင် မိူင်းႁူမ်ႈတုမ်ဝၼ်းမိူဝ်ႈၼႆႉ တေဢမ်ႇမီးမႃး” ၸဝ်ႈယွတ်ႈသိုၵ်း

“ပေႃးဢမ်ႇမီးလိၵ်ႈႁူမ်ႈမၢႆပၢင်လူင် မိူင်းႁူမ်ႈတုမ်ဝၼ်းမိူဝ်ႈၼႆႉ တေဢမ်ႇမီးမႃး” ၸဝ်ႈယွတ်ႈသိုၵ်း

['Uncategorized']

2018-02-13T08:55:25

https://shannews.org/archives/2520

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/13၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/02/13၊ BNI/SHAN TV Program

['Uncategorized']

2018-02-13T07:30:36

https://shannews.org/archives/2517

ဝၼ်းဝႃႊလႅၼ်ႊထၢႆႊၼ် (Valentine’s day)

ဝၼ်းဝႃႊလႅၼ်ႊထၢႆႊၼ် ပဵၼ်ဝၼ်းတၢင်းႁၵ်ႉဢၼ်မုၼ်ၸဝ်ႈ(ၶရိသ်ႉထဵၼ်ႊ)ၵေႃႉၼိုင်ႈ ၽူႈၸိုဝ်ႈ- ဝႃႊလႅၼ်ႊ ထိၼသ်ႊ(Priest Valentinous) ဝႆႉၼိူဝ်ၵူၼ်းႁၵ်ႉၵၼ်(မၢဝ်ႇသၢဝ်ၵူႈႁၵ်ႉၵၼ်) မိူဝ်ႈပူၼ်ႉ မႃးမွၵ်ႈပီၶရိသ်ႊတ် 270 ၼီႈၼၼ်ႉ။ ၽွင်းၼၼ်ႉ ၶုၼ်ၵရိၵ်ႊၸဝ်ႈၶလေႃးတိဢုသ်ႊ(Cluadius) တူၼ် ထူၼ်ႈ (2) မိူင်းၵရိၸ်ႊႁၢမ်ႈမုၼ် ၸဝ်ႈၶရိသ်ႉတ်ၶဝ် ႁဵတ်းပၢင်ၵိၼ်ၶႅၵ်ႇၵူပ်ႉၵူႈပၼ်ၵူႈမၢဝ်ႇ သၢဝ် ၵွပ်ႈပဵၼ်ၽွင်းမီးသိုၵ်းသိူဝ်၊ ၵူဝ်ဢမ်ႇမီးၵူၼ်းႁဵတ်း သိုၵ်း။ မုၼ်ၸဝ်ႈဝႃႊလႅၼ်ႊထိၼသ်ႊ သမ်ႉ လၵ်ႉႁဵတ်းပၼ်ပၢင်ၵိၼ်ၶႅၵ်ႇၵူႈမၢဝ်ႇသၢဝ်လႄႈၺႃးတူသ်ႈတၢမ်ႇတၢႆ။ မိူဝ်ႈၽွင်းယူႇၼႂ်းၶွၵ်ႈၶင်ၼၼ်ႉ သမ်ႉလႆႈ ႁၵ်ႉမႅၼ်ႈလုၵ်ႈယိင်းလဝ်းၽူႈ ၵုမ်းၶွၵ်ႈၶင်ၵေႃႉၼိုင်ႈၸိုဝ်ႈ ၼၢင်းၵျူႊ လိဢႄႊ(Julie)သေ မိူဝ်ႈဝၼ်း ၶုၼ်ၵရိၸ်ႊၶဝ်ပၼ်တၢမ်ႇတၢႆတီႈမၼ်းၼၼ်ႉ ပဵၼ်ဝၼ်းတီႈ 14 လိူၼ်ၾႅပ်ႊပိဝ်ႊရီႊ။ ဝၼ်းၼၼ်ႉ မၼ်းလႆႈတႅမ်ႈလိၵ်ႈသင်ႇတၢႆတီႈၵေႃႉႁၵ်ႉမၼ်းၼၢင်းၵျူႊလိဢႄႊယဝ်ႉ လူင်းလၢႆးမိုဝ်း ဝႃႈ- ၵေႃႉႁၵ်ႉမႂ်း ဝႃႊလႅၼ်ႊထၢႆးၼ်(Valentine, your lover) ၼႆ။ ဝၢႆးမၼ်းတၢႆယဝ်ႉလၢႆသိပ်းပီ ၵူၼ်းၸိူဝ်းဢေးလူမၼ်း၊ ၼပ်ႉယမ်တၢင်း ႁၵ်ႉမၼ်း ၸင်ႇဢွၼ်ၵၼ်မၵ်းမၼ်ႈဢဝ်ဝၼ်းဢၼ်မၼ်း တၢႆၼၼ်ႉ ပဵၼ်ဝၼ်းတၢင်းႁၵ်ႉ(loving day or affectionate day)ၼႆသေ ဢဝ်ၵုၼ်းမုၼ်တၢင်း ႁၵ်ႉမၼ်းမႃး။ ယူႇမႃးဢၢၼ်ႇႁူဝ်သွင်ပၢၵ်ႇ ပီလိူဝ် မႃးၼႂ်း 21 ႁူဝ်ပၢၵ်ႇၸဵင်ပီၼႆႉ ၸင်ႇဢဝ်ယဵၼ်းမႃး ပဵၼ်ဝၼ်းတၢင်းႁၵ်ႉ ၶွင်ၼုမ်ႇသၢဝ်တင်း လုမ်ႈၾႃႉၸိူင်ႉၼႆ။ ဝၼ်းတၢင်းႁၵ်ႉၼုမ်ႇသၢဝ်ၸၢဝ်းၶိူဝ်းတႆး ပဵၼ်ဝၼ်းလိူၼ်သၢမ်မႂ်ႇသၢမ်ၶမ်ႈ။ ဝၼ်းၼႆႉ ပဵၼ်ဝၼ်း ဢၼ်ၶုၼ်သၢမ်လေႃး ၵဵင်းတွင်း ပူတ်းပႅတ်ႈသၢႆၸႂ်တၢႆၸွမ်းၵေႃႉႁၵ်ႉမၼ်းၼၢင်းဢူဝ်ႈပဵမ်ႇမိူင်းၵိုင်ၼႆ ၼၼ်ႉၵေႃႈၵူၼ်းၼုမ်ႇသၢဝ်တႆးႁဝ်း ပၢၼ်မိူဝ်ႈလဵဝ် လီႁူႉၸွမ်းယူႇ။ ၽူႈႁူႉၶဝ်ႁၼ်ဝႃႈ- လိူင်ႈၶုၼ်သၢမ် လေႃး ၼၢင်းဢူဝ်ႈပဵမ်ႇၼႆႉပဵၼ်တၢင်းႁၵ်ႉ ဢၼ် ၼႄလွင်ႈတုၵ်းယွၼ်းႁႂ်ႈမီးလွင်ႈၽဵင်ႇပဵင်းတင်းယိင်း လႄႈၸၢႆးၼႂ်းၾိင်ႈၵူၼ်း(ၼႂ်းတူင်ႇဝူင်းၵူၼ်း) မိူဝ်ႈလိူၵ်ႈႁႃၵူႈႁူမ်ႈထူၺ်ႈၸႂ်ၼၼ်ႉယူႇ-ၼႆ။ ဢႃးၸၢၼ်ၼၢင်းပၶွင်ႊ ၼိမ်ႈမႁေမိၼ်ႊ (ၸဝ်ႈပိုၼ်းထႆး) လၢတ်ႈဝႃႈ- ဝၼ်းလိူၼ်သၢမ်မႂ်ႇသၢမ် ၶမ်ႈၼႆႉလီဢဝ်ပဵၼ် ဝၼ်းတၢင်းႁၵ်ႉၶွင်ၵူၼ်းၼုမ်ႇသၢဝ်ၸၢဝ်းၶိူဝ်းတႆးသေ ယုၵ်ႉယွင်ႈတၢင်းႁၵ်ႉ ၶုၼ်သၢမ်လေႃး+ ၼၢင်းဢူဝ်ႈပဵမ်ႇ သွင်မၢဝ်ႇသၢဝ်ၶဝ်ၵႂႃႇယူႇ။ ႁႂ်ႈတွင်းငၢႆႈၼႆႉယင်းလီႁွင်ႉဝႃႈ- ဝၼ်း ဢူဝ်ႈပဵမ်ႇ+ သၢမ်လေႃး (U Piam+Sarmlaw Day)ၼႆပွတ်းပွတ်းၵၼ်-ၼႆ။ ဝၼ်းဝႃႊလႅၼ်ႊထၢႆးၼ်(ၾရင်ႊ)တင်းဝၼ်းဢူဝ်ႈပဵမ်ႇသၢမ်လေႃး(တႆး) ပီပွင်းမၼ်းဢမ်ႇပၢႆႈပိူင်ႈၵၼ်။ သွင်ပၢၵ်ႇပီ ၼင်ႇၵၼ်လႄႈ ၼပ်ႉဝႃႈပဵၼ်ပၢၼ်လဵဝ်ၵၼ်ၼႆၵေႃႈယင်းတေလႆႈ။ ၵွႆးၵႃႈတၢႆယွၼ်ႉတၢင်း ႁၵ်ႉသေတႃႉ လွင်ႈတၢင်း ၶဝ်တၢႆဢမ်ႇမိူၼ်ၵၼ်။ ဝႃႊလႅၼ်ႊထိယသ်ႊ- ထုၵ်ႇတူသ်ႈတၢမ်ႇတၢႆ ဢမ်ႇ ၸႂ်ႈတၢႆယွၼ်ႉတၢင်း ႁၵ်ႉၵမ်းသိုဝ်ႈ(မၢဝ်ႇၵွႆး တၢႆ သၢဝ်ဢမ်ႇတၢႆ)။ ၵွႆးယွၼ်ႉမၼ်းႁဵတ်းပၼ်တၢင်းႁၵ်ႉၵူႈ မၢဝ်ႇသၢဝ်ၶဝ်သေလၢႆႈထုၵ်ႇတူသ်ႈတၢမ်ႇတၢႆလႄႈ လူၺ်ႈ တၢင်းဢွမ်ႈယဝ်ႉလႆႈဝႃႈတၢႆယွၼ်ႉတၢင်းႁၵ်ႉ ၼႆယူႇ(ဢမ်ႇၸႂ်ႈယွၼ်ႉတၢင်းႁၵ်ႉတူဝ်ၸဝ်ႈၵဝ်ႇ-ပဵၼ်တၢင်း ႁၵ်ႉပိူၼ်ႈ တၢင်ႇၵေႃႉ)။ ဢူဝ်ႈပဵမ်ႈ-သၢမ်လေႃး- တၢႆယွၼ်ႉတၢင်းႁၵ်ႉ လူၺ်ႈလၵ်းၵၢၼ်ၾိင်ႈၵူၼ်းမိပ်ႇငႅၼ်း။ တၢႆယွၼ်ႉတၢင်း ႁၵ်ႉဢၼ်ၸိုၼ်ႈ သႂ်တင်းၼုမ်ႇလႄႈသၢဝ် ဢၼ်ပဵၼ်တၢင်းႁၵ်ႉသုၼ်ႇတူဝ်၊ ဢမ်ႇၸႂ်ႈတၢင်းႁၵ်ႉပိူၼ်ႈ တၢင်ႇၵေႃႉ။ ၼႆႉၼႄဝႃႈပဵၼ် တၢင်းႁၵ်ႉဢၼ်တေႃႇသူႈ(သၢၼ်ၶတ်း)ၾိင်ႈၵူၼ်းမၢင်ယၢင်ႇ ဢၼ်ဢမ်ႇ မႅၼ်ႈၸွမ်းလၵ်းထမ်း(non-justice) ၼၼ်ႉလႄႈ လႆႈဝႃႈပဵၼ်မႄႈပိူင်(တူဝ်ယၢင်ႇ)တေႃႇသူႈ၊ ၵၢၼ်တိုၵ်းသူၼ်းႁႂ်ႈမီးလွင်ႈၽဵင်ႇပဵင်းၼႂ်းၾိင်ႈၵူၼ်း ဢၼ်ပဵၼ်ၸၼ်ႉယိင်းတင်းၸၢႆးၼႆၼၼ်ႉယူႇ။ ၼႆႉ မၼ်းၼႄဝႃႈဝၼ်းတၢင်းႁၵ်ႉတႆး ၼၵ်းလိုၵ်ႉလိူဝ်သေဝၼ်း တင်း တၢင်းႁၵ်ႉလုမ်ႈၾႃႉတႄႉတႄႉ။ ၸွင်ႇပဵၼ်မႄႈပိူင်(တူဝ်ယၢင်ႇ)ၵၢၼ်သၢၼ်ၶတ်း(တေႃႇသူႈ) ဢၼ်ထုၵ်ႇမႅၼ်ႈႁိုဝ် ? ၸွင်ႇ(ပဵၼ် တူဝ်ယၢင်ႇ)လီယိူင်ႈႁိုဝ် ? ၵဵဝ်ႇတင်းလွင်ႈၼႆႉၶေႃႈဢၼ်လီဝူၼ်ႉတႄႉ တၢင်းဢၢၼ်းပၢႆးတိုၵ်းလီ၊ ၵွႆး တၢင်းႁဵတ်းလၢႆးတိုၵ်းၽိတ်းဝႆႉ။ ပၢႆးတိုၵ်း- ဢၢၼ်းတေႃႇသူႈၾိင်ႈၵူၼ်းဢၼ်ဢမ်ႇမႅၼ်ႈလၵ်းထမ်း။ ၾိင်ႈၵူၼ်းဢၼ်ဢမ်ႇမီးလွင်ႈၽဵင်ႇပဵင်း၊ ဢမ်ႇတြႃးတေႃႇ ယိင်းၸၢႆးၼႂ်းၵၢၼ်လိူၵ်ႈၵူႈႁူမ်ႈၼႃႈႁိူၼ်း တႃယေး ပဵၵ်ႉဝႃႈယူႇၼႂ်းတႃၶၢႆႇမဵတ်ႉတႃႇယူႇၵေႃႈယႃႇ။ ၵွႆးၵေႃႈ လၢႆးတိုၵ်း သမ်ႉႁႅမ်တူဝ်တၢႆသၢၼ်ၶတ်း လူၺ်ႈႁၢမ်းသတိ ႁၢမ်းပၺ်ႇၺႃႇ၊ တၢင်ႇလၢႆးမီးတင်းၼမ်သမ်ႉဢမ်ႇႁႃႁႂ်ႈႁၼ်။ လၢႆးၼႆႉ ပဵၼ်လၢႆး မီးပၼ်ႁႃလႄႈဢမ်ႇႁႃလၢႆးၵႄႈလိတ်ႈသေႁႅမ်တူဝ်တၢႆလူၺ်ႈၼီပၼ်ႁႃ(ႁႅမ်တူဝ်တၢႆပၢႆႈပၼ်ႁႃ)၊ ဢမ်ႇၸႂ်ႈ တူဝ်ယၢင်ႇ(မႄႈပိူင်)ဢၼ်လီယိူင်ႈတႃႇၾိင်ႈၵူၼ်း။ ယွၼ်ႉၼၼ်လႄႈ ဝၼ်းတၢင်းႁၵ်ႉ(ဝၼ်းဝႃႊလႅၼ်ႊထၢႆးၼ်-ဝၼ်းဢူဝ်ႈပဵမ်ႇသၢမ်လေႃး)ၵူႈပီ ၶေႃႈ ဢၼ်ၸၢႆးၼုမ်ႇ-ယိင်းသၢဝ်ၶဝ်လီဝႄႈၵႆၵႆၼႆႉ- ပႆႇတၼ်းယင်ႇႁူႉၼမ်ႉၸႂ်ၵၼ်လႄႈ မွပ်ႈတူဝ်မွပ်ႈၸႂ် ႁႂ်ႈၵၼ်တင်းပိုၵ်း၊ ယွၼ်ႉတၢင်း ႁၵ်ႉလူႉပင်း(ဢူၵ်းႁၵ်း)ၵွႆးလႄႈ ႁႅမ်တူဝ်တၢႆၼႄၵၼ်(ၼႄလွင်ႈ ငိူဝ်ႈငႃႉ-လွင်ႈဢမ်ႇတဵမ်ပျႃးတူဝ်ၵဝ်ႇ)၊ ၵႂႃႇၸွမ်းႁႅမ် တၢႆၵေႃႉႁၵ်ႉၵဝ်ႇႁဝ်း ဢမ်ႇၼၼ် မၢဝ်ႇသၢဝ် ၸူႉႁၵ်ႉၵဝ်ႇႁဝ်း ဢဝ်ၸဵမ်ၸိူဝ်းၼႆႉ။ ဢၼ်ၵူၼ်းၼုမ်ႇသၢဝ်ၶဝ်လီမီးဝႆႉ ၼႂ်းတူဝ်ၼႂ်းၸႂ်၊ လီဢဝ် ၸွမ်းတိုဝ်းၸွမ်းယူႇတႃႇသေႇၼႆႉသမ်ႉ- မီးသတိ(ဢမ်ႇလူင်တူဝ်လိုမ်းၶိင်း)၊ မီးဝိရိယ (ဢမ်ႇ ယူႇ မဝ်ၵိၼ်မၢင်)၊ မီးသမႃႇထိ(ထူပ်းပၼ်ႁႃသင်ၵေႃႈ ဝႆႉၸႂ်ယဵၼ်-ဝႆႉၸႂ်ၼိမ်-တင်ႈၸႂ်မၼ်ႈသေႁႃလၢႆး ၵႄႈလိတ်ႈ)၊ မီးပၺ်ႇၺႃႇ(ဝူၼ်ႉသွၼ်ႇႁႂ်ႈၸွတ်ႇတူဝ်ႈမိူဝ်ႈထူပ်းပၼ်ႁႃသေလွင်ႈလွင်ႈ)။ ဢဝ်သီႇၶေႃႈၸိူဝ်းဝႃႈမႃးၼႆႉ မႃးႁူမ်ႈပဵၼ် ပိုၼ်ႉထၢၼ်ၸႂ်သတ်ႉထႃႇ(တၢင်းယုမ်ႇယမ်၊ တၢင်းဢၢၼ်းႁဵတ်း၊ တၢင်းတေႁဵတ်းၸဝ်ႈၵဝ်ႇ) သေ ဝူၼ်ႉလၢတ်ႈႁဵတ်း ဢဝ်ၸဵမ်ၸိူဝ်းၼႆႉ။ ၼႆႉပဵၼ်တူဝ်ယၢင်ႇၵမ်ႈၽွင်ႈ ဢၼ်လီႁဵတ်းလႄႈဢၼ်ဢမ်ႇလီႁဵတ်း ပုၼ်ႈတႃႇၵူၼ်းၼုမ်ႇသၢဝ် ၶဝ်ၼႂ်းဝၼ်းတၢင်းႁၵ်ႉပီ 2018 ၼႆႉႁူမ်ႈတင်းမိူဝ်းၼႃႈၶၢဝ်းၵႆၸိူင်ႉၼႆ။ မွၵ်ႇၼၢင်းသီ(မွၵ်ႇၵုလၢပ်ႇ) ပဵၼ်မွၵ်ႇလိုဝ်းၸိုဝ်ႈ(popular) ပုၼ်ႈတႃႇၵူၼ်းၼုမ်ႇ-ၵူၼ်းသၢဝ်ၶဝ် မိူဝ်ႈ ဝၼ်းတၢင်း ႁၵ်ႉၼႆႉ။ ၵွပ်ႈဝႃႈၵူၼ်းၶိူဝ်းၵရိၵ်ႊၶဝ်ယုမ်ႇယမ်ဝႃႈ- မွၵ်ႇၼၢင်းသီ(မွၵ်ႈၵုလၢပ်ႇ)ၼႆႉၼၢင်း ၼူၵ်ႉၵိၼ်ႇၼရီႇမႃးတၢႆ ၵိူတ်ႇၼႆသေ ဢဝ်ပဵၼ်မဵတ်ႇမၢႆတၢင်းႁၵ်ႉ(တူဝ်တႅၼ်းတၢင်းႁၵ်ႉ) ပုၼ်ႈတႃႇ ၵူၼ်းမီးၸႂ်တၢင်းႁၵ်ႉၸိုၼ်ႈသႂ်ၶဝ်ဝႃႈၼႆ။ ၼၢင်းယိင်းၵူၼ်းၸၢဝ်းသုမေႊရိၼ်ႊ မိူင်းၵရိၸ်ႊၶဝ် ၸင်ႇဢဝ်ပဵၼ်မွၵ်ႇ ႁဵတ်းႁၢင်ႈဝႆႉတႅၼ်းတၢင်းႁၵ်ႉ တၢင်းပႅင်းၶဝ် ၼႆယူႇ။ ၼၢင်းၼူၵ်ႉၵိၼ်ႇၼရီႇၼၼ်ႉ မၼ်းထုၵ်ႇၼၢင်းၽီၶရေႃႊဢရိသ်ႉဢဝ်တၢႆ မိူဝ်ႈမၼ်းၸမ်တေတၢႆၼၼ်ႉ မၼ်းလႆႈယွၼ်းၽွလ်း (ႁၢင်ႈလီ)တီႈၶုၼ်ၽီဢၽူဝ်ႊရူဝ်ႊတၢႆႉသေ ၵွပ်ႈတေတၢႆၵိူတ်ႇ ပဵၼ်မွၵ်ႇၼၢင်းသီ (မွၵ်ႇၵုလၢပ်ႇ) လႄႈ ယွၼ်းတၢင်ႇၸိုဝ်ႈမွၵ်ႇဝႃႈ- မွၵ်ႇရူဝ်ႊသႃႊ(Rosa- Rose)ၸိူင်ႉၼႆ။ ထိုင်မႃးပီၶရိသ်ႉတ်ႁူဝ်ပၢၵ်ႇၸဵင်ပီ 19 ၼႂ်းပၢၼ်ၶုၼ်ၼပူဝ်ႊရိဢင်ႊ တူၼ်တီႈ (1) ဢၼ်ပဵၼ်ၶုၼ်မိူင်းၾရိဢွင်ႉ(ၾရင်ႊသဵသ်ႊ)ၼၼ်ႉ ၼင်းမိူင်းလူင်ၼၢင်း ၸူဝ်ႊသၾိၼ်ႊၼႆႉ လႆႈၸူဝ်းပိူၼ်ႈၶူၼ်ႉၶႂႃႉၸိူဝ်ႉၽၼ်းမွၵ်ႇၼၢင်းသီ(မွၵ်ႇၵု လၢပ်ႇ)လႄႈလႆႈထူပ်းႁၼ် ၽၼ်းမွၵ်ႇ ၼၢင်းသီ(မွၵ်ႇၵုလၢပ်ႇ)မီးၼမ်ထိုင် 1,500 သႅၼ်း(မျဵဝ်း)ၼႆယူႇ။ ယွၼ်ႉၼၼ်လႄႈ ပေႃးထိုင်ဝၼ်း တၢင်းႁၵ်ႉ (ဝၼ်း ဝႃႊရႅၼ်ႊထၢႆႊၼ် ဢၼ်လိူၼ်ၾႅပ်ႊပိဝ်ႊရီႊ 14 ဝၼ်း)ၵူႈပီၼႂ်းပၢၼ်မိူဝ်ႈလဵဝ် ၸင်ႇဢဝ်မွၵ်ႇၼၢင်းသီ(မွၵ်ႇၵုလၢပ်ႇ) ၾၢၵ်ႇၵၼ်တွၼ်ႈၵၼ်ၼႄဝႃႈပဵၼ် မွၵ်ႇမဵတ်ႇမၢႆတၢင်းႁၵ်ႉၸိူင်ႉၼႆ။ ၶွင်ၾၢၵ်ႇဝၼ်းတၢင်းႁၵ်ႉ(ပီ 2018) ႁၵ်ႉဢၼ်ဝႃႈၼႆႉ လီႁၵ်ႉၸွမ်းလၵ်းၵၢၼ်ၼင်ႇပႃႈတႂ်ႈၼႆႉ- ယုမ်ႇယမ်ၼမ်ႉၸႂ်ၵၼ်(သတ်ႉထႃႇ)၊ ႁူႉဝႃႈဢၼ်လႂ်ၽိတ်း ဢၼ်လႂ်ထုၵ်ႇ(ပၺ်ႇၺႃႇ)၊ မီးၸႂ် ပိၼ်ႇပႆႇၸွႆႈထႅမ်ၵၼ်(မဵတ်ႉတႃႇ)လႄႈမီးၸႂ်ဢူတ်းယိူၼ်ႉတေႃႇၵၼ်(ၶၼ်ႇတီႇ)။ ၼႆႉၸင်ႇပဵၼ်တၢင်း ႁၵ်ႉတႄႉ၊ (လပ်းႁူလပ်းတႃမွပ်ႈတူဝ်မွပ်ႈၸႂ်ႁႂ်ႈၵၼ်၊ ႁပ်ႉတၢႆတၢင်ၵၼ်၊ ႁပ်ႉတၢႆယၢမ်ႇၵၼ် ၸိူဝ်းၼႆႉ ဢမ်ႇၸႂ်ႈတၢင်းႁၵ်ႉတႄႉ၊ ပဵၼ်တၢင်းႁၵ်ႉၵူၼ်းပူၼ်ႉပႅၼ်ၾိင်ႈၵူၼ်း၊ ၵူၼ်းယွင်ႇ- ပုထုၸ်ႉၸၼူဝ်း ဢုမ်မတၵူဝ်- ၶဝ်ၵွႆး) = ဢိင်ၼႂ်းထမ်မပတ ။ မႁႃမုင်ႉ (မိူင်းၸႄႈ)

['Uncategorized']

2018-02-12T10:44:45

https://shannews.org/archives/2514

ၸဝ်ႈၼႃႈတီႈ တီႉလႆႈယႃႈၾိၼ်ႇ ၼႂ်းၸႄႈဝဵင်းပၢင်လွင်း ၵႃႈၶၼ် 110 သႅၼ်ပျႃးပၢႆ

ႁွင်ႈၵၢၼ်ၾၢႆႇပိုၼ်ၽၢဝ်ႇ လူင်ပွင်ၸိုင်ႈပိုၼ်ၽၢဝ်ႇဝႃႈ ၸဝ်ႈၼႃႈတီႈတီႉလႆႈယႃႈၾိၼ်ႇလိပ်း တီႈၼႂ်းၸႄႈဝဵင်း ပၢင်လွင်း မႅၼ်ႈငိုၼ်းၵႃႈၶၼ် 110 သႅၼ်ပျႃးပၢႆ ဝႃႈၼႆ။ ဝၼ်းတီႈ 10/02/2018 ယၢမ်းဝၢႆးဝၼ်း ပလိၵ်ႈၾၢႆႇၽဵဝ်ႈမူၺ်ႉယႃႈမဝ်းၵမ် မၢႆ 26 တင်း ပလိၵ်ႈလၢႆလၢႆၾၢႆႇ ႁူမ်ႈၵၼ်သေ ၵူတ်ႇထတ်းတီႉၺွပ်းလႆႈ ယႃႈၾိၼ်ႇလမ် တၢင်းၼၵ်း 21.2 ၵီႊလူဝ်ႊၵရမ်ႊ တီႈဝၢၼ်ႈၼၢင်းၼိမ်ႉ ၸႄႈဝဵင်းပၢင်လွင်း ၸိုင်ႈတႆးပွတ်းၸၢၼ်း၊ တေတူၵ်းမႅၼ်ႈငိုၼ်း 118.72 သႅၼ်ပျႃး ၼႆယဝ်ႉ။ ၵူၼ်းတေႃႉယႃႈ ပဵၼ်ၽူႈၸၢႆး သွင်ၵေႃႉ ၵေႃႉၼိုင်ႈၸိုဝ်ႈႁွင်ႉ မၢႆးမဵဝ်း(ႁွင်ႉ) မွင်ႇမဵဝ်း ပဵၼ်ၵေႃႉႁေႃႈလူတ်ႉ၊ ထႅင်ႈၵေႃႉၼိုင်ႈ ဢၼ်မႃးၸွမ်း ၼႂ်းလူတ်ႉသမ်ႉ ၸိုဝ်ႈႁွင်ႉ ဢူးသူၺ်ႇ။ ၸဝ်ႈၼႃႈတီႈပလိၵ်ႈ လႆႈၵူတ်ႇထတ်း ၼႂ်းလူတ်ႉၵႃးၶဝ်သွင်ၵေႃႉၼၼ်ႉ ထူပ်းႁၼ်ယႃႈၾိၼ်ႇလမ် သႂ်ႇၼႂ်းထူင်ၸၢၼ်ႈဝႆႉ ဝႃႈၼႆ။ ယၢမ်ႈလဵဝ် ပလိၵ်ႈလႆႈတီႉၺွပ်းၵုမ်းၶင်တူဝ် ၶဝ်သွင်ၵေႃႉ ပိုတ်ႇဢမူႉၶၻီး ဝႆႉယဝ်ႉ ဝႃႈၼႆ။ UNODC ၾၢႆႇၽဵဝ်ႈမူၺ်ႉယႃႈမဝ်းၵမ် ဢွၵ်ႇႁၢႆးငၢၼ်းဝႃႈ ၼႂ်းၸိုင်ႈတႆးသူၼ်ယႃႈလူတ်းယွမ်းၵႂႃႇယဝ်ႉ ဝႃႈၼႆသေတႃႉ ယႃႈမႃႉ ယႃႈမဝ်းၵမ်လိူင်ႇၼမ်မႃးလိူဝ်ႇၵဝ်ႇ ဝႃႈၼႆ။ ၶေႃႈမုလ်း – DVB

['ယႃႈမဝ်းၵမ်']

2018-02-12T09:45:26

https://shannews.org/archives/2511

သင်ၶၸဝ်ႈတူၼ်ၼိုင်ႈ ယဵပ်ႇၺႃးမၢၵ်ႇ တႅၵ်ႇသႂ်ႇ လႆႈ မၢတ်ႇၸဵပ်း တီႈၼမ်ႉသၼ်ႇ

သင်ၶၸဝ်ႈတူၼ်ၼိုင်ႈ လုၵ်ႉတၢင်းတႃႈၵုင်ႈ တေၵႂႃႇၸွႆႈထႅမ် ၵူၼ်းထူပ်းၽေးသိုၵ်း ၼႂ်းၸႄႈဝဵင်းၼမ်ႉသၼ်ႇ ယဵပ်ႇၺႃးမၢၵ်ႇ ႁိမ်းၶၢင်ႈတၢင်း သဵၼ်ႈတၢင်း ၼမ်ႉသၼ်ႇ – ၵျွၵ်ႉမႄး မၢၵ်ႇတႅၵ်ႇသႂ်ႇ လႆႈမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ဝၼ်းတီႈ 10/02/2018 ယၢမ်းၵၢင်ၼႂ် သင်ၶၸဝ်ႈတူၼ်ၼိုင်ႈ ဢႃယု 32 ပီ ယဵပ်ႇၺႃးမၢၵ်ႇလုၵ်ႈၼိုင်ႈ တႅၵ်ႈသႂ်ႇတူဝ် မၼ်းၸဝ်ႈတီႈႁိမ်းဝၢၼ်ႈၼမ်ႉမၼ်း သဵၼ်ႈတၢင်းၼမ်ႉသၼ်ႇ- ၵျွၵ်ႉမႄး ၸိုင်ႈတႆးပွတ်းႁွင်ႇ လႆႈမၢတ်ႇၸဵပ်းႁၢဝ်ႈ ႁႅင်းသေ တေႃႈလဵဝ် လႆႈသူင်ႇယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်း ၸႄႈဝဵင်းၵျွၵ်ႉမႄး ဝႃႈၼႆ။ ဢူးတိၼ်ႇမွင်ႇတဵင်း ၽူႈဢွၼ်ႁူဝ် ၸုမ်းၸွႆႈထႅမ် ၵူၼ်းထူပ်းၽေး (ဇီဝိတဒါနလူမှူကူညီရေးအသင်း) လၢတ်ႈဝႃႈ “ သင်ၶၸဝ်ႈတူၼ်ၼႆႉ ၸိုဝ်ႈႁွင်ႉဝႃႈ ၸဝ်ႈဢုတ်ႉတမ မၼ်းၸဝ်ႈၵႂႃႇႁဵၼ်းလိၵ်ႈလၢႆးယူႇသဝ်းဝႆႉ တီႈဝတ်ႉသၢၼ်းၶျွင်း တႃႈၵုင်ႈ သေ တေပွၵ်ႈမႃးၸွႆႈၵူၼ်းပၢႆႈၽေး တီႈဝၢၼ်ႈၵိူတ်ႇမၼ်းၸဝ်ႈ။ ၵူၺ်းၵႃႈ မၼ်းၸဝ်ႈသမ်ႉႁေႃႈ လူတ်ႉၶိူင်ႈ မႃးႁင်း ၵူၺ်းတႃႇမႃးၸွႆႈၵူၼ်းထူပ်းၽေးတီႈဝၢၼ်ႈၵိူတ်ႇ။ သမ်ႉမႃး ယဵပ်ႇၺႃးမၢၵ်ႇ ၼိူဝ်တၢင်း ၼမ်ႉသၼ်ႇ- ၵျွၵ်ႉမႄး။ မိူဝ်ႈၽွင်းၼၼ်ႉ ၸုမ်းယိပ်းၵွင်ႈၵၢင်ႇ RCSS/SSA လႆႈယူတ်းယႃပၼ်သေ ထိုင်မႃး ဝၼ်းတီႈ 11 ၸင်ႇတေလႆႈသူင်ႇယူတ်းယႃတူဝ်တီႈႁူင်းယႃ ၵျွၵ်ႉမႄး” ဝႃႈၼႆ။ တၢင်းပွတ်းတွၼ်ႈၼၼ်ႉ မိူဝ်ႈလိူၼ်ၻီႊသႅမ်ႊၿိူဝ်ႊ 2017 ၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈတင်း တပ်ႉသိုၵ်းတ ဢၢင်းပဵၼ်ပၢင်တိုၵ်းၵၼ်သေ ၵူၼ်းမိူင်းတင်းၼမ်လၢႆ လႆႈဢွၼ်ၵၼ်ပၢႆႈ။လိူဝ်ၼၼ်ႉ ထိုင်မႃး ဝၼ်းတီႈ 8 လိူၼ်ၼႆႉ တပ်ႉသိုၵ်းတဢၢင်းတင်း တပ်ႉသိုၵ်း RCSS/SSA ၵေႃႈ ပဵၼ်ပၢင်တိုၵ်းၵၼ်ထႅင်ႈ ႁဵတ်းႁႂ်ႈၵူၼ်းမိူင်း တၢင်းပွတ်းတွၼ်ႈ ၼၼ်ႉ ထူပ်းတၢင်းယၢပ်ႇ ဝႃႈၼႆ။ ၶေႃႈမုလ်း – 7 Day Daily

['ၵူႈလွင်ႈလွင်ႈ']

2018-02-12T09:42:56

https://shannews.org/archives/2508

ၵေႃသင်ၶတႆး ၸၼ်ႉၸွမ်မိူင်းထႆး လိူၵ်ႈတင်ႈႁူဝ်ပဝ်ႈလႄႈ ၽူႈပွင်ၵၢၼ်တႃႇပီ 2018

လုၵ်ႈႁဵၼ်းသင်ၶတႆး ၸၼ်ႉၸွမ်မိူင်းထႆး ၸတ်းပၢင်လိူၵ်ႈတင်ႈႁူဝ်ပဝ်ႈလႄႈ ၽူႈပွင်ၵၢၼ်လုၵ်ႈ ႁဵၼ်းသင်ၶတႆး ၸၼ်ႉၸွမ်မိူင်းထႆး ပွၵ်ႈၵမ်း 14 မီးၽူႈၶဝ်ႈလိူၵ်ႈတင်ႈပဵၼ်ႁူဝ်ပဝ်ႈ 7 ၸဝ်ႈ ။ တွၼ်ႈတႃႇ ပီ 2018 ၼႆႉတႄႉမိူၼ်ၼင်ႇ ၸဝ်ႈၶူးပၺ်ႇၺႃႇၼၼ်ႇတ မွၼ်းၶိူဝ်း (မိူင်းၼွင်) လႆႈသဵင်ၼမ်လိူဝ်ပိူၼ်ႈလႄႈ လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈမုၵ်ႉၸုမ်း၊ 2. ၸဝ်ႈၶူး ဢေႃးၽႃႇသ (မိူင်းၶိူဝ်း) လႆႈထုၵ်ႇလိူၵ်ႈတင်ႈပဵၼ် ၽူႈမၢႆလူင် ၊ 3. ၸဝ်ႈၶူး ဢုတ်ႉတရ (လၢင်းၶိူဝ်း) လႆႈထုၵ်ႇလိူၵ်ႈ တင်ႈပဵၼ် ႁူဝ်ၼႃႈၾၢႆႇယိပ်းငိုၼ်းၵွင်ၵၢင် ၊ 4. ၸဝ်ႈၶူး ဢုတ်ႉတမ (ပၢင်လူင်) လႆႈထုၵ်ႇလိူၵ်ႈ တင်ႈပဵၼ် ႁူဝ်ၼႃႈၾၢႆႇပၢႆးပၺ်ၺႃ ၊ 5. ၸဝ်ႈၶူး ဝိၸိတ်ႉတ (မိူင်းပွၼ်) လႆႈထုၵ်ႇလိူၵ်ႈတင်ႈပဵၼ် ႁူဝ်ၼႃႈၾၢႆႇၵပ်းသိုပ်ႇ၊ 6. ၸဝ်ႈၶူး ၸေႃးတိၵ ၸွမ်ၶိူဝ်း (ၵျွၵ်ႉမႄး) လႆႈထုၵ်ႇလိူၵ်ႈပဵၼ် ႁူဝ်ၼႃႈ ၾၢႆႇပၢႆးယူႇလီ ၊7. ၸဝ်ႈၶူး ထမ်ႇမသႃႇမိ (ထုင်ႉပူင်း) လႆႈထုၵ်ႇလိူၵ်ႈပဵၼ် ႁူဝ်ၼႃႈၾၢႆႇပႂ်ႉပႃး မႅတ်ႇပႅင်း (ထိင်းသိမ်း)ၶူဝ်းၶွင် ၸဵမ်ၸိူဝ်းၼႆႉ ။ ယိူင်းဢၢၼ်းဢၼ်ၸတ်းႁဵတ်းပၢင်လိူၵ်ႈတင်ႈၼႆႉ တႃႇတိုတ်ႉတၢႆးသင်ၶၼုမ်ႇ သႅၼ်းႁုၼ်ႈမႂ်ႇ ႁႂ်ႈမီးၵၢၼ်တူဝ်ထူပ်း လွင်ႈဢွၼ်ႁူဝ်၊ တႃႇႁႂ်ႈသင်ၶ လုၵ်ႈႁဵၼ်းတႆး မီးတၢင်းႁူႉလႄႈ ၵၢၼ်တူဝ်ထူပ်း ၵဵဝ်ႇလူၺ်ႈလွင်ႈ ပၢင်လိူၵ်ႈတင်ႈၸိူဝ်းၼႆႉ။ ၸဝ်ႈမွၼ်းၶိူဝ်း ပၺ်ၺႃၼၼ်ႇတ မိူင်းၼွင် ဢၼ်ထုၵ်ႇလိူၵ်ႈတင်ႈပဵၼ်ႁူဝ်ၼႃႈ လၢတ်ႈဝႃႈ – “ ဢၼ်ထုၵ်ႇလိူၵ်ႈပဵၼ်ႁူဝ်ၼႃႈၼႆႉၵေႃႈ မီးတၢင်းသိူဝ်းၸႂ် ၸဝ်ႈၵေႃႈၶႂ်ႈမီးၵၢၼ်တူဝ်ထူပ်း ၼႂ်းၵၢၼ်ပဵၼ် ၽူႈဢွၼ်ႁူဝ် ၼင်ႇႁိုဝ်တေၸၢင်ႈႁဵတ်းပၼ်ၵၢၼ်ၵူၼ်းတင်းၼမ်မိူဝ်းၼႃႈၼၼ်ႉ ၼင်ႇဢၼ် ၸဝ်ႈပွင်ပဵၼ်လႆႈၼၼ်ႉ တေၶတ်းၸႂ်ႁဵတ်းသၢင်ႈၵႂႃႇယူႇ ” ဝႃႈၼႆ။ တႃႇတေပဵၼ်မႃးလုၵ်ႈႁဵၼ်းသင်ၶတႆး ၸၼ်ႉၸွမ်မိူင်းထႆးၼႆႉ ၸဝ်ႈၶူးလူင် Prof. Dr ၶမ်းမၢႆ ထမ်မ သႃမိ လႆႈၼႄတၢင်းပၼ်ဝႆႉ။ ယၢမ်းလဵဝ်သင်ၶတႆး ႁဵၼ်းလိၵ်ႈမီးၸွတ်ႇၵႂႃႇၵူႈမိူင်း မိူၼ်ၼင်ႇ မႃႊလေႊ သျိူဝ်ႊ ၊ ၵျႃႊပၢၼ်ႊ ၊ မိူင်းသီႇႁူဝ် ၊ မိူင်းဢိင်းၵလဵတ်ႈ ၊ မိူင်းဢမေႊရီႊၵႃႊ ၊ သိင်ႊၶၿူဝ်ႊ ၊ ဢိၼ်ႊၻီႊယိူဝ်ႊ ၊ ၵူဝ်ႊလီႊယိူဝ်ႊ ၸဵမ်ၸိူဝ်းၼႆႉ။ တီႈမိူင်းထႆးသမ်ႉ တႄႇပီ 2004 မႃးထိုင်ယၢမ်းလဵဝ် လုၵ်ႈႁဵၼ်းတႆး ဢၼ်ႁဵၼ်းယဝ်ႉၵႂႃႇမီး 2 ႁဵင်ပၢႆ ဢၼ်တိုၵ်ႉႁဵၼ်းယူႇယၢမ်းလဵဝ်မီး မွၵ်ႈ 150 ၸဝ်ႈပၢႆ ။ ႁူဝ်ပဝ်ႈလႄႈ ၽူႈပွင်ၵၢၼ်လုၵ်ႈႁဵၼ်းသင်ၶတႆး ၸၼ်ႉၸွမ်မိူင်းထႆးၼႆႉ ၼိုင်ႈၸုပ်ႈလႆႈႁၢပ်ႇၵၢၼ် 1 ပီ။ ပေႃးၶွပ်ႈ 1 ပီ ၶိုၼ်းမႄးလိူၵ်ႈတင်ႈမႂ်ႇထႅင်ႈၼိုင်ႈၵမ်း။ ပီၼႆႉပဵၼ်ၵမ်းထူၼ်ႈ 14 ယဝ်ႉ- ဝႃႈၼႆ။

['ၵူႈလွင်ႈလွင်ႈ']

2018-02-12T09:40:10

https://shannews.org/archives/2502

ဝၼ်းမိူင်းႁူမ်ႈတုမ် ၶွပ်ႈတဵမ် 71 ပီ တီႈမူႇၸေႊ ၵူၼ်းမိူင်းၶဝ်ႈႁူမ်ႈၵိုၼ်းၶွၼ်ႈ

ဝၼ်းမိူင်းႁူမ်ႈတုမ် ၶွပ်ႈတဵမ် 71 ပီ ၸတ်းႁဵတ်းတီႈၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ မီးၵူၼ်းမိူင်း၊ ၸုမ်းတူင်ႉၼိုင်တူင်ႇဝူင်း ၵူၼ်းလႄႈ ၽူႈႁၢပ်ႇၵၢၼ်လူင်ပွင်ၸိုင်ႈ ၵူႈႁွင်ႈၵၢၼ် ၶဝ်ႈႁူမ်ႈ ၵိုၼ်းၶွၼ်ႈ ဝႃႈၼႆ။ ဝၼ်းတီႈ 12/02/2018 ယၢမ်းၵၢင်ၼႂ် 9 မူင်း ၽူႈၵွၼ်းၸႄႈတွၼ်ႈမူႇၸေႊ ဢွၼ်ႁူဝ်ၸတ်းႁဵတ်း ဝၼ်းမိူင်းႁူမ်ႈတုမ် ၶွပ်ႈတဵမ် 71 ပီ တီႈၵၢင်ပၢင်ႇလဵၼ်ႈမၢၵ်ႇၼင်လွမ်ႈ (ပြည်ထောင်စုအားကစားကွင်း) ၸႄႈဝဵင်းမူႇၸေႊ ၸိုင်ႈတႆး ပွတ်း ႁွင်ႇ။ ၼႂ်းပၢင်ၵႅဝ်ႈၼၼ်ႉ မီးၽူႈတႅၼ်းသၽႃး၊ လုၵ်ႈႁဵၼ်းလူင်ပွင်ၸိုင်ႈ၊ ပေႃႈမႄႈၵူၼ်းမိူင်း၊ ၵေႃလိၵ်ႈလၢႆး လႄႈ ၾိင်ႈငႄႈ ၵူႈၸၢဝ်းၶိူဝ်း မိူၼ်ၼင်ႇ တႆး၊ လွႆ၊ ၶၢင်၊ ၶျၢင်း၊ မၢၼ်ႈ၊ ရၶႅင်ႇ၊ ယၢင်းလႅင်၊ လီႇသူးလႄႈ ၽူႈႁၢပ်ႇၵၢၼ် လူင်ပွင်ၸိုင်ႈ ၵူႈႁွင်ႈၵၢၼ် ၶဝ်ႈႁူမ်ႈတင်းၼမ်လၢႆ ဝႃႈၼႆ။ ၸၢႆးလၢဝ်လႅင်းပၢင်ႇ ၵႅမ်ၽူႈၼမ်းၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းမူႇၸေႊ လၢတ်ႈတီႈၸုမ်းၶၢဝ်ႇ ၽူႈ တွႆႇႁွၵ်ႈဝႃႈ “ ၼႂ်းပၢင်ၵႅဝ်ႈ ဝၼ်းမိူင်းႁူမ်ႈတုမ် ဢၼ်ၸတ်းႁဵတ်းတီႈမူႇၸေႊၼႆႉ ၽူႈၵွၼ်းၸႄႈတွၼ်ႈမူႇၸေႊ ဢူး လႅင်ႇသူဝ်းတၢၼ်း လူဢၢၼ်ႇၽိုၼ်လိၵ်ႈဢၼ်ၸွမ်ၸိုင်ႈ ဢူးထိၼ်ႇၵျေႃႇ ယိုၼ်ႈသူင်ႇမႃး။ လိူဝ်ၼၼ်ႉ တီႈၼႂ်းပၢင်ၵႅဝ်ႈၼႆႉ မီးပၢင်တွၼ်ႈသူးလုၵ်ႈႁဵၼ်း ၽူႈၵတ်ႉၶႅၼ်ႇ တႅမ်ႈဝွၵ်းလႄႈ ၵၢၼ်လႅၼ်ႈၵူႈသႅၼ်းသႅၼ်း၊ လုၵ်ႈႁဵၼ်းၼႂ်းႁူင်းႁဵၼ်းလူင်ပွင်ၸိုင်ႈ မႃးလဝ်ႇမူၼ်ႈၼႄတၢင်းၵႃႈ။ ၼွၵ်ႈလိူဝ်ၼၼ်ႉ ၵေႃလိၵ်ႈလၢႆးၵူႈၸၢဝ်းၶိူဝ်း မႃးၶဝ်ႈႁူမ်ႈၼိုင်ႈၸုမ်းလႂ် 10 ၵေႃႉ” ဝႃႈၼႆ။ လိူဝ်ၼၼ်ႉ ၼႂ်းမိူင်းတႆး လၢႆလၢႆၸႄႈဝဵင်း မိူၼ်ၼင်ႇ ပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇၵေႃႈ ၸတ်းႁဵတ်း ဝၼ်း မိူင်းႁူမ်ႈတုမ် လၢႆလၢႆတီႈ ဝႃႈၼႆ။ ဝၼ်းတီႈ 12/02/1947 ၼႆႉ ပဵၼ်ဝၼ်းဢၼ်ၽူႈၼမ်းၸၢဝ်းၶိူဝ်း ၸဝ်ႈၾႃႉတႆးလႄႈ ၽူႈၼမ်းမၢၼ်ႈႁူမ်ႈၵၼ် လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင် တူၵ်းလူင်း တႄႇတင်ႈမိူင်းႁူမ်ႈတုမ်။ မိူင်းလႂ်မိူင်းၼၼ်ႉ ႁႂ်ႈမီးသုၼ်ႇလႆႈတႅပ်း တတ်းႁင်းၶေႃ ၽွင်းငမ်းတူဝ်ၵဝ်ႇၽႂ်မၼ်း လွတ်ႈ လွတ်ႈလႅဝ်းလႅဝ်း။ ဝၢႆးလင် ႁူမ်ႈၵၼ်ထိုင်သိပ်းပီယဝ်ႉ ၸၢဝ်းၶိူဝ်း မီးသုၼ်ႇလႆႈၽၢတ်ႇဢွၵ်ႇ ဝႃႈၼႆ။

['ၵူႈလွင်ႈလွင်ႈ']